
“ Wel, ryden nin cael ein dysgu bob dydd mai pobol 
ar eu taith yden ni, fel y mae’r afon ar et thatth wr mor, 
Ac er mai ar et thaith y mae hi, ar adege oerion yr yden 
nin et gweld hi yn cydied yn y ddaear. Felly ninne,” 

RHAGAIR. 


R awr wan addewais ysgrifennu’r rhagair hwn, a heno 
mae f’edifeirwch o'r achos mor angerddol o ddwys nes 
teilyngu bron ei alw yn dduwiol dristwch. Ir darllen- 

wyr synhwyrgall, nid oes angen y cyfryw ragair: ac am y 
lleill, fel y sylwodd Morgan Llwyd o Wynedd, “* Nid gwaeth 
beth a ddywedo ffyliaid. Nid eu gair nhwy a saif.”” Gan fod 
pawb syn debyg o ddarllen y geiriau hyn i'w rhestru 
ymhlith y dosbarth cyntaf, O ardderchocaf! pa ddiben i 
mi eich blino ag ymadroddion ofer > 


Ac eto, rhag ofn i neb gyfeiliorni mewn barn o ddiffyg 
mymryn o gyfarwyddyd ar ddechreu’r daith, gorfodir fi i 
saernio mynegfys, ai osod yma. Os gwyddoch y ffordd, 
da chwi, ewch ymlaen. Ni raid i chwi sefyll i ddarllen. 
Os petrusgar ydych, wel dyma hynny o arweiniad a fedraf fi 
ei roi. Os eich amcan yn prynu’r gyfrol hon oedd cael stori 
anturiaethus “o gyfnod y rhyfel degwm,” a chwithau 1 
ddal eich hanadl wrth ruthro drwy ei digwyddiadau cyffrous, 
ha w9r, ewch yn ol i ffeirio Gir Pen y Bryn am gyfiithiad 
o chwedl Saesneg. Yr ydych, i arfer ataliaith, wedi eich 
gwneud . Gwir fod yma ddigwyddiadau cyffrous, ond 
yn yr enaid y maent, bron yn ddieithriad. Ceir disgrifiadau 

godidog hefyd o olygfeydd natur, yn arbennig o'r wlad fin 
nos, neu gefn trymedd nos. Meiddiaf ddweyd .fod hanes 
helynt y cwn Iladd defaid ym Mhennod XI. fel disgrifiad, 
yn ddigymar yn ein llenyddiaeth. Ni wn i, beth bynnag, 
am ddim tebyg iddo, nac ail iddo. Y Tegla hwnnw sydd 
yno a ymhoffa mewn portreadu golygfa allanol yn fanwl, 
fanwl, heb ewin ar ol. Ond y mae Tegla arall sydd yn troi 
i mewn iddo’i hun, ac yn disgrifio gyda’r un manylder droeon 
yr enaid mewn rhyw fath ar fyfyrdraethau dadansoddol. 
Ar dudalen 153, ceir hanes y bachgen gwirion, Huw Pant yr 
Afon, yn rhedeg ras gydag ef ei hun. ‘“‘ Ymddengys y deuai’r 
syniad at Huw weithiau nad un bod ydoedd ond dau,— 
galwai'r naill yn Huwcyn a’r llall yn Huw.” Ac felly trefnai 
redegfa rhwng Huw a Huwcyn am y gorau. Felly Tegla. 
Ceir ynddo yntau Huw a Huwcyn yn cystadlu, ac ni Wyr 
undyn byw prun o’r ddau enilla’r ras mewn unrhyw bennod, 
neu unrhyw lyfr. Huwcyn yw dyn y naill ddarllenydd, a 
Huw yw'r gorau gan y llall. “ Huw gole, nage Huwcyn,— 
nage Huw, nage Huwcyn,—nage was, Huw,—nage, ‘ngwas 1, 
Huwcyn.” Dyna i chwi Degla i'r dim. 


Y gamp y cyrchir ati yw disgrifio deffroad graddol enaid 
gwr cyffredin, trwy bethau cyffredin,—troi’r drol wrth 
ddyfod adref o’r ffair, gweld hen gariad wedi ei llygru a’‘i 
darostwng, gweld gwén ar wyneb gwas ffarm wrth wynebu ei 
Dduw yn yr angau. Olrheinir yn fanwl ystumiau troellog 
dyn i geisio ennill parch ei fro, parch ei galon ei hun: ac yna 
yr ymddinoethi yng ngoleuni Duw, a’r iechydwriaeth a ddaw 
i'w ran wrth weld y peth y medr Cariad Duw wneud ohono 
yng Nghrist. 

O fwriad, caewyd allan y posibilrwydd i'r deffro 
ddigwydd irwy wrthdrawiad yn _ erbyn _ personoliaeth 
ysbrydol rymus. Nid yw’r rheini ysywaeth wedi eu heu yn 
dew iawn mewn gwlad na thref, ond ceir rhai fel y 
Parch. T. Cefnllech Roberts, druan ohono—darlun creulon, 
gwir, ac eto tosturiol. Onid adwaenom ef yn ein calonnau 
an bywyd ni ein hunain? Pethau tra chyffredin sy’n deffro 
dyn bob bore. Anaml y ceir daeargryn neu daran dymestl : 
ond deffro y byddwn, serch hynny. Arhosodd Tegla gyda’r 
dinod, a’r disylw, bron, a chymer bwyll i ddangos eu Ile yn y 
daith o fyd breuddwyd i oleuni effro canol dydd. Ar y 
cychwyn araf iawn yw'r symudiad. Trwy orfod aeth y 
bennod gyntaf yn hanes John Williams mor ddieneiniad 
ag enaid y gwr hwnnw ei hun. Fel y cerddir ymlaen, eir o 
nerth i nerth, ac ar y diwedd, gwelir y gWr cyffredin gynt 
bellach fel arwr yn sefyll ynghanol ei bobl, a gogoniant y 
weledigaeth nefol yn ei lygaid. Pan ddaw’r dydd, medr yntau 
roi ei gyfrif i fyny 4 gwén ar ei enau. 


Ac efallai y cawn ninnau, wrth ddarllen ei hanes, 
gipolwg ar y llwybr. 


Iror WILLIAMS. 

i 
GWR PEN Y BRYN MEWN TRYBINI. 


E’I teimlai Gir Pen y Bryn ei hun, eb ef wrth ei briod 
Jane, yn mynd yn hen a musgrell, ac am hynny fod 
ei fferm a’i chyfrifoldeb yn ormod iddo, a chydsyniodd 

hithau. Penderfynodd ef alw heibio i Ddafydd Huws y 
saer ar ei ffordd i'r seiat, 1 ofyn iddo ddyfod gydag ef adref 
y nos honno am ymgom a gair o gyngor, nid am y teimlai 
angen cyngor, oherwydd gwr ydoedd yn meddwil cryn dipyn 
o'i gyngor ei hun, ac am hynny y math hwnnw ar ddyn 
syn hofh gofyn cyngor gan hwn a’r Ilall, ac awgrymu ateb 
yn y gofyn, ac wedi cael ateb fel yr ateb a roddasai ef iddo’i 
hun, yn ymchwyddo rhyngddo ag ef ei hun ei fod cyn galled 
a'r ardal i gyd gyda’i gilydd. Yn wyneb hyn, i bwy y dylid 
gofyn cyngor gyntaf ond i Ddafydd Huws, oherwydd buasai 
pawb yn debyg o fod o’r un farn ag ef, a Dafydd Huws yn 
debyg o fod o’r un farn 4 Gir Pen y Bryn, yn enwedig pan 
dalai iddo fod felly. 

Dafydd Huws y saer oedd cynghorwr cyffredinol y fro, ac 
yr oedd ei air yn ddeddf. Yr oedd Dafydd Huws yn falch 
o'r cyfle hwn am ei fod cyn baroted 4’i gynghorion 4’r bobl i 
ofyn amdanynt. Cyn gynted ag yr aeth y seiat trosodd, i 

flwrdd 4 hwy ar hanner tuth ar draws y ddol tua Phen y Bryn, 
a'r gynulleidfa yn y ffordd yn eu gwylio, canys sylwasai 
pawb fod rhywbeth 0’: le, am ddarfod i Wr Pen y Bryn roddi 
emynau byrion allan i'w canu wrth ddechreu’r moddion, a 
darllen Salm fach, a gweddio’n fyr, ac yntau 'n gyffredin 
mor hir ei wynt; ac am ddarfod i Ddafydd Huws wrthod 
dywedyd gair yn y seiat. I ffwrdd a hwy, beth bynnag, heb 
sylwi ar neb,—Gwr Pen y Bryn yn rhy lawn 0'1 henaint hyd 
yn oed i gofio’i fusgrellni, a Dafydd Huws yn rhy lawn o'i 
gyfrinach, ac o'i gyngor ei hun, i sylwi ar ddim. A dilynai 
Shén Bach, un o weision Pen y Bryn, fel rhyw gi ffyddlon tua 
degllath o’u hél. Rhaid oedd i Shén ddilyn ei feistr yn 6l a 
blaen i’r capel, pan ddigwyddai gael mynd yno, oblegid 
tybiai ei feistr fod arweiniad yn ei oed ef yn bwysig. Fe'l 
difyrrai Shén ei hun, yn niffyg cwmni, trwy eu portreadu i 
bawb a basiai yn Ol fel yr ymddangosent iddo ef,—hynny 
yw, pan deimlai ei fod ef a’i gynulleidfa yn deall ei gilydd. 
Dull Shén o’u portreadu oedd codi bys y llaw chwith a dwrn 
caeedig y llaw dde. Gr Pen y Bryn oedd y bys a Dafydd 
Huws y saer y dwrn. Ei amcan trwy hynny oedd gwneuthur 
ai ddwylo y peth tebycaf y gallai ef feddwl amdano i'r 
fhgiwr deg. Gwr Pen y Bryn oedd yr un a Dafydd Huws 
yr o. Ac yr oedd hynny’n llawn cystal portread ohonynt ag 
y gellir ei ddymuno, canys gWr tal, teneu, ag wyneb rhychiog 
a golwg bryderus arno, oedd Gir Pen y Bryn, a dull Shén o 
bortreadu’r pryder oedd gwyro tipyn ar ben ei fys tua’r 
ddaear. Gv¥r cyn daled a Gvir Pen y Bryn oedd y saer, ond 
o flurf Wy, heb rych na gogwydd iddo, ac fel Wy hefyd, yn llawn 
tua’r canol, ac yn teneuo fry ac obry. Ar 61 y nos honno 
gwyddai pawb pwy a feddylid pan sonnid am Nymbar Ten. 

Nid oedd rhan Dafydd Huws o’r fhigiwr, y mae’n wir, yn rhyw 
adlewychu’n ffafriol iawn arno, am yr awgrymai nad oedd ef 
yn neb ar wahan i Wr Pen y Bryn. Rhoddodd daioni byd 
Dafydd Huws fod i awydd cynghori ynddo, ac awydd ei holi 
ar eraill, ac at ei gilydd yr oeddynt yn gynghorion pur gall os 
nad cyrhaeddbell hefyd. 

Wedi arafu o'r ddeuddyn—oherwydd bu raid arafu am 
fod Dafydd Huws yn y cwmni—dechreuasant ymgomio'n 
ddwfn am y peth yma a'r peth arall,—Gwr Pen y Bryn yn 
ceisio darganfod pen y llinyn i ddechreu nyddu ei stori, a’r 
saer yn ei helpu gymaint fyth, yn ei ffordd ddistaw ei hun, 
trwy wenu’n hyfryd fel haul haf. Ac yr oedd hyn yn beth 
anarferol iddo ef. Credai’r saer, eb ef yn bendant, fod Gwr 
Pen y Bryn yn hollol gywir yn ei farn am y tywydd, ond er y 
cytgord barn hwn, anweledig oedd pen y llinyn, a rhoddodd 
Gwr Pen y Bryn yr ymdrech heibio hyd amser cyfaddas. 
Hyfryd oedd eu dilyn, fel y gwnai Shén, ryw ddegllath 
oddiwrthynt, a gwndi eu lleisiau, a ymdoddai i'w gilydd yn y 
pellter hwnnw heb i'w geiriau fod yn glywadwy, swn tebyg 
1 ddeuswn melin,—llais Gwr Pen y Bryn oedd y sWn siffrwd 
pryderus fel ochain di-lais, di-dorr, y dwfr yn lluchio tros yr 
olwyn, a llais Dafydd Huws oedd isel s@n y malu. Dywed- 
odd Shén hynny unwaith wrth Robin y Ddél gan anghofio 
bod Dafydd Huws yn ewythr iddo, ac atebwyd ef fod tri sWn 
yngl§n 4 melin, ac mai'r trydydd oedd sWn cludwr y pynnau. 
A chan nad oedd y disgrifiad Ilawn yn ffafriol i Sh6én, oedd 
yntau’n un o'r cwmni y nos honno, tawodd 4 sén ond hynny. 

Noson dawel, hyfryd, gyfriniol, yn niwedd Medi ydoedd, 
yr awyr yn gliriach a'r sér yn ddisgleiriach nag ar unrhyw 
adeg arall ar y flwyddyn, a’r lleuad naw nos oleu ar y tir. 

Nid rhyfedd i’r hen bobl blethu traddodiadau tylwyth teg 
ac ysbryd o amgylch pob Ilyn a Ilwyn. Onid oes olwg ddynol 
ryfeddol ar y coed a’u cysgodion ar nos dawel dan oleu’r 
lleuad, fel cynulleidfa’n synfyfyrio, ac yn edrych i fyny, i fyny, 
i'r tu hwnt mawr a dieithr. Ac onid yw'r llyn dwfr fel arian 
byw,—a pha garped gwell i dylwyth teg ddawnsio arno nag 
arian byw? 

Pan oedd ar ganol yr allt a arweiniai at Ben y Bryn, 
sylwodd Dafydd Huws ar y sér, a chofiodd ei fod yn cymryd 
diddordeb mawr ynddynt, yn enwedig ar ganol elltydd trym- 
ion, a safodd i'w hesbonio i Wr Pen y Bryn. Chwiliasai 
am rywbeth i gymryd diddordeb ynddo ers meityn, digon o 
ddiddordeb i achosi sefyll i edrych arno, am fod ei wynt yn 
fyr. A llamodd ei galon pan sylwodd ei bod yn nos 
ddigwmwl. 

““Ydech chin cymyd duddordeb yn y sér, John 
Williams >?” eb ef wrth Wr Pen y Bryn. 

“Welsoch chi ’rioed lai, Dafydd Huws,” eb yntau 4’i 
lygaid ar y ddaear,—*dyden nhw ddim yn ’y myd i, 
wyddoch.” 

““Mi fase’n anodd iawn iddyn nhw fod,” ebe’r saer, 
“mae pob un ohonyn nhw’n fwy o lawer na’ch byd chi.” 

“ Bybé?”” ebe Gwr Pen y Bryn, “yn fwy na’r byd 
ddeydsoch chi >—a finne’n meddwl mai rhyw lampie oedden 
nhw. Be ‘newch chi o eirie’r emyn,— 


“A phan y syrthio sér y nen 
Fel ffigys tr i'r llawr.’” 


_ “Wel,” ebe'r saer, “ ymadrodd ffigyrol ydi hwnene, 
wyddoch, ‘doedd yr emynydd fawr o seryddwr.” 

““ Deydwch chi hynny,” ebe Gwr Pen y Bryn. Erbyn 
hyn codasai yntau ei ben i fyny, ac ar y funud dyna seren yn 
ehedeg ar draws yr awyr ac yn diffodd ar y gorwel tros y 
Foty. 

““ Be newch chi o'r sér sy'n hedeg>?”’ eb ef wrth y saer, 
*“yden nhw’n fwy na’r byd yma >—dyden nhw’n edrych fawr 
fwy na gwreichion go.” 

Ni allai Dafydd Huws egluro’r sér hedegog. Y cwbl a 
wyddai oedd sut i ddangos Seren y Gogledd, a throdd ar ei 
union at y gwaith yr oedd yn feistr arno, er mwyn ei enw da. 

“ Welwch chi’'r rhai acw?”’ eb ef,—‘ dacw’r Arad.” 

* Arad?” ebe Gwr Pen y Bryn, gan ddeffro trwyddo, 
““ymhle y mae hi?”” Yr oedd aradr yn nes i'w fyd na sér. 

Esboniodd Dafydd Huws yr Aradr iddo, oedd yn y 
flurfafen, wedi ei ffurfio o sér, ac fel y gellid gweled Seren y 
Gogledd o ddilyn Ilinell ei chwlltwr tuag i fyny. 

“Dawn i byth o'r fan yma!” ebe Gwr Pen y Bryn, 
** *rydech chi yn Ilygad y’ch Ile hefyd,” ac arhosodd i syllu ar 
yr Aradr, gan chwilio a allai wneuthur rhywbeth tebyg i 
ffurf dyn rhwng ei chyrn o'r sér eraill, ac os oedd un yno, 
gofynnai iddo’i hun a deimlai hwnnw ef ei hun yn mynd 
yn hen, tybed. Parod yw dyn i liwio’r cread 4’i ofidiau 
ei hun. 

Erbyn hyn cawsai Dafydd Huws ei wynt ato, ac fe’i 
teimlai ei hun yn oeri wedi’r chwysu mawr, a chollodd ei 
ddiddordeb yn y sér, ond cyffyrddasai’n ddifeddw] ag ochr i 
natur Gwr Pen y Bryn na feddyliodd amdani ar y pryd. 
Mynnai ef aros ychydig yn hwy i edrych ar yr Aradr a Seren y 
Gogledd, a chwilio a oedd dyn rhwng ei chyrn, a’i holi ei hun, 
os oedd un, a oedd ef yn heneiddio, tybed. A darganfu 

am y tro cyntaf yn ei oes, oddiwrth Seren y Gogledd, mai’n 
union tua’r dwyrain yr wynebai Pen y Bryn. Ychydig a 
gafwyd ganddo o hynny ir tf ar 61 i gyfrinach yr ehangder 
mawr ddechreu gwawrio arno, a chiliodd i mewn iddo’i hun 
i holi a oedd dyn yr Aradr yn heneiddio, canys penderfynasai 
erbyn hyn fod dyn yno’n sicr ddigon. Dechreuodd feddwl 
am yr adeg pan oedd ef ei hun yn ieuanc, a hyd yn oed y 
buarth a’r cae bach dan y tf, yn eangderau iddo. Arafodd ei 
gam, edrychodd yn syn 0'i amgylch, a thawodd 4 sén. Nid 
oedd gan y saer unrhyw wrthwynebiad i’r arafwch, ond nid 
oedd mor fodlon ar y tawelwch, ac yntau mor llawn 0'i gyngor 
pe deallasai’r clwy. Eithr nid gwr i'w dynnu allan gerfydd 
gwallt ei ben oedd Gwr Pen y Bryn, ond gwr i'w agor fel 
llygad y dydd dan wenau’r haul, a gwyddai Dafydd Huws 
hynny’n dda. Am hynny tawodd yntau, gan wneuthur iawn 
am y peth o'r arafwch. 

Crwydrodd meddwl Gwr Pen y Bryn i'r cof boreaf am 
y llwybr hwnnw. Cofiai ddyfod o’r ysgol, a gododd rhyw 
weinidog Annibynwyr yn y llan, a gweled am y tro cyntaf, yn 
goed bychain, y poplys uchel a siglai’n syn a gwelw rhyngddo 
a'r tY, a flenestri’r t? yng ngoleu’r lleuad fel Ilygaid disglair 
yn cau ac yn agor bob yn ail, yn 6 sigl y coed. Enillodd y 
rhith arno, ac yr oedd eto’n blentyn bach, wedi anghofio’i 
henaint a’i fusgrellni. Fe’i gwelai ei hun yn dawnsio gan 
falchter wrth weled ei dad wedi anturio newid yr hen fuddai 
gnoc am fuddai geffyl, a mawr oedd ei syniad am gywrein- 
rwydd y ddyfais, oedd mor newydd yr adeg honno, ac am 
feiddgarwch a chyfoeth ei dad, canys nid oedd yr un arall 
yn y fro ar y pryd. Cofiai’r ias a aeth trosto pan gafodd 
fynd am y tro cyntaf ar gefn ceffyl byw yn lle ceffyl pren o 

goes ysgub, a ias hyfryd odiaeth oedd yr ias honno. Daeth yr 
hen ofn yn 6] ato wrth fynd dan y coed at y t?. Yr adeg 
honno yr oedd iddo ei enw ar bob pren, a hwythau’n gyfeillion 
iddo i'w gysgodi a chwarae gydag ef yn y dydd, ac yn y nos yn 
elynion iddo, yn cuchio arno a sychedu am ei waed. 
Gwrandawodd ar yr afon fach a lifai ar draws y cae, a hanner 
ddisgwyliai weled ei gwch papur, a gollodd flynyddoedd lawer 
yn 61, wedi bachu mewn rhyw dywarchen gudd, ac yntau’n 
mynd i ganol y dwfr 1’w gael oddiyno, ac i ganol y dwfr lawer 
gwaith cyn hynny, ac ar ei Ol, i bysgota penbyliaid. Pasiodd 
y cylch oedd yn gylch dawns y tylwyth teg iddo yr adeg 
honno a’r funud hon, ond a fuasai cyhyd heb fod yn ddim ond 
cylch bwyd y barcud. Wedi cyrraedd y buarth safodd yn 
sydyn i wrando ar swn arall a godai gymaint o arswyd arno 
gynt os ai allan rhwng tywyll a goleu. Yr oedd y wlad yn 
hollol dawel, heb symudiad yn unman, y coed poplys o flaen 
y t¥ wedi llonyddu, a’r Ileuad yn gwenu’n dawel trwyddynt, 
heb ddim swn i'w glywed, ond sWn y gwartheg yn cnoi eu cil, 
a’u cadwynau’n rhygnu’n ddiog i fyny ac i lawr y buddel, a 
siffrwd gwair a chno ceffylau wrth iddynt ei dynnu o’r rhesel, 
ac ysgwyd anesmwyth plu ambell iar yn ei chwsg, a thw-hw 
dylluan yn y Ilwyn yn galw ar ei gelynion i'w datguddio’u 
hunain os oeddynt yn y fro. Ac yn y Ilwyn hefyd clywid 
coed crin yn torri yn awr ac yn y man fel pedfai rhyw 
greadur yn troedio trwyddo. 

“ Diar annwyl!” ebe Gwr Pen y Bryn yn uchel, “i 
feddw] gadel y lle yma o bobman.’”” Ond deffrowyd ef gan 
swn sydyn yn ei ymyl. Dafydd Huws oedd yn tanio matsen 
i gael mygyn, wedi blino cnoi ei ewinedd i basio amser. 
Wedi troi o Wr Pen y Bryn ato, gwelai yntau’n myfyrio, 

oherwydd ei air olaf ef dan gyfaredd yr hwyr oedd yr awgrym 
cyntaf a gafodd Dafydd Huws o amcan ei wahodd yno y nos 
hon. 

Deffrodd Gir Pen y Bryn o’i freuddwyd,—a brathodd ei 
dafod. ‘“‘ Dowch i mewn Dafydd Huws,” eb ef yn wyllt, 
“be ‘dech chin sefy!l yn y fan ene?” Nid oedd raid 
dywedyd dim wrth neb arall canys diflanasai trydydd aelod 
y cwmni ers meityn. 

At y t¥ 4 hwy, acagorwyd y drws iddynt gan Jane Williams, 
gwraig Pen y Bryn,—gwraig fer, radlon, braf, lond y drws. 
Gwraig gron oedd Jane Williams ymhob ystyr,—wyneb crwn, 
llygaid crynion, ceg gron, corff crwn. A phan siaradai 
teimlech pe buasai’n bosib! gosod ei Ilais ar bapur fel y trodd 
y dyn cyntefig ei seiniau yn llythrennau, mai cylch hollol grwn 
fuasai’r portread goreu ohono. Mewn gair, tebyg oedd hi i 
lun a wneir o fod dynol gan blentyn bach, yn y cyfnod hwnnw 
yn ei hanes pan geisia dynnu Ilun popeth 4 chylchau. Ar 
drwyn crwn Jane Williams yr oedd par o spectols, ac ni 
welodd neb erioed mohoni’n edrych trwyddynt. Trostynt 
yn gyson yr edrychai hi, ac effaith naturiol hynny oedd 
gwneuthur ei llygaid yn grynion. Ei hesboniad ar y paham 
yr edrychai trostynt oedd mai spectols darllen oeddynt, ac 
yr oedd hynny’n esboniad teilwng, am na ymhyfrydai Jane 
Williams mewn darllen. Canlyniad y dull hwn o edrych ar y 
byd oedd gwneuthur y rhan uchaf o'i hwyneb yn debyg i 
ddwy ffenestr gron wedi eu hagor yn y top fel y rhai oedd mewn 
capelau gynt. Bu Jane Williams yn brydferth unwaith, a 
glynai olion prin y prydferthwch hwnnw mewn rhai Ilinellau 
ar ei hwyneb, fel ambell bren glas a adawyd yma ac acw i 
dorri ar unffurfiaeth undonog y wlad yn y gaeaf. Gwraig 

naturiol radlon a chroesawgar oedd Jane Williams, fel 
y gellid disgwyl oi gweled, a chafodd Dafydd Huws 
groeso mawr. Oherwydd, at fod yn naturiol groesawgar, 
yr oedd hi y nos hon yng nghyfrinach ei gWr, ac yn meddwl y 
byd o Ddafydd Huws a’i gyngor. 

Eisteddodd Gwr Pen y Bryn a Dafydd Huws bob ochr 
ir tan ac edrychasant iddo, y naill yn llunio ffordd 1 ddywedyd 
ei stori, a'r Jlall yn dyfalu beth ydoedd. Yr unig beth a dorrai 
ar y distawrwydd oedd sWn cyson, eiddgar, crafu platiau a 
Ilyfu gwefusau ar ran y gweision oedd ar orffen swper, a swn 
Annie’r ferch yn torri bara ac ymenyn, a swn Jane Williams 
yn anadlu’n drwm wrth baratoi’r swper. Ac y mae cytgord 
hyfryd bob amser yn y seiniau hyn. 

Yn y man daeth yr alwad, ac wedi lliniaru teimladau 
Dafydd Huws,—a gododd braidd yn sydyn at y bwrdd, ac a 
drawodd ei ben ym mantell dderw’r simdde nes bod mewn 
safle wedyn i roddi anerchiad ar y sér, sér newydd spon, y 
cwbl yn sér hedegog, heb ddim mor sefydlog 4 Seren y Gogledd 
yn eu plith i ddangos iddo lle yr ydcedd,—ac wedi rhwbio’r 
dolur 4 thipyn o saim gWydd, aethpwyd at y bwrdd a dechreu- 
wyd swpera. Pan oedd ar ganol swper, trodd Gw@r Pen y Bryn 
at Ddafydd Huws, a dywedyd yn chwyrn a chwerw fel ped 
fai am ei gollfarnu,—'‘ Dafydd Huws, mae gen i eisio gair o 
gyngor gennoch chi. ’Rydwi’n teimlo mod i’n mynd yn rhy 
hen i ffarmio, ac yn methu penderfynu beth i'w neud.” 
Synasai Dafydd Huws yn fawr onibae am y frawddeg a 
ollyngasai Gwr Pen y Bryn ar y buarth pan synfyfyriai arno 
ychydig funudau’n 61, gan awgrymu mor glir fod ei feddwl 
wedi ei ffurfio’n barod. Profedigaeth Jane Williams ers 
blynyddoedd oedd chwydd. “ Ia, wir, Dafydd Huws bach,” 

ebe hithau, gan geisio helpu’r cwch i'r dwfr,—* ’rydwi'n 
deyd wrtho fo am roi i fyny ffarmio, a mynd i fyw i ryw 
dyddyn ar yr hyn sy gennon ni. Mae nhraed inne’n 
chwyddo’n ofnadsen, yn y boreue’n enwedig.” 

Edrychodd Dafydd Huws yn syn a myfyrgar ar garreg 
eirinen oedd ar fin ei blat, fel pedfai’n ceisio dadrys cyfrinach 
ei bod. Edrychodd arni’n hir, a John a Jane Williams yn 
edrych arno yntau, y naill yn cnoi blaen ei gyllell fwyta, a'r 
llall yn cnoi blaen ei ffedog. 

“ Wel,” ebe Dafydd Huws toc, “ pwnc dipyn yn ddyrys 
ydi hwn, John Williams, be ydech chi am neud o'r ffarm?”’ 

“Dene sy gen i eisio wybod,” ebe Gr Pen y Bryn, 
* bedi’r gore i neud choni hi. “Charwn i moni hi i fynd o'r 
teulu, a dydi Annie yma na Lisi ddim wedi setlo i lawr.” 

Wedi ail fyfyrdod drwy lygadrythu ar y garreg eirinen, 
dywedodd Dafydd Huws, “ Mi ddo 1 yma eto mewn nosweth 
neu ddwy, John Williams, ac mi fydda wedi cael amser i 
feddwl am y peth,” a phenderfynwyd ar hynny. Wedi 
mygyn ac ymgom aeth Dafydd Huws adref. 

“ Noson braf, John Williams,” eb ef wrth fynd drwy’r 
drws, “ pryd cawn ni drefnu ar gyfer diolchgarwch am y 
cynhaea, deydwch >” 

“ Dydi’r Foty ddim wedi’ gael 0,” ebe Jane Williams 
ar draws ei g@r, “ nhw ydi’r dwaetha’n wastad.” 

“Ta, ia,’ ebe Dafydd Huws, “ gwir yr hen rigwm,— 


‘Fe gysgodd Shén y Foty 
Ryw hanner awr ry hir.’ 


Ac i ffwrdd ag ef. 

“Un garw ydi Dafydd Huws,” ebe Jane Williams wedi 
iddo adael. 

“ *Doeddwn i ddim yn leicio’i ffordd 0 0 edrych i’r garreg 
eiren ene,” ebe’i gwr, “ mi 4 i am ’gom at Fathew Tomos 
nos yfory.” 

Anafwyd Gr Pen y Bryn yn ei le gwannaf, canys gwelai 
fod Dafydd Huws am roddi cyngor gwahanol iddo i'w gyngor 
ef iddo’: hun, a lliniarodd ei deimladau trwy roddi’r bai ar 
y garreg eirinen, a chwilio am rywun diniweitiach i ofyn cyngor 
ganddo. 

Ar ei ffordd adref y nos honno clywai Dafydd Huws s#n 
coed crin yn torri yn awr ac yn y man, ac yna siffrwd yn y 
gwrych. Ac wedi chwilio, pwy oedd yno’n eistedd yn 
hamddenol ond Huw Pant yr Afon. Llarp mawr, afrosgo, 
diniwed, oedd Huw, yn siarad fel plentyn dwyflwydd, ac yn 
byw ar garedigrwydd gwlad; yn medru dewinio dyfodiad 
cinio clwb, peiriant dyrnu, sél, priodas a chynhebrwng, cyn 
dychmygu o neb arall amdanynt. 

“ Huw,” ebe Dafydd Huws, “‘ beth ar wyneb y ddaear 
fawr wyt ti’n ei neud yma?” ' 

“Hi, hi, hi,’ ebe Huw, gan bwyntio’ fys tua Phen y 
Bryn, a wincio,—" sél, sél."” Yna dangosodd ei enau’n 
frwdfrydig gan geisio egluro bod cysylltiad rhwng sél a honno. 

Aeth Dafydd Huws adref gan ryfeddu at Huw, a chan 


fanteisio ar ei air i ffurfio’n derfynol ei ateb i Wr Pen y Bryn. 


II. 
MATHEW TOMOS Y PANT, EI DEULU, 
A’I GYNGOR. 


ISTEDDAI Mathew Tomos yn dawel a hamddenol 
yn ei d¢ ei hun, y Pant, yng nghwr eithaf Cwm 
Peilliad, am hanner awr wedi wyth nos drannoeth, 

a’i waith arbennig ar y pryd oedd edmygu, trwy fodrwyau 
mwg, gnawdolrwydd ei fab ieuangaf Jimmy. Dyn mwyn 
oedd Mathew Tomos,—mwyn ei lais, mwyn ei wedd, a mwyn 
ei ymddygiad. Fel ychydig o ddynion eraill sy’n y byd, yr 
oedd y fath fwynder tawel yn e1 wedd ag na byddai gan y 
dyn a edrychai arno unrhyw wrthwynebiad i'w gusanu. 
Dyn lled fyr ydoedd, a’i gefn yn crymu, a’r naill ysgwydd yn 
uwch na’r Ilall,—ffrwyth codwm a gawsai flynyddoedd yn 6! 
oddiar ben Ilwyth o wair, pan oedd yn was ym Mhen y Bryn. 
Wedi gwella digon 1 ymlwybro, gwelodd fod gwaith fferm yn 
rhy drwm iddo, a chwiliodd am waith i lanhau’r ffordd fawr,— 
“Job ddiwedd oes,”’ chwedl yntau. Ond er hynny yr oedd 
yn ddigon i gadw’r blaidd ymaith, a’i deulu’n ddibryder. Ni 
chlywodd neb erioed fawr o ddim amdano. Ni ddywedwyd 
llai amdano erioed na Mathew Tomos, ac ni ddywedwyd 
mwy chwaith. Ond wedi dywedyd ‘“ Mathew Tomos,” 
dywedwyd y cwbl. 

Yr oedd gan Fathew Tomos barch greddfol i flermwyr, 

a chodai ei gap iddynt bob amser pan basient ef ar y flordd. 
Yn y capel nid oedd na dim mwy na dim Iai na Mathew 
Tomos. Yn y seiat, profiad Mathew Tomos oedd ei brofiad. 

Penderfynai, meddai ef, bob amser, ddal ei afael ynddo fo, a 
byw’n agosach ato fo tra gwelai o ’n dda i'w adael ar y ddaear. 
A’r fo oedd y Brenin Mawr. Nid enwai Mathew Tomos byth 
mo’r Brenin Mawr wrth s6n amdano. Yr unig enw arno 
ganddo oedd y fo, fel y geilw ambell wraig briod ei mynwes 
wrth sén amdano, heb ddychmygu y gallai neb gamgymryd 
pwy oedd y fo. Felly Mathew Tomos,—ni ddychmygodd 
y gallai neb feddwl, pan soniai am y fo, y tybiai unrhyw un 
ond y Brenin Mawr, ac ni ddychmygai chwaith byth am ei 
alw yn fo onibae y gwyddai eu bod yn perthyn yn agos iawn 
i'w gilydd. Yn nosbarth yr Ysgoi Sul nid oedd ei oleuni ar 
adnod ddyrys byth yn ilachar, ond gallai ddywedyd pwy 
oedd yr efe yn yr adnod, pan fyddai’r efe yn Jesu Grist. Yr 
oedd gan Fathew Tomos reddf i wybod bob amser pan safai’r 
efe am y Gwaredwr. Ar ei liniau ni fedrodd “ ei rhwygo hi” 
erioed. Nid oedd ond dau nodyn yn ei Jais, dau nodyn 
mwyn iawn, eithr dim ond dau, a suoganai o’r naill nodyn i'r 
Ilail. Ni thynnodd y nefoedd i lawr erioed os oes rhyw ystyr 
yn yr ymadrodd hwnnw. Ond Ilwyddai bob tro i wneuthur 
i'r gynulleidfa deimlo ei bod hi yno. Siaradai wrth yr orsedd 
fel pedfai’n cael ymgom dawel ym min yr hwyr wedi gorffen ei 
waith. Yr oedd rhyw barchedigaeth yn ei lais a’i osgedd, o 
hir arfer ufudd-ded a pharch 1’w feistriaid yn 61 y cnawd. 
Ac 4 phobl yn cau eu Ilygaid i wrando arno, yr olygfa o flaen eu 
Ilygaid oedd Mathew Tomos 4’1 gap yn ei law, yn siarad a’r 
Brenin Mawr. Yr oedd parch i awdurdod yn ei lais a’i 
osgedd, y mae’n wir, ond yr oedd ynddynt hefyd yr hyder a’r 
ymddiriedaeth a welir mewn hen was fferm wedi bod flynydd- 
oedd lawer yn yr un Ile, nes dyfod yn rhan o'r fferm, ac yn 
aelod cydnabyddedig o’r teulu. Am y ddau nodyn yn ei 

lais, yr oeddynt fel bwrlwm dwfr Nant Cwm Peilliad, ac yn 
aml, wedi i Fathew Tomos fod “ wrthi hi,” rhoddai e1 ddilyn- 


wr 1 ganu yr emyn,— 


“ Ffrydiau tawel, byw, rhedegog, 
O dan riniog tg fy Nuw,” 


heb feddwl mai dylanwad Mathew Tomos arno a’i harweiniodd 
i'w ddewis. Ni rwygai'r bryniau, ac ni chrynai’r ddaear dan 
ei weddi, ond déellai gyfrinach y gwlith. Ac ni cheir gwlith 
byth oni fyddo’n glir tuag i fyny. 

Ni fu Mathew Tomos erioed yn aelod o unrhyw gyngor 
na phwyllgor. Ni ofynnwyd ei farn erioed ar gwestiwn 
dyrys, a phe gofynnid iddo, ni buasai ganddo unrhyw farn 
ond barn y gofynnwr ei hun. Am hynny, teimlai'n annifyr 
ac anghyfforddus lle y croesid cleddyfau, ac ni allai anadiu’n 
hollol rwydd a rhydd ond pan fyddai ar ei aelwyd ei hun, ac 
ymhlith ei dylwyth ei hun. A thylwyth mawr oedd hwnaw. 

Eisteddai y nos hon yn edmygu’n dawel, trwy fodrwyau 
mwg, gnawdolrwydd ei fab ieuangaf, Jimmy. Rhyw dair a 
hanner oed oedd Jimmy, ac eisteddai yntau o flaen y tan, ar 
yr hyn a elwid yn ee harthryg.” Defnydd yr harthryg oedd 
sach, ac arni’n argrafledig mewn llythrennau breision y geiriau 
“HENRY TATE & SON, SUGAR REFINERS.” Beth 
bynnag am ei ddefnydd, yr oedd yn lan, a bodionai hynny 
Fathew Tomos a’i briod ; ac yr oedd yn gynnes, a bodlonai 
hynny Jimmy, canys eisteddai Jimmy arno yn noeth lymun ag 
eithrio rhyw rimyn o grys a gyrhaeddai i lawr at hanner ei gefn. 
Ar y setl gyferbyn 4'i briod, eisteddai Sarah Ann Tomos ei 
wraig, yn gwnio. Yr oedd hi tua’r un oed @’i phriod, ond ei 
gwallt wedi gwynnu mwy, ai hwyneb yn arwach a phruddach. 

Jimmy oedd y plentyn ieuangaf; nid ef oedd y plentyn 
ieuangaf flwyddyn yn 61, a dyna paham yr oedd wyneb Sarah 
Ann Tomos yn arw a phrudd, a'i gwallt yn wyn. Yr oedd ei 
chynheddfau hi yn gryfach na’l gWr, ac am hynny y storm yn 
ei chyffwrdd yn drymach. Plygu a wnaeth ef fel poplysen, 
ac wedi cilio o'r storm, sythodd drachefn. Ond gwrthod 
plygu a wnaeth hi, fel derwen, a holltwyd rhai canghennau yn 
y rhyferthwy. Yn ochr ei fam eisteddai ei nain, yn edrych 1’r 
tan 4 surni ar ei gwedd, ac edrychai Jimmy arni yn awr ac 
eilwaith mewn dicter, a hawdd gweled nad oedd J mmy 
ai nain ar delerau da a'i gilydd. Ymddangosai ef fel pe mewn 
myfyrdod dwys, ac yr oedd felly mewn gwirionedd. Un 
broblem a’i blinai oedd, a oedd ef yn gymaint o ddyn ag yr 
oedd rhai o amgylchiadau’r dyddiau diweddar wedi ei arwain i 
feddwl ei fod, oherwydd sylwai fod crys ei dad, a welai yn 
agoriad ei wasgod, yn cau o'r tu blaen,—ac yr oedd ei dad 
yn ddyn diamheuol,—ond cau o'r tu 61 yr oedd ei grys ef. Y 
broblem arall oedd, pa un ai sarhad arno ynteu anrhydedd 
oedd gwaith ei fam ar y pryd. Gwneuthur hen siwt Pitar, 
ei frawd agosaf ato, yn gymwys iddo ef yr oedd ei fam, a 
buasai’r siwt yn eiddo Mathew, brawd hfn nag yntau, o’r blaen. 
Yr oedd tua thair blynedd rhyngddynt bob un. A chyfnod 
anghyfleus i fod rhwng brodyr tlodion a’i gilydd yw tair 
blynedd, am yr 4 un yn rhy fawr i'w ddillad cyni’r Ilall dyfu 
iddynt. Credai Jimmy weithiau mai anrhydedd mawr oedd 
cael y siwt yn eiddo iddo. Un rheswm am hynny oedd mai 
dyma’r siwt gyntaf erioed iddo, a'r Ilall oedd ddarfod i Fathew 
unwaith wisgo’r siwt. Ac urddasol iawn oedd Mathew yn ei 
olwg, am ei fod wedi dechreu ennill ei damaid, oherwydd 
caffai ddwy geiniog yn gyson bob Sadwrn am gario dwfr i 

Betsi Smith, a Betsi Smith oedd brenhines y fro. Gwisgai 
hi het, 2 phawb arall o’r un oed 4 hi fonet. A hefyd cariai 
ymbarel ar dywydd braf. Am hynny teimlai teulu Mathew 
Tomos fod dyfodol disglair i Fathew y mab, os cymerai 
Betsi Smith,—neu’n gywirach, Mrs. Smith,—ddiddordeb 
ynddo. Ac yr oedd Jimmy’n ddigon hen i dcimlo pelydrau 
gogoniant Mathew yn tywynnu arno yntau. 

Yr hyn a wnai iddo ameu a oedd gwisgo'r siwt yn gymaint 
o anrhydedd, wedi’r cwbl, oedd ei waith yn cofio mai ei enw 
llawn oedd James Elias Tomos, neu,—fel y dywedai ef yr enw 
wrth ddieithriaid, pan fyddai gobaith ceiniog am y gwaith,— 
Déms Elaiys Tomos. Nid oedd yr anrhydedd o fod yn 
“ Elias” wedi dechreu edwino,—pythefnos cyn hyn y clyw- 
odd fod y gair yn rhan 0'i enw, ac y dangoswyd iddo lun Elias, 
mewn gwisg amryliw, wrth afon Cison, yn lladd proffwydi 
gymaint fyth. 

A dyma sut y bu. Hen wraig oedd ei nain yn perthyn i'r 
dyddiau gynt pan oedd ysmygu cetyn clai a chymryd snisin 
yn beth cyffredin i ferched heb gael gras. Caffai ganiatad 1 
gymryd snisin gan ei merch, wedi dyfod ohoni 1 d? Mathew 
Tomos yn ei hen ddyddiau. Ond nid oedd ysmygu i fod, a 
theimlai’r hen chwaer bangfeydd y chwant yn fawr ambell 
dro. Un prynhawn Sul, bythefnos cyn hyn, daeth yr ymosod- 
iad, a chyn gryfed oedd oni bu raid cynllunio telerau heddwch 
ar unwaith. Yr oedd hi’n rhadlon iawn wrth y bwrdd té y 
prynhawn hwnnw, a chynhygiodd ohoni ei hun warchod 
Jimmy i bawb arall fynd i’r capel. Yr oedd Mr. Roberts y 
gweinidog yno, ac ymawyddai pawb am ei glywed, ond anodd 
fuasai cadw meddwl Jimmy ar bethau’r byd a ddaw trwy’r 
odfa. Cytunwyd i Jimmy a’i nain aros gartref. Wedii bawb 

fynd, tynnodd y nain hen Feibl Mawr darluniadol o fysg ei 
thrysorau cudd yng ngwaelod hen focs cysegredig iddi hi. 
Ac wedi penderfynu bod Jimmy’n ddigon hen erbyn hyn i 
gadw cyfrinach, hwyliodd i dynnu adduned oddiarno, ac 
addawodd iddo y caffai weled darluniau’r Beibl mawr os 
peidiai ef 4 dywedyd wrth na’i dad na’‘i fam iddi hi fod yn 
ysmygu tybaco ei dad 4 hwy yn y capel. Addawodd Jimmy’n 
eiddgar, a dyna ddechreu ar y ddeuwaith, y naill yn ysmygu ac 
egluro’r darluniau, a’r llall yn cael ei syfrdanu gan ryfeddodau. 
Dangoswyd iddo lun Elias yn Iladd proffwydi, a dywedwyd 
wrtho fod Elias yn rhan oi enw yntau, ac addunedodd yn 
syth nad gweithio ar y ffordd, fel ei dad, ac fel y bwriadai 
yntau unwaith, fyddai ei grefft pan dyfai’n Wr, ond Iladd 
proftwydi. Dangoswyd iddo lun Dydd y Farn, a Jesu Grist 
yn eistedd ar gwmwl yn gwenu ar gynulleidfa o bobl a 
ymddangosai iddo ef newydd neidio o’'u gwelyau, a heb 
ddechreu gwisgo amdanynt, ac ar yr ochr arall i'r llun yr 
oedd llengoedd o gythreuliaid yn nyddu tyrfacedd mawr o 
bobl barchus ddigon yn ei olwg ef, a dywedwyd wrtho gan ei 
nain mai ymysg y bobl a nyddid y byddai, os dywedai ddarfod 
iddi hi ysmygu. Ac addunedodd Jimmy eilwaith, 41 gorn 
gwddf yn sych, na ddywedai mo hynny byth. Aeth Jimmy 
iw wely wedi dychwelyd o’r teulu, a chaeodd ei lygaid yn 
dyn rhag ofn gweld y cythreuliaid hynny, a chysgai pan 
ddaeth ei dad a’i fam ato. Ond tua thri o’r gloch y bore, 
dyna waedd annaearol o gyfeiriad Jimmy. Neidiodd ei 
fam i fyny, ac wedi goleuo cannwyll, dyna lle yr oedd yn eistedd 
yn ei wely, yn welw fel y gynfas, yn chwys mawr, ac yn 
sgrechian nerth asgwrn pen. Ceisiodd ei fam ei dawelu, ac 


wedi llonyddu ohono dipyn, ac iddi hithau ei holi, llwyddodd 

i gael y geiriau “Dydd y Farn” a “ cythreuliaid ”’ allan 
oi enau. Dychrynodd ei fam, canys ni ddychmygodd 
ddarfod i’w mab ieuangaf erioed glywed y gair du olaf. 
Esboniad ei nain arno oedd mai’r pechod gwreiddiol yn 
dechreu torri allan ydoedd. Ond pan gafodd Jimmy ei wynt 
ato, dywedodd yr hol] stori heb gofio'i adduned, a dyna paham 
yr oedd ei nain ac yntau y nos hon, y naill yn edrych yn sur, 
a’r llall yn ddig. Anghofiodd lun Dydd y Farn yn fuan am 
fod esboniad ei fam arno ’n wahanol i esboniad ei nain, ond 
glynodd llun Elias wrtho, a cheisiai benderfynu yn y munudau 
hyn pan eisteddai ar yr harthryg a oedd hen siwt Mathew a 
Pitar yn deilwng ohono ef fel lladdwr proffwydi, a gwisg ei 
ragredegydd mor amryliw. 

Fel yr awgrymwyd, nid Jimmy oedd unig blentyn 
Mathew Tomos. Yr oedd nifer fawr ohonynt, a phob un 
yn brysur 4 rhyw waith neu’i gilydd pan eisteddai eu tad yn 
edmygu cnawdolrwydd Jimmy, a’u mam yn gwneuthur ei 
siwt gyntaf iddo. Yn ymyl Jimmy eisteddai Pitar ei frawd, 
ac amlwg ydoedd fod Pitar yn dysgu darllen yn yr ysgol, 
oherwydd fe’i difyrrai ei hun trwy geisio darllen yr harthryg. 
Yn gynteaf, sillafai air yn ddistaw, ac wedi dyfod yn sicr ohono, 
gwaeddai ef 4'i holl nerth, megis H-E-N-R-Y, Hendry, ac 
felly ymlaen, fel plentyn yn teimlo’r rhew yn ysgafn yn gyntaf, 
ac yna wedi gweld ei fod yn dal, yn rhuthro ymlaen 4’1 holl 
egni. Wedi llwyddo i sillafu’r enw, pendronai rhyngddo ag 
ef ei hun paham yr oedd pobl yn sillafu Hendry heb yr un d 
ynddo, canys Hendry fu’r gair iddo ef erioed. Safai Mathew 
ar ben cadair yn edrych i ddarn o ddrych, gan geisio pender~ 
fynu mewn pa sawl gwahanol ffurf y gallai bod dynol osod ei 
wyneb heb golli adnabod arno’i hun. Eisteddai Lewis ar 

gongl bwrdd yn rhoddi praw ar styrmant a gafodd y diwrnod 
hwnnw yn yr ysgol yn gyfnewid am gneuen goblo cwcw 
nainti,—yr oedd cnau coblo mewn bri ar yr adeg hon o'r 
flwyddyn. Hwyrach y dylid esbonio i’r anghyfarwydd beth 
yw cneuen goblo cwew nainti. Gwneir twill trwy flisgyn 
cneuen, a rhoddir llinyn trwyddo, a dyna gneuen goblo. Fel 
hyn y coblir,—rhoddir cap ar lawr, a gesyd un bachgen ei 
gneuen ar hwnnw, a cheisia ei gydchwaraewr ei thorri 4’i 
gneuen goblo ef, ac felly bob yn ail nes torri un o'r cnau, a 
dyna’r fuddugol yn gneuen goblo cwew un. Os oedd yr un 
a dorrwyd yn gwew rhywbeth, yn gwcw pump dyweder, 
bydd y fuddugol yn gwew chwech, oblegid, wrth orchfygu’r 
gneuen arall, a 41 hysbail oddiarni. Gwelir bod cryn werth 
mewn cneuen goblo cwew nainti, ac anaml y ceir rhai felly 
heb rywbeth cryfach nag awyr, gan amlaf pitsh, o'r tumewn 
iddynt. Felly yr oedd cneuen goblo Lewis o leiaf yn werth 
styrmant. Yr oedd bachgen arall o'r teulu yno, ond yn 
anweledig ar y pryd. Moses oedd hwnnw, bachgen pedair 
ar ddeg oed. Fe’i teimlai Moses ei hun yn dechreu mynd 
yn ddyn, a'r nos Sul cynt penderfynodd beidio 4 mynd i’r 
Ilawr i ddywedyd adnod. Gorchmynnodd ei fam iddo fynd, 
ond anufuddhaodd yntau. Ni allai ei fam ei orfodi yng 
ngwydd pobl, ac fe’i bodlonodd ei hun ar roddi pinsh grymus 
iddo yn ei fraich. Poenai’r pinsh Foses yn fawr, a’r munudau 
hyn eisteddai o’r tu 6] i'r set] wedi tynnu ei gét a thorchi ei 
lewys i chwilio a oedd y clwy hwn i farwolaeth. Yr oedd 
chwaer iddynt yn bresennol—Sarah Jane. Safai hi ar ben 
cadair yn archwilio llun Ilencyn hardd ar y pared, oedd yn 
fodrwyau a chyrls i gyd. Perthynas pell i’r teulu ydoedd, a 

welwyd gan y plant ryw unwaith, ac a ai dan yr enw Charlie 

North of England. Enw’r fam arno oedd Charlie North of 
England. Ni wyddai neb am enw arall arno nac ymhle yr 
oedd North of England. 

Wedi dywedyd mai’r gweddill o bethau ar y pared oedd 
y ‘“ Cwmw! Tystion,” llun sgweiar y plwy, brwydr Waterl#, 
almanac 4 llun plentyn bach tua blwydd oed arno yn chwarae 
& chath (canys yr oedd i blentyn bach blwydd oed ddiddordeb 
mawr i'r teulu), gwialen fedw, a baich o saets, ceir syniad lled 
glir am Fathew Tomos a1 deulu y munudau hyn. Gwelir 
yn amlwg na ddychmygai’r un ohonynt am ymwelydd y nos 
hon, ac anghyffredin iawn oedd ymwelydd i fyny yng Nghwm 
Peilliad wedi nos. Yr oedd arwydd arall mai treulio gweddill 
y dydd eu hunain a ddisgwylid. Yr oedd pedwar o ben-~- 
waig cochion yn ffrio’n braf o flaen y tan, ac yn poeri’n 
ddirmygus iddo. Gallaf ddywedyd, bum ieuanc ac euthum 
yn hen, ond ni chyfarfum 4 neb eto na hoffai bennog coch, ac 
ni chyfarfum 4 neb chwaith a hoffai gydnabod hynny. Am 
hynny, neilltuir tymor ei fwyta i ryw fin nos pan na ddis- 
gwylir neb i'r t} ond y teulu ei hun, ac yn y gyfrinach ddar- 
fod 1 bawb gyfaddef eu bod yn ei hoff, teyrnasa rhyw dang- 
nefedd a chyd-ddeall hyfryd tros y bwrdd, nas adnabu’r byd. 

Ac a'r teulu’n ei fwynhau ei hun fel hyn, a Mathew Tomos 
yn ei gadair yn mwynhau mygyn tawel ac yn gwenu’n fwyn ar 
bawb yn ei dro, dyna gnoc ar y drws, a heb aros i neb ei agor, 
pwy a ddaeth i mewn ond John Williams, Gwr Pen y Bryn. 
“ Helé,” eb ef, “ eich hunen ydech chi yma?” Ac wrthynt 
eu hunain yr oedd Mathew Tomos a’i wraig, a mam ei wraig, 
pan agorodd Gwr Pen y Bryn y drws. Neidiodd Mathew 
Tomos ar ei draed, a rhoddodd ryw hanner bow iddo, a 
neidiodd Sarah Ann Tomos, hithau, a rhoddodd gyrisi iddo. 


"al 


” 


«A Mathew Tomos yn gwenu’n fwyn ar bawb yn ei dro. 

“Ble mae'r plant?” ebe Gwr Pen y Bryn,“ yn eu 
gwlau 2” . 

Nid atebodd neb ef, am fod Sarah Ann Tomos mewn 
ffwdan yn casglu ei gwnio ynghyd, a Mathew’n ceisio 
gwneuthur lle iddo eistedd, a’r hen wraig yn ceisio cuddio’r 
penwaig. Ymbhen ennyd gwelodd Gwr Pen y Bryn nad oedd 
y plant ymhell, canys sylwodd ar flaen trwyn a brig gwallt 
tros ben y setl, a chongl Ilygad o dan gadair, ac ochenaid 
gwthio 1 gongl. Oddiwrth Jimmy y daeth yr ochenaid— 
yr oedd ef yn rhy ieuanc i fod wedi dysgu’r grefit. Toc, 
gofynnodd Gir Pen y Bryn i Fathew Tomos ddyfod am dro 
iw hebrwng, ac wedi ei gael i'r awyr agored, dywedodd ei 
neges wrtho. Nid oedd raid gofyn iddo ei chadw’n gyfrinach, 
am y gwyddai fod Mathew Tomos fel y graig. Apeliodd ato 
fel hen was iddo, y gwyddai’n dda am Ben y Bryn. 

“"Rydwi'n mynd yn hen, Mathew,” ebe Gwr Pen y Bryn. 

“ Olreit, syr,” ebe Mathew, 41 fys wrth ei gap. 

“Ac yn fusgrell,’’ ebe Gwr Pen y Bryn. 

“ Olreit, syr,”” ebe Mathew yn ei ddiniweidrwydd. 

Gwell oedd ganddo gydsynio 4’i hen feistr ei fod yn 
edrych yn hen a musgrell, faint bynnag o loes a roddai hynny 
iw feistr, na’i groesi mewn unrhyw fodd. Ac yr oedd yn 
well gan Fathew Tomos gydsynio 4'i hen feistr pan oedd yn 
flugio na meiddio ei groesi. A chymaint o was ydoedd ag na 
feddyliai fod dim yn od yn y peth. 

“*Rydwi'n meddwl rhoi i fyny ffarmio,’’ ebe Gwr Pen 
y Bryn. 

“ Olreit, syr,’’ ebe Mathew. 

“ A mynd i fyw ar y tipyn sydd gen i,” ebe Gwr Pen y 
Bryn. 

Cc 

** Olreit, syr,”” ebe Mathew wedyn, heb dynnu ei fys 
oddiwrth ei gap. A chan yr adwaenai Gwr Pen y Bryn ef, 
ni ddisgwyliai ddim arall oddiwrtho. 

Dywedodd “Nos dawch" wrtho, ac aeth adref yn 
gadarnach ei feddwl nag erioed y rhoddai'r fferm heibio, a 
chan ddiolch fod un dyn call heblaw ef yn yr ardal,—a’r 
dyn call hwnnw oedd Mathew Tomos. 


* * * * * * * 


Tua’r adeg y curai Gwr Pen y Bryn wrth ddrws Mathew 
Tomos, curai Dafydd Huws y saer wrth ddrws y Ddél, cartref 
tad Robin y Ddél. _Wedi cael e1 wynt ato, dywedodd dan ei 
lais—er nad oedd angen gwneuthur hynny, am fod Richard 
Huws ei frawd yn y t¥ ar ei ben ei hun— Wyt ti eisio flarm 
fwy na hon, Dic?” 

**Oes ene un ar osod ?”’ ebe Richard Huws. 

“Nag oes,” ebe Dafydd, “ ond mi fydd ene un os wyt 
ti eisio flarm.” 

“Tir pwy ydio,” ebe Richard, “ tir Syr John ynte tir yr 
esgob >?” 

“Tir yr esgob,” ebe Dafydd Huws. 


Ill. 
ACHOS TRYBINI GWR PEN Y BRYN. 


ID oedd gwr Pen y Bryn na hen na musgrell. Ef ei 
hun a deimlai hynny, ac achoswyd y teimlad gan nifer 
o amgylchiadau, pwysig i Wr croendeneu. Tybiai 
na fwriadwyd iddo gan natur erioed fod yn amaethwr. Y 
grefit debycaf o ateb iddo ef oedd bod yn Wr bonheddig, ac 
nid oedd neb yn fwy argyhoeddedig o hynny nag ef ei hun. 
Pan oedd yn ieuanc, ef oedd y Ilanc harddaf a safai ar bont 
Llangeunant ar fore Sul. A chasglai at ei gilydd yno, haf a 
gaeaf, hogiau’r fro i gyd, i osod y byd yneile. Yr oedd ef yn 
llanc tal, syth fel pelydr goleuni, ei wallt gwineu cyfoethog 
wedi ei rannu i'r blewyn ar yr ochr dde, ac wedi ei frwsio’n 
él. Meddiannwyd ef, am ryw reswm neu’ gilydd, a’r syniad 
fod dynion a droai eu gwallt ar yr ochr dde yn alluocach na’r 
rhai a’i troai ar yr ochr chwith. 

Gellid ei gymryd yn y cyfnod hwn am brentis o gerddor, 
neu feddyg, neu ymgeisydd am y weinidogaeth. Yr unig 
wrthwynebiad i’w gymryd am yr olaf, oedd bod ei gam yn 
rhy wisgi ai wyneb yn rhy siriol, a’r ymwybodaeth o bechod 
y byd heb grymu dim ar ei ysgwyddau. Meddyliodd ei 
rieni pan oedd ef yn hoglanc am wneuthur cerddor ohono, 
ac aed ag ef at arweinydd canu Bethania i brofi ei lais a’1 ddawn. 
Aeth hwnnw ag ef i ystafell ar eu pennau eu hunain, a gofyn- 
nodd iddo pa gan a fedrai oreu, ac atebodd yntau mai “ Gwfr 
Harlech.” Yr adeg honno dysgai band y Llan ganu “* Gwfr 

Harlech,” ac ni phesid neb ar y stryd y dyddiau hynny na 
chlywid ef yn ei hymio. Nid oedd neb, boed ieuanc boed hen, 
na hymiai “ Wr Harlech” wrth aredig y tir, neu odro’r 
gwartheg, neu gerdded y ffordd, neu farchogaeth. Yr oedd 
pob ffurf ar fywyd yn y cyfnod hwnnw wedi ei diwnio mewn 
cytgord 4 “ Gw9r Harlech.” Wrth amseriad y gan hon y 
gweithiai, y cerddai, ac y rhedai pob creadur oedd o dan 
awdurdod dyn, ac amheuthun oedd gweled cwningen yn 
croesi ffordd wrth amseriad arall. Yn wyneb hyn oll, nid oedd 
ryfedd i John Williams, mab Pen y Bryn, ddywedyd y gwyddai 
“Wr Harlech” yn anad yr un gan, a sylfaenu ei dynged 
fel cerddor arni hi. Eisteddodd dechreuwr canu Bethania 
yn hamddenol mewn cadair ddwyfraich, ac archodd arno 
ddechreu. Pan oedd ar ganol y llinell gyntaf, stopiwyd ef, 
am ei fod allan o diwn. Dechreuodd eilwaith, a stopiwyd ef 
wedyn ar ganol y llinell gyntaf. Dechreuodd drachefn, 
wedi cael y nodyn pridédol y tro hwn gan yr arweinydd canu, 
ond cyn diwedd y llinell gyntaf yr oedd yn y gwrych. 
Dechreuodd dan arweiniad yr arweinydd canu, y pedwerydd 
tro, ac aeth ymlaen yn ddidramgwydd trwy’r llinell gyntaf, a 
chododd ei galon a’i lais pan welodd ddarfod iddo fedru 
dechreu’r ail yn ddibrofedigaeth. Eithr prin y rhoddasai 
ei droed ar y rhiniog, megis, na faglodd wedyn, a chan nad 
oedd ganddo gan arall ar ei feddwl, bu raid dechreu ar 
“Wr Harlech” drachefn. Erbyn hyn dymunai na buasai 
Gw9r Harlech erioed wedi byw, nac wedi rhyfela nac ennill 
brwydr. Dechreuodd wedyn, ac er ei syndod cafodd fynd 
drwy’r drydedd linell yn ddibrofedigaeth, a thrwy’r bedwar- 
edd, a’r bumed, a’r chweched. Erbyn hyn chwifiai hi ei oreu, 
a meddyliai ei fod yn cael hwyl anghyffredin, a gorffennodd 

mewn asbri mawr, gan feddwl y byd o Wr Harlech a’u 
gwrhydri. Wedi gorffen trodd at yr arweinydd am y gymer- 
adwyaeth ddyledus, ac ar y funud honno yr oedd yr arweinydd 
yn dechreu cael ei wynt ato wedi bod yn chwerthin nes 
troin ddu ei wyneb. Hanner orweddai yn ei gadair, 4'1 
ddwylo ar ei ochrau, yn siglo trwyddo, pan sylwodd John 
Williams arno gyntaf ar ol gorffen canu. Tybiodd i ddechreu 
mai mewn Ilewyg yr ydoedd, ond clywodd ef yn tynnu ei 
anadl yn gryf a chwyrn, gan wneuthur sWn fel trol yn mynd 1 
lawr allt 4 brec ar ei holwyn. Ac 4 holl rym yr anadliad 
hwnnw, chwarddodd yr arweinydd canu yn ddwfn a llydan a 
hirllaes. A phan ddaeth ato ei hun hysbysodd John Williams 
nad talent gerddorol a ymddiriedwyd iddo. 

Wedi hyn prentisiwyd John Williams yn siopwr, ond 
ymhen tri mis daeth adref 4 nodyn gydag ef oddiwrth ei feistr 
yn dywedyd ei fod yn fachgen tawel ac ufudd, ond na wnai 
ef byth siopwr. Clywsai ei fam, yn ystod y tri mis hynny, ebe 
hi wedyn, mai dyn braidd yn Ilac oedd ei feistr, a phan ddaeth 
John ei mab yn 6] gyda’r nodyn, naturiol iddi oedd dywedyd 
na wyddai’r meistr ddim beth oedd anhepgorion siopwr 
Ilwyddiannus. Cafodd le gyda siopwr arall, yn y siop oreu 
yn nhref Coedarglodd ; cafodd y Ile hwnnw yng ngrym safle 
ei dad fel amaethwr. Ond ymhen rhyw dri mis wedyn daeth 
John adref eilwaith 4 nodyn yn dywedyd ei fod yn fachgen 
dymunol a siriol, ond na wnai byth siopwr. 

Pur ddigalon oedd ei rieni erbyn hyn, ond yr oedd gan 
John lewych i dywynnu ar eu cwmwl. Yn ystod ei dri mis 
yng Nghoedarglodd cododd ploryn ar ochr ei drwyn, a 
pharodd fawr boen meddwl iddo. Yr oedd ei ofal 01 groen 
mor fawr a’i ofal oi wallt, ac yr oedd ei ofal o'r ddau yn un 

manwliawn. Credai pan gerddai’r stryd mai edrych ar ei drwyn 
yr oedd pawb. Pan welai ferch ieuanc yn dyfod, a thebygol- 
rwydd iddi basio ar ochr y ploryn, croesai'r stryd fel na welai 
hi mohono ond ar yr ochr iach i'w drwyn, ac yr ymhyfrydai 
ynddo. Wrth chwilio mewn congl ryw fin nos ar 6] bod yn 
ysgubo’r siop ar derfyn y dydd, daeth o hyd i bamffledyn ar ryw 
feddyginiaeth anffaeledig at bron bopeth, ac ymhlith y lluniau 
yno yr oedd Ilun Ilencyn 4 dau neu dri o blorynnod ar ei 
drwyn, a thua thri neu bedwar dwsin ar y gweddill oi wyneb. 
O dan y llun yr oedd tystiolaeth y llencyn wedi ei harwyddo 
ganddo ef ei hun, fod y feddyginiaeth y tystiolaethid amdani 
wedi ei wella, nes bod ei groen fel croen baban mewn Ilai 
nag wythnos. Rhoddid Ilawer gwybodaeth ryfedd yn y 
pamffledyn am gyfansoddiad y corff dynol, a’i weithrediadau, 
a'i beryglon, ac esbonnid yn fanwl sut y codai plorynnod, ac 
anogid pob un i chwilio a oedd ganddo ryw bethau fel pigau 
drain duon yng nghroen ei wyneb, ac os oedd, mai'r gwaed 
oedd yn ddrwg, a bod sylfeini’r plorynnod wedi eu gosod. 
Wrth fynd i'w wely y nos honno, chwiliodd John yn y drych 
yn hir am y drain duon, a chanfu gryn lawer, yn enwedig tua 
bén ei drwyn. Trawodd syniad gloyw ef. Meddyliodd mai 
da fuasai eu gwasgu allan cyn iddynt ddatblygu, a bu wrth y 
gwaith yn hir. Rywbryd yn y nos, deffrowyd ef gan waith ei 
drwyn yn llosgi’n enbyd, gafaelodd ynddo, a chanfu ei fod 
gryn dipyn tewach na chyffredin. Pan gododd fore drannoeth, 
yr oedd ei drwyn yn fawr ac yn goch, a chan John y tu 6l iddo 
gywilydd i'w ddangos ei hun. Methiant fu'r diwrnod 
hwnnw yn y siop, ac yr oedd yn un o'r dyddiau a gyfrannodd 
gryn lawer at anfon y nodyn ynghylch methiant cyffredinol 
John fel siopwr. Bu’n mytyrio'n hir y dyddiau wedyn 

ynghylch achosion plorynnod a drain duon. Darllenodd 
lawer yn eu cylch ymhob pamffledyn y caffai hyd iddo. 
Cyfareddol ydoedd y gwybodaethau hyn oll. Ymhlith pethau 
eraill daeth yn awdurdod ar dwf gwalli a’r achos o'i ddirywiad, 
ac ar achosion plorynnod a drain duon, ac yr oedd hynny’n 
gryn dipyn o wybodaeth i fachgen pymtheg oed. Treuliai 
fwy oi amser gyda’r pethau hyn nag i feddwl am waith y 
siop, a dychmygai sut y caffai fwy o gyfleustra i’w hastudio, a 
gwawriodd ar ei feddwl yn sydyn mai ardderchog o beth 
fyddai bod yn feddyg. Awgrymu’r posibilrwydd hwnnw 
oedd y pelydryn a achosodd ef i lewychu ar y cwmwl pan 
ddaeth a'r nodyn olaf i'w rieni yn dywedyd na fyddai’n 
llwyddiant fel siopwr. 

Cyn pen yr wythnos ar 61 dyfod adref yn fethiant o Goed- 
arglodd, dechreuodd fel math ar was i Dr. Griffiths, Llan 
Gain, treflan ryw chwe milltir i ffwrdd, a dim ond rhes o 
fryniau’n croesi rhyngddi a Llangeunant. I Lan Gain yr 
air amaethwyr 4’u cynnyrch bob wythnos ; felly yr oedd yn 
gyfleus i John, yno, weled ei rieni’n aml. Yr oedd wrth ei 
fodd yno. Nid pamffledau a ddarllenai bellach ar blorynnod 
a bonau gwallt, ond erthyglau meithion a lluniau celfydd yn 
eu hesbonio. O dipyn i beth daeth 1 wybod popeth oedd i’w 
wybod amdanynt, a dysgodd ddigon i wybod nad oedd 
feddyginiaeth 1 wallt yn colli. Yr oedd gwybodaethau eraill i 
feddyg eu meistroli na fargeiniodd ef amdanynt, ac wrth 
geisio gwneuthur hynny, caffai pob gwybodaeth newydd 
ddylanwad rhyfedd arno. Dychmygai fod pob afiechyd yr 
astudiai yn ei gylch wedi gafael ynddo. Os yr iau a fyddai 
dan sylw, treuliai hanner ei amser yn y drych yn chwilio gwyn 
ei lygad a’i dafod, neu os y darfodedigaeth a astudiai, arhosai'n 

effro’n hir ar 6] mynd i'w wely er mwyn gwybod a oedd yn 
chwysu yn y nos. Y diwedd fui John fynd i edrych yn ddrwg, 
ac i'r meddyg ei anfon adref am awyr iach, 4 nodyn gydag ef 
i ddywedyd, er y cymerai ddiddordeb mawr yn ei waith, nad 
oedd bod yn feddyg yn dygymod ag ef. Ac adref y bu John 
yn hir iawn, yn helpu ar y fferm, yn chwilio am ei wrid yn 4, 
yn arweinydd wedi bo nos i ferched ieuainc ofnus, ac yn 
gwagsymera. Nid oedd ond un swydd anrhydeddus y 
gallai ef ai rieni ddychmygu amdani bellach,—ac yr oedd 
yn rhaid chwilio am rywbeth iddo, am ei fod erbyn hyn 
yn llencyn tuag ugain oed,—a’r swydd honno oedd bod yn 
bregethwr. 

Wedi penderfynu ar hyn, chwiliwyd am holl lyfrau 
diwinyddol y t¥, er nad oedd hynny’n waith mawr, a dechreu- 
wyd eu hastudio. Ac er mwyn cynorthwyo ei fab tynnodd yr 
hen Wr, ei dad, y Ilwch oedd ar ei dipyn diwinyddiaeth ef ei 
hun, a bu astudio caled am dro byd, oni theimlai John ef ei 
hun yn abl i ddarganfod gwallau diwinyddol pregethau’r 
gweinidogion a'r pregethwyr cynorthwyol a ddeuai o Sul i Sul 
i bregethu i Langeunant. Ejithr gan fod yr afiechyd hwn yn 
ymosod ar y mwyafrif o fechgyn deunaw ac ugain oed yn eu 
tro, nid oedd dim peryglus yn y peth. Ei dri gwaith, bellach, 
oedd treulio’r dydd yn y meysydd yn chwilio am ei wrid yn 
él, a phob yn ail nos yn y t¥ yn astudio diwinyddiaeth, ac yn 
y daflod, os digwyddai’r gweision fod am dro i lawr yn y Llan, 
yn pregethu i’r llygod mawr a bach, gan geisio eu hargyhoeddi 
ou pechadurusrwydd a’u colledigaeth. Ysgrifennodd 
bregeth. Gwyddai y byddai raid iddo bregethu ei bregeth 
gyntaf, yn él pob tebyg, o flaen rhyw bregethwr neu’i gilydd, 
a phenderfynodd wneuthur yr amgylchiad mor debyg i 

gyfarfod mawr ag oedd bosibl, ac felly dechreuodd ei bregeth 
ysgrifenedig gyntaf yn uniongred fel hyn,—‘‘ Am ychydig o 
funudau ymhellach o flaen ein hannwy! frawd,” a diweddodd 
hi yr un mor uniongred,— A’r Arglwydd a arweinio ei 
annwyl! was ymhellach er mwyn ei Enw, Amen.” Ymarfer- 
odd 4’r nodau i diwnio’r frawddeg olaf hon arnynt, a dyma 
ef o'r diwedd yn barod am y pulpud. 

Daeth yr amser i siarad 4’r gweinidog, a phenderfynwyd 
mair tad oedd i fynd i dorri’r newydd am fwriad teilwng 
John ei fab. Ond pan ddaeth y noson gofynnodd John i'w 
dad ohirio’r ymweliad am ychydig yn hwy, a chan mai ef a 
wyddai oreu am ei amgylchiadau, cydsyniodd y tad. Yn y 
cyfamser aeth John ei hun i ddywedyd wrth y gweinidog, 
nid ei fod am ddechreu pregethu, ond ei fod yn mynd i briodi 
Jane, merch William a Mary Roberts, Pant y Gwair, merch 
jeuanc siriol, brydweddol, mwy felly na’r cyffredin. Dywed- 
odd y stori wrth ei rieni wedi dychwelyd ohono, a chan na 
ellid, o dan yr amgylchiadau, briodi a dechreu pregethu, 
nid oedd dim i'w wneuthur ond y goreu o'r gwaethaf. Daliai 
ei dad, heblaw Pen y Bryn, fferm fach arall—y Ddél—a chan 
y gwyddai John fwy am ffarmio na dim arall, gosodwyd ef a 
Jane ei wraig ynddi. Bu’r stori’n ddiddordeb ardal am y tro, 
ond ni chynhyrfodd ac ni ddychrynodd neb. Ciliodd John 
a Jane Williams o’r seiat ohonynt eu hunain, a derbyniwyd 
hwy’n 6l yn gyflawn aelodau yn dawel ymhen y tri mis wedi 
iddynt aros yn y seiat, a bu hynny’n fuan ar 6] priodi. 
Anghofiwyd y peth cyn bo hir yng ngrym digwyddiad arall 
cyffelyb yn yr ardal, a dechreuodd John a Jane Williams y 
Ddél godi eu pennau, a chymryd rhan amlwg yn y moddion, ac 
ymfalchient eu bod y par mwyaf golygus a fynychai Fethania. 

Yr oedd gwallt John Williams cyn ddisgleiried ag erioed, 
a’i groen cyn llyfned, ac yr oedd Jane Williams hithau’n 
llyfndeg a glan yr olwg arni, ac Annie eu merch fach yn 
cyplysu prydferthwch y ddau. Mwynhai John Williams ei 
ieuenctid a’i fyd am rai blynyddoedd ; ond un bore dychmyg- 
odd, a phrin ei fod ond dychymyg, fod ei wallt ar ei gorun yn 
dechreu teneuo. Gwelwodd, a chadwodd y gyfrinach iddo’i 
hun. Archwiliodd ei ben yn fanwl, a chafodd sail i gredu bod 
yr un peth yn wir am dop ei ben yn lled gyffredinol. Beunydd 
ar 6] hynny arhosai yn ei wely yn hwy na’‘l briod er mwyn 
cael cyfleustra dirgel bob dydd i archwilio 6l y gyflafan. 
Daeth ias henaint trosto, a chiliodd ei sirioldeb. O dipyn i 
beth daeth gwich newydd i'w lais, ac amlhai’r rhychau ar ei 
wyneb, a chollodd bywyd ei wawl ai ramant iddo. Fel y 
teneuai ef, tewychai ei briod, ac fe’u gwelent eu hunain yn 
byw yn y Ddédl yn bobl ganol oed. Fel fferm cwpl ieuanc 
yn dechreu byw, yr oedd y Ddél yn eithaf, ond fel fferm 
pobl dda arnynt, canol oed, nid oedd fawr o raen arni; a 
dechreuai John Williams, am gilio o'i ieuenctid mor gynnar, 
ac yntau’n methu 4’i adnewyddu, daflu cil ei olwg tua chartref 
ei dad,—Pen y Bryn. Ymbhen yr hwyr a'r rhawg, enciliodd 
yr hen Wr a’r hen wraig o Ben y Bryn, a mynd i fyw i Lan yr 
Afon, t¥ a adeiladwyd gan dad John Williams erbyn ei hen 
ddyddiau, a daeth John Williams y Ddél a’i briod yn Wr a 
gwraig Pen y Bryn,—ffermdy teilwng o’'u hymddangosiad, os 
rhy deilwng o'u medr. Aeth John Williams y Ddél yn 
Fistar Williams, Pen y Bryn, yn swyddog ym Methania, yn 
aelod ar fyrddau cyhoeddus y fro, ac o dipyn i beth yn ustus 
heddwch. Gwelid gwrychoedd Pen y Bryn yn araf deg yn 
colli eu graen, ac yn ei wrychoedd y dengys amaethwr ei 

gymeriad. Digon i Mr. Williams, meddai, oedd gofal Pen y 
Bryn, a throsglwyddodd y Ddél, yn gyfangwhl i ofal arall. 
Daliai Pen y Bryn yn fferm dda er mai fferm wedi colli ei 
chotwm ydoedd. Yr oedd cadw fferm ei dad yn raenus yn 
fwy o gamp o lawer i'r mab na chadw’r Ddél. Ac ar aml 
awr, ai galon heb fod yn ei waith, teimlai ei fywyd yn faich, 
a hiraethai am yr adeg y'i gwelai ei hun yr hyn y tybiai y 
bwriadasai natur iddo fod,—yn Wr bonheddig. Dychmygai a 
breuddwydiai am yr adeg, ac yr oedd ei weledigaethau'n 
rhai na ellid eu corffori mewn meysydd ac anifeiliaid. A’r 
gweledigaethau oedd gwahanol fathau ar wfr bonheddig. 


IV. 
FFAIR LLAN GAIN, AC WEDYN. 


AITH o'r gloch ydoedd ar fore braf tua diwedd Medi, 
ond er hynny yr oedd rhes o gerbydau a throliau ar 
bont Llangeunant, a sWn plant yn bloeddio, a moch yn 

gweiddi, ac ieir a hwyaid yn sgrechian tros y wlad. Yr oedd 
rhai plant ar y bont yn eu dillad goreu ac yn dawel, ac yn sefyll 
fel rhes o ddelwau ar hyd ei chanllaw. Dyma blant y breintiau 
mawr. Yr oedd eraill yn eu dillad bob dydd, yn rhedeg 
rhwng y cerbydau a’r troliau, yn tynnu cynffonnau’r moch, 
a phlu’r da pluog, ac yn bloeddio nerth asgwrn pen i'w 
gwneuthur eu hunain yn glywadwy. Bob hyn a hyn deuent 
yn 6l yn un rhes at y bont i wawdio plant y breintiau mawr,— 
a'r genau, a’u hedmygu a'r galon. Dyma blant adfyd. Ac 
wedi pob ymweliad a’r bont byddai un neu ddau o'r rhes 
blant llonydd yn sicr o fod wedi torri i lawr, am fod baw 
wedi ei luchio ar goler neu ddillad, neu gadach poced wedi ei 
ladrata, neu gap glan, destlus, wedi ei daro i'r ffos, neu ffug- 
enw r teulu wedi ei edliw, a hynny pan oedd y dioddefydd yn 
ei ddillad goreu. Ac y mae’n haws dygymod 4’r flugenw 
teuluaidd o lawer mewn dillad bob dydd na dillad Sul. 
Rhwng dirmyg plant adfyd, a’r lluchio baw, a phopeth, 
golwg led ddigalon fyddai ar fintai’r breintiau mawr erbyn 
amser cychwyn. 

Diwrnod ffair Llan Gain ydoedd, a mintai lonydd y 

bont oedd yr etholedigion i fynd yno, a’r fintai wyllt oedd y 
rhai a wrthodwyd. 

Ffair fawr oedd ffair Llan Gain. Dyna’r dydd ar y 
flwyddyn y ceisiai pawb nad oedd wedi suddo 3. dlodi 
anobeithiol, gasglu digon i fynd am dro iddi. A’r bore hwn, 
ryw ugain munud cyn amser cychwyn y cerbydau, gellid 
gweled delw ag ysgwydd gam iddi ar frig un o fryniau Llan- 
geunant, rhyngoch a’r haul, a chan fod yr haul yn union y 
tu 6] iddi ni welid dim ond ei ffurf. O'1 hamgylch dawnsiai 
a rhedai tri neu bedwar o blant, fel nifer o gn bach newydd eu 
gollwng. Llusgai un at law y ddelw ac arall at ei choes, heb 
syflyd dim arni. Rhedai’r plant ychydig yn eu blaenau, ac 
yn 6l wedyn, ac ymlaen wedyn, a chwifient gadachau poced 
ar blant y bont, yna plygent y cadachau’n ofalus i'w plyg 
cyntefig, gosodent hwy yn eu Ilogellau, a rhedent yn 61 i lusgo 
at y ddelw drachefn, a dawnsio o'1 hamgylch. O’r diwedd 
gwelid gwraig yn ymddangos tros y gorwel, gan chwythu fel 
megin gof, ac mor drwm y chwythai nes ymddangos 0’: holl 
gorft fel pe’n chwythu. Wedi cyrraedd y brig, gosododd 
blentyn i lawr, a hwnnw’n rhedeg at y ddelw ac yn llusgo ati, 
ac yna’r ddelw’n symud. 

Mathew Tomos o Gwm Peilliad oedd y ddelw, a Sarah 
Ann Tomos, y wraig, a Jimmy oedd y plentyn a gariai. Mawr 
fu pryder Mathew Tomos ers wythnosau wedi addaw ohono 
fynd 41 deulu i ffair Llan Gain, rhag ofn bod yn hwyr a 
cholli’r cerbydau, a chychwynasai o flaen ei briod y bore 
hwnnw er mwyn bywiogi tipyn arni mewn dull boneddig- 
aidd. A chan faint ei ofn rhag bod ar ol, fferrodd ar frig y 
bryn uwchben y Ilan pan drodd drach ei gefn, a gweled nad 
oedd ei wraig a Jimmy eto yn y golwg. Wedi cyrraedd 
ohonynt y Ilan a chwilio am eu cerbyd dewisedig (oherwydd 
siaradasant a'r gyrrwr ers wythnosau am le), a gosod Pitar a 

Mathew, a Moses a Sarah Jane i chwyddo mintai ffodus y 
bont, a’u cynghori i beidio 4 chnoi eu cadachau poced na 
cholli eu pres, daeth amser cychwyn. A da hynny, neu 
buasai’n helynt ar y bont, am fod un o hogiau adfyd wedi 
taro Pitar 4 darn o dywarchen, a Moses wedi gadael y rheng i'w 
alw i gyfrif, a’r rhes blant wedi anghofio, gan faint eu diddordeb 
yn y peth, mai rhes ydoedd, ac wedi ffurfio’n gylch am Foses 
a gwrthwynebwr Pitar, gan annog Moses gymaint fyth i 
fynd yn ei flaen yn wrol. Ar hyn, daeth Mathew Tomos a’i 
briod a Jimmy i gyrchu’r gweddill o’r teulu i’r cerbyd. Neid- 
iodd mintai’r bont i'w gwahanol gerbydau, cychwynnodd y 
cerbydau, a rhedodd y fintai arall ar eu holau cyn belled ag y 
medrai gan geisio cymylu cymaint ag a allai ar eu rhagolygon. 
Ond wrth redeg byrhai ei gwynt, ac fel y byrhai hwnnw 
gwanhai ei hyawdledd. Wedi cilio o'r cerbydau tawelodd y 
llan drachefn, a diflannodd plant yr erlid fel pe llyncasai’r 
ddaear hwy. 

Wedi gadael y Ilan, a gweled bryniau Llan Gain yn dyfod 
ir golwg, daeth heulwen wedi glaw ar wynebau holl blant y 
cerbydau. Dywedent eu barn am bawb a phopeth a basient, a 
cheisiai pawb, yn hen ac ieuanc, yn ei dro, adrodd rhyw fath ar 
stori ddigrif, neu ddatguddio ‘i arabedd cudd trwy ryw ffordd 
arall; a chwarddai pawb yn galonnog, boed yr arabedd cyn 
deneued ag y mynnai. Daw’r gallu yma i chwerthin am ben 
pob cysgod arabedd i'r golwg bob amser ar adeg ffair, neu 
drip Ysgol Sul, neu briodas yn enwedig. A hwyrach mai’r 
theswm am hynny yw y cynhyrcha’r llawenydd cyffredinol 
fath ar garedigrwydd tuag at y storiwr ac awydd am beidio 
a’i siomi. Adolyga llawer un ei farn amdano'i hun, nad 
edrychodd arno’i hun erioed fel dyn ffraeth, wedi taflu ohono 


GWR PEN Y BRYN. 45 


ryw gwmni 1 chwerthin rhwygol ar un o'r adegau hyn, trwy 
gyfrwng sylw bach gwelw a diniwed, wedi ei rith-liwio ag 
arabedd. 

O dipyn i beth tawelodd y berw cyntaf yn y cerbydau, 
ac aeth y bobl mewn oed i ymgomio mewn islais ynghylch 
rhagolygon y ffair, a'r plant i esbonio i’w gilydd pa bethau a 
fwriadent eu prynu, a rhyfeddol iddynt oedd cyraeddiadau 
ceiniog. Wedi adrodd o bob un ei eisiau, dywedodd Pitar 
mai “ spinglas ” oedd ef am brynu, a synnodd yr holl blant 
at feddylgarwch Pitar,—a’r swm a fwriadai ei dalu am y trem- 
wydr oedd ceiniog. Torrid ar yr ymgom bob hyn a hyn gan 
waith y cwmni’n gweiddi cyfarchiadau ar bawb a basiai, a 
phasiai droliau a cherbydau a gyrwyr defaid a gwartheg lawer. 

Y ddwy drol a dynnodd fwyaf o sylw oedd trol: foch 
Samuel Jones y T¥ Glas, a throl foch Gwr Pen y Bryn. 
Siaredid braidd yn ysgafn am Samuel Jones a’i lwyth, a thipyn 
yn barchusach am Wr Pen y Bryn a’i Iwyth, am fod Jane 
Williams, ei briod, yn un o'r cerbydau. Ac adgofid am y 
milfed tro sylw Samuel Jones yn yr Ysgol Sul unwaith, wrth 
ei basio ef a’'i drol foch. Gwr cryf, da, 4 llais trwm fel rhygn 
taran rhwng mynyddoedd pell, oedd Samuel Jones, a rhyw- 
beth rhwng chych a hy ym mhendraw ei wddf rhwng pob gair, 
pan siaradai, ond tebycach i'r cyntaf na’r olaf. Gwr ydoedd 
a ofnai plant a phregethwyr ieuainc, ac a garai hen a chyf- 
neseifiaid. Dyma’r stori amdano a adroddai pawb pan 4i’n 
wan arnynt am ddim arall i'w ddywedyd am Samuel Jones. 
Trin yr oeddynt yn yr Ysgol Sul y wyrth o yrru’r cythreuliaid 
ir moch, a gwella’r dyn a flinid ganddynt. Wedi dywedyd 
o bawb ei farn, gofynnodd yr athro i Samuel Jones beth a 
welai ef yn yr hanes. “ Chych, gweled hyn, chych hy,” ebe 

Samuel Jones 4 holl rym ei lais, “‘ fod y ddau, chych, greadui 
mwyaf ofnadwy a greodd yr Anfeidrol erioed, chych hy, 
wedi cydgyfarfod,—mochyn a chythrel, chych hy.” Wrth 
basio Samuel Jones y bore hwnnw, dywedodd rhywun ymhob 
cerbyd y stori, ac er bod pawb wedi ei chlywed ugeiniau o 
weithiau, cymerent hi fel newydd. a chwarddent am ei phen 
nes bod y wlad yn diasbedain, a siglai Mathew Tomos, yntau, 
dan ddylanwad yr hen stori, gan synnu atoi hun fod y fath 
bosibilrwydd llawenydd ynddo. Hwyrach fod hen stori, fel 
hen sylwadau o bulpud, yn apelio’n rymusach at werin gwlad 
na straeon a sylwadau newyddion, fel y llawenha dyn mewn 
tyrfa ddieithr wrth weled wyneb hen gyfaill iddo. Teimlir 
y llawenydd hwn o weled wyneb hen gyfaill mewn tyrfa 
ddieithr yn fawr, yn enwedig gan Wr sy'n mynd oddicartref yn 
anaml, ac anaml yr 4 gwerin oi chynefin nac yn gorfforol na 
meddyliol, a phan 4 teimla’n anghyfforddus. 

* Held |’ ebe John Owen y crydd, toc, “ dyma Wr Pen y 
Bryn a’i geffyl newydd,’ a chwarddodd Huw Pant yr Afon 
am ben y sylw nes mynd i'w ddyblau. Nid oedd dim yn y 
sylw i chwerthin am ei ben, y mae’n wir, ond tybiai Huw, a 
etifeddodd ysbryd y cwmni heb etifeddu ei ddeall, y dylid 
chwerthin am ben popeth a ddywedid y bore hwnnw. 
“ Hsht |’ ebe pawb yn unllais wrth Huw, ““ mae Mrs. Williams 
yn y cerbyd nesa,” ac aeth Huw i'w gragen, am weled ohono ei 
fod wedi camgymryd mewn rhyw fodd cudd iddo, canys nid 
oedd Ilai o reswm iddo ef tros chwerthin am ben sylw’r crydd 
nag am ben unrhyw sylw arall a adroddwyd yn ei gerbyd ef y 
bore hwnnw. Nid oedd y chwerthin hwnnw o’: eiddo ond 
parhad o’r un chwerthin ag a wnaeth er pan gychwynnodd o'r 
llan, fel y tystiai ei wyneb, a ddaliai i wenu wedi i'w ysbryd 


‘‘Helo!” ebe John Owen y crydd, “dyma Wr Pen y Bryn 


ai geffyl newydd.” 

suddo i'r dyfnder mawr,—nid ar yr un llinyn y gweithiai’r 
ddau. Oedd, yr oedd Huw yn y cwmni, ac ni fyddai’n 
gyflawn hebddo. Yr oedd rhyddid i Huw fynd i'r man y 
mynnai, a dewis ei gerbyd yno. Ni ddéellai fawr o neb Huw’n 
siarad, ond y plant, a byddai bron bob amser gyda’r plant ar 
bont y Ilan, yn traethu iddynt, a hwythau’n deall.. A’r bore 
hwn, cyn cychwyn, yr oedd ei ddylanwad arnynt yn fawr, 
oherwydd edrychent arno yn welw a difrifol, ac yntau’n 
traethu, a chwifio’ freichiau 4'i holl egni fel esgyll melin 
wynt. Swm a sylwedd ei druth oedd dywedyd wrthynt am 
ofalu bod yn eu gwelyau cyn naw o'r gloch y nos, am y byddai 
ef ar y bont yr adeg honno, yn 6l o ffair Llan Gain, wedi 
meddwi. 

Beirniadwyd ceffyl newydd Gir Pen y Bryn, a’r feirniad- 
aeth yn ffafriol dros ben, a Jane Williams yn gwrido wrth 
geisio peidio 4 gwrando, ac yn edrych tros ei spectol yn fwy 
eiddgar nag erioed. Aeth y cerbydau heibio i drol Pen y Bryn, 
y gwyr i gyd yn dywedyd bore da gan daro eu capiau, y 
merched yn rhyw hanner godi er mwyn ir eistedd yn 41 
gynrychioli cyrtsi, ar plant yn edrych yn syn, fel pe baent 
ym mbhresenoldeb rhywbeth anesboniadwy. Y mae'n 
debygol fod medru dywedyd yn iawn pa faint o eiddo sydd 
raid i ddyn ei feddiannu cyn teilyngu llaw wrth gap, a chyrtsi, 
a pha faint heb haeddu dim mwy na néd, yn waith mor anodd 
a medru gwybod sut y gwyr plant ar ba adeg ar y flwyddyn 
i ddyfod a marbls allan, a pha adeg y pegi a'r top sgwl. Ond 
croesodd Gr y Ddél vy fin pan aeth yn Wr Pen y Bryn. 

A cheffyl da oedd ceffyl newydd Gwr Pen y Bryn. Dyna 
paham mai ef, ac nid y gwas, a ai a'r moch ir flair. Y ceffyl 
newydd oedd siarad y fro, ac yr oedd yn un mor dda nes 

gwneuthur i'w berchennog ddygymod yn llawn 4 ffarmio, a 
theimlai ieuangrwydd a brwdfrydedd newydd yn ei waed, 
wrth glywed beirniadaeth y cerbydau. 

O’r diwedd cyrhaeddwyd Llan Gain. 

Yr oedd yr olygfa yno’n annisgrifiol, a'r sWn yn fwy 
annisgrifiol fyth, y gwartheg yn rhuthro a beichio, y defaid 
yn llithro rhwng coesau’r dyrfa ac yn brefu, a’r cWn ar eu holau ; 
y gyrwyr yn gweiddi a dyrnu, ar hyawdledd cyffredinol yn 
llifo: fel afonydd. A chymaint oedd cynddaredd ambell 
yrrwr oedd 4’i anifeiliaid ar ffo, nes sefyll ohono ar ganol yr 
heol gan agor ei enau, a gadael i unrhyw eiriau a ddymunai 
ddyfod ohoni gael eu ffordd eu hunain fel y mynnent. 
Clywid miwsig y shou, a swn y “ ceffylau bach” yn troi, a 
gwerthwyr pob math ar nwyddau yn gweiddi am yr uchaf, a'r 
uchaf ei gloch oedd y mwyaf Ilwyddiannus. Ac yng nghanol 
y cwbl gwelid flermwyr yn dadleu, a gwylltio, ac eiriol, a 
churo dwylo’i gilydd, fel pe na bai neb yn y ffair ond hwy. 
Wedi i gerbydau Llangeunant fynd i’w gwahanol fuarthau 
tafarn am y dydd, daeth pawb allan ohonynt ac i’w ffyrdd eu 
hunain. 

Wedi crwydro o deulu Mathew Tomos yn ddiamcan 
yma ac acw, ef yn gyntaf, ei wraig a Jimmy wedyn, a Phitar 
a Mathew, a Lewis a Moses, a Sarah Jane yn eu tro ar eu 
holau, siriolodd pawb wrth weled Gwr Pen y Bryn yn pasio 
trwodd gyda’i drol fach a’i geffyl newydd, ac edmygent yn 
fawr Wr a edrychai mor ddihidio o’r dyrfa a’r berw. Ceisient 
dynnu ei sylw trwy wahanol ffyrdd a ymddangosai heb fod 
yn rhy hy, ond ofer fu’r ymdrech, ac fe’u llusgasant eu hunain 
yn eu blaenau tan gnoi afalau a thorri cnau ac edrych i ffenestri 
siopau. 

Wedi crwydro tipyn daethant at stondin ffrwythau, a 
phwy a safai yno ond Jane Williams, Pen y Bryn, ac aethant 
yno gan geisio tynnu ei sylw, i'w hargyhoeddi ddarfod iddynt 
lwyddo hyd yn hyn beidio 4 mynd ar goll na than draed. 
Daeth hi atynt yn garedig iawn, rhoddodd geiniog i bob un o'r 
plant, a‘i llaw ar ben Jimmy, ac wedi i'w rhieni orchymyn i 
bob un o’r plant ddywedyd “‘ thanciw mam,”’ gan bwysleisio’r 
“mam,” a gwneuthur bow neu gyrtsi yn 61 eu rhyw, gwenodd 
Jane Williams arnynt oll, ac aeth ymaith. Aroshasant hwy 
ennyd wrth y stondin ffrwythau i edmygu’r amrywiaeth 
diderfyn oedd arni, ond aethant ymaith heb fagu dewrder i 
brynu dim. Gwelodd G@r Pen y Bryn y gwersyll yn symud, 
a diolchai nad oedd ef megis dynion eraill. Ac er mwyn ei 
sicrhau ei hun o hynny, aethi stabl y Crown unwaith yn rhagor 
i edmygu ei geffyl. Gwerthasai ei foch am bris da, ac yr oedd 
am wydriad neu ddau cyn cychwyn yn 6I 4 llwyth o 16 o'r 
stesion. Yr oedd Gwr Pen y Bryn yn Wr amlwg yn y capel, 
ond ychydig iawn a welai fai arno am gymryd gwydriad 
neu ddau yn ffair Llan Gain. Peth arall fuasai iddo eu 
hyfed yn ffair Llangeunant. Ni freuddwydiai capelwyr amlwg 
Llangeunant am ddiota yn ffair Llangeunant ei hun, ond ni 
welent ddim o'1 le mewn gwneuthur hynny yn Lian Gain. 
Felly capelwyr amlwg Llan Gain, hwythau. Ni phetrusent 
selio bargen 4 gwydriad yn Llangeunant, eithr ni ddych- 
mygent am wneuthur hynny yn ffair eu Ilan eu hunain. 
A oedd gwahaniaeth moesol iddynt rhwng y ddau_ yfed > 
Oedd, gwahaniaeth pwysig—yr un gwahaniaeth ag a wna i 
ysmygwr syn hoff iawn o'i fygyn ar ei aelwyd ei hun neu 
aelwyd ei gymydog, ddychrynu 4 dychryn cyfiawn ped 
awgrymid iddo gymryd mygyn ar yr heol. Mawr a chlir a 
phwysig yw gwahaniaethau moesol ym mywyd dynion da. 

Wedi canol dydd ciliai’r anifeiliaid au s#Wn, a chyn- 
hyddai’r arwerthwyr a’r pleserau. Yr oedd un arwerthwr 
dyngarol iawn mewn congl heol. Gwerthu oriaduron a'r 
cyffelyb oedd ei waith, neu’n hytrach, rhoddi arian 1 unrhyw 
un a fyddai cystal 4’u cymryd oddiar ei law, er eu bod yn 
oriaduron da. Daliai gwd papur, a thaflai oriawr i mewn a 
phumswillt gyda hi, a gofynnai ddegswilt am y cwbl. A chan 
na phrynai neb, taflai bumswillt arall ati, ac eto bumswillt arall, 
a phumswillt arall wedyn, yn e1 awydd i ennill y gynulleidfa 
hwyrfrydig i garu ei lles ei hun. Yr oedd John Owen y crydd, 
a Joe Gwernant, a’i frawd Wil yno, a chrynai pob un ohonynt 
dan ragolygon y fargen pe caffai ddigon o nerth i weiddi. Ac 
at y stondin hon y daeth Mathew Tomos a’i fintai fach cyn bo 
hir, wedi eu mwynhau eu hunain yn fawr, at ei gilydd. 
Methai Mathew Tomos 4’i deall ar y cyntaf, ond esboniwyd 
hi’n llawn iddo gan Joe Gwernant a Wil ei frawd. Edrychodd 
o'i amgylch yn betrusgar, ond pan welodd ef Jane Williams 
Pen y Bryn yno, diflannodd ei amheuon. Ac yno yr oedd 
hithau, wrth ei bodd, a’i gWn wedi ei godi am ei chanol gan 
ddatguddio dilledyn oedd yn amryliw neu heb liw o gwbl. 
Yr oedd ei breichiau ymhléth, a’i spectols ar ei thrwyn, a 
hithau’n edrych trostynt ar yr arwerthwr 4 gwén gron, lydan, 
ar ei hwyneb, a’i het yn ochri tua’r arwerthwr fel pedfai congl 
y wén wedi ei gwthio ormod ar un ochr, canys ar yr ochr 
bellaf i'r arwerthwr yr oedd cangen gryfaf y wén honno. 
Er bod Ilaid y ffordd at hanner ei hesgidiau, ni phryderai hi, 
am mai esgidiau cryfion, braf, oedd ganddi, ac nid ‘‘ rhyw 
ewinedd o bethau.” Wel, yr oedd eisiau oriawr ar Fathew 
Tomos i'w rhoddi i Foses, gan fod Moses yn dechreu mynd i 
oed, a byddai raid iddo adael cartref cyn bo hir, a chan fod 

Mathew Tomos hefyd yn dlawd yr oedd ganddo le i bunt. 
Ac yr oedd ganddo gelc o ddegswilt yn ei boced wedi ei gadw 
ar gyfer y flair. Credai na fuasai Jane Williams yno, ac yn 
sicr na fuasai’n gwenu felly, onibae fod yr arwerthwr mewn 
gwirionedd yn ddyngarwr mawr. Ac nid oedd dibynnu ar 
ddyngarwch eraill yn beth newydd iddo. Gan hynny, wedi 
ei sicrhau ei hun nad oedd yn rhoddi ei arian ar usuriaeth, 
cyn belled ag y déellai’r gair, magodd ddigon o nerth i 
ddywedyd wrth yr arwerthwr ei fod am fanteisio ar ei ddyn- 
garwch. Cafodd yr arwerthwr ddegswllt o waelod poced a 
chalon Mathew Tomos, a Mathew y cWd papur a’i drysor. 
Yn rhyfedd iawn, dyna’r oriawr olaf oedd mewn stoc, ac am 
hynny rhaid oedd siomi Ilawer oedd wedi ymwroli erbyn hyn. 
Wedi gwerthu’r oriawr hon, nid oedd dim i’w wneuthur ond 
pacio a mynd am y trén nesaf i gyrchu chwaneg o stoc i fynd 
i rywle arall i hysbysu eraill 0'1 gyd-ddynion gymaint y carai 
ef eu Iles. 

Ciliodd Mathew Tomos cyn gynted ag y gallai i dawelwch 
i chwilio’r c#d papur; a1 deulu, a John Owen y crydd, a Joe 
Gwernant a Wil ei frawd, ar ei 61. Llamai ymlaen fel na 
fedrid ond el ddilyn o hirbell. Pan gythaeddwyd ato, safai 
mewn congl ‘fel delw, el wyneb yn wyn, al wefusau'n cerynu, 
yn edrych i wacter, a'r cwd papur yn ei law. Ceisiai ei wraig 
air ganddo, ond ni syflai Mathew Tomos, a’r unig symudiad 
ar ei holl gorff oedd conglau ei wefusau’n crynu. Rhedodd 
Joe Gwernant i chwilio am yr arwerthwr, a Wil ei frawd, a 
John Owen y crydd, ond yr oedd y trén wedi mynd. A 
phan ddaethant yn 61, yr oedd teulu Mathew Tomos i gyd yn 
wylo oi amgylch, ac ef ei hun heb symud na bys na bawd, na 
throi ei lygaid o'r man yn y gwacter yr edrychaiiddo. Cipiodd 

Joe y cwd papur oddiarno, ac ynddo yr oedd oriawr rad, a 
phedair ceiniog,—a ffrwyth chwys oriau lawer Mathew 
Tomos, a ddylasai fynd i’w blant, wedi diflannu. 

Yng Nghwm Peilliad yr oedd ef yn byw, ac yno y magwyd 
ef, ymhell o’r byd, ac nid oedd s#n y byd iddo ond rhyw 
furmur pell, pell, anneffiniol, a glywid yn awr ac eilwaith, 
fel murmur y mér yn ardaloedd y mynyddoedd,—a murmur 
hyfryd ydoedd o’r pellter hwnnw. Dyma’r tro cyntaf iddo 
gyfarfod a’r byd, a dyma paham yr edrychai mor hir i'r 
gwacter pan ddododd y byd ei fys ar ei enaid. Ni wyddai 
beth oedd ystyr yr ias a aeth trwyddo,—ni fedrai ei 
enaid amgyffred y digwyddiad, nai feddwl diniwed ei 
ddefhinio, ac aeth Mathew Tomos adref wedi ei syfrdanu. 
Bu’n fir yn ofni clywed murmur y pellter, rhag i'r ias 
ryfedd honno ddyfod drosto drachefn. A phan ddig- 
wyddai’r murmur ddyfod i fyny’r cwm yn awr ac eilwaith 
ar yr awel, ac ir ias anneffiniol ei gerdded, ai Mathew 
Tomos i’w gadair at y tan i eistedd yn ans a syn, a syllu 
ir gwacter. 

Amrywiol iawn oedd profiadau’r aa ae ar 
eu ffordd adref. Cawsai rhai fargeinion, ac eraill golledion. 
Yr oedd rhai’n llawen, eraill yn brudd, ac eraill yn drymllyd. 
Ohonynt i gyd, Mathew Tomos oedd yr unig un a ymddangosai 
wedi ei syfrdanu. Llwyddasai Marged Jones Rhyd Lydan i 
gael cap deunaw ir gwWr am swllt, meddai hi, ac fe'i 
llongyfarchai ei hun yn glochaidd, yn y cerbyd, ar y ffordd 
adref, heb feddwl, druan, fod pob siopwr yn codi ei bris ar 
gyfer flermwyr, fel y gallo dynnu ei bris i lawr pan ddelont 
i'w siop, ac felly roddi bargen iddynt, gan wybod mai bargeinio 
yw eu bwyd a’u diod. 

O bawb Ilawen y prynhawnddydd hwn, Gwr Pen y Bryn 
oedd y llawenaf. Cawsai bris da am ei foch, a llongyfarchwyd 
ef gan bawb am ei geffyl, ac yfasai ddigon i deimlo'n rhamantus. 
Pasiwyd ef gan y cerbydau, yn dyfod 4’1 lwyth glo tan suoganu, 
ac yr oedd hynny’n arwydd dda. Ond ni chlywodd y cerbyd- 
wyr y diwrnod hwnnw am y trychineb a’i goddiweddodd cyn 
diwedd y dydd, ac a dywyllodd ei fywyd. Y prynhawn hwn 
y teimlai fwyaf mewn cytgord 411 waith o holl ddyddiau ei 
oes, a bychan y dychmygai mai mewn nos neu ddwy y | 
gwahoddai Ddafydd Huws y saer i'w d¥ am gyngor ynghylch 
rhoddi ffarmio heibio, oherwydd ei henaint a’i fusgrellni. 

A dyma sut y bu. Dyfod i lawr yr allt yr ydoedd ef, a’i 
geffyl a'i lwyth glo, pan ddaeth swWn sydyn o'r tu 6] iddo; a 
pheth a’i pasiodd fel mellten ond cerbyd llestri pridd a bastard 
mul yn ei dynnu, a’r gyrrwr yn canu tros y wlad,—yn ei ffordd 
ei hun. Neidiodd y ceffyl i’r ochr a thynnodd yn 6], a’r peth 
cyntaf a welai Gir Pen y Bryn oedd y Ilwyth glo’n diflannu yn 
y cae, a'r ceffyl ar ei 6], ac yr oedd dyfnder yr ochr honno i’r 
ffordd. Safodd yn syn i edrych am eiliad ar yr adwy, yna 
trodd ar ei sawd] yn sydyn ac aeth yn ei flaen. CGwelodd gwas 
Rhyd Lydan, oedd yn aredig at hau gwenith, fod rhyw helynt 
yn y ffordd, ac ar garlam ag ef yno, ond pan gyrhaeddodd, 
nid oedd dim i'w weld ond Gwr Pen y Bryn yn cerdded yn 
hamddenol tua Llangeunant tan droiei ffon o amgylch ei fysedd. 
Aeth ar ei Ol, a chyn ei gyrraedd gwelai ef yn tynnu deilen 
redynen o'r clawdd, yn mynd yn ei flaen ac yn eistedd ar 
ochr y clawdd, ac yn dechreu chwibiannu’n isel, a syllu ar y 
ddeilen redynen fel pe na welsai ei chyffelyb erioed o’r blaen. 

“Mr. Williams,” ebe gwas Rhyd Lydan yn chwyrn, 
“Ile mae’r drol >?” 

“Be, 'ngwas i?” ebe Gar Pen y Bryn yn hamddenol 
a gwannaidd. 

“* Lle mae’r drol >” ebe’r gwas fel pe’n siarad 4 byddar. 

**O!” ebe Gir Pen y Bryn fel o'r blaen, “ mae’r drol 
efo’r ceffyl newydd, ngwas i.” 

““Ond Ile mae'r ceffyl? ”” ebe’r gwas. 

“Mae'r ceffyl newydd wedi mynd, ngwas i, ydi mae'r 
ceffyl newydd wedi mynd,” eb yntau, gan ddal i siarad yn yr 
un oslef. 

“* Mynd i ble, ddyn?” ebe’r gwas. 

“*Mynd at y mwyafrif, "ngwas i,” eb yntau. 

“* Mwyafrif bybe >” ebe’r gwas yn ddiamynedd. 

“* Mynd at y mwyafrif y tuhwnt i'r llen,” ebe Gwr Pen 
y Bryn yn yr un llais. 

Ni chodai ei ben i siarad, ond gyda phob brawddeg 
tyrmai ddarn o'r ddeilen yn hamddenol, ciciai garreg yn 
ysgafn, a siaradai mewn islais fel ‘pe yn ystafell y marw. 
Rhuthrodd gwas Rhyd Lydan oddiwrtho tua’r adwy a welai 
yn y gwrych, a gwelodd y Ilwyth glo ar hyd a Iled y cae, a'r 
drol ar ei hochr, a’r ceffyl yn gorwedd yn-dawel ac yn wincio 
ar yr awyr. Chwibiannodd ar ddyn a welai yn y pelliter, a 
rhyngddynt Ilwyddasant i godi’r drol a’r ceffyl, a rhoi’r glo 
yn 6l yn y drol, a’u cael trwy lidiard i’r ffordd. Daethant 4 
hwy at Wr Pen y Bryn, ysgydwasant ef, a’u dangos iddo. 
Neidiodd i fyny’n wyllt, ac edrychodd mewn dychryn ar y 
ceffyl fel ar greadur wedi codi oddiwrth y meirw, ac aeth 
adref tan hanner orfoleddu. Rhoddodd hanner coron yr un 
ir dynion am gadw’r peth yn ddistaw, ond ni allai eu 
haddewidion ddileu él y glo yn y cae, nac 6l y cwymp yn y 
gwrych. A chymaint oedd dylanwad gwenu awgrymiadol 

pawb a'i cyfarfyddai arno y dyddiau dilynol oni chashaodd 
flarmio'n fwy nag erioed, ac ar ei gyfleustra cyntaf gwahoddodd 
Ddatydd Huws y saer i Ben y Bryn i'w gynghori, gan bledio 
henaint a musgrellni. Yn y math ar tyd ag y trigai Gwr 
Pen y Bryn ynddo, y petheuach hyn oedd ei brofedigaethau 
mawr. 


II. 
Y LLAIS CYNTAF A ALWODD ARNO— 


LLAIS Y WLAD. 


V. 
GWR PEN Y BRYN YN PENDERFYNU BOD 


YN ARWR. 


IN hwyr tawel, hyfryd, ydoedd, tua diwedd Chwefrol 
neu ddechreu Mawrth, a’r haul ar fachludo. 
Rhyngddo a’r byd ymddangosai rhes fynyddoedd 

creigiog Rhewyn yn las dan yr eira ar niwlen ysgafn a’i 
gwisgai—niwlen a lasai’r eira, heb fod yn ddigon dwys i'w 
guddio. Fel y suddai’r haul, ac y tywyllai’r awyr, codai 
caddug ar y meysydd nes bod y defaid a'r Wyn fel rhyw 
ysbrydion ynddynt yn crwydro’n 61a blaen. Angerddol dawel 
oedd y wlad. Yr unig symud oedd symud dieithr y defaid yn 
y caddug, a’r dwfr dan y bompren wrth lidiard y Cae Mawr. 
A’r unig sWn oedd dwndwr y dwfr, a siffrwd cwningen neu 
ddwy, a thwitio ambell aderyn. Ond fel y machludai’r haul, 
dechreuodd mwyalchen ganu, ac atebwyd hi gan fronfraith ar 
bren arall, ac atebwyd hwythau gan amryw adar o ddyfnder 
y goedwig, a chanai cér y wig un o ganeuon cyntaf y gwanwyn 
hwn, can lawn swildod i ddechreu fel pedfai heb arfer 4’i 
gynulleidfa. Cynhyddai’r gan fel yr ymarferai, ac addawai 
fynd yn fyddarol ar fyrder, ond pan oedd ar fin cyrraedd ei 
huchafbwynt, dyna dw-hw clir, croyw, dylluan yn seinio tros 
y wiad, a thawodd y cér ar drawiad amrant,—mor sydyn ag 
na rwystrodd i eco cri’r ddylluan ddyfod o graig gyfagos. 
57 

Yn y man torrodd cri llesg ar y tawelwch,—cri oen 
gwannaidd ydoedd,—yn y Cae Mawr cyfagos, newydd 
deimlo oerfel y byd am y tro cyntaf, ac yn ceisio ymwthio am 
gynhesrwydd i gysgod y fam, a oerain gyflym yn yr ias a 
ddeuai oddiar eira’r Rhewyn. Galwai ef yn ofer am i'w fam 
droi ei phen ato i'w gynhesu 4’i hanadl, a rhoddi Iluniaeth 
iddo. Eithr oeri’n gyflym yr oedd hi. Bu cyflwyno’i hoen i'r 
byd yn yr oerfel, yn unigedd congl y Cae Mawr, yn ormod 
iddi, a theithiai’r cri llesg trwy’r awyr heb glust iw dderbyn 
ond clust y ddylluan, a ogwyddai ei phen i wrando a oedd 
swn troed yn agos cyn anturio ohoni i'r Cae Mawr at yr oen a 
geisiai n ofer ymwthio am gynhesrwydd i wlan ei fam. Ac 
nid oes dim a edwyn gri oen gwannaidd, unig, ynghynt na 
dylluan. Ond er mor llesg y cri hwnnw, cri ydyw a glyw'r 
amaethwr yntau o bell, a chyn bo hir gwelid dyn tal yn torri 
trwy'r gwrych yn y pellter, ac ar draws y Cae Mawr tuagato. 
Erbyn hyn yr oedd y nos ar y wlad, ond dechreuai’r Ileuad 
dywynnu, a goleuai'r wlad drachefn. Goleuodd y gwr 
lusern oedd ganddo, a gellid gweled yn ei goleuni mai Gwr 
Pen y Bryn ydoedd. Ymgeleddodd yr oen, a gosododd y 
fam yn ofalus dan gysgod pren 4 thynerwch cynhenid dyn wrth 
y marw, fel pedfai dioddef y barrug yn loes iddi. Aeth yn 61 
at yr oen, cymerodd ef yn ei fraich, a chysgododd ef yn ei 
fynwes ; aeth trwy’r llidiard, caeodd hi’n ofalus, rhoddodd 
y llusern ar lawr yr ochr arall iddi, pwysodd ei benelin arni, 
ac arhosodd yno i edrych o'i amgylch ar y fferm yr ail-gydiasai 
ei enaid ynddi ers tro. Daethai cramen drugarog tros yr 
archoll a gafodd i'w falchter yng nghwymp ei geffyl a’i lwyth 
glo ddechreu’r gaeaf, ac erbyn hyn yr oedd y stori’n hen beth, 
ac wedi ei hanghofio. Ni welodd Ddafydd Huws y saer am 

ddyddiau ar 6l gofyn y cyngor iddo yngl fn ag ymadael o'r flerm, 
a rhaid oedd iddo ef weithredu pan fyddai ei deimladau’n eirias 
neu beidio a gweithredu o gwbl. A phan oedd Dafydd Huws 
wedi gorffen penderfynu ei ateb, yr oedd GwWr Pen y Bryn 
wedi claearu, ac yn ei osgoi bob cyfle. Ac er bod, erbyn hyn, 
bum mis er gofyn y cyngor, ni chawsai Dafydd Huws gyfle 
eto i ddywedyd ei farn. A’r hwyrddydd hwn safai Gwr 
Pen y Bryn 4'i bwys ar lidiard y Cae Mawr, yn edrych tros ei 
fferm, ag oen bach yn ei fynwes, a llusern wrth ei draed. 
Brefodd yr oen yn ysgafn a bodlon, a chrwydrodd ei feddwl 
yntau at y fam a orweddai’n farw o dan y pren, ac oddiwrth 
y fam farw crwydrodd at amryw famau meirwon eraill a 
gollodd ef y tymor hwn. Aeth o faes i faes, yn ei feddwl, ac 
atgofiai holl amgylchiadau ei fywyd ynglfn 4 hwy, a hynny 
lawer gwaith trosodd, a diweddai wedi pob ymgyrch wrth 
fam farw’r oen bach yn ei fynwes. Diwedd hyn oedd ei 
wneuthur yn flin ei fyd, a dechreu holi paham yr oedd yn rhaid 
iddo ef ddioddef yr holl golledion hyn. Ac ar hyn aeth i 
gyfrif ei rimweddau, a gwelodd eu bod yn aml. Crwydrodd 
ei feddwl o faes i faes drachefn, ac o fam farw i fam farw, ac 
yn Ol at fam farw’r oen yn ei fynwes. Ac er mwyn newid 
gwaith, aeth i ail-gyfrif ei rinweddau ei hun, a gwelodd 
eilwaith eu bod yn aml. Clywodd yn sydyn siffrwd ysgafn 
yn ei ymyl, siffrwd adain aderyn yn ei gwsg, a siffrwd arall a 
ddeffrowyd gan adain yr aderyn,—siffrwd cwningen yn y dail 
meirwon, oedd am ryw reswm neu’i gilydd wedi dewis y dail 
yn llety noson yn hytrach na’i gwal. Myfyriodd ar y symud- 
iadau hyn, a dechreuodd deimlo’n eiddigus wrth fyd yr aderyn 
ar gwningen. Ar y funud dyna dw-hw clir, croyw’r ddylluan 
tros y wlad, ac ymhen ennyd oergri Ilwynog o rywle yn nyfnder 

y goedwig. Ond ni chyfléent ddim iddo ef, am y Ilyncasid ef 
gymaint gan ei drallodion ei hun, ac ni sylwodd nad oedd 
yr aderyn yn symud ei adain mwy, na’r gwningen yn siffrwd y 
dail. Yn araf deg chwerwai ysbryd Gir Pen y Bryn, a theimlai 
awydd ymgecru 4’r byd, a phawb, a phopeth, a threfn Rhag- 
luniaeth yn y fargen, ac aeth tros ei rinweddau aml ei hun y 
 drydedd waith. 

Dechreuodd deimlo min yr oerfel, a phlygodd i godi’r 
Ilusern i fynd adref, ond dyna swn troed afrosgo’n dyfod ar 
chwil-chwal i fyny’r ffordd, a chan fod yn rhaid i'r teithiwr ei 
basio, penderfynodd aros i weled pwy ydoedd, a gadawodd ei 
lusern ar lawr. Yr hen Fali Francis ydoedd, a thin chwart 
yn ei llaw, ac o'i gweled gwyddai Gwr Pen y Bryn ei neges— 
mynd i Ben y Bryn yr ydoedd i gardota tipyn o doddion i'w 
phlant. Yr oedd Mali Francis yn ofalus iawn o'1 phlant, 
er bod ei chywilydd arnynt oll. Un o anffodusion y byd 
ydoedd hi, a’i thynged, fel tynged ambell deyrn y clywir 
amdano weithiau mewn gwledydd anwar, a gaiff yr orsedd 
heddyw ar yr amod y gedy i'w wenieithwyr ei fathru tan draed 
yfory er gogoniant i'w duwiau. Yr oedd i Fali dri neu 
bedwar o blant, ond ni bu hi erioed yn briod, a gofalai am 
dylwyth ei gwarth oreu y medrai trwy gardod, a diwrnod o 
waith yma ac acw. Nid oedd hi’n hen,—tuag oed y gWr a 
bwysai ar y llidiard yn aros amdani ydoedd,—ond edrychai’n 
hen, am ddarfod i’r byd, wedi iddo ei diorseddu, ei mathru 
dan draed. Nid oedd hi bellach ond gwrthrych gwatwar 
plant, a gwawd y ffroenfalch, a dirmyg y parchus. Ac yn un 
o'r dosbarth olaf y’i cyfrifai GWr Pen y Bryneihun. Arhosodd 
amdani 4 dirmyg ar ei wyneb, ac wedi dyfod ohoni ato, ““ Wel, 
Mali,’’ meddai, “lle ‘rwyt tin mynd yrwan?’’ Safodd 

Mali, a chyrtsiodd yn frawychus iddo, a dywedodd dan ei 
llais,—“* Mynd i Ben y Bryn, syr, 1 edrych a oes gan 
Mrs. Williams dipyn o dripin.”” Cyrtsiodd drachefn, ac fe’i 
llusgodd ei hun ymlaen yn afrosgo; a sylwodd Gwr Pen y Bryn, 
yng ngoleuni'r llusern, ei bod wrth basio wedi sathru llygad y 
dydd cynnar a dyfai ar dywarchen ar ochr y ffordd, ond ni 
feddyliodd ddim am y peth y funud honno. Dechreuodd 
feddwl am Falia’i byd. Mewn rhyw hanner direidi—direidi na 
ddymunai i'w gyd-fforddolion ar ffordd y bywyd ei weled,— 
dechreuodd atgofio hynt Mali Francis. Cofiai’r adeg pan nad 
oedd hi’n “Hen Fali Francis,’—Mary Georgina Francis, 
neu Miss Francis, oedd hi yr adeg honno, Ilances osgeiddig, 
brydferth, a bechgyn goreu’r ardal yn cynffonna iddi. Lled- 
ofnai ef yr adeg honno ei bod hi uwchlaw iddo, ac yn wyneb 
yr atgof, hyfryd yn awr oedd cofio’r cyrtsi llaes funud yn 61. 
Cofiai’r si a aeth trwy fechgyn yr ardal,—a gychwynnwyd 
gan ryw ysbrigyn startsiog a ddylasai wybod,—si annefhniol,mai 
rhiain braidd yn llac oedd Miss Francis. A’r adeg honno 
y mentrodd ef fynd i rodianna gyda hi. Wrth feddwl am yr 
adegau hyn dechreuodd Gwr Pen y Bryn siarad ag ef ei hun. 
“A dyna’r sut sydd ar Mary Georgina Francis?” eb ef 
yn araf a phwysleisiol. A daeth gwén i'w wyneb wrth feddwl 
am un gwrthodiad a gafodd ganddi, pan gynhygiodd unwaith 
fynd am dro gyda hi cyn i'r ysbrigyn hwnnw gael gafael 
ynddi, a chyn dyfod o'r si honno i fysg bechgyn y fro. A 
rhwbiodd ei draed yn y glaswellt yn rymus, er nad y glaswellt, 
ond Mali Francis, oedd y carped yn ei ddychymyg. Arhosodd 
y wen ar ei wyneb yn hwy nag y carai gyfaddef fore drannoeth, 
ond rhoddodd ei lle’n sydyn 1 welwder fel gwelwder marwol- 
aeth. Tybiodd glywed lIlais clir, diamwys, o rywle yn y 

tywyllwch, yn gofyn faint a gyfrannodd ef at ei chwymp. Ac 
wedi clywed y llais, gwnaeth Gwr Pen y Bryn beth rhyfedd,— 
plygodd i lawr a diffoddodd y llusern. Ond er diffodd y 
llusern a chau ei lygaid ddwywaith a theirgwaith, ni fedrai 
beidio 4 gweled Mali Francis yn glir 0'i flaen, fel yr oedd hi 
yneithegwch gynt. Yn araf, araf, tywyllodd y weledigaeth, ac 
fel y tywyllai ai’n debycach i Fali Francis fel y gwelsai hi 
ychydig funudau’n 61 yn ei Ilaid—yn Ilaid 011 chorun i'w 
sawdl. Wedi diflannu o'r olygfa hon, cododd ei law, a 
rhwbiodd ei fynwes ei hun yng nghyfeiriad ei galon, heb 
wybod iddo’i hun, fel pedfai’n rhwbio llaid ymaith. Daliodd i 
rwbio’i fynwes am ysbaid ac edrych ir nos lle y diflannodd y 
rhith. Gwrandawodd, tan ddal ei anadl, am y Ilais dieithr 
drachefn, eithr ni chlywodd ddim ond bref fodlon yr oen 
diniwed a edrychai ym myw ei lygaid. 

Fe’i daliodd ei hun yn y man yn cerdded tuag adref ar 
61 Mali Francis, gan guddio tu 6] i brennau a thwmpathau, 
ond yn methu 4 thynnu ei olwg o'r cyfeiriad yr aeth hi iddo. 
Pan gyrhaeddodd hi y t¥, yr oedd ef o fewn cyrraedd. Gwelai 
el wraig yn agor y drws, a Mali’n rhoddi cyrtsi iddi, ac yn 
adrodd ei stori. Daeth gronyn o falchter i’w fynwes o weled 
y gwahaniaeth rhyngddynt, a’r cyrtsi. Ond fflachiodd golygfa 
arall o flaen ei lygaid a wnaeth iddo guddio’i wyneb, ac yn hon 
gwelai ei wraig yn sefyll yn ei ymyl wrth allor Duw, allor na 
chyrhaeddodd Mali mohoni, ac nas difwynodd. Ac ar wisg 
briodas ei wraig, yn ogystal ag yntau, yr oedd yr un Ilaid ag a 
welodd yn y rhith wrth lidiard y Cae Mawr tros Fali i gyd. 
Griddfannodd Gwr Pen y Bryn, ac arhosodd yng nghysgod 
pren i rythu ar Fali wrth y drws yn gwenieithio i'w wraig ef, 
ac yn cyrtsio am y toddion. A griddfannodd drachefn 

wrth feddw! am y cyrtsi hwnnw. Rhoddodd yr oen bach 
diniwed fref fodlon arall, a dychrynodd ei gludydd yn fawr, 
canys tybiodd mai’r llais clir hwnnw oedd yn dychwelyd, 
ac ni chofiai ei fod yn dal yr oen yn ei fynwes er bod ei fraich 
wedi cyfho’n ddideimlad yn y gwaith. Cofiodd am ei lusern, 
ac aeth yn 6l heb feddwl am dynnu’r oen 0'1 fynwes. Yn 
hytrach, gwasgai ef yno fel pedfai hynny’n help i wthio 
diniweidrwydd i’w galon. Aeth yn 6l, cafodd y llusern, a 
goleuodd hi; rhoddodd yr oen i lawr yn ofalus, a dechreuodd 
chwilio, a chwilio y bu nes clywed Ilais Mali drachefn yn 
gofyn,—* Wedi colli rhwbeth, Mr. Williams ?”’ Cyrtsiodd 
iddo, a diflannodd yn afrosgo yn y nos. Chwilio yr oedd ef 
yn hanner dyryslyd am y llygad y dydd y gwelodd ef hi’n 
ei fathru. Wedi ei gael, aeth ar ei liniau, cododd ef i fyny, 
rhoddodd bridd oi amgylch, a thynnodd ei law’n dyner tros 
ei ddail a’i flodyn, i'w llyfnhau, onid oedd ar ffurf blodyn yn 
tyfu drachefn. Ni wyddai paham y gwnai hyn, ond Iliniarai’r 
weithred y cno yng ngwraidd ei galon, a theimlai mewn rhyw 
ffordd gymysglyd, annelwig, fod ceisio sythu’r blodyn, a 
chael ganddo dyfu drachefn, yn rhyw fath ar iawn am rywbeth 
nad oedd yn glir ei feddwl o gwbl yn ei gylch. Ond ni 
sylwodd Gr Pen y Bryn ddarfod sigo’r Ilygad y dydd yn 
ei fon, ac wedi codi ar ei draed aeth i feddwl am flodyn 
arall a sigwyd yn ei fon,—Mali Francis. 

Rhoddasai Mali gyrtsi iddo wrth fyned tua Phen y Bryn, 
ac yntau’n ei deimlo ei hun yn ei haeddu. Ond am y cyrtsi 
pan ddychwelai, yr oedd iddo fel pe bwriai rhywun gawod 
o dan am ei ben. Dechreuodd holi 4'i bwys eilwaith ar y 
Ilidiard, a’r oen eilwaith yn ei fynwes. Paham, eb ef, y 
cyrtsiai iddo? A gofiai hi heddyw am ei gynffonna ef iddi 

gynt? A gofiai hi am ei safle ei hun gynt? Os felly, paham 
y cyrtsiodd iddo? Paham y cyrtsiai ac y bowiai pawd o'r 
dosbarth isaf o’r werin iddo? A oedd ystyr cyrtsi’r gweddill 
yr un un 4'i chyrtsi hi? Nid oedd yn bosibl ei bod hi’n ei 
barchu, 41 lysnafedd ar ei henaid. A oedd troeon ei ieu- 
enctid yn angof yn yr ardal> Onid oeddynt, paham na 
chlywai amdanynt? Beth bynnag felly oedd ei pharch 1 
Wr Pen y Bryn, ni allai ei pharch i John Williams fod yn 
uchel. Y mae’n wir na ddangoswyd yr is-lif o ddirmyg 
distaw oedd tuagato yn yr ardal iddo erioed, ond mor 
wir 4 hynny oedd na sathrodd ef ar gyrn y werin erioed, 
a chof hir yw cof gwerin pan sethrir ar ei chyrn. Daeth 
rhyw ddyhead ysgubol, angerddol, trosto, am fedru ei 
ysgwyd ei hun yn lan o fyd Mali Francis a’i bath, ac 
am ddileu man wendidau a phechodau oes o gof y werin. 
Gwyddai nad oedd ond un ffordd i hynny—gwneuthur rhyw 
weithred fawr, ramantus, ysblennydd, i ennyn brwdfrydedd 
a gorfoledd a lifai fel goddaith tros y gorffennol. Ond pa 
weithred fawr, ramantus, ysblennydd, a allai ei gwneuthur, 
ni wyddai. 

Ar hyn, clywai sWn traed yn dyfod i fyny’r ffordd, ac 
wedi dynesu o'r teithwyr pwy oeddynt ond Dafydd Huws y 
saer a Mr. Roberts y gweinidog,—neu, a rhoddi ei enw fel 
yr ymddangosai os digwyddid ei argraffu, y Parch. T. Cefnllech 
Roberts,—yn dyfod i Ben y Bryn am ymgom. “ Helo,” 
ebe Dafydd Huws, pan ddaeth at y Ilidiard, ‘“ be’dech chi’n 
neud yma?” Ar hyn dyna’r oen yn ysgrwtian, ac yn brefu’n 
fodlon. 

““Oen bach!” ebe’r gweinidog. “Sut ydech chi, 
Mr. Williams > ”’ 

Ac atebodd GwWr Pen y Bryn ef ei fod yn bur iach. 
Sylwasai Dafydd Huws erbyn hyn fod golwg ddieithr iawn 
arno, a syrthiodd ei obaith am gyfle 1 roddi ei gyngor, 
oherwydd edrychai Gwr Pen y Bryn fel un yn gweled 
drychiolaeth. Deffrodd bref yr oen ei gludydd, ymysgydwodd 
a cheisiodd edrych yn naturiol. Aeth tros hanes y fam farw, 
ac ymgeleddu’r oen, a cherddodd y tri tua’r t?. Ymgomiai 
ef am ennyd, ac 4i’n fud drachefn, ac fe'i caffai ei hun yn 
crwydro ar 61 Mali Francis, ac yn ceisio dadrys ystyr ei chyrtsi, 
a theimlai na bu erioed cyn ised ym marn yr ardal 4’r munudau 
hyn. Pan gofiodd y dylai edrych yn naturiol, gofynnodd i 
Mr. Roberts y gweinidog beth oedd y newyddion diweddaraf. 

““ Newyddion >?’ ebe Mr. Roberts mewn brwdfrydedd, 
“ newyddion mawr! Mae Cymru’n deffro, a’r nos yn cilio, 
a hithau’n dechreu taflu iau gormes canrifoedd oddiar ei gwar.” 
Erbyn hyn yr oedd y gweinidog yn ei elfen. Beth bynnag 
am fod yn arwr ei hun, ni flinai ar ganmol gwrhydri Cymru, ac 
aeth tros ei stoc brawddegau parod at bob galwad. Soniodd 
am y wawr yn dyfod, hualau’n cael eu Iluchio ymaith, a iau 
gormes yn cael ei thorri, y mynyddoedd yn bloeddio canu, a’r 
coed yn curo dwylo gan lawenydd, yn y rhagolwg ar hyn. 
A bwriodd y ewbl ar ben Gwr Pen y Bryn cyn dywedyd beth 
oedd y newyddion. CGwyddai ef fod rhywbeth anghyffredin i 
ddyfod, a daliodd ei anadl. Wedi i Mr. Roberts orffen ei 
ragymadrodd, a chael ei lais i ffurf hwyl bregethu, dywedodd 
fod rhyfel y degwm wedi cyrraedd i odre’r plwyf, a bod 
Ffrainc Bryan y Bryniau, a John Jones Rhos Uchaf, wedi 
penderfynu peidio 41 dalu, a'r wlad yn ferw, a’r werin yn eu 
hanner addoli. Gofynnodd beth a feddyliai Gwr Pen y Bryn 
o beth felly, ond suddasai ef i mewn iddo’i hun, ac nis atebodd. 

Tynnodd Dafydd Huws a’r gweinidog ymgom anystwyth 41 
gilydd i aros nes bod GwrPen y Bryn mewn cywair i apelio ato. 
Crwydrai ei feddwl ef at Fali Francis, a bore ei oes, a'i wraig 
ac ef wrth allor Duw 4°r llaid ar eu gwisg, a chof ardal am 
hynny, ond heb grwydro’n ddim pellach. Lled-gredai ei fod yn 
gweld yr ardal yn cilwenu yn ei gefn, wedi cyrtsio’n ei wyneb, 
a gwrthryfelai ei hol! enaid. Cofiodd eiriau’r gweinidog am 
y werin yn hanner addoli Ffrainc Bryan a John Jones, trodd 
ato a dywedodd yn araf a chynhyrfus,— 

“Mr. Roberts, “"dydw inne ddim am dalu’r degwm 
chwaith.”” Rhyw led-wenu a wnaeth Dafydd Huws wrth 
glywed hyn, ond dechreuodd Mr. Roberts arni i ddywedyd 
drachefn mewn hwyl ddwbl, fod y wawr yn dyfod, hualau’n 
cael eu lluchio ymaith, iau gormes canrifoedd yn cael ei thorri, 
y mynyddoedd yn bloeddio canu, a’r coed yn curo dwylo; 
ac ychwanegodd y tro hwn y dawnsiai’r blodau, ac y Ilamai’r 
anifeiliaid o weled Cymru’n deffro. 

Aeth y trii mewn i Ben y Bryn. Ni allai John Williams 
edrych ym myw lIlygad ei briod pan aeth i mewn, a rhoddai’r 
bai ar dywyniad sydyn goleu’r lamp. Ni ddywedai Dafydd 
Huws ond ychydig, am y myfyriai ar waith G@r Pen y Bryn yn 
mynd i beidio 4 thalu’r degwm, ac nid oedd am ei berswadio i 
dorri ei adduned oherwydd fe’i cysurai ei hun nad oedd Gwr 
Pen y Bryn yn medru gweld cyn belled ag ef. Eithr am 
Mr. Roberts y gweinidog nid oedd ball ar ei siarad ef. Gwelai 
bopeth ardderchog y noswaith honno,—-Cymru’n deffro, a'r 
milflwyddiant gerllaw, druan Wr. 

“ Mr. Roberts,” ebe Jane Williams wrtho’n nawddogol ar 
draws ei stori, “ ‘ryden ni wedi Iladd mochyn ddechre’r wsnos 
yma; gymwch chi ddarn o bore adre i Mrs. Roberts ? ”” 

Diolchodd Mr. Roberts amdano, a thawodd, am y 
gwyddai’n rhy dda mai arwydd oedd rhoddi a derbyn y porc 
nad oedd Cymru eto wedi deffro, canys i'r gweinidog y 
cynhygiwyd ef, ac nid i'r saer, ac ni freuddwydiai Jane Williams 
ei gynnyg i'r saer. Ond anodd yw gwrthod pan fo gwraig a 
phump o biant yn pwyso arnoch, a chwithau’n methu 4 
chael dau ben y llinyn ynghyd. A chan nad oedd Cymru eto 
wedi deffro aeth Mr. Roberts y gweinidog 4’r porc gydag ef 
adref 4 chydwybod dawel. O leiaf, cychwynnodd adref felly. 


VI. 


Y PARCH. T. CEFNLLECH ROBERTS A’'l 
GYMWYNAS. 


YCHWYNNODD y Parch. T. Cefnllech Roberts o 
Ben y Bryn 4 chydwybod dawel, a’r dernyn pore o 
dan ei gesail, yng nghwmni Dafydd Huws y saer. 
Gymaint oedd ei awydd dirgel y funud hon i brofi iddo’i hun 
nad oedd Cymru wedi deffro onid anghofiodd siarad 4 Dafydd 
Huws am encyd o’r ffordd. Difyr iawn iddo ef oedd meddwl 
nad oedd Cymru wedi deffro, canys nid yw gorfod byw ar 
gardod cyn ddued liw nos 4 lliw dydd, am y collir golwg arni 
yn y duwch cyffredinol. Ac yn ddiau aroshasai ei gydwybod 
ynghwsg am y nos honno o leiaf onibae ddarfod i Ddafydd 
Huws awgrymu mai’r un un oedd ei farn yntau am y rhodd 4 
barn y gweinidog ei hun. 

“Pobl garedig dros ben ydi pobol Pen y Bryn yma,” 
ebe Dafydd Huws, “* dyn caredig iawn oedd tad Mr. Williams, 
caredig iawn wrth weinidogion yn enwedig. Fu ar neb fwy o 
ddyled i unrhyw un na’r gweinidogion i'r hen Fistar Williams.” 

“ Felly y clywais i lawer gwaith,” ebe’r gweinidog, “ ond 
chefais i ‘rioed y fraint oi adnabod o.”’ 

Ta,” ebe’r saer, “ ac mi deimlodd yn arw pan fygythiodd 
yr hen William Williams dorri’r Mr. Williams presennol o’r 
seiat yn gyhoeddus adeg ei briodas, ac ni fu neb mor garedig 

wrth William Williams 4 hen foneddwr Pen y Bryn.” Ac 
eto yr oedd rhyw chwerwder dieithr dan lyfnder tosturiol Ilais 
Dafydd Huws. 

“Pa William Williams oedd hwnnw?”’ ebe’r gweinidog, 
gan ymfalchio eilwaith ei bod yn nos, am y teimlai wrid yn 
codi i'w wyneb gan waith ei gydwybod yn dechreu ysgrwtian 
yn ei chwsg. Onid caredigrwydd a’i rhwydodd yntau? A 
phe na fuasai’n nos, nid yn unig gwelsai Dafydd Huws ei 
wrid ef, ond gwelsai yntau ffach hanner direidus, hanner 
taeog, yn llygad y saer, a ddangosai’n eglur ei amcan wrth 
bwysleisio caredigrwydd teulu Pen y Bryn wrth weinidogion 
y fro. 

“William Williams (Ch) y galwem ni o,”’ ebe Dafydd 
Huws, “am na fedrai ddeyd ‘r’ yn briodol. Rhyw hanner 
‘ch’ oedd ei ‘r.’ Dyn dipyn yn chwyrn, heb ddawn i gofio 
caredigrwydd, a phob amser yn honni hawliau cydwybod 
oedd o. Dyna’r unig ddyn felly yr ydwi'n gofio ‘rioed 
yma,—dynion clén, neis, fu y rhan fwyaf wedyn, a bu’r 
Mr. Williams presennol, fel e1 dad, yn garedig iawn wrth bob 
un ohonynt; a phery felly fel y gwelsoch heno.” 

Ymadawsant wrth df? y gweinidog. Rhoddodd y 
gweinidog y dernyn porc i'w briod, ac mor fawr oedd ei 
Ilawenydd hi nes wylo ohoni ei chalon allan. Aeth ei phriod 
i'w ystafell, a chaeodd y drws. Ni oleuodd lamp ac ni chyneu- 
odd dan yno. Yr oedd yn ddigon goleu a chynnes i’r gwaith 
oedd ganddo ef mewn Ilaw. Rhoddodd ei freichiau ar y 
bwrdd, a’i ben ar ei freichiau, ac ochneidiodd fel dyn heb 
obaith. Ni wyddai i ble i ffoi rhag eneidiau’r gweledigaethau 
fil a lofruddiwyd ganddo,—a garai gynt ac yr ymhyfrydai 
yn eu cwmni. 

Y gweledigaethau hyn fuasai ei gyfeillion a’'i ddiddanwch 
pennaf. Hwy oedd ei gymdeithion ymhob tro; gwyddai ef 
a hwy am bob Ilwybr cysgodlawn a chilfach yn ei hen fro, 
ac nid oedd unrhyw awr yn rhy hwyr i fod yn eu cwmni. 
Ond Ilofruddiasai hwy o un i un, ac erbyn hyn erlidiai eu 
heneidiau ef, a rhythent arno yn y nos, a mawr yr ofn ar 
dychryn a osodent arno. Ac ef 4'i ben ar ei freichiau ar y 
bwrdd, yn ceisio cuddio’i lygaid rhagddynt, deuent yno ar ei 
waethaf, a chrechwen maleisus oedd eu croeso goreu iddo. 
Atgofiai wrth edrych arnynt o un i un, fel yr anwylai hwy 
gynt, a'r fath wynfyd oedd eu cwmni, ac fel yr hiraethai am 
i waith y dydd ddarfod iddo fynd i’w cwmni drachefn. 
Cyfarfyddai 4 hwy ar lennyrch cudd y fro ag eiddgarwch 
cariadlanc yn cyfarfod y fun y tyngodd ei fywyd iddi. Deuent 
y naill ar 61 y Ilall yn eu hysblander. Ond daeth y nos, a’r 
bradychu, a’r Iladd ; a throes ei angylion yn ellyllon i'w boeni ar 
oriau duaf bywyd. Ac yr oedd yr awr hon yn un o'r oriau duaf. 

Un o blant yr adfyd mawr oedd y Parch. T. Cefnilech 
Roberts. Pan aned ef yr oedd bywyd Cymru yn Ilawn 
rhamant,—hyhi yn deffro i’w hieuenctid, a’r waw7 ar ei hwyneb. 
Brwydrasai gweinidogion yr efengyl ei brwydrau’n hir, onid 
aethant yn arwyr iddi, a gwawl goruwchddynol trostynt. Yr 
adeg honno teflid rhoddion o’u blaen fel palmwydd o flaen eu 
Meistr, a mawr yr orohian pan ddeuai un ohonynt ar daith 
heibio i froydd y wlad. Llawer hogyn a lygad-dynnwyd gan 
y gyfaredd, ac a hiraethodd am fynd i’w byd. Ymysg yr 
hogiau hyn yr oedd yr un a ddaeth wedyn yn T. Cefnllech 
Roberts. Erbyn ei ddyfod ef i’r rheng, diflanasai’r gwawl, a 
daethai gogoniant y gweinidog fel gwisg frenhinol actor liw 
dydd. 

Ni chafodd ei rieni’r fraint o letya gweinidog erioed, ac 
megis rhai’n edrych ar frenin o hirbell oedd eu perthynas 
ag ef. Ni feiddient ddychmygu y gallai’r un o’u plant hwy 
ddatblygu’n weinidog, ond pe datblygasai un byddai eu 
gwynfyd yn berffaith. Ni allent amgyffred dedwyddwch 
uwch. A chymaint eu parch i weinidog oni chaffai hyd yn oed 
hogyn ieuanc o bregethwr cynorthwyol ar brawf anrhydedd 
diderfyn ganddynt, pan ddeuai heibio iddynt am damaid. 
A chaffent hwythau’r fraint o fwydo pregethwyr cynorthwyol 
jeuainc ar brawf. Yn yr awyrgylch hwn y magwyd y 
Parch. T. Cefnllech Roberts, ac enynnwyd yn gynnar ynddo 
ffydd mewn pregethwr, a ffydd yn ei wlad a ymddangosai 
mor fyw dan ei weinidogaeth. A’i ddelfryd oedd bod yn 
weinidog Cymreig, yn pregethu’r Efengyl Dragwyddol mewn 
hyfryd hwyl ganu, a dadleu hawliau ei wlad yng nghanol 
brwdfrydedd a churo dwylo athraed. Ymarferodd lawer ar ei 
ddawn wrth lawer cynulleidfa o gerryg, a llawer gyrr 0 ddefaid 
ar ymynydd. Trwy hynny daeth i wybod yn gynnar ar ei oes 
am ddau fath digon annymunol ar gynulleidfa,—y gynulleidfa 
ddisymud, a’r gynulleidfa ddifeddwl. Canys edrych arno’n 
stoicaidd a dirmygus a wnai'r cerryg, ac edrych yn syn fel 
pe’n methu 4’ ddeall a wnai'r defaid. 

Pan ddechreuodd bregethu yr oedd ei enaid ar dan, ac fel 
pob pregethwr ieuanc credai mai buan iawn y medrai yrru’r 
wlad yn ferw dros y pur a'r dyrchafedig, ac y dylifai pobloedd 
at y Ceidwad o dan ei weinidogaeth. Condemniai bob math 
ar ddrwg yn ddiarbed, gan feddwl nad oedd raid iddo ond 
condemnio i'r wlad ddeffro a dychrynu a throi. Dyma’r 
adeg y dysgodd y brawddegau aeth yn rhan ohono,—fod y 
wawr yn dyfod ar Gymru, hualau’n cael eu Iluchio ymaith, 

iau gormes yn cael ei thorri, a’r mynyddoedd yn bloeddio 
canu, a’r coed yn curo dwylo gan lawenydd, yn y rhagolwg 
ar hyn. 

I Lanalun yr aeth gyntaf fel gweinidog, ac yn Llanalun 
yr oedd ffair ddechreu’r Hydref a elwid yn Ffair Dom,—hen 
sefydliad ers cyn cof. Fair anifeiliaid ydoedd y rhan gyntaf 
o'r dydd, a flair wagedd y gweddill. A’r adeg honno fe’u 
bwriai pobl eu hunain i chwarae a dawnsio a meddwiac ymladd. 
A syniai’r gweinidog y crechwenai cythreuliaid ac yr wylai 
angylion wedi mynd or rhialtwch heibio, wrth edrych ar y 
fintai fforddolion yn ymlusgo tuag adref, ac ambel! fab a 
merch heb fedru cyrraedd adref y nos honno. 

Daeth y Parch. T. Cefnllech Roberts a chwilfrydedd 
gweinidog newydd 1 chwilio’r ffair, a dychrynodd ei enaid. 
Aeth oddiyno 4 holl weledigaethau ei ieuenctid yn hofran o'i 
amgylch, ac yn galw arno i weithredu, a’u lleisiau fel lleisiau 
or hyfryd wlad. A phenderfynodd weithredu er dileu’r 
anwiredd o’r tir. Trannoeth aeth at ei frodyr yn y weinidog- 
aeth yn yr ardal,—hen frodyr wedi byw yno’n hir. Awgrym- 
odd un iddo’n garedig mai peth mawr oedd bod yn ieuanc, ac 
awgrymodd y Ilall yr un mor garedig iddo fod y ffair yn 
Llanalun 0'i flaen, ac y byddai yno, yn 61 pob tebyg, ar ei 6l, 
ai harferion gyda hi. Syllodd arnynt 4 syfrdandod plentyn 
wedi ei siomi yn ei dad, a’r adeg honno y gwelodd mai gwydr 
oedd diamwntau’r coronau yr edmygodd ef gymaint arnynt 
gynt. 

Aeth wedyn at flaenoriaid eglwysig y fro. Cafodd gyd- 
ymdeimlad mawr ganddynt hwythau, ond awgrymwyd iddo 
mai trwy fod yn dawel yr enillodd ei frodyr h$n nag ef yn y 
weinidogaeth eu henw da, ac y gwelai yntau o gymryd amser i 

feddwl, mai tewi oedd y goreu, ac mai ardderchog oedd dilyn 
doethineb bob amser, mai unwaith yn y flwyddyn yr oedd y 
Ffair Dom, ac fod blwyddyn o edifeirwch posibl rhwng pob un. 
Aeth y Parch. T. Cefnllech Roberts adref i feddwl, ond ni 
adai ei weledigaethau iddo feddwl. Troent yn finteioedd 0’1 
amgylch, a’u cri’n fyddarol. O’r diwedd daliodd un ohonynt, 
y fwyaf ei chri, lladdodd hi yn y fan, aberthodd hi’n aberth 
hedd i’r ardal, a thrwy hynny arbedodd ei enw da. Wedi 
Iladd honno ciliodd y lleill ymaith tros y bryniau pell fel 
mintai o adar wedi brawychu. Mor Ilethol y tawelwch a 
ddilynodd oni ddymunai eu cael yn 6! er eu cri, a daliodd i 
ddymuno, nes eu swyno'n 61 drachefn, pob un ond yr hon a 
laddodd. Ejithr rhoddasai ei marwolaeth hi ryw brudd-der 
yn lleisiau a llygaid y Ileill, nes mynd o fywyd yn faich iddo 
wrth eu clywed a’u gweld ar ambell awr. 

Teimlai weithiau nad oedd yn ei fyd ei hun. Nid oedd 
ganddo na dewrder nac athrylith 1 orchfygu, ac am hynny 
rhaid oedd iddo o hyd offrymu aberth hedd, a diflannai ei 
weledigaethau o un i un yn yr aberth hwnnw. Darganfu o 
dipyn i beth nad oedd ei gryfder yn ei bregethu, a darganfu 
hefyd nad oedd ei gryfder yn ei ddewrder, ac yn y cyflwr hwn 
yr oedd pan ddaeth i Langeunant. Yno caffai gyfleusterau 
newyddion i ailgychwyn, ond yn fuan iawn darganfu na allai 
ailgychwyn yn ei le newydd, ond yn y fan y gorffennodd yn 
yr hen,—ni ddeuai’r gweledigaethau llofruddiedig yn 4l. 
Lle caredig iawn oedd Llangeunant, a deuai rhodd ar 6] rhodd 
iddo o gynnyrch y tir gan y trigolion, ond gwelodd nad oedd 
yma eto yng ngwlad y menyg gwynion, a deuai galwad o dro i 
dro am weithredu ohono yn 61 ei gydwybod, ond yr oedd 
rhyw rodd a nawdd ar ei ffordd beunydd, ac ni allai gilio’n 

6] i gwmni gweledigaethau ei enaid am gymorth a diddanwch, 
canys llofruddiasai hwynt oll, o un i un, yn ebyrth hedd. 
Nid oedd cwmni iddo bellach ond cwmni’r ardalwyr, canys ni 
all llofrudd gweledigaethau eu hadgyfodi, er ei ddileu ei hun 
yn yr ymdrech. 

Gwelodd y Parch. T. Cefnllech Roberts fod llawer o 
barch dyddiau ei ieuenctid ef i’r gweinidog yn aros yn ardal 
Llangeunant, ac y gwerthfawrogid pob ymweliad 0'i ciddo 4'1 
bobl. Dechreuodd ymarfer ymweled 4 hwy. Ai i'w tai, ac 
_ fe’i diddorai ei hun yn eu gwaith. Aji i'r maes at yr aradrwyr, 
a gafaelai yng nghyrn yr aradr, a mawr y s6n am ddyddiau 
ddarfod i Mr. Roberts y gweinidog geisio aredig yn y maes 
a’r maes, a chofid pob ysgogiad a sylw o'1 eiddo yn yr ymdrech. 
Siaradai a’r amaethwyr am eu hanifeiliaid ac fe’i diddorai 
ei hun yn eu cnydau. Ymwelai a'r ffeiriau, a theimlai pawb 
ei bresenoldeb yn anrhydedd. 

Dyma ymgom gyffredin mewn ffair,— 

“Faint gymwch chi am y fuwch, William Edwards > 
Doedd ene seiat dda neithiwr >” 

“ Deuddeg punt, Huw Roberts. Doedd yr hen Bitar 
Huws yn siarad yn gampus ?” 

““Gormod o'r hanner, William Edwards. Oedd, mi 
roedd yr hen Bitar yn dda. Ond dyma Mr. Roberts y 
gweinidog yn dwad, dyn neis ydi Mr. Roberts.” 

Ar hyn deuai Mr. Roberts heibio, a chymerai arno 
fargeinio 4 hwy. Ac yna 4i at eraill i wneuthur yr un peth,— 
i wenu ac ysmalio a chwarae bargeinio, a William Edwards a 
Huw Roberts yn teimlo’r anrhydedd yn fawr, gan anghofio’r 
fuwch am yr adeg yn ysmaldod teneu Mr. Roberts y 
gweinidog, a datgan eu parch iddo, ac ailadrodd i'w gilydd 

ryw hen ffraethebion gwyw o'i eiddo yn y ffair o'r blaen, a 
phenderfynu y naill a’r llall yn ddistaw yn ei feddwl ei hun, 
anfon rhywbeth iddo o’u cnwd wedi cyrraedd adref. Ac felly 
y gwnai r mwyafrif yn eu tro ar 611 Mr. Roberts fod yn ysmalio 
& hwynt. A’r gair a roddent iddo oedd gair a gashai efo 
ddyfnder calon yn ei funudau goreu,—ei fod yn ddyn neis. 
Iddo ef yr hyn a arwyddocai ddirywiad eithaf gweinidog 
oedd ei alw’n ddyn neis. Eto, ni allai beidio 4 gwybod mai 
dirywio’n gyflym yn ddyn neis yr oedd ef ei hun. 

Wedi priodi ohono, gwelodd arwydd arall o barch ei 
wlad i’w gweinidogion,—fod ganddi ormod o barch iddynt i 
feiddio awgrymu eu bod yn ddigon ariangar i ddymuno cyflog 
byw. Onid byw er mwyn yr efengyl yr oeddynt oll? A 
chwerwid y profiad hwn gan ddisgwyliad amlwg y bobl 
oddiwrtho a’u syniad amlwg am ei foddion tybiedig. Fel y 
cynhyddai ei deulu, edwinai ei ddewrder, a daeth i dderbyn 
yn ddiolchgar roddion a losgasai ei fysedd ar ddechreu ei 
yrfa, oherwydd y perygl a welai o'i rwydo ganddynt. Druan 
ohono, nid yn unig aberthodd ei weledigaethau, ond aberth- 
odd fér ei esgyrn o dipyn i beth er mwyn ei deulu a‘i gyd- 
fforddolion. A gorfodwyd ef i fynd dan y felliith fawr,—y 
felltith o ennill ei damaid drwy fod yn ddyn neis. 

Ie, un o blant yr adfyd mawr oedd y Parch. T. Cefnllech 
Roberts,—un a siomwyd yng nghylch ei fywyd, ac a ddarganfu 
wedi mynd ohono’n rhy hen i newid, nad ydoedd wedi ei 
dorri ar gyfer dioddef cynni cynefin proffwyd. A dyblid ei 
drallod gan yr ymddygiad gwasaidd hwn o’i eiddo, a’i gwnai’n 
fawr ei barch yng nghylch ei weinidogaeth. 

A’r Parch. T. Cefnllech Roberts fel hyn yn ei ystafell, 


eisteddai Gir Pen y Bryn ar ei aelwyd ei hun 41 goesau 

ymhléth, yn edrych i'r tan 4 golwg mor arwrol ar ei wyneb 
ag y gallai ei fforddie, ac yntau ym myd arwr ers cyn lleied o 
amser. Safai Jane Williams, hithau, ar ganol y llawr, 4’ 
spectol ar ei thrwyn, a'i bawd ar ei gwefus, yn edrych tros ei 
spectol yn syn ac edmygol ar ei gwr. Ac fel y cynhyddai’r 
edmygedd, newidiai’r bawd am fys, ac wedyn fys am y bawd. 
Weithiau deuai golwg betrusgar ar ei hwyneb fel pe na bai'n 
sicr a oedd gweithred ei gwr y ddoethaf yn bosibl ; a'r adeg 
hon taflai ei phen yn 6l, ac edrychai arno frwy ei spectol. 
Crychai ei gwefusau a rhoddai ei llaw i lawr, yna codai hi 
drachefn, rhoddai ei bawd eilwaith ar ei gwefus, ac edrychai 
ar ei gwr yn edmygol tros ei spectol fel pedfai’r pwnc 011 
ddoethineb wedi ei setlo am byth yn ffafriol iddo ef. Yr unig 
beth a’i blinai oedd na longyfarchwyd mohono gan Ddafydd 
Huws y saer, a meddyliai hi y byd o farn Dafydd Huws. 
Gwyddai ei gWr ei fod o dan y driniaeth hon, a cheisiai 
gynhyddu’r olwg arwrol ar ei wyneb, yn araf, rhag i'r cynnydd 
fod yn rhy amlwg, am fod arno eisiau rhoddi’r argraff nad oedd 
y weithred hon yn ddim ond ei gymeriad cysefin yn torri 
allan yn ei flodyn. 

“John,” ebe Jane Williams toc. 

*Be>?”’ ebe John Williams. 

“Ac rydech chi am beidio talu’r degwm,—be ddeydith 
Mr. Jones y person?” ebe Jane Williams. 

“Be wnelo fi a’r hyn ddeydith o 2?” ebe John Williams 
yn herfeiddiol. 

“Ta, wrth gwrs,” ebe Jane Williams, ““ pwy ydi Mr. Jones 
y person wedi’r cwbwl, ynté?”’ 

Ac wrth ddywedyd hyn brathai ychydig bach, bach, ar 
ei gwefus, wrth feddwl ei bod hi yn un o’r ychydig ffodusion 

ymneilltuol a gaffai wén ac ysgwyd llaw gan Mrs. Jones, ond 
yr oedd yr olwg herfeiddiol ar e1 g@r yn ddigon o iawn ‘am 
hynny. A llyfodd Jane Williams ei gwefus fel pedfai’n 
cywilyddio oherwydd y brathiad bach, bach, ac am symud ei 
6l ymaith. Yna daeth tawelwch mawr drachefn. 

“John,” ebe Jane Williams toc. 

“Wel!” ebe John Williams yn nawddogol. 

“* *Rydwi wedi bod yn meddwl,” ebe Jane Williams. 

“QO!” ebe John Williams, a rhwbiodd ei lygaid. 

“Do,” ebe Jane Williams, gan ddistewi drachefn, ac 
edrych yn eiddgar tros ei spectol 41 bawd ar e1 gwefus. 

Wedi bod yn dawel cyn hired ag y tybiai hi oedd yn 
weddus, galwodd Jane Williams drachefn enw ei phriod, 
a dywedodd John Williams eilwaith, “ Be?” 

“ Wel,” ebe Jane Williams, “ ’rydwi’n deyd mod i wedi 
bod yn meddwl,” a phwyslais ar y gair “ meddwl.” 

“* Meddwl am be?” ebe John Williams yn anghrediniol. 

“ Meddwl,”” ebe Jane Williams tan sythu, “y dyle’r 
ardal wybod sut ddyn sydd ganddi’n byw ynddi.””  A’r argraff 
ar ddieithryn wrth glywed hyn fuasai nad oedd dyn yn yr 
ardal ond Gwr Pen y Bryn. 

“ Mi geiff wybod yn ddigon buan,” ebe John Williams. 

“Ond mi ddyle gael y fraint o weled y dyn a’i glywed,” 
ebe Jane Williams. 

Gwelodd John Williams ar hyn ddarfod i’w briod feddwl 
mewn gwirionedd, a gogwyddodd ei ben yn ymofyngar. 

“Ta,” eb ei briod, fel pe buasai ei gwaith hi yn meddwl 
y peth mwyaf naturiol ar wyneb y ddaear. Ac wedi 
distawrwydd myfyrgar,—" iawn o beth fase i chi fynd yn 
gadeirydd consart,”’ ebe hi. 

‘““Cadeirydd consart?” ebe John Williams mewn 
syndod. 

“Ta, ac mi gaech neud spitsh i ddeyd pam y’ch bod chi’n 
peidio talu’r degwm, ac mi gaech tshiars byddarol. Ac 
rydech chi’n eu haeddu hefyd,” ebe Jane Williams, gan gau 
ei gwefusau fel pedfai’r gair olaf wedi dyfod trostynt am byth, 
ac y byddai’n fodlon i farw ar 6l y dystiolaeth yna i deilyngdod 
ei phriod. 

Apeliodd yr awgrym at John Williams am na chofiodd 
mai nodweddion yr arwr yw na waedda ac ni ddyrchafa ac ni 
phair glywed ei lef yn yr heol. Ond ni wyddai am gyngerdd 
y gallai fod yn gadeirydd iddi, ac ni wyddai am neb oedd yn 
debyg o'i gynnyg yn gadeirydd pe byddai cyngerdd. Canys 
hyd yn hyn ni welodd neb erioed yn dda ei gynnyg yn 
gadeirydd mewn unrhyw gyfarfod, ac am hynny edrychodd 
yn betrusgar ac aeth yn fud. Yr oedd hyn yn arwydd i'w 
briod ail ddechreu Ilefaru. 

“Mae Steddfod Bethania ymhen y mis,” ebe hi. Ac 
iddi hi yr un peth oedd Eisteddfod a Chyfarfod Cystadleuol 
a Chyngerdd. 

“Ydi,” ebe John Williams. 

“Pam na chewch chi fod yn gadeirydd yn honno?”’ 
ebe Jane Williams, “’roedden nhw’n cyhoeddi’r pwyilgor 
i fod nos drennydd.” Ac wrth ddywedyd hyn, codai ei Ilais 
ac ymsythai fel pe am herio’r cyfanfyd. 

Ni wyddai John Williams, yntau, paham na ch§ai fod yn 
gadeirydd yn honno, ac edrychodd yn ymbilgar ar ei wraig. 
Gofynnodd hithau drachefn y cwestiwn iddo mewn tén 
fwy cyfrinachol, ac atebodd John Williams na wyddai, er 
y cydnabyddai’n rhwydd rhyngddo ef a’i briod y dylai ei 

waith yn peidio a thalu’r degwm ddwyn argraff ffafriol ar 
yr ardal. Ond gan fod bod yn gadeirydd yn beth mor 
ddieithr iddo, beth pe na feddyliai neb am ei gynnyg ? 

“*Rydwi wedi taro ar y dyn,” ebe Jane Williams, ar 6] 
gweled ohoni fod ei phriod yn aeddfed i’r awgrym. 

“ Pwy ydio?”’ eb ei gwr. 

“Mr. Roberts y gweinidog,” ebe Jane Williams mewn 
islais. 

Goleuodd wyneb John Williams, ond ar yr un pryd 
gofynnodd ai priodol gofyn i Mr. Roberts. 

“ Wel,” ebe Jane Williams, “ ’roedd o ’n edrych yn falch 
iawn o'r porc ene heno.” A gwenodd y ddau fel pobl yn 
deall ei gilydd ers blynyddoedd. “A ’rwan amdani tra bo’r 
haearn yn boeth,” ebe Jane Williams. 

“’*Rwan am be?” eb ei gir. 

“*Rwan am fynd at Mr. Roberts,’ ebe Jane Williams, 
“i ofyn iddo fo, dydi hi ddim yn ddeg o’r gloch, ac mae o’n 
ei stydi’n hwyr iawn, medden nhw.” 

Hwyliodd y ddau heb yngan gair ymhellach. Tarodd 
Jane Williams fasged ag ychydig wyau ynddi o dan ei mantell, 
a chychwynasant. Yr oedd yn noson braf, a’r lleuad ar yr 
awyr, a theimlai John Williams a’i briod ramant yr arwriaeth 
a’u cylchynai, i’r eithaf, yng ngoleu’r Ileuad. Cyraeddasant 
d¥ y gweinidog. Pan oeddynt hwy ar guro’r drws, safai’r 
gweinidog yn ei ystafell, wedi codi ar ei draed a phender- 
fynu’n derfynol cychwyn cyfnod newydd yn ei hanes. 
Edrychai, yn ei dro, ar bedair gwal yr ystafell, a chodai ei 
ddwrn i'w cyfeiriad fel pe am herio pedwar gwynt y nen, a 
seliai bob her 4 churo sawdl trwm ar lawr. Paratoai ei briod 
y plant am eu gwelyau, a phob un ohonynt yn Ilawen yn 

rhagolygon y cinio drannoeth. Dyna guro’r drws, ac wedi ei’ 
agor, dyna Mr.a Mrs. Williams, Pen y Bryn, i mewn, a mawr y 
croeso iddynt. Teimlai Mrs. Roberts fod y byd hwn yn rhy 
garedig o lawer wrth dderbyn ohoni’r wyau, a dywedodd 
hynny lawer gwaith trosodd wrth ei phriod a Mr. a Mrs. 
Williams yn eu tro, ac wrth bob Wy ar ei ben e1 hun fel y 
tynnai ef o'r fasged. 

Wedi siarad yn uchel a hyglyw am ysbaid am fan bethau’r 
byd, disgynnodd pob un i siarad dan ei lais, a Jane Williams 
y bennaf o’r sibrydwyr, a’r gweinidog yn gwenu a gwrando, 
a gwrando a gwenu. Cododd Mr. a Mrs. Williams toc, i 
fynd adref, a hebryngodd Mr. a Mrs. Roberts hwy i'r drws, 
gan wenu a siarad, a siarad a gwenu, a sicrhai Mr. Roberts 
hwy y byddai popeth yn iawn, am iddynt fod yn hollol dawel,— 
y gweithiai ef y peth yn Ilwyddiannus. Dywedodd pawb 
“Nos dawch”’ yn garuaidd, ac i ffwrdd 4 gWr a gwraig Pen 
y Bryn. Prysurodd Mrs. Roberts i'r gegin at y plant, ond 
wedi cau'r drws arhosodd ei phriod yn y cyntedd 4’r agoriad 
yn ei law, a bu’r agoriad yn ei law am na wyddai pa hyd. 
Darfu Mrs. Roberts roddi’r plant yn eu gwelyau, ond yno yr 
oedd ef o hyd. Daeth ato i ddywedyd wrtho’n dyner (canys 
adwaenai Mrs. Roberts ei phriod) mai amcan agoriad yr amser 
hwnnw o'r nos oedd cloi drws. Ar ei hawgrym clodd 
yntau’r drws, ac aethi’r gegin at y tan. Eisteddodd, a syllodd 
yn hir i ddiddymdra. Ymrithiodd nefoedd ger ei fron, ac 
yn ei phoblogi ei frodyr cadarnach nag ef yng Nghymru a 
fedrodd herio’n Ilwyddiannus y felltith fawr y bu raid iddo 
ef blygu iddi. 


Wil: 


Y TONNAU’N DECHREU TORRI AR Y 
TRAETH. 


EL llanw’r mér yn dyfod i mewn y daeth cynnwrf y 
rhyfel degwm i Langeunant a'r cylch. Ar y dechreu 
rhyw si ddieithr yn y pellter ydoedd, na ddéellid 

mohoni,—yn destun cellwair a phryder ac ymffrost ac ofn. 
Yna daeth ton,—torrodd ar fin traeth bywyd yr ardal a chil- 
iodd yn 6l, a daeth rhyw ias gynhyrfus, hyfryd, gyda hi. 
Daeth ton arall gryfach cyn bo hir, 4 thipyn mwy o arswyd 
i'w chanlyn, ac am hynny yr oedd yn hyfrytach,—a chiliodd 
hithau’n 61. Daeth ton arall wedyn, gryfach fyth, a drylliodd 
degannau a chestyll tywod Ilawer un a’u hadeiladodd trwy 
ffydd plentyn yn awdurdodau a noddwyr y fro. Yna daeth 
y don fawr, a daflodd bawb 7’r eigion i ymladd am eu bywyd. 
Ac mor rhyfeddol ydoedd ei grym onid ychydig o bennau 
a welid uwchlaw’r dwfr. Suddodd y Ileill mewn anobaith 
a gorffwylltra i orddyfnder du y gormes mawr. 

Nid arferasai Llangeunant a rhyferthwy fel hyn. 
Dywedodd rhyw bregethwr wrthynt, ar ryw air, fod y mér 
yn dechreu ymchwyddo, ai donnau’n rhuo, gan gyfeirio 
at y rhyfel a’u harhosai, ond ychydig ohonynt a welodd 
erioed fér. Iddynt hwy perthyn yr oedd mér i dir breudd- 
wyd a barddoniaeth a rhamant. Canasant lawer ar yr emyn,— 


Ar fér tymhestlog teithio’r wyf i fyd sydd well i fyw, 
Gan wenu ar ei stormydd oll—fy nhad sydd wrth y llyw. 

A magodd y rhan fwyaf ohonynt ryw gredo gymylog, annelwig, 
mai rhywbeth i wenu arno oedd mér. 

Yr oedd swyn ym murmur ysgafn y rhyfel o'r pellter, 
a mwy o swyn fel y cynhyddai. Ond diflannodd pan 
gyrhaeddodd y don fawr. Wedi i'r aflwydd gilio ymddangos- 
odd y swyn hwnnw eilwaith. 

Ymysg yr ychydig a ddaliodd heb suddo yr oedd Ffrainc 
Bryan y Bryniau, John Jones y Rhos Uchaf, Samuel Jones 
y T¥ Glas, a Gr Pen y Bryn. Disgwyliai Ilawer y buasai 
Dafydd Huws y saer yn eu mysg, ond nid ydoedd, ac esgus- 
odwyd ef gan y mwyafrif am ddarfod iddo bregethu cadw 
cyfreithiau gryn ysbaid cyn i'r achos tros eu torri ddyfod. 
Ond nid fel yr edrychai’r werin yn gyffredin arno yr edrychai 
rhai, ac am hynny ni ddihangodd yntau’n ddianaf. 

Rhwng Llangeunant ar pentref a elwid y Pandy yr oedd 
ffordd gul, dywyll, goediog, a th? ar ei min, ryw filltir o’r Ilan, 
o'r enw Tuhwnt i'r Afon. Yn byw ynddo yr oedd Richard 
Dafis, glanhawr capel Bethania, ei wraig, a Mary ei ferch. Ac 
fel y rhelyw o bobl ieuainc meddyliai Mary y byd o Ddafydd 
Huws y saer. Yn nhawelwch yr hwyr yn Nhuhwnt i’r Afon 
clywid sWn cerdded ar y ffordd o bellter mawr, a hoffai Mary 
eistedd ar ei gwely 4'i1 phwys ar ffenestr y siamber, yn edrych 
allan i'r byd, a gwrando yn hwyr i'r nos fel y cyfrifir hwyrder 
mewn gwlad. Ryw nos eisteddodd yno’n hir iawn mewn 
hanner myfyrdod ; a nos dawel, drymllyd, dywyll fel y fagddu 
ydoedd. Toc, clywai sWn traed yn nesu’n araf a phwyllog 
o'r pellter. Ar hynny, dyna sWn traed arall yn dyfod o’r 
cyfeiriad arall, yr un mor araf a phwyllog. Gwrandawodd 
yn hir arnynt yn y tawelwch llethol hwnnw yn nesu at ei 


gilydd. Deallodd ar beswch un ohonynt mai Dafydd Huws y 

saer ydoedd, ond ni allai ddirnad pwy oedd y Ilall. O’r 
diwedd cyfarfuasant, bron yn union o flaen ei ffenestr, a 
safasant. Ni symudodd yr un ohonynt, ac ni ddywedodd 
* yr un air am _ ychydig,—a’r tawelwch i'w deimlo yn 
nychlam yr awyr mewn disgwyl. Y cyntaf i dorri ar y 
distawrwydd oedd Dafydd Huws, a ofynnodd yn anesmwyth,—— 
“Wel, sut ydech chi heno?’’ Ni ddywedwyd dim yn ateb 
am ennyd, ac yna clywai Mary lais chwerw, trwm, a 
adwaenain dda, yn sibrwd yn araf a deifiol,—* Bradwr.” 
Safodd y ddau yn fud drachefn, mor ddistaw a llonydd a 
phe na buasent yno. Yna ciliasant bob un i'w ffordd ei hun 
heb yngan gair mwy, a gwrandawodd Mary wedi ei syfrdanu 
ar swn eu traed yn cilio, cilio’n araf, y naill yn ysgafnach a 
mwy anesmwyth, a’r llall yn wastad a thrwm, nes colli ohonynt 
yn Ilwyr yn y pellter a’r nos. 

Am Wr Pen y Bryn y sonnid fwyaf gan bawb. Ef oedd 
testun ymgom siop, a gweithdy, a phen ffordd, a thafarn. 
Sonnid am waith y tri arall yn peidio 4 thalu, fel y dywedir 
fod dau a dau yn bedwar, heb ddisgwyl iddynt fod yn ddim 
arall. Ond am Wr Pen y Bryn, siaradai pawb amdano ef 
fel pedfai rhywun newydd ddarganfod ffordd i wneuthur dau 
a dau yn bump, a phawb am y cyntaf yn torri’r newydd,— 
newydd a newidiai eu holl syniadau, ac a ail-gynlluniai eu 
bywyd. 

Ac a’r pedwar hyn a’u cyffelyb wedi uno’n wrth-ddeg- 
ymwyr, naturiol iawn fuasai credu eu bod hwy a’u cylch i 
gyd yn un achytun ; ond plant dynion yw arwyr a’u gwragedd 
wedi’r cwbl. Marged Jones, gwraig Samuel Jones y T? 
. Glas, a ymddangosai’r fwyaf anfodlon o bawb ar starad yr 
ardal. Nid oedd gan F frainc Bryan wraig,—ei ferch a gadwai 

dy iddo, a gwraig ddiniwed, dawel, oedd gwraig y Rhos 
Uchaf. Eithr am wraig y T$ Glas, tybiai fod digon o rym 
ynddi hi ei hun i osod yr ardal yn ei lle, a phenderfynodd mai 
ei dyletswydd oedd dechreu ar y gwaith, er maint gwrth- - 
wynebiad ei phriod. Nid oedd peidio 4 thalu’r degwm, 
iddo ef, pan ddaeth yr alwad, yn ddim ond fel mynd allan i 
odro pan glywai'r gwartheg yn brefu ar y buarth, neu fwydo’r 
moch pan waeddent,—dim mwy na’r ddyletswydd gyffredin. 
Ond am Marged Jones, credai hin wahanol. A phender- 
fynodd daenu ei chredo, costied a gostiai, hyd orfod erlid os 
byddai angen, a dechreuodd yr erlid ar ei rhan mewn rhai 
enghreifftiau cyn dechreu’r taenu. 

Ac yr oedd Marged Jones y T$ Glas yn wraig 
' gwerth ei hadnabod. Gwraig dal, lydan, ydoedd hi, 4 
gwallt gwineu iddi, a llygaid duon, mawr. Siaradai bob 
amser fel pedfai wedi cael annwyd ar ei llais, neu eisiau dat- 
guddio cyfrinach mewn cynulleidfa glustfeiniog, i'r neb a 
safai agosaf ati. Am hynny, pan siaradai hi a’'i gwr ynghyd o 
bobtu’r tan, yr oedd eu Ileisiau fel y swn a glywir weithiau 
o organ wedi lleithio.—y nodyn isaf yn glynu ac yn 
rhuo, a'r gwynt ar yr un pryd yn colli’n hanner hyglyw o'r 
fegin. A cherddai Marged Jones hefyd yn wahanol i'r 
cyffredin. Dychmyger am rywun 4 gwadnau ei draed yn 
gignoeth, a’i sodlau’n iach, yn cerdded,—dyna sut y cerddai 
Marged Jones. Y cerdded tebycaf i hyn yw cerdded cath 
ar farwor, ac felly y cerddai Marged Jones, hithau, nes ei 
bod yn eich ymyl yn aml yn ddiarwybod i chwi. Iddi hi ei 
hun yr oedd arabedd ymhob stori 0’ heiddo. Dechreuai ar 
bob stori, ac ar bob siarad arall o ran hynny, yr un fath,—trwy 
chwerthin, a chan edrych draw heibio i’r un y siaradai ag ef, 

fel pe’n gweld y ffraetheb yn dyfod tros y gorwel. Yr unig 
wahaniaeth yn ei dull o ddechreu gwahanol ymgomion oedd 
gwahaniaeth yng ngradd a hyd ei chwerthin, ac amrywiai 
hwnnw o glwcian byr i fonllef lydan, hir. Pan fyddai’n 
paratoi pryd o fwyd i rywun a allai fod yn ymweled 4 hi, 
ai Marged Jones i dorri brechdan, a phan fyddai wedi torri 
rhyw ddwy fodfedd o’r frechdan, tynnai’r gyllell o’r dorth, 
rhoddai hi ar y bwrdd, a dechreuai chwerthin. Gwenai 
pawb yn y cyrraedd, o foesgarwch a disgwyliad. Dywedai 
Marged Jones ei stori, a chymerai’r gyllell eilwaith, tynnai hi 
ryw ddwy fodfedd arall trwy’r dorth, rhoddai hi i lawr wedyn, 
a dechreuai chwerthin drachefn. Hwyrach y deuai at eich 
clust y tro hwn i ddywedyd ei stori, ac yna yn 61 i orffen torri’r 
frechdan. Bob yn rhan felly y gwnai hi weddill y gwaith, o 
dynnu’r tegell oddiar y tan, rhoddi’r té yn y tebot, a dwfr 
arno, hyd i'w dywallt i'r cwpannau. 


A dyma’r wraig a wrthwynebai safle newydd Gwr Pen 
y Bryn yn yr ardal. Pan ddaeth y rhyfel degwm, ac i gymaint 
o siarad fod am Wr Pen y Bryn, aeth at ei gwaith yn ei dull ei 
hun i ddangos mor ffol oedd s6n amdano ef a’i wrhydri, a 
dynion eraill cystal ag yntau yn y fro. Fel hyn y traethai 
Marged Jones ei chenadwri. Pan fyddai ar ganol ymgom, 
dechreuai chwerthin,—chwerthin yn ddi-lais ac awgrym- 
iadol, a phan fyddai wedi cael ei chydymaith i wenu’n foddhaol, 
dywedai’r ymadrodd “* Gvir Pen y Bryn,” a thorrai i chwerthin 
wedyn. Ymunai ei chydymaith 4 hi, o foesgarwch, gan 
gymryd arno fod hyd yn oed enw Gwr Pen y Bryn yn 
ffraetheb benigamp. Wrth weled ei chydymaith yn chwerthin 
chwarddai Marged Jones, hithau, fwyfwy, nes cyrraedd o’r 

don i’w huchafbwynt a dechreu cilio’n 6]. Yna dywedai 
4 rhyw hanner Ilais nad oedd dim mwy yng Ngwr Pen y Bryn 
a’i beidio 4 thalu’r degwm nag yng ngwaith eraill cyffelyb 
iddo, mai stori wirion oedd hi; yna gostyngai ei Ilais i sibrwd, 
a dywedai am y stori y ddeuair “ gwirion shiflings.”” A’r 
ddeuair hyn fyddai eithaf y gyfrinach. Yr oedd i Farged 
Jones ei chynhysgaeth ei hun o eiriau, gwahanol i’r cyffredin. 
Yr oedd popeth yn shiflings neu’n solet iddi hi. Os adroddai 
hanes torri Ilestr, dechreuai fel arfer trwy chwerthin rhyngddi 
a hi ei hun, yna dywedyd ddarfod i’r Ilestr dorri’n yfflon ; 
gostyngai ei llais, trymhai ei chyfrinach, plygai ei phen ymlaen, 
ac ychwanegai’n ddistaw,— yfflon shiflings.” Os byddai 
Marged Jones yn adrodd hyd y gwaith ar ddiwrnod golchi, 
dywedai ddarfod iddi olchi teirawr, mwy neu lai, yna gostyngai 
ei llais, ac ychwanegai mewn sibrwd,—“ teirawr solet.” A 
mawrygal ei gwrandawyr bob amser y cyfrinachau cyhoeddus 
hyn. 


Credai Marged Jones mai’r gynulleidfa debycaf i gyd- 
ymdeimlo 4 gwirioneddau ei phregeth yn yr amgylchiadau 
arbennig hyn, fyddai Mrs. Jones y Rhos Uchaf. Gwrandaw- 
odd Mrs. Jones arni gan wenu’n hyfryd, fel un yn mwynhau’r 
gwasanaeth, ond ni phorthodd ef, am fod arni eisiau dal ar 
delerau cyfeillgar 4 Mrs. Jane Williams, Pen y Bryn. 


Ac @ murmur y rhyfel yn cynhyddu gwelid y merched 
hyn yn amlach nag arfer yn Llangeunant. Ai Mrs. Jones 
y Rhos Uchaf i’w neges yn frysiog, 4 golwg swil arni, a 
brysiai’n 61. Ar y dechreu deuai ei g@r i'w chanlyn mewn 
cerbyd, ond pan ddechreuodd pob! fagu digon o ddewrder 
i ddyfod allan ar bennau’r drysau i floeddio “ hwre,”’ peidiodd 

ef 4 mynd, ac o gywilydd bu raid 1 Mrs. Jones, hithau, 
gwtogi ei hymweliadau. 

Am Mrs. Williams, Pen y Bryn, cerddai hi i lawr y Ilan 
yn urddasol a chymedrol, gan edrych tros ei spectol 41 golwg 
ar ben y daith o hyd, ond bod y daith yn ymestyn fel y 
cynhyddai'’r clodforedd. 

Am Farged Jones (canys ni chlywodd neb erioed ei galw hi 
yn ddim amgenach) arhosai hi i ymgomio 4 phawb a welai, gan 
eu goleuo ynghylch gwerth cymharol ei phriod a Gwr Pen y 
Bryn. Gwnai Mrs. Jane Williams yr un peth, ond yn ei 
ffordd arbennig ei hun. 

Nid Marged Jones yn unig, fodd bynnag, a deimlai 
oddiwrth yr helynt. Trydanai hwnnw’r awyr, a gwefreiddiai 
bawb. Rhannwyd plant yr ysgol yn ddwyblaid, yn berson- 
jaid a gwrthbersoniaid, a gwelid Lewis y Pant, mab Mathew 
Tomos, yn dyfod adref ryw fin nos, yn ei waed yn galonnog, a 
mintai gynhyrfus o blant y tu dl iddo yn llawn can a moliant. 
Wedi methu 4 chydweld 4 Thedi’r Nant yr oedd Lewis ar 
werth cymharol y Parch. T. Cefnllech Roberts ac offeiriad y 
plwyf. Eglwyswr selog oedd Tedi, a glynai pob un hyd farw 
wrth ei gredo, a dyna’r rheswm tros y frwydr. Aeth Tedi 
adref yn unig a gorchfygedig, 41 fyd yn ddu, a Lewis yng 
nghanol clodforedd, 4’i fyd yn wyn. Daeth y plant ag ef i 
olwg y Pant, rhoddasant deirbloedd iddo, a dychwelasant, gan 
adael i Lewis esbonio’r frwydr wrtho'i hun i’w fam. Y nos 
honno collodd y wialen fedw ar y pared gryn lawer o’i dail, 
ond ni flinodd hynny ryw lawer ar Lewis. Er hynny, pan 
glywodd weddi ddau nodyn ei dad, ar ddyletswydd deuluaidd, 
yn mynd am y tro cyntaf erioed yn weddi dri nodyn, cwymp- 
odd Lewis o dan y trydydd nodyn. Ac onibai iddo yn ei 

ddychryn glywed brawddeg o ddymuniad am gysgod yr 
Adain i'r arwyr, addunedasai ar ei liniau yno y byddai’n 
ddegymwr selog am byth, ac y degymai’r mintys a'r annis a'r 
cwmin, beth bynnag oedd y pethau hyn, oedd yn un oF 
adnodau a lynodd ar ei gof. A dilynodd y trydydd nodyn ~ 
hwnnw Lewis fel hunllef am flynyddoedd. 


Bu cynnwrf mawr o flaen yr Hand un min nos, a chododd 
y llani’w weled. Harri’r T$ Draw ac Isaac y Llwyn oedd wedi 
methu 4 chydweld ar werth cymharol Gwr Pen y Bryn a 
Samuel Jones. GvwWr dan bawen ei wraig oedd Isaac, a chyf- 
areddwyd ei wraig gan hyotledd Marged Jones. Hen was 
Pen y Bryn oedd Harri, a safai tros urddas y teulu. Tynasant 
eu cotiau bob un ar fuarth yr Hand, a daliwyd y cotiau gan 
wr parod o'r ddeutu. Ymsythasant ger bron ei gilydd, 
ysgydwasant law, a dechreu taro, a theimlai llawer mai 
ardderchog o beth oedd rhyfel degwm, os dyma’r dechreu. 
Ar hyn, pwy a ddaeth heibio ond yr offeiriad, a bu’n ddigon 
dewr ac anffodus i ddyfod i’r dyrfa,—oherwydd os gwahan- 
iaethai Harri ac Isaac yn eu perthynas 4 G@r Pen y Bryn 
a Samuel Jones, yr oeddynt yn un yn eu perthynas 4’r offeiriad. 
Ac wrth iddo ymyrryd troisant arno. Hebryngwyd ef adref 
gan y dorf, a Harri ac Isaac yn arweinwyr iddi. Diwedd yr 
helynt oedd i Harri atgoffa Isaac mai Annibynnwr ydoedd 
ef, ac i Isaac atgoffla Harri mai Weslead oedd yntau. 
Tyngasant gasineb tragwyddol at bob enwad arall nes 
dyfod o Dwm y Rhyd Isaf ymlaen i'w hatgoffa fod y 
Methadus, hwythau, yn erbyn y person, ac mai Methadus 
oedd ef. Penderfynasant ar hyn y cyd-unent ill tri, ac y 
medrent wedi uno ysgubo’r wlad dros eu gwahanol enwadau. 

Addunedasant ffyddlondeb bythol i’w gilydd yn yr ym- 
drech glodwiw honno, ac aeth y tri chenhadwr adref fraich 
ym-mraich tan ganu— 


“* Mae gen i ebol melyn,” a thyrfa o’r tu dl iddynt. 


Yr oedd rhyw hyfrydwch yn y tonnau hyn—tonnau 
cyntaf y rhyferthvwy—a glywid yn torri ar y traeth. Ond yr 
oedd rhai a dybiai fod si fwy anesmwyth yn yr awel, a phen- 
derfynasant geisio ei leddfu trwy gynnull yr ardal i gyfarfod 
gweddi undebol y nos Lun cyntaf o’r mis, ac oni wnai hynny, 
i dreulio diwrnod ar eu gliniau. Siglai dynion o gyhyrrau 
cryfion gerbron yr orsedd y nos Lun hwnnw, wrth ymbil 
am y cysgod a’r noddfa, ac os gomeddid hwy, am gael nerth i 
ddal y storm heb wyro na gwingo dim. Chwiliwyd am 
emynau'r cysgod a’r noddfa, a chanwyd hwy o un i un, a 
therfynwyd drwy ganu’n herfeiddiol,— 


O! Arglwydd Dduw Rhasgluniaeth, ac iachawdwriaeth dyn, 
Tydi sy'n llywodraethu y byd a’r nef Dy Hun. 


Ac mewn ffydd adnewyddol yn y Ilywodraeth ddwyfol yr 
aeth pawb adref y nos honno. A chlywid yn nhawelwch yr 
hwyr, draw ac yma, wedi’ cyfarfod gweddi, ddarnau o 
emynau yn dyfod ar yr awyr o gwm, a bryn, a Ilwybr coed, fel 
ped atebasai’r Tu Hwnt y tu yma fod y canu wrth ei fodd. 

O’r diwedd daeth y don fawr, a bu arwerthiant yn y 
Bryniau, a’r Rhos Uchaf, a’r T$ Glas, ac yn ei dro daeth 
arwerthiant Pen y Bryn. Magasai’r bobl hyder a brwdfrydedd 
o arwerthiant i arwerthiant, nes cyrraedd yr uchafbwynt yn 
arwerthiant Pen y Bryn. 


VIII. 
Y SEL DDEGWM YM MHEN Y BRYN. 


AFAI nifer o fechgyn a gWr ar risiau cerryg ysgubor y 
Crown fore’r diwrnod sél, yn disgwyl yn fyr eu gwynt 
a thanllyd eu llygaid am ddatblygiadau. Diwrnod 
ysgol oedd hwnnw, y mae’n wir, a phob un ohonynt ond yr 
hynaf a’r ieuangaf yn ysgolorion, ond nid oedd hynny o 
fawr o bwys iddynt hwy. Onid oedd ysbryd herio yn 
trydanu’r awyrgylch ? Onid yr ysbryd hwnnw a wefreiddiai 
bawb, ac a lywodraethai ar bob digwyddiad >? A chan fod y 
bechgyn hyn hwythau dan y dwymyn chwaraeasant y diwrnod 
hwnnw chwarae a elwid mewn iaith ysgol yn “ driwels.’’* 
Ar adegau cyffredin, ni chwaraeai neb “ driwels’’ ond y 
mwyaf gwrol a herfeiddiol, a phengaled, ond pan fo’r dwymyn 
yn y fro, meddiennir y gweiniaid hefyd ganddi, ac yn aml 
meddianna hwy yn gyntaf oll, a chyfyd hwy i dir uchel y 
wlad dda. Ac yr oedd gweiniaid a chryfion ymysg y twr 
bechgyn hyn, ond pob un yr un mor danbaid 4'1 gilydd, 
a'r un mor ddewr. Gosodai’r ysbryd hwn hwy mewn byd 
newydd, byd swynol ei weledigaethau, byd eang braf 4’i 
orwelion ymhell, byd a phopeth ynddo’n serch-hudol a pher- 
lewygol, a meddwdod ei ryddid yn Iluchio cylchau awdur- 
dod mewn dirmyg, ac yn mathru defodau cymdeithas heh eu 
gweled, @’r ymollwng anghyfrifol, hyfryd, hwnnw, a ddaw 
ar funudau prinion, i wneuthur bywyd yn werth ei fyw. 


* Truant. 

Ymysg y bechgyn, heb fod yn ysgolorion yr oedd Jimmy 
mab Mathew Tomos y Pant, a Huw Pant yr Afon. Yr oedd 
Jimmy’n rhy ieuanc i ddechreu ar ei ysgol, a Huw yn hfn 
nar ysgolfeistr. Wedi dyfod i hebrwng ei frodyr Pitar, a 
Mathew, a Lewis ychydig o’r ffordd i’r ysgol yr oedd Jimmy, 
a chyfarfuasant 4 nifer o gyfoedion, a phob cyfoed ar dan 
dan ddylanwad digwyddiadau’r dydd. Ar fuarth y Crown 
wrth basio gwelent Huw Pant yr Afon, a brasgamodd yntau 
atynt. Eglurodd iddynt yn ei ffordd ei hun ei fod yn 
bwriadu treulio’r bore ar risiau’r ysgubor, ac mor rhagorol 
oedd y rhagolygon oni phenderfynodd pob un mai dyna ei 
ran yntau hefyd. Oddiar risiau’r ysgubor gellid gweled y 
rhan fwyaf o ffyrdd a Ilwybrau ’r wlad, a man finteioedd o 
dri a phedwar o bob oed yn dyfod ar hyd-ddynt,—rhai’n araf 
a phetrusgar, eraill ar frys gwyllt, i gyd yn cyfeirio tua’r 
Crown. 

Toc clywid swWn cerbyd, a phrysurodd y sWn gerddediad 
pawb o fewn clyw, a bu bron i fintai grisiau’r ysgubor syrthio’n 
bendramwnwegl i lawr, gan faint ei hawch am weled y cerbyd. 
Ynddo yr oedd nifer o ddynion, pwysig ddigon yr olwg 
arnynt, ac yn eu mysg Wr 4 het oleu ganddo, gwydrau ymylon 
aur ar ei lygaid, cadwyn aur ar draws ei fron, a nifer o 
fodrwyau aur ar ei ddwylo. Mawr oedd y miri pan 
ymddangosodd hwn. Arhosodd y cerbyd wrth ddrws y 
Crown, a disychedwyd pawb oedd ynddo. Ond gan y 
dechreuai’r bobl a ymgasglasai ynghyd ddynesu a gwthio’i 
gilydd yn awgrymiadol, a siarad dan eu Ilais, barnasant mai 
gwell oedd prysuro ymlaen. I ffwrdd 4 hwy tua Phen y Bryn, 
a rhyw sWn taglyd o'r dyrfa’n eu dilyn, fel cwyn creadur 
rheibus wedi colli ei ysglyfaeth. 


4 

Holasai’r plant ei gilydd a Huw ers meityn pwy oedd y 
degwm yma yr oedd cymaint o s6n amdano. Yr oedd rhyw 
lewych ganddynt eisoes, ond galwai’r amgylchiadau cynhyrfus 
hyn am oleuni clir, pendant, arno. Nid adwaenai Huw 
y degwm, a synnodd pawb am hyn, oblegid adwaenai Huw 
bawb o fewn milltiroedd i Langeunant. Barn Lewis oedd 
mai brawd y person ydoedd. Yn y goleuni hwnnw yr ym- 
laddodd ef 4 Thedi’r Nant. Pan ddaeth y cerbyd, ac i'r 
bobl gynhyrfu, penderfynasant mai gwr y modrwyau a'r 
gadwyn aur a'r het oleu ydoedd. A chan fod gwisgo felly 
mor ddieithr 1 Langeunant, cytunasant fod y degwm yn 
Wr anghyffredin iawn, er bod cymaint o ladd arno. Wedi 
i'r cerbyd fynd ac ir bobl larieiddio tipyn, pwy a ddaeth i 
fyny’r grisiau i'r ysgubor ond James, gwas y Crown, a chan mai 
heibio i'r Crown yr ai pawb i Ben y Bryn, ac yr arhosai pawb 
o bwys yno am wydriad, tybiasant fod James yn awdurdod 
terfynol ar y pynciau hyn i gyd, a gwasgwyd ar Lewis i ofyn 
iddo ai gwr amryliw’r cerbyd oedd y degwm mewn gwir- 
ionedd. Ateb James ydoedd nad dyn oedd y degwm ond Ile. 
Eithr methent 4 deall os Ile ydoedd beth oedd ystyr ei dalu, 
a phaham nad enwid ef yn y Ilyfr daearyddiaeth. Yng 
nghanol eu siarad a’u dadleu prysur daeth William Jones 
y Graig heibio, yntau yn y fintai ddisgwylgar a ymgasglodd o 
amgylch y Crown, ac yr oedd gair ar led mai yn y Graig y 
byddai’r sél nesaf. Gofynnodd Lewis iddo a welai’n dda 
ddywedyd ymhle yr oedd y degwm. Safodd William Jones, 
edrychodd ar Lewis ym myw ei lygaid nes gwrido ohono at 
fon ei wallt. Daliodd i edrych arno, oni ddechreuodd symud 
ei draed yn 6l a blaen ac ar ei gilydd bob yn ail, ac o'r diwedd 
yn dechreu tynnu at fotymau ei gét a chnoi ei ewinedd, a’i 

wefus yn crynu. Gwelodd Lewis ar wyneb William Jones 
fod rhywbeth mwy dychrynllyd nag y breuddwydiodd amdano 
mewn holi g@r cyfrifol ynghylch y degwm. 

“Wel,” ebe William Jones yn y man, yn bwyllog, “* gan 
dy fod di mor rhyfeddol o ddwl, rhaid imi dy oleuo er mwyn 
Cymru Fydd,—nid lle ydi’r degwm ond egwyddor,” ac aeth 
yn ei flaen. Safodd y plant oll wedi hyn yn hollol lonydd 
a distaw yn hir, gan edrych ar ei gilydd, a synfyfyrio, a Huw 
yn eu mysg yn gwneuthur ei oreu i'r un cyfeiriad. Gwelent 
eu bod mewn byd mwy dieithr nag y dychmygasant amdano, 
a thaflasant un ac oll ryw gil-olwg anesmwyth tua’r ysgol, 
gan led-dybio’n ddirgel mai yno, wedi’r cwbl, oedd y lle 
diogelaf. Ni chlywsant i'w tyb hwy erioed am egwyddor, 
a gallai fod yn bopeth mwy dychrynllyd na’i gilydd, gan fod y 
fath olwg ar William Jones wrth s6n am y peth, a bod a wnelai 
4 Chymru Fydd. Ciliodd Huw oddiwrthynt yn Ilechwraidd, 
achychwynnodd ar draws y caeau at Ben y Bryn, adechreuodd 
Jimmy wylo. Yn y man, dyna sWn cerbyd trwm, a’r bobl 
oedd bellach yn dyrfa yn dechreu ymysgwyd ac ymrwyfo'n 
gynhyrfus trwy ei gilydd. Wrth estyn eu gyddfau gwelai’r 
bechgyn bennau dau geffyl yn dyfod i’r golwg heibio i’r 
groesffordd, ac yna lond bréc o heddgeidwaid. Dechreuodd 
un rhan o'r dyrfa weiddi croeso, ond dyna gawod o dywyrch 
yn disgyn arnynt a liniarodd eu brwdfrydedd yn fawr. Aeth 
y breciad heddgeidwaid yn eu blaenau heb sylwi ar neb, yna 
dechreuodd yr ymrwyfo a’r cynhyrfu eilwaith, a glynai’r 
bechgyn yn dyn wrth ei gilydd. 

Toc, gwelid cwmwl Ilwch yn codi tros fryncyn oddiar 
ffordd Coedarglodd, a chlywid sWn tramp, tramp, tramp, yn 
dynesu, a rhywun yn gweiddi Halt, ac yna distawrwydd mawr. 

Gwelwai llawer wyneb, a chrynai Ilawer calon, ac eto nid oedd 
neb am ffoi. Ymwthiai’r bechgyn cyn agosed at ddrws yr 
ysgubor ag y medrent, ac fe’i bodlonodd Lewis ei hun nad 
oedd y drws wedi ei gloi. Gwaeddodd rhywun tros y bryncyn 
Quick March, a’r tramp, tramp, tramp, gwastad, cyson, yn 
dechreu drachefn. Pwy a ddaeth i'r golwg ond tua dau gant 
o chwarelwyr chwarel galch Craig y Mwyn, mor drefnus 4 
byddin o filwyr, a phob un 4 rhaw, neu drosol, neu gaib, neu 
ordd, ar ei ysgwydd, fel gwn. A chyda hwynt yr oedd bron 
bob gweithiwr ag erfyn ganddo a bigasant ar eu taith bedair 
milltir o Graig y Mwyn i’r Crown,—ac ar wyneb pob un yr 
oedd rhyw olwg sy'n ymlid pawb ai gwelodd, o'r dydd 
hwnnw hyd heddyw. Do, gwelwyd ar yr wynebau hynny, 
mewn modd na welir mohono ond unwaith neu ddwy mewn 
oes, beth yw ystyr enaid gwerin wedi deffro. 


O flaen y chwarelwyr yr oedd dau “r yn cario baner, ac 
o'u blaen hwythau Wr 4 ffon hir yn ei law. Wedi cyrraedd 
y Crown, trodd gWr y ffon hir atynt a gwaeddodd “ Halt!” 
Safodd pawb ar amrantiad, sychasant eu chwys au capiau, 
a chymerasant damaid o’u tuniau bwyd, a diod o’u poteli té. 
Erbyn hyn yr oedd y dyrfa’n wallgof, yn gweiddi ac 
ysgrechian, a lluchio capiau a hetiau i'r awyr. Neidiodd y 
bechgyn i lawr oddiar ben grisiau’r ysgubor heb feddwl am 
na grisiau na pheth, a dechreuasant weiddi a llamu a rhedeg. 
Collasant ei gilydd yn yr helynt, ac aeth pob un i gyniwair ar ei 
bwys ei hun. Dechreuodd rhywun redeg tua Phen y Bryn, 
ac fel un gwr i ffwrdd 4’r dyrfa ar ei 61,—tros wrychoedd a 
chaeau a flosydd dwfr fel pe’n rhedeg ar ffordd fawr, heb adael 
neb ar 6l ond hen bobl a dau neu dri o blant. Wedi sefyll 

ychydig i ddadflino, gwaeddodd arweinydd y gatrawd chwarel- 
wyr “ Quick March,” a chychwynnodd hithau eilwaith yn 
drefnus fel o'r blaen, yn wastad a chyson, tua Phen y Bryn. 


Ymysg y plant a adawyd ar 6l yr oedd Jimmy a Phitar 
ei frawd. Wylai Jimmy ac edrychai Pitar yn brudd. Saf- 
asant yno am dipyn, yna anfonodd Pitar Jimmy adref, ac aeth 
yntau i'r ysgol 4’1 ben i lawr, er ei bod yn hwyr glas arno erbyn 
hyn. Wedi chwilio’r fintai chwarelwyr am eu tad yr oeddynt 
ill dau, a’u heneidiau bach yn fflamio gan yr arwriaeth a 
drydanai’r awyrgylch, a heb ei weled ynddi. Daeth caddug 
oer tros eu bywyd a drodd eu byd yn ddu. Am Fathew a 
Lewis, ni feddyliasant hwy am eu tad. Meddiannwyd hwy 
gymaint a'r syniad o wneuthur rhywbeth arwrol eu hunain ag 
na’u blinasant eu hunain am neb arall. 


Wrth fynd i fyny’r allt at Ben y Bryn ymhen ychydig ar 
él y chwarelwyr, gellid clywed gweiddi mawr a chwerthin, 
ac wedi dyfod i'w olwg gwelid nifer o laslanciau yn chwarae’r 
hyn a edrychai o’r pellter fel pel droed ; ond wedi mynd yn 
nes, gwelid mai'r het oleu a ddisgleiriai mor ddymunol yn y 
cerbyd wrth y Crown oedd y bel. Ni pharhaodd y chwarae’n 
hir, y mae’n wir, canys rhuthrodd bustach o gyfeiriad bwrdd 
yr arwerthwr yn syth trwy benwar y buarth i’r cae, ac fel pe 
i fwrw'i lid ar yr arwerthwr, i'r het ag ef. A chan nad oedd 
yr un o'r ddwyblaid chwaraewyr am y bustach ar eu hochr 
hwy, gadawsant y chwarae i gyd iddo ef, ac am fuarth Pen y 
Bryn a hwy yn ddigon buan i'r helynt mawr. 


Buarth ysgwar oedd buarth Pen y Bryn, wedi ei gau i 
mewn yn drefnus 4 beudai ac ystablau ac ysgubor a chytiau 
amoch, a’r t¥ yn y pen uchaf iddo yn wynebu’r dyffryn odditano. 

G 

Dechreuodd y sél yn dawel. Nid oedd llawer yno pan 
gyrhaeddodd yr arwerthwr, a medrodd drefnu dechreu'r 
gwaith yn ddibrofedigaeth. Casglai’r bobl at y t¥ yn fintei- 
oedd a minteioedd. Daeth yr heddgeidwaid a chylch- 
ynasant yr arwerthwr, a theimlai yntau'n ddiogel. O’r diwedd 
cyrhaeddodd y chwarelwyr. Agorodd y dyrfa iddynt fynd 
drwodd, a daethant yn drefnus. Cyn i neb synhwyro'n 
briodol beth a ddigwyddodd, cylchynasant hwythau’r hedd- 
geidwaid, gan gadw pellter gweddus rhyngddynt a hwy. 
Safai Gwr Pen y Bryn ryw deirllath oddiwrth ddrws un o'r 
beudai, 4'i gefn ato, yn edrych yn synfyfyriol tua’r dderwen 
fawr a dyfai oddiar gefnen uwchlaw’r ffordd a arweiniai 
heibio i'r buarth,-ac wrth ei ochr safai’r Parch. T. Cefnllech 
Roberts. Y tu él iddo safai gWr ieuanc hawddgar yr olwg, 
yn edrych i'r un cyfeiriad. Yn sefyll ar y gefnen 411 phwysau 
ar y dderwen, yn welw ei gwedd, a’i golwg ar bob rhan o'r 
buarth, yr oedd Annie, merch hynaf Pen y Bryn, a’i llygaid 
gymaint a hynny’n brydferthach ac amlycach oherwydd 
gwelwder ei hwyneb. Ar ei ferch Annie y syllai GWr Pen y 
Bryn ar y munudau hyn, ac wrth edrych arni tynnwyd ef yn 
él i'r adeg yr oedd ei mam yr un mor brydferth 4 hi, a’i llygaid 
yr un mor ddisglair, a’r byd yn ieuanc a gwyn. A meddyl- 
iodd Gwr Pen y Bryn am ennyd rai o feddyliau heirdd, grymus, 
bywyd. Nid oedd ei briod i’w gweled yn unman, eisteddai hi 
yn y t¥ yn wylo,—y gwaith, fel y tybiai, a weddai oreu iddi 
ar adeg fel hyn,—a Lisi’r ferch ieuangaf yn ei chysuro. Yr 
oedd pob un o'r gweision ar y buarth, ond Shén Bach, a phob 
un or morynion yn y tf? ond Mary Leisa. Dhflanasai 
Shé6n, ac er gweiddi croch y gweision eraill, nid oedd na Ilais 
na neb yn ateb. Ac am Mary Leisa, arhosai hithau yn y 

Ilaecthdy yn hwy ac yn amlach na’r galw ar ddiwrnod 4 
chymaint o bethau i’w gwneuthur arno,—ac yr oedd y 
llaethdy ar gyfer yr ysgubor. 


Y peth cyntaf a arweiniwyd ymlaen i'w werthu oedd 
buwch, ac er bod gwefr yn y gynulleidfa, ni ddywedodd neb 
ddim, ac ni symudodd neb na bys na bawd yn erbyn ei gwerthu, 
a safair chwarelwyr bob un 411 bwys ar ei erfyn. Prin y 
clywid unrhyw swn ond sWn y ffos ddwfr yn y buarth, a Ilais 
yr arwerthwr. Tywalltai ef ei gellwair yn Ilifeiriant ar y 
dyrfa, a disgynnai arni fel dwfr ar graig, a'r graig yn ei gyf- 
arfod yn ddisigl. Fel y trymhai’r tawelwch, dwyshai’r wefr 
yn y dyrfa. Prynwyd y fuwch gan ryw Sais o Loegr a ddaeth 
yno gyda’r arwerthwr, ac aed ymlaen i werthu’r ferlen fach. 
Merlen a farchogodd Annie ugeiniau o weithiau oedd y ferlen 
fach, a chysylltid y ddwy 41 gilydd ymhob siarad yn eu cylch. 
Trodd pawb eu Ilygaid yn reddfol tuag at Annie, a throdd y 
ferlen fach, hithau, ei phen tuagati, a gweryrodd yn foddhaus. 
Gwaedai Ilawer calon tros Annie yn y munudau hyn, canys 
hoff iawn ydoedd hi gan bawb—ac adwaenent ei thynerwch 
calon a’i melyslais hi. Yr unig arwydd o ddiddordeb y fun 
wrth y dderwen yn y symudiad hwn oedd ddarfod iddi welwi’n 
ddyfnach nag o’r blaen, ond ni symudodd ewyn. Prisiodd y 
Sais y ferlen fach, cododd rhywun arno, cododd yntau wedyn, 
a’ rhywun arall hwnnw drachefn arno yntau. Dieithr i'r 
ardalwyr oedd y ddau. Yr oedd cyd-ddeall pur gyffredinol 
yn yr ardal nad oedd yr un ohonynt hwy i helpu’r arwerthwr 
yn ei waith trwy gynnyg ar ddim. Toc, blinodd y Sais, ac 
a'r arwerthwr ar fin ei tharo i'r cynhygiwr arall, cododd y gwr 
ieuanc hawddgar a safai yn nrws y beudy y pris, a chyn i neb 

ystyried y sefyllfa, tarawyd y ferlen fach iddo ef. Synnodd 
pawb at waith y g@r ieuanc yn prynu, canys mab y Plas Isaf 
ydoedd, a hwythau’n credu bod cydymdeimlad cryf rhyngddo 
4’r gwrthddegymwyr. A phawb yn synnu, aeth 4’r ferlen 
fach ymaith, ac ni welwyd mohono mwy ar fuarth Pen y Bryn 
y diwrnod hwnnw. Trodd pawb at Annie o weled hyn, 
ond yr unig wahaniaeth ynddi hi oedd bod gwrid yn Ile 
gwelwder yn gordoi ei gwedd. 


Wedi ir ferlen fach fynd, arweiniwyd bustach mawr, 
braf, allan. Ar hyn gwelid Huw Pant yr Afon yn ymwthio 
trwy'r dyrfa i'r cylch blaenaf, yna’n gwenu’n fodlon ar yr 
arwerthwr fel pe baent yn hen gyfeillion. Gwenodd yr 
arwerthwr, yntau, ar Huw, yn ei ffordd fhaidd annynol ei hun, 
ac awgrymodd iddo mai ei angen, ei unig angen, bellach, 
oedd cnau i'w torri,—ond cyn i'r frawddeg olaf orffen diferu 
dros ei wefusau, dyna dywarchen dros ben y dorf, ac yn taro 
ei het am lathenni nes disgyn ohoni i ganol y glaslanciau y 
soniwyd amdanynt. I ffwrdd 4 hwy dan weiddi hwré, a 
chicio’r het trwy’r buarth a’r penwar, ac ilawr y cae. Erbyn 
hyn dechreuai’r wefr yn y dyrfa fynd yn eirias. Gwelwai 
llawer, nid gan ofn, a theimlid y diffyg anadl hwnnw a ddaw 
weithiau ar dywydd taranau pan fo’r storm eto ymhell yn y 
mynyddoedd. Mingamodd yr arwerthwr, ac awgrymodd 
nad Huw oedd yr unig un a edrychai’n gartrefol wrth dorri 
cnau. Atebwyd ef yn ffyrnig gan un o'r chwarelwyr, gwth- 
iwyd hwnnw’n él gan heddgeidwad, a thorrodd yr argae. 
Rhuthrodd y gatrawd chwarelwyr ymlaen a’r dyrfa yn eisgil, ac 
ysgubasant bopeth o’u blaenau fel dail gwyw o flaen corwynt. 
Gwylltiodd y bustach, a chan dybio mai mwy didrafferth 

oedd wynebu bwrdd yr arwerthwr na’r dyrfa, rhoddodd ei 
gyrn odditano, Iluchiodd ef i’r awyr, ac i ffwrdd ag ef trwy’r 
penwar i lawr y cae at y chweraewyr, ac ni chafodd yr hen 
Elin Pitars ddim ond prin symud ei stondin felysion, nad oedd 
y bustach ar draws y lle fel mellten. Yr oedd yr hedd- 
geidwaid yn hollol ddiymadferth dan rym y rhyferthwy 
ofnadwy pan dorrodd. Ymladdai a gwaeddai pawb, rhai ar 
draed a rhai ar lawr, ac ymhlith y rhai ar lawr yr oedd William 
Jones y Graig, o dan y bwrdd yn crochlefain, ac yn erfyn am 
wybod a oedd rhywun wedi ei ladd heblaw ef, ond ni 
wrandawai neb ar yr ymbil dyngarol hwn. Safai Gwr Pen 
y Bryn 411 ddwylo ar ei glustiau, yn ceisio argyhoeddi pawb 
anghredadun, hyd yn oed y rhai pellaf oddiwrtho, a’r uchaf 
eu cloch, fod y byd ar ben a phawb ar ddarfod amdano. A 
phob yn ail a hyn ceisiai ymresymu’r peth mewn lIlais dengar, 
colomennaidd, wrth bawb a ddymunai wrando arno,—ond ni 
ddymunai neb wrando. Ac ef yn yr ymdrech hon, rhoddwyd 
llaw dyner ar ei ysgwydd,—llaw’r fin a safai 4’i1 phwys ar 
y dderwen ychydig funudau’n 61. Arweiniwyd ef ganddi 
ir t¥, ac ufuddhaodd yntau’n rhwydd. 


Wedi darfod o’r glaslanciau a’r het, yr oedd ei pherchen 
yn aeddfed iddynt, a’r Sais o Loegr, a dau neu dri eraill o’r 
un dras, a hebryngwyd hwy tua’u gwlad eu hunain ynghynt 
na chyn gynted ag y gallent. Ac ymysg y Ilanciau, yn eu 
helpu’n awchus, yr oedd nifer o yrwyr a ddaeth yno am 
ddiwrnod o waith, trwy yrru anifeiliaid pryn i’w cartrefi 
newyddion. A chan ddarfod eu siomi yn eu gobaith, ni 
theimlent y medrent fynd adre’n fodlon heb gael gyrru 
rhywbeth o leiaf, a gwnaethant eu goreu ar yrru’r arwerthwr 

a’i gwmni. Ar 6 y fintai hon daeth mintai’r heddgeidwaid, 
yn cael eu hebrwng-gan y chwarelwyr. Ni chytunai’r hedd- 
geidwaid yn hollol a’r cynllun, ond drwy berswad effeithiol 
cytunasant 4’r drefn ac aethant. 


Arhosodd llu yn 61 heb wybod yn iawn pa beth i'w 
wneuthur. Condemnient y rhuthr hwn 4 holl nerth eu rheswm, 
a chydymdeimlent ag ef 4 holl nerth eucalon. A chan fod y 
naill ran ohonynt am fynd un ffordd a'r rhan arall y ffordd arall, _ 
nid oedd dim i’w wneuthur ond rhannu’r ymrafael rhwng eu 
gwahanol rannau, ac aros yn eu hunfan: Ac yr oedd esgus 
digonol i hynny gan bawb a ddymunai amdano. Uwchlaw’r 
heldrin i gyd clywid llais cryglyd y Bardd Crwst yn canu un 
o gerddi’r gwrthryfel. Rhagymadroddai’r bardd mewn Ilais 
siarad am ychydig, ac yn y rhagymadrodd gosodai wahanol 
ffeithiau yngljn a'r sél ddegwm mewn gwahanol fannau 
gerbron, a phan ddeuai’r adeg iddo dynnu ar ei ddychymyg, 
dechreuai ganu’r hyn a alwai’n gerdd. Tawelwyd pethau’n 
fawr pan ddechreuodd y Bardd Crwst ar ei ran, ond cyn iddo 
brin orffen ei waith daeth Ilais adnabyddus o ben arall y 
buarth, o'r cyfeiriad y bu’r arwerthwr yn ceisio gwerthu, yn 
gweiddi “ Gydwladwyr.” Fel un gwr, i ffwrdd a'r 
gynulleidfa’n 6], i wrando ar y llais newydd hwn. Y 
Parch. T. Cefnllech Roberts ydoedd, wedi codi’r bwrdd i'w 
le, a sefyll arno, a dechreu annerch cefnau’r bobl, ond buan 
iawn y gwelodd eu hwynebau. “ Annwyl Gydwladwyr,” 
ebe’r Parch. T. Cefnllech Roberts, ac am y geiriau hyn cafodd 
gymeradwyaeth fyddarol. “ Diwrnod bythgofiadwy ydyw 
heddyw,” eb ef, dan grynu drwyddo gan nwyd, a chafodd 
gymeradwyaeth fyddarol drachefn. “ Y mae'r Philistiaid 


GWR PEN Y BRYN. 101 


wedi eu gorchfygu,”’ meddai, a chynhyddodd y gymeradwy- 
aeth—"“‘ a'r gened] etholedig yn dechreu gweld cyrrau gwlad 
yr addewid,” a daeth bonllef uwch nag erioed oddiwrth y 
bobl. Y mae’n hawdd gweld na flinai ef na’i gynulleidfa eu 
hunain ryw lawer ynghylch amseriad priodol digwyddiadau, 
ond pa bwys sy'n hynny mewn anerchiad sé] ddegwm? “ Y 
mae'r wawr yn dyfod,” ebe’r areithiwr ar grygu, a chafodd 
gymaint cymeradwyaeth ag o'r blaen,—* wedi dyfod,” eb ef, 
ac ni allai’r bobl eu cynnal eu hunain wrth ei gilydd yn wyneb 
hyn. “ Hualau’n cael eu lluchio ymaith,” ebe’r areithiwr 
pan gafodd gyfle—ac o hyn 1’r diwedd yr oedd bonllefau 
cymeradwyol y gynulleidfa ar 61 pob brawddeg yn annisgrifiol. 
A dyma’r brawddegau terfynol,—* iau gormes canrifoedd yn 
cael ei thorri, y mynyddoedd yn bloeddio canu, a’r coed yn 
curo dwylo, y blodau’n dawnsio, a'r anifeiliaid yn llamu, o 
weled Cymru’n deffro.” A’r munudau hyn oedd munudau 
mawr bywyd y Parch. T. Cefnllech Roberts. 

Wedi i’r gweinidog orffen, rhuthrodd y dyrfa am y t#, 
aeth tri neu bedwar o’r rhai cryfaf i mewn, ac allan 4 hwy yn 
61 4 Gir Pen y Bryn ar eu hysgwyddau. Wedi hynny 
ffurfiasant yn orymdaith, ac 1 lawr 4 hwy tan ganu “ Hen 
Wlad fy Nhadau ”’ tua Llangeunant, a’r arweinwyr yn cludo 
G@r Pen y Bryn ar eu hysgwyddau. A’r munudau hyn oedd 
munudau mawr bywyd Gwr Pen y Bryn, yntau. Wedi 
cyrraedd y Crown, cafwyd byrddau’n Ilwyfan, a chynhaliwyd 
cyfarfod arall, a’r gw9r cryfion yn dal GW@r Pen y Bryn ar eu 
hysgwyddau o hyd. Siaradwyd yn y cyfarfod hwn gan 
wahanol areithwyr, ac yn Ol yr areithwyr a brwdfrydedd y 
dyrfa, gellid tybio y gwawriai’r milflwyddiant fore drannoeth. 
I’r plant a chwaraeodd “ driwels,” ystyr y milflwyddiant oedd 

gwlad heb ynddi ysgol, a rhyfel degwm ynddi bob dydd ; 
ac i faich y dyrfa miri rhedeg arwerthwyr a Saeson o'r wlad 
ydoedd. 

Diweddai’r dydd yn ddiau yn y cywair hwn, a chludid 
Gr Pen y Bryn yn 6, fel y cludwyd ef yno, ar ysgwyddau'r 
cryfion, a bonllefau cymeradwyol ar ei él, a’r dyrfa’n hanner 
gwallgof, a seindorf y Ilan o'i flaen, yn 6] yr awgrym a ym- 
ledai’n gyflym ym mrwdfrydedd y cyfarfod, onibae am un 
digwyddiad. A’r cyfarfod yn anterth ei wres, daeth cerbyd 
ir fan, a neidiodd gWr chono a adwaenai pawb, a phed enwem 
ef, enwem Wr y gwyr Cymru gyfan amdano fel un o golofnau 
cadarnaf y mudiad hwn. Torrodd bonllef arall, uwch na’r 
ewbl, pan gyrhaeddodd, a bu raid i'r creadur druan a siaradai 
ar y pryd gadw ei sylwadau iddo’i hun, ac uno yn y croeso. 
Dringodd y g#r yn hoyw i'r Ilwyfan, a dechreuodd siarad, 
ai frawddeg gyntaf ydoedd,—‘‘ Gydwladwyr, yr ydym 
yng nghanol brwydr fawr,” a chafodd gymeradwyaeth fwyaf 
croch y dyrfa,—** brwydr egwyddorion,” eb ef, a dyna fonllef 
arall. “ Ond,” ebe’r areithiwr a’i lygaid yn fam, oni thodd- 
odd pawb odditanynt, ac y gallai eu rhoi yn y mold a fynnai,— 
“nid y ffordd i ennill brwydrau egwyddorion yw Illuchio 
arwerthwyr 4 cherryg a thywyrch.”” Ni chafodd gymeradwy- 
aeth am hyn, ond safai pawb wedi eu syfrdanu, a’u geneuau’n 
agored, gan mwyaf, a gollyngodd colofnau gorsedd Gvr 
Pen y Bryn ef i lawr yn ysgafn a distaw. Aeth yr areithiwr 
ymlaen i arwain ei gynulleidfa i’r Tir Pell, gwlad yr Urddas- 
olion a'r golygfeydd aruchel, ac aeth hi gydag ef fel gyrr o 
ddefaid ar 6] bugail. Gloywai eu Ilygaid dan ei ddarluniau 
tanbaid, a chymylent dan ei ddarluniau tywyll. Agorai ef 
bob drws yn eu heneidiau, o un i un, a chafodd awelon yr 

Hyfryd Wlad gyfle i droelli yn yr ystafelloedd. Gofynnai 
iddynt wahodd yr Urddasolion i mewn, a byw yn eu cwmni, a 
gwrando arnynt, fel y gwelent eu gweledigaethau, y sugnent 
eu nerth, ac y trigent yn eu bro byth mwy. Yna diflannai 
gormes a rhaib trwy edwino ohonynt, am y byddai awyr y byd 
y trigent ynddo yn rhy deneu iddynt fedru anadlu ynddi, ac 
y byddai eu holl orchfygu yn Iladd 4 chleddyfau gloywon, 
ac nid yn wenwyno 4 chleddyfau rhydlyd, ac mai eu cleddyfau 
fyddai flamau disglair eu bywyd eu hunain. 

Wedi gorffen o'r gWr hwn lefaru, ciliodd pawb i'w 
ffyrdd eu hunain, a chywilydd ganddynt arddel gwaith y 
dydd, a phob un yn ei deimlo ei hun yn fretyn dirmygus, 
ond pob un hefyd a drysau ei enaid i gyd yn Ilydan-agored i 
Urddasolion y Tir Pell roddi tro ynddo. Ac ymysg y rhai a 
gerddai adref yn teimlo fel hyn yr oedd Gir Pen y Bryn. 
Clywai’r awelon hyfryd yn ystafelloedd agored e1 enaid, a 
chyfodedd yn ddigon uchel, ym mrwdfrydedd y funud, i 
glywed lIleisiau’r Bodau Aruchel, a’u gweld yn ddigon clir i 
fedru amneidio arnynt 1 ddyfod ato, pe mynnai. Ac ar yr 
amnaid honno y dibynnai ei ddyfodol. Crynai ar riniog 
byd dieithr, byd nas gwelodd erioed o'r blaen, ac na 
ddychmygodd amdano; byd nad oedd na John Williams na 
GWr Pen y Bryn yn ddim iddo, pe gwypai hynny, ond creadur 
newydd 4 chymdeithion newyddion. Yn y cyflwr hwn yr 
aeth i'r tf ac yr wynebodd ei briod. Edrychid arno yn yr ardal 
fel arwr digymysg, ond pa arwriaeth wedi’r cwbl, eb ef wrtho’i 
hun yn y munudau hyn, oedd mewn ymadael 4 dau neu dri 
o anifeiliaid, pe buasai hefyd wedi gwneuthur hynny. Yn 
awr yi gwelai ei hun ar ei brawf—a allai wahodd ei briod 
drwy ystafelloedd agored ei enaid i fwynhau’r awelon, a 


104 GWR PEN Y BRYN. 


gwahodd y Bodau Aruchel na allai ddychmygu eu cyraedd- 
jadau, yn gwmni iddynt. 

“John,” eb ei briod, ar 61 wylo wedi diflannu, 
“* ardderchog, ynté >?” 

‘* Ardderchog be?” ebe John Williams yn grynedig. 

“* Ardderchog mor boblogiedd ydech chi ‘rwan,” eb ei 
briod. 

“Ta,” ebe John, a chaeodd ddrysau ystafelloedd ei enaid, 
ac aeth yr awyr yn drymllyd ynddynt eilwaith. Dechreuodd 
anadlu’r hen awy!r, a daeth yr hen syrthni trosto drachefn. 
Acyny syrthni hwnnw medrai Gir Pen y Bryn fwynhau 
ymgom ferfedd ei briod. 

“’*Roedd pawb yn teimlo,” ebe Jane Williams,—“ y 
gweision ar cwbl. A welsoch chi Shon Bach 4'i lygaid yn 
gochion > Mae’n rhaid mai crio ‘roedd y creadur druan, 
wrth beidio dwad i'r golwg, a.phawb yn gweiddi arno.” 

Ymfalchiai Gr Pen y Bryn yn fawr yn hyn, fod ei arwr- 
iaeth ef yn tynnu dagrau o lygaid ei weision,—onid arwydd 
oedd hynny o’'u mawr edmygedd ohono, ac mai’r un un, 
bellach, oedd John Williams a GWr Pen y Bryn ym marn 
gwlad ? 

Y mae’n wir fod Ilygaid Shén Bach yn gochion, ond 
ychydig o ddagrau a ddaeth ohonynt y diwrnod hwnnw, 
ag eithrio’r dagrau a dynnodd y gwynt wrth iddo edrych 
trwy’r naill rigol ym mur yr ysgubor a oedd ei feisty yn ddiogel 
yn y buarth, a thrwy’r llall wrth ddal cymundeb 4 Mary Leisa, 
a dreuliodd y rhan fwyaf o’r dydd hwnnw wrth ffenestr y 
llaethdy ar gyfer un o rigolau mur yr ysgubor. Yr oedd 
teimladau Sh6n a Mary Leisa wedi dechreu cynhesu at ei 
gilydd ers dyddiau bellach, a thybiasant mai cyfle ardderchog 

i gymuno fuasai’r diwrnod sél, y naill yn yr ysgubor a’r llall 
yn y llaethdy,—ag eraill yn llawn eu helynt ynghylch yr hyn a 
gynhyrfai bawb trwy’r wlad ond Shén Bach a Mary Leisa. 
Ar ddiwedd y dydd cynhesai calon Gr Pen y Bryn wrth 
edrych ar lygaid Shén, a meddwl am ei deimladau dwys a’i 
gwnaeth i wylo ar ei ran ef, a chynhesai calon Sh6n, yntau, 
wrth edrych ar lygaid Mary Leisa, a meddwl am y teimladau 
a ddatguddiodd hi y diwrnod hwnnw yn ffenestr y Ilaethdy. 


IX. 
CYNGERDD BETHANIA. 


R ryw fore braf wedi i Evan Huws, dechreuwr canu 
Bethania, gerdded drwy’r llan, yr oedd un peth yn 
gyfiredin i ddrws ystabl y Bear, gwal y fynwent a drws 

capel Bethania. Ar y tri yr oedd papur mawr, ac ar ei dop, 
mewn llythrennau breision, y geiriau “ Capel Bethania,” 
ac odditanynt y geiriau “ Cynhelir Cyngerdd Mawreddog 
yn y lle uchod,”-a’r geiriau “ Cyngerdd Mawreddog” yn 
frasach na dim arall ar y papur. Nid ai neb trwy’r Ilan y bore 
hwnnw heb sefyll wrth ddrws ystabl y Bear, neu wal y fynwent, 
neu ddrws capel Bethania, neu wrth bob un o'r tri. Safai 
rhai,—aelodau pwyllgor y gyngerdd,—am ennyd, taflent 
lygad dros y papur yn y modd dieithriaf, ac 1 ffwrdd 4 hwy 
fel pe i ddal trén. Safai eraill oedd eisiau gwybodaeth,—y 
cystadleuwyr gobeithiol a’u bath—yn hwy. Safai eraill 
hefyd yno yn eu tro, y rhai yr oedd papur felly’n amheuthun 
iddynt,—y rhai nad oedd ganddynt ddim i’w wneuthur ond 
cerdded oddiamgylch am gyfleustra i wneuthur rhyw ddaioni, 
megis dal pen ceffyl, neu ryw swydd ddwygeiniog arall, ac yn 
niffyg cyfleusterau, dal y waliau i fyny, a gosod y byd a’r bobl 
ynddo, a weithiai, yn eu Ile. Arhosai’r rhai hyn yn hir wrth 
y papur, i'w efrydu’n ofalus, ym mha le bynnag y gwelent ef. 
Prin, hwyrach, fod neb ohonynt a allai ddarllen dim ei 
hunan, ac am hynny ymgasglent oll o amgylch un medrus yn 
y gelfyddyd ag amser ar ei law, pan ddigwyddai un felly 

ddyfod heibio. A’r bore hwn y darllenwr oedd yr hen 
Robert Morris y Tyrpeg, cedd am dro wrth ei flyn. Nid oedd 
Robert Morris yn ddarllenwr mawr, y mae’n wir, ond gwnai’r 
tro yn niffyg ei well. Rhyw hanner sillafu, hanner darllen, 
oedd ei ddull ef, a rhaid cedd sefyll yno’n hir os am ddibynnu 
arno ef am yr holl wybodaeth a gynhwysai'r papur. Ac yr 
oedd hyn wrth fodd y gwagsymerwyr, oedd a’u hamser yn 
pwyso'n drwm ar eu dwylo, gan mai anaml y deuai cyfleustra 
i wneuthur y daioni y galwai eu cymwysterau hwy amdano. 
Wedi casglu cynulleidfa ynghyd, dechreuodd Robert Morris 
ar ei waith,—** C-a-p-e-l, capel,” meddai’n hyglyw i bawb, 
“ B-e-t-h-ania, Bethania—capel Bethania,” ac felly ymlaen. 
Daliodd Robert Morris i ddarllen oni ddaeth at y geiriau 
“ C-a-d-eir-ydd, cadeirydd; John W-i-ll-iams, John Williams, 
Y-sw-a-in, yswain.” “ Diar mi,” eb ef wrth y cwmni, “ pwy 
fase’n meddwl am yr hen Ben y Bryn yn dwad i hyn? 
Feddylies i ’rioed, rhaid imi gyfadde, fod cymin yno fo,” ac 
i ffwrdd ag ef, lincyn loncyn, ai bwys ar ei ffyn, cyn i neb 
gael cyfle i'w ateb. 

I dynnu’r papur hwn allan, mawr fu’r pryderu, a'r chwysu, 
ar dadleu, a’r meddwl, a chyfarfod ar gyfarfod a gynhaliwyd 
gan ddoethion Bethania. Ar y pwyllgor yr oedd yr hynaf- 
gwyr ar hynafwragedd, y dechreuwr canu ar gweinidog. 
Nid oedd ymdrech mor fawr i'w hymddiried i bethau ieuainc 
dibrofiad. Y mae’n wir fod rhyw fath ar gyngerdd bob 
blwyddyn, ond bwriedid helaethu hwn yn fawr er anrhydedd 
iw gadeirydd, canys gwyddai pawb cyn mynd i'r pwyllgor 
cyntaf pwy a ddewisid i’r swydd, am ddarfod i'r Parch. T. 
Cefnllech Roberts gae] ymgom breifat yn ei gylch a phob un 
ar ei ben ei hun, a phob un yn ei sicrhau na soniai ddim am 

y peth oni chlywai amdano ymhellach, a phob un hefyd yn 
gwybod y gwyddai pob un arall am y peth. Er mwyn y 
cadeirydd, felly, rhaid oedd bod yn ofalus i gael doethineb 
yn ogystal 4 gwybodaeth ar y pwyllgor. Ni wyddai neb ond 
y gweinidog a’r dechreuwr canu am unrhyw alawon ond 
tonau'r llyfr emynau, a chyfyngid gwybodaeth am adrodd- 
jadau y tuallan i gylch y Ilyfr emynau 1’r gweinidog ei hun. 
Pan fyddai adroddiadau yn y fantol, rhaid oedd i’r gweinidog 
sefyll ar ganol y llawr i’w darllen o uni un, mewn dull adrodd, 
ac yna pwysid a mesurid. Ac yr oedd safon y feirniadaeth yn 
anghyffredin ac amrywiol yn enwedig yngl{n a'r prif adrodd- 
iad. Rhinwedd un adroddiad oedd bod cryn lawer o ysbryd 
ynddo, a'r “ llawer-o ysbryd’”” oedd gwaith y gweinidog yn 
chwifio mwy ar e1 ddwylo wrth ei adrodd nag wrth adrodd y 
lleill. Rhinwedd adroddiad arall oedd bod yr elfen argyhoedd- 
iadol yn amlwg ynddo,—adroddiad am ddamwain mewn 
chwarel ydoedd hwnnw, ac yn naturiol, tueddai i wneuthur 
i annuwiolion y gynulleidfa feddwl am eu diwedd. Bu hwn 
yn y fantol yn hir, oherwydd, er mai ychydig a wyddai’r un 
chonynt am chwarel, cawsai gwas y Foty gic gan geffyl y 
diwrnod cynt, a gorweddai’n beryglus wael, ac arweiniai 
greddf bawb o'r pwyllgor i ddewis rhywbeth cymwys i'r 
amgylchiad chwerw hwn,—yr amgylchiad chwerwaf a 
ddigwyddodd yn yr ardal ers tro. Cyn penderfynu’n derfynol, 
pasiwyd eu bod yn cytuno ar safon, a phenderfynwyd peidio 
a derbyn unrhyw adroddiad heb duedd ynddo i wneuthur 
lles, ac ystyr gwneuthur Iles oedd arwain y meddwl i’r Tu 
Hwnt a Dydd y Farn. Onid oedd Gir Pen y Bryn wedi 
dangos iddynt yn ei aberth nad pethau’r byd hwn oedd y 
pethau mawr ; ac onid oedd gwas y Foty, i bob golwg, ar fin 

y bedd,—dyna’r hyn a gyniweiriai yng nghefn meddwl pob 
un. Wedi hir adrodd gwahanol adroddiadau,—gwladgarol, 
crefyddol, ffraeth, dwys, a dychrynllydi—gan y gweinidog, 
penderfynwyd dewis “Ar lan Torddonen ddofn” yn brif 
adroddiad. Wedi darfod, ochneidiodd pawb yn fodlon, a 
chrafodd y gweinidog ei ben. 

Ynglfn a’r adran gerddorol, unai’r arweinydd canu a’r 
gweinidog i ddangos gwerth cymharol pob dernyn. Safai’r 
ddau ar ganol y llawr, yn canu dernyn ar ol dernyn, gan 
gynrychioli yn eu tro unawdwyr, deuawdwyr, ac ymlaen i'r 
cér mawr, ar pwyllgor yn gwrando mewn barn. Rhwng 
gwladgarwch a chrefydd yr oedd y dewisiad terfynol, bob 
tro, ac yn ddieithriad crefydd a orfyddai. Wedi hir ystyriaeth 
penderfynwyd mai ““O fryniau Caersalem” a fyddai’n 
ddernyn dewisol y brif gystadleuaeth gorawl, gan fod gwas 
y F oty mor rhyfeddol o wael. 

Yr oedd un ar y pwyllgor hwn yn flin ei fyd trwy’r holl 
gyfarfodydd,—Dafydd Huws y saer. Nid mewn edrych 
ar ystumiau a gwrando ar rygnu canu, yr oedd ei fyd, meddai 
ef. Ejithr yr oedd yn un o ddoethion Bethania, a rhaid oedd 
ei gael ar y pwyllgor. Ac fel 4’i gyffelyb yn gyffredin, apeliai’r 
gweinidog am ei farn ef, yn bersonol, am bob adroddiad a 
chan yn eu tro, er y gwyddai yn ei galon mai ychydig oedd 
gwerth barn Dafydd Huws am y naill na’r Ilall, eithr yr oedd 
yn un o ddoethion Bethania. Eisteddasai mewn congl o’r 
ystafell, yn ei grwmach er dechreu’r pwyllgora, heb ddywedyd 
dim ond rhyw “ie” neu “ nage’ cwta, pan ofynnid rhyw- 
beth iddo, a dim ond unwaith y deffrodd trwyddo yn yr holl 
drafodaeth. Nid aeth dim ond un gan i'w galon erioed, 
ac ni chymerai’r byd, er hoffed ydoedd ohono, am gyfaddef 


110 GWR PEN Y BRYN. 


pa un ydoedd i undyn byw. Ac ni wyddai neb ond un am 
yr amgylchiadau, a’r un ydoedd,—na, nid enwai mohoni hyd 
yn oed iddo ef ei hun. Onid hyhi, heddyw, oedd gwraig y 
gwr a eisteddai’n dalog 0’'i flaen, a chaffai’r rhamant fach honno 
ei chladdu gydag ef,—a hithau, os cofiai hi rywbeth amdani ac 
am y gan honno. Aeth Dafydd Huws i fyfyrio ar y rhamant 
a’r gan yn ddiafwybod iddo’i hun, wrth glywed y drafodaeth 
ar y canu, gan gymryd arno ei dilyn yn ei ffordd ei hun. 

“Mae gen i gan i'w chynnyg, un gymwys iawn i rai dan 
ddeunaw,” ebe Evan Huws rywbryd yn ystod y drafodaeth, 
wedi bod wrthi ’n cynnyg a chanu yn hir, a Dafydd Huws yn 
ei gongl 41 ben yn ei blu, yn sych wrando, a dechreuodd Evan 
Huws a'r gweinidog arni,— 


“Y "deryn pur a’r adain las, 
Bydd imi’n was dibryder, ' 
O brysur brysia at y ferch, 
Lle rhoes i'm serch yn gynnar.” 


Ymsythodd Dafydd Huws yn ei gongl, gloywodd a 
disgleiriodd ei lygaid, gwrandawodd am ennyd mewn perlewyg, 
ond gan ei gofio’i hun, gwaeddodd mor egr oni ddychrynnodd 
bawb,—" Rhyw hen gerdd fel ene mewn consart capel !” 
Gwelwodd y gweinidog, pwdodd Evan Huws weddill y 
cyfarfod, a phrysurodd y ddau’n surllyd i gynnyg rhywbeth 
arall, a suddodd Dafydd Huws yn 6l i'w hen ystum. Wrth 
fynd adre y nos honno myfyriai ar beth a feddyliai hi pe 
dywedai e1 g@r wrthi hanes y pwyllgora. 

O’r diwedd cwblhawyd y rhaglen, ac aed i ddewis 
cadeirydd. Awgrymodd y gweinidog fel cadeirydd y pwyll- 
gor y peth, ac edrychodd pawb ar ei gilydd fel pe na buasai’r 

syniad o gadeirydd wedi gwawrio ar yr un ohonynt. Awgrym- 
odd y gweinidog ymhellach fod un yn eu plith wedi rhoddi 
anrhydedd arbennig arnynt, ac edrychodd pawb yn fwy syn 
a dyryslyd fyth. Yna awgrymodd y gweinidog enw Gwr 
Pen y Bryn yn gynnil, a dau neu dri o enwau tebygol eraill 
yn el sgil, ac aeth pob uni fyfyrdod trwm. Yn y man cynhyg- 
iodd un ef yn bwyllog, ac wedi tipyn o ddistawrwydd, 
cefnogwyd ef, a dewiswyd ef yn unfrydol. Gofynnodd y 
gweinidog wedyn a oedd gan rywun arall rywbeth ar ei feddwl 
cyn ymadael ohonynt, a dywedodd Mr. Price y Siop, g@r a fu 
gryn lawer yn Lloegr, ac a wyddai’n dda am bethau fel hyn, 
fod ganddo ef air,—nad oeddynt wedi penderfynu eto a oedd 
cyngerdd i fod eleni. Llaesodd gwep pob un,—na, nid 
oeddynt wedi penderfynu hynny chwaith, yr oedd Mr. Price 
yn llygad ei le ar hynny, a beth pe cynhygia) rhywun wedi'r 
holl chwysu a'r pryderu nad oedd un i fod eleni,—a disgynnodd 
distawrwydd mawr arnynt oll, oni ellid clywed pin yn disgyn. 
Yn gweled hyn, cynhygiodd Mr. Price eu bod i gael cyngerdd, 
er mwyn bob yn ffurfiol, eb ef ; cefnogwyd ef, penderfynwyd 
yn unfrydol, anadlodd pawb yn rhydd drachefn, a chodasant 
i fynd allan. “ Mae o’n taro i'm meddwl i,” ebe g@r Tan y 
Creigiau, a fu’n fud hyd yn hyn,—ac eisteddodd pawb i lawr 
yn bryderus wedyn,—** Mae 0’n taro i'm meddwl i,” eb ef 
eilwaith, “a ddylem ni basio fod y testyne’n gyfyngedig i'r 
byd.” “Yn agored i'r byd,” ebe John Owen y Crydd. 
“Ta, rywsut fel ene mae’i ddeyd 0,” ebe Gwr Tan y Creigiau. 
“Mae ene rywbeth fel ene ar bob program weles i. Mi 
anfonodd y mab acw un adre o Lunden yn ddiweddar, ac 
*roedd ene rywbeth am ‘ gyfyngedig i’r byd’ neu rywbeth 
felly ynddo fo,”—“ Agored i’r byd,” ebe’r crydd yn chwyrn, 
H 

‘ia, agored i'r byd, ynte,” ebe Gwr Tan y Creigiau. A 
derbyniwyd awgrym Gwr Tan y Creigiau yn unfrydol. 


O’r diwedd daeth y gyngerdd ei hun, y drysau i fod yn 
agored am hanner awr wedi chwech, i ddechreu am saith. 
Ond yr oedd y drysau’n agored, mewn gwirionedd, trwy’r 
dydd, a’r ceidwaid drysau yno'n gynnar y prynhawn. Daeth 
hanner awr wedi chwech, a gwelid tyrfa fawr ar hyd a lled y 
Ilan, ond nid oedd enaid heblaw ceidwaid y drysau, a'r 
gweinidog, wrth y capel. Clywid trwst anesmwyth traed fel 
murmur cyson afon o bob cyfeiriad, a si ddi-dorr siarad, a 
chwythu cyrn, draw ac yma. Toc, dyna sWn cerbyd yn dyfod, 
a swn hwré mawr, a'r dyrfa’n agor, a Gwr Pen y Bryn a’i briod 
yn y cerbyd, a’r ceffyl yn prancio o'u blaenau ; ac 4 hwy tua 
chanol y Ilan, dyna swn drym, drym, drym,—drym, drym, 
drym, o gyfeiriad y Bear, a seindorf y Ilan yn taro’n unllais i 
ganu, ac yn cerdded i'w cyfarfod, a'r ceffyl yn codi ar ei draed 
6l ac yn dawnsio wrth swn y seindorf, a merched yn gweiddi, 
a phawb yn ffoi, nes dyfod dau neu dri o weision ffermwyr 
ymlaen a neidio i ben y ceffyl ai gadw dan awdurdod. A 
dyna’r seindorf yn troi’n 6l, a cherbyd Pen y Bryn a’r dyrfa’n 
ei dilyn, gan gydgerdded yn reddfol 4 phob dyrnod ar y drym, 
ac ysbonc fywiog ymhob cam, oni chyrhaeddwyd y capel. 


Dysgasai Jane Williams o hir ymarfer ar gyfer yr amgylch- 
iad, sut 1 wenu’n rasol ar y dyrfa, a’'i gWr sut i foesymgrymu, 
a gwnaethant eu dyletswydd i’r dim. Cyraeddasant y capel 
am bum munud i saith, ac erbyn saith yr oedd y capel yn orlawn, 
a dechreuwyd ar y gyngerdd yn y ffordd arferol, trwy ganu’r 
hyn a elwid yn emyn adnabyddus i bawh, a’r emyn oedd,— 
“Beth sydd imi yn y byd.” 

Gosodwyd y plant lleiaf, bob yn fintai, i gystadlu ar y 
dechreu, er mwyn eu clirio o'r ffordd, cyn galw ar y cadeirydd 
i draddodi ei anerchiad,—a gwenai Jane Williams ar bob 
plentyn, ac ar bawb a phopeth. Wedi gair gan yr arweinydd 
yn gosod gerbron brif nodweddion y cadeirydd yn 41 ei 
ddychymyg ef, galwyd arno ymlaen. Cododd y gynulleidfa 
ar ei thraed, aeth trwy’r ymarferiadau cyffredin ar adegau 
felly, eisteddodd i wrando, a dechreuodd y cadeirydd lefaru. 
Galwodd am aberth yn erbyn gormes a thrais, hysbysodd y 
gynulleidfa fod dydd y werin yn gwawrio, a chododd y gynull- 
eidfa ar ei thraed eilwaith 1 groesawu ei dydd, oedd mor 
hir yn dyfod, er anfon ohono gymaint o ragredegwyr, 
a hithau’n disgwyl amdano ag angerdd mar am ei phlentyn 
y collodd bob golwg arno. Galwodd Gwr Pen y Bryn 
ymhellach am aberth, a dewrder, a ffydd yn achos y werin, 
a phaentiodd Jun amryliw o’r rhagolygon, a’r gynulleidfa’n 
frwdfrydig a mwy brwdfrydig fyth, a chredai yntau ei hun dan 
y dwymyn yn y llun hwnnw. Ym mhen draw’r capel, yn y 
seti rhataf, yr oedd un wedi ei gyfareddu, un, fel llawer cyffelyb 
iddo yn yr ardal, na fedrai aberthu chwaneg heb newynnu. 
Ni ddéellai ef ystyr y gair gwerin, heb s6n am wybod beth 
oedd gwerin yn deffro, ond gwelai rywbeth oi flaen a’i 
* cyfareddai, er na allai ei esbonio, ac edrychai ar ei hen feistr 
a genau agored, o'i weld 4 gwawl o'i amgylch fel pedfai angel, 
ac yn llithro ymhellach 0'1 fyd bach ef nag erioed,—a hwnnw 
oedd Mathew Tomos y Pant. Ni wyddai ef ystyr na gwerin 
nac arwriaeth, dim ond bod ei hen feistr yn rhywun arbennig 
iawn, yn byw mewn byd dieithr iddo ef, byd swynol tros ben 
iddo, er heb erioed ei amgyffred, na bod erioed ynddo. A 

chredai ei bod yn werth crafu tipyn o geiniog at ei gilydd i 
ddyfod i’r gyngerdd i weled ei anrhydeddu. 


Wedi anerchiad y cadeirydd, daeth y cér plant ymlaeno 
dan arweiniad Evan Huws, a dyma un o'r pethau mwyaf 
diddorol yn y gyngerdd. A daeth yr holl rieni a allai i'r cyf- 
arfod i weled eu plant eu hunain yn fwy na hyd yn oed gweled 
a chlywed GWr Pen y Bryn. Trefnasai Evan Huws bob dim 
ir perfformiad fod yn Ilwyddiannus. Casglwyd y cér i'r 
ysgoldy cyn ei alw ymlaen, a daeth ymlaen yn drefnus, gan 
gerdded wrth fiwsig y piano a ganai Evan Huws ei hun, a 
chap papur rhosynnog am ben pob plentyn. 

Braidd yn anffodus fu pen gwas Pen y Bryn a phen gwas 
Ty’n y Foel yn eu canu, er bod gair da iddynt fel cantorion, 
ac achosodd yr amryfusedd gryn amharu ar wynfyd y noson 
i'r cadeirydd a’i briod, gan fod anrhydedd y teulu yng nghlwm 
am lwyddiant y gwas. “Beti Wyn" oedd testun y gan, can 
boblogaidd, yn dechreu cael s6n amdani yn yr ardal, ac yr 
oeddynt i ganu bob yn ail am beth amser, yna i uno ar y 
geiriau hyn,— 


“Os rhagluniaeth deg a’i myn, 
Mi a briodaf Beti Wyn, 
Beti W-y-y-y-n, Beti W-y-y-y-n, 
O! Beti Wyn fy nghariad.” 


Aethant yn ddidramgwydd hyd y drydedd linell uchod. Ar 
ei chanol tawodd gwas Ty’n y Foel yn sydyn pan oedd ar 
fin mentro’r ail ‘‘ Beti W-y-y-y-n,” a dywedodd dan ei lais 
wrth ei bartner, “ ‘rwyt ti’n methu.” Tawodd hwnnw wedyn 
yr un mor sydyn, a sibrydodd, “* Nag ydw, ti sy.” “ Nage, 

ti,” ebe’r Ilall. “‘ Nage, ti sy,” eb yntau. Ac aeth yn daeru 
distaw am dipyn, ar unig arwyddion i'r gynulleidfa oedd 
pennau a geneuau’n symud fel ceiliogod mud yn canu. 
Ymsythodd y ddau. yn y man, a dechreu drachefn, a buont 
yn Ilwyddiannus nes dyfod at yr ail “ W-y-y-y-n.”” “* Dene 
ti eto,” ebe gwas Ty’n y Foel dan ei lais. ‘“‘ Nage,” ebe gwas 
Pen y Bryn, “ ti sy,” ac aeth yn ddad] fud eilwaith. Gwrid- 
odd Jane Williams am fod anrhydedd y teulu yn ei funudau 
mawr yn pylu; astudiai’r cadeirydd y rhaglen yn fanwl ; 
gwenair arweinydd yn annifyr, ac edrychai'r gynulleidfa, o 
barch iddynt oll, yn anesmwyth. Yn sydyn trawodd un o'r 
cantorion i ganu “ Beti Wyn” ei hun, yn ei angof o'r 
gynulleidfa, a’i awydd i ddangos i'r llall sut yr oedd pethau, 
a rhoddodd y wich fwyaf annaearol. Methodd Huw Pant yr 
Afon, druan, 4 dal, a beichiodd chwerthin, ysgubodd y don 
dros y gynulleidfa i gyd, oni phetrusai’r arweinydd ynghylch 
ei awdurdod drosti. Pan ddechreuodd y chwerthin, aeth y 
ddau ganwr i lawr, a chododd yntau i gyhoeddi enw’r 
buddugwr ar y goes bladur. Nid dyna’r peth nesaf ar y 
rhaglen, y mae’n wir, ond gan mai un o weision y Foty oedd y 
buddugwr, a bod y gwas a anafwyd yn dal yn beryglus o wael, 
meddyliodd y dwyshai’r gynulleidfa wrth iddo gyfeirio at y 
Foty. Ar hyn, dyna nodyn iddo oddiwrth rywun o’r gynull- 
eidfa, wedi ei arwyddo gan “ Un o’r Pwyllgor,” yn awgrymu 
mai effeithiol iawn, ar 61 y feirniadaeth ar y goes bladur, 
fuasai cystadleuaeth y prif adroddiad,—i yrru’r hoelen adref, 
megis, a chafwyd hi. Yna aeth popeth ymlaen yn weddus 
ac mewn trefn. 

Adferodd pen gwas Pen y Bryn ei enw da ei hun, ac 
anrhydedd y teulu’n ddigwmwl ymbhellach ymlaen, mewn 

adroddiad 01 eiddo,—‘ Pastai Fawr  Llangollen,”—a 
gorchfygodd y gynulleidfa mor Ilwyr oni chwythwyd eiddigedd 
pen gwas Ty’n y Foel yn golsyn. Ond fel 4 phopeth arall, 
nid yr un fath y cymerodd pawb hyd yn oed yr adroddiad 
hwn. Wedi synnu yr oedd Miriam Dafis, Tan y Creigiau,— 
“Peder sach ar ddeg o flawd i ddim ond gneud y crystyn, 
Harri bach !”’ ebe hi wrth ei phriod, “* ydio’n wir, dywed >” 
** Gwir, ydi, debyg iawn,” eb ei phriod, “* neu fase’r dyn ddim 
yn deyd hynny mewn Ile fel hyn,”’ ac aeth yn ei flaen 1 wrando. 
A chymaint oedd Ilwyddiant y pen gwas y tro hwn nes adfer 
urddas newydd-anedig Jane Williams i'w lawn ddisgleirdeb. 


Ac nid hon oedd yr unig gyngerdd yn y Ilan y nos hon, 
mwy nag ar unrhyw adeg arall pan gynhelid cyngerdd swydd- 
ogol yno o ran hynny. Yr oedd i'r awyr agored, hithau, ei 
chyngerdd, o’r rhai yr oedd yn ddifyrrach ganddynt fod allan 
yn Ilywodraethu eu cyngerdd eu hunain, nag i mewn dan 
awdurdod arall, heblaw bod hynny’n rhatach. A phethau’n 
mynd ymlaen yn hwylus oddimewn, clywid lleisiau oddiallan 
yn canu’n groch mai Gwr Pen y Bryn oedd y dyn iddynt hwy, 
na waeth pa beth a ddywedai neb, a dyma’u dull o fynegi 
eu syniadau,— 


Gir Pen y Bryn i ni, Gidr Pen y Bryn i ni, 
Waeth beth a ddwedo undyn, Gir Pen y Bryn i ni. 


A llusgai’r tenor ar yr “ undyn” yn doddedig ac effeithiol 
trosben. Bobynail ahyncanent gn arall yr un mor effeithiol. 
I'r gan hon yr oedd tuag un ar bymtheg o benillion, cyn belled 
ag y gellid cyfrif, ond gwelir eu natur o ddyfynnu dau bennill, 

gan y dilynent oll yr un llinell o ymresymiad. Y pennill 
cyntaf oedd,— 


Bum yn canlyn injan ddyrnu hyd y wlad,—hyd y wlad, 
Bum yn canlyn injan ddyrnu hyd y wlad,—hyd y wlad, 
Bum yn canlyn injan ddyrnu, bum yn canlyn injan ddyrnu, 
Bum yn canlyn injan ddyrnu, hyd y wlad. 


Ac wele’r ail,— 


Do, bum hefo injan ddyrnu hyd y wlad,—hyd y wlad, 
Do, bum hefo injan ddyrnu hyd y wlad,—hyd y wlad, 
Do, bum hefo injan ddyrnu, do, bum hefo injan ddyrnu, 
Do, bum hefo injan ddyrnu hyd y wlad. 


Y bas oedd biau’r ail ““ hyd y wlad” yn y Ilinellau hyn, a 
thrawai i mewn yn rymus a graenus bob tro. 


Daliodd y gyngerdd hon yn hir a hwyliog, ac amrywid 
rhwng canu a lluchio matsis o oleu amryliw i'r awyr, oni 
ddaeth prif ran y cyfarfod oddimewn,—perfformio'r “ Mab 
Afradlon,” newyddbeth yn y fro. Yna rhuthrodd pawb 
oedd oddiallan i borth y capel. Yr oedd y perfformiad hwn 
yn Ilwyddiant digymysg bron. Y mae’n wir fod y mab hynaf 
yn ieuangach na’r Mab Afradlon, a’r tad yn ieuangach na’r 
ddau, ond perfformiad ydoedd, ac iddo wers. Effeithiol 
iawn oedd myfyrdod y Mab Afradlon ynghylch beth a wnai 
a'r rhan a ddigwyddai iddo o'r da. Penderfynai y trafaeliai 
yn nosbarth cyntaf y trén, yr ai i'r chwaraedai pwysicaf, a’r 
tafarnau mwyaf golygus. Ac yn 6d iawn er mai yn y dwyrain 
yr oeddynt, enwau Saesneg adnabyddus oedd ar y chwaraedai 
a'r tafarnau i gyd. Aeth y Mab Afradlon i’r wlad bell mewn 

cap coch, ac i fyny un ochr i'r capel trwy’r gynulleidfa yr 
oedd y ffordd yno, a phawb yn gwneuthur Ile iddo, heb 
gymaint ag un yn ceisio’i argyhoeddi ei fod yn mynd ar 
gyfeiliorn. Wedi cyrraedd y porth, sef y wlad bell, trodd ei 
got y tu chwith allan, a daeth yn él yr ochr arall 1’r capel, a 
het gron, galed, wedi colli ei chantal, a elwir yn gyffredin 
yn “ fowlar,” am ei ben yn Ile’r cap coch,—anghyffredin a 
rhyfedd yw dulliau dwyreinwyr o wisgo. Un camgymeriad, 
a hwnnw’n un bach, a wnaethpwyd trwy’r holl berfformiad. 
Daeth y Mab Afradlon yn él o’r wlad bell yn rhy fuan, cyn 
i'w dad fod yn barod amdano, ac ef ar ganol ei fyfyrdraeth 
hiraeth ar ei 6l, a bu raid i'r Mab Afradlon sefyll ar ganol y 
capel nes i'w dad orffen, a'i dad yn edrych tros ei ben i'r 
pellter mawr, 4'i law yn cysgodi ei lygaid rhag yr haul, yn 
cymryd arno fethu 41 weled yn unman. Pwysicach i’w dad 
oedd cael gorffen ei fyfyrdraeth na derbyn ei fab yn Gl, ac nid 
yn rhyw dda iawn y coftai hi. Ond at ei gilydd yr oedd yn 
berfformiad Ilwyddiannus tros ben, a bodlonwyd pawb, a 
theimlid yn gyffredinol fod cyngerdd anrhydeddu Gr Pen 
y Bryn yn deilwng o'r amgylchiad. 


Wedi gorffen y rhaglen, rhoddwyd cymeradwyaeth 
driphlyg i'r Cadeirydd a’i briod gan y gynulleidfa oddi- 
mewn a'r gynulleidfa oddiallan, er na chafodd y gynulleidfa 
oddiallan ddim o’r gyngerdd, ond cyfleustra i groesawu’r 
Mab Afradlon i'w mysg am ychydig ym mhorth y capel. 
Wedi canu “ Hen Wlad fy Nhadau,” cychwynnodd y Cadeir- 
ydd a’i briod adref, a’r gynulleidfa unol ar eu holau. Dilyn- 
wyd hwy at ddrws y t?, a gadawyd hwy yno ynghanol orohian 
hyfryd. 

Ac yr oedd GWr Pen y Bryn yn fodlon ar ei noson, a’i 
briod yn fwy bodlon fyth, a’i chynllun wedi ei weithio’n 
Ilwyddiannus. Ac yr oedd pobl y fro, hwythau'n fodlon. 
Cyn y rhyfel degwm, pan feddylient am John Williams, am 
ddyn cwynfanllyd, arwynebol, di-ddal, a di-ddiolch y medd- 
ylient; pan feddylient am Wr Pen y Bryn, meddylient am 
hen gyff urddasol, un o’r rhai hynaf ac urddasolaf yn y wlad. 
Er na chyhoeddodd neb fod newid i fod wedi hyn, mor gref 
yw greddf oni pheidiodd pawb 4 sén byth mwy am na 
John Williams na Gwr Pen y Bryn,—Mistar Williams Pen y 
Bryn ydoedd ef bellach, i bawb. Yr oedd ef ei hun, ac etifedd- 
iaeth y gorffennol iddo, yn un, mwy, yng ngolwg v fro. Ac 
ar hyn yr oedd Gr Pen y Bryn yn fodlon. 


A hwy’n mynd adref y nos hon, safai Mathew Tomos y 
Pant 4'i gap yn ei law ar ochr y ffordd, ai gefn ar wal y 
fynwent, yn gwylio’r cwhl yn syn, ac aeth adref tan fyfyrio 
ar mor annisgrifiol fawr oedd bod yn arwr,—aeth adref i 
gysgu ai gymhwyso’i hun at fynd allan fore drannoeth i 
weithio’n dawel a dirwgnach i gadw gwraig a phump o blant 
uwchlaw angen, am ychydig o sylltau ‘r wythnos, ymhell o 
gylch miri’r hwyrddydd hwn, ac i ddioddef mynd heb ambell 
bryd o fwyd a dilledyn er eu mwyn, heb feddwl erioed fod 
dim byd yn od yn y peth. 


Ill. 
YR AfL LAIS—EI LAIS E! HUN. 


X. 


ARWRIAETH HEB GYFRI’R GOST. 


R ambell orig hyfryd o haf ymddengys y mér yn llonydd, 
yn hollol lonydd, heb gymaint ag un don yn Ilymeitian, 
na’r ymchwydd ysgafnaf ar ei wyneb. A gall ym- 

welydd hanner breuddwydiol ar ei lan dybio bod ei symud 
cyson, di-baid, wedi peidio am byth, ac yntau o’r diwedd yn 
cael llonydd i orffwys oddiwrth y tynnu di-dorr arno tuag i 
fyny; a'r lleuad, hithau, mewn anobaith 01 ddenu ati ei hun, 
wedi gadael iddo ymdawelu yn 6] ei ddymuniad. A chysur 
yw gweled hynny, i'r ymwelydd a Wyr am ei ryferthwy ai 
drychinebau,—gweled y mér, o bopeth, wedi llonyddu. Ond 
wrth ddal i wylio felly, gwelir ton fach cyn bo hir yn codi yn 
y pellter, ton na ddisgwylid amdani, gan faint cyfaredd y 
llonyddwch, ond a ddinistria gydbwysedd y mér yn Ilwyr 
pan ddel. A dechreua yntau eilwaith ar ei symud anesmwyth, 
cyson, di-baid, yn ateb i'r alwad oddifyny. A hanes ton yn 
codi ar hyfryd ddydd o haf yw’r penodau hyn. 


Safai G@r Pen y Bryn ar y buarth 4’i ddwylo yn ei logellau, 
ar fore braf o wanwyn, ryw dridiav neu bedwar wedi cyngerdd 
Bethania, yn rhyw hymian canu’n fodlon, a theimlai ei fod ef 
a'r holl fyd yn deall ei gilydd i'r dim. Newydd ddychwelyd 
o'r meysydd yr ydoedd wedi bod yn rhoi’r holl weision ar 
waith, a sylwasai ers tro fod ufudd-dod a pharch iddo’n 
gennin gynhyddol ynddynt. I'w briod a’i deulu yr oedd yn 

hanner duw, a moesgrymai meibion a merched iddo’n Ilaesach 
nag erioed. Yr oedd yn arwr yng ngolwg y byd, a phrynasai 
ei enedigaeth-fraint yn rhad. A chymaint oedd y fargen 
oni longyfarchai ef ei hun arni yn aml a brwdfrydig. Lled- 
wenai y bore hwn wrth atgofio’r noson ryfedd y bygythiodd 
adael ei fferm ac yr aeth ar funud gwan i ofyn cyngor ynghylch 
y peth gan Ddafydd Huws y saer a Mathew Tomos y Pant. 
Wrth feddwl amdano’i hun wedi medru osgoi Dafydd Huws 
mor llwyddiannus ar 6] hynny, er i'r saer chwilio cymaint 
amdano nes blino ar y gwaith, gwenai’n lletach fyth. Canys 
gwyddai mai tipyn o beth oedd dirmygu cyngor Dafydd Huws, 
a oedd 4 gynghorion mewn cymaint o fri. O dan yr 
ymdeimlad fod y weithred hon hefyd 01 eiddo’n arwriaeth, 
trodd o hymian canu i chwibiannu, ac yr oedd y ddau’n 
bethau anghyffredin i Wr Pen y Bryn. Un or oriau euraidd 
oedd hon, ac yr oedd ef hyd yn oed yn ddigon rhadlon i 
fwynhau ei funudau gwan ei hun, a thybia hynny bob amser 
radlonrwydd yn ei anterth. 

Pan oedd ar fin troi tua’r t¥, gwelai rywun yn dyfod i'r 
golwg heibio i’r gwrych, yng ngwaelod un o'r caeau, ac yn 
cerdded yn araf a hamddenol i fyny’r llwybr tua’r t#, fel 
pedfai ei holl amser yn eiddo ef ei hun, a chymaint ganddo 
nes iddo fethu 4 gwybod pa beth i'w wneuthur 4’r naill 
hanner ohono. Gwyddai GWr Pen y Bryn ar ei gam mai'r 
cludydd Ilythyrau ydoedd, ac aeth i bwyso ar benwar y buarth i 
ddisgwyl amdano. Bu mewn llawer ymgom ag ef wrth benwar 
y buarth y dyddiau hyn, oblegid cawsai fwy o lythyrau’n 
ddiweddar nag mewn odid unrhyw adeg ar ei oes. Deuent 
o bell ac agos, oddiwrth ddieithriaid a chydnabod, i’w lon- 
gyfarch am ei wrhydri. A charai eu hagor wrth y penwar, a 

darllen y rhannau blasusaf ohonynt i’r cludydd Iythyrau. 
A’r bore hwn disgwyliai amdano mor eiddgar 4’r boreau 
cynt, a deuai yntau o gam i gam nes cyrraedd y penwar. 
Rhoddodd nifer o lythyrau i’w perchen disgwylgar, agorodd 
yntau hwy, a gwelai wrth eu hagor o un i un mai Ilythyrau 
llongyfarch oeddynt hwythau. Darllenai’r tameidiau blasusaf 
yn uchel, ac fel tal amdanynt adroddai’r cludydd iddo yntau 
chwediau’r fro, a barn hwn a’r Ilall amdano. _Holai yntau, 
pan fedrai, ynghylch barn Dafydd Huws y saer, canys gwyddai 
fod dylanwad ganddo ar farn y fro yn y peth hwn fel ym 
mhopeth arall. Ond gan na chlywsai’r cludydd Ddafydd Huws 
yn dywedyd gair, dychmygodd farn trosto’i hun, ac yr oedd 
honno’n ffafriol. Yn dal am hyn dywedodd wrtho am fynd 
ir t¥ am damaid o fara a chaws a thipyn o fedd i’w helpu 
ymlaen, fel y dywedwyd wrtho bob bore ers tro bellach. 
Cychwynnodd yntau cyn i Wr Pen y Bryn orffen agor ei 
lythyrau. A’r cludydd yn mynd, daeth ef at lythyr arall, a 
galwodd yn ei eiddgarwch arno aros am ennyd. Dechreuodd 
ddarllen y llythyr iddo’i hun yn gyntaf, gwelwodd, aeth ei law 
i grynu, caeodd ac agorodd ei lygaid bob yn ail fel pedfai 
niwl yn dyfod rhyngddo a’r Ilythyr. Gwelodd y cludydd 
nad Ilythyr llongyfarch oedd hwn, a dywedyd y Ileiaf, ac aeth 
yn ei flaen am ei fara a chaws a'i fedd. Wedi gorffen ei 
damaid, aeth ymaith heb gymryd arno weled Gr Pen y Bryn, 
a ddaliai i sefyll fel y gadawsai’r cludydd ef. Aeth yn ei flaen 
ir meysydd i chwilio am y pen gwas. Dechreuasai yntau 
dderbyn llythyrau’n ddiweddar, ond amlwg ydoedd na 
chaffent daith ddi-rwystr ato, canys ar gongl hwn, mewn llaw 
a mwy o OI trin ysgub a charp Ilawr arni nag ysgrifbin, yr oedd 
y geiriau,— Put it to the man himself.” 

Am Wr Pen y Bryn, safai ef yn ei unfan yn y man y 
gadawodd y cludydd ef, yn ceisio deall y llythyr hwnnw, a 
hynny’n ofer. Dawnsiai’r llythrennau ger ei fron, rhedai’r 
llinellau i'w gilydd, a chynhyddai’r niwl rhyngddo 4 hwynt. 
Daeth ias oer trosto oni ddechreuodd grynu o'i gorun i'w 
sawdl, a’i ddannedd guro, fel pedfai’n blentyn bach noeth- 
lwm allan yn anterth y gaeaf. Gafaelodd yn y penwar rhag 
syrthio. Duodd y niwl mor drwm nes mynd yn nos ddudew 
arno, ac fe’i teimlai ei hun yn suddo, suddo, i ryw ddyfnder 
mawr,—dyfnder du, distaw, heb belydr na Ilais 0'1 fewn. 
Suddai, suddai o hyd, gan ymbalfalu am rywbeth i afael 
ynddo. Cafodd rywbeth ond deuai hwnnw i lawr gydag ef. 
O’r diwedd dechreuodd ei gwymp arafu, ac yn y man peidiodd. 
Holltodd y tywyllwch, daeth y goleuni drachefn, ac fe’i cafodd 
ei hun 41 bwys ar y penwar, ac yn gafael ynddo mor 
angerddol nes bod cnawd ei ddwylo’n lasddu. A gwelodd ei 
lythyr ar lawr wrth ei draed. Methodd 41 godi am ychydig, 
ond gan gasglu ei holl nerth ynghyd, Ilwyddodd, a dechreuodd 
ei ddarllen eilwaith—lythyren am lythyren, a gair am air. 
Dechreuai’r Ilythrennau ddawnsio wedyn, a’r llinellau redeg 
i'w gilydd er ei waethaf, a rhag ofn i’r tywyllwch a'r suddo 
dychrynllyd ddyfod eilwaith, rhoddodd y Ilythyr yn ei logell 
a chychwynnodd oddiyno. Croesodd y buarth mor 
osgeiddig ag y medrai, ac i mewn ag ef i'r llwyn ar bwys 
y t¥,—yr hen lwyn yr oedd cymaint o draddodiadau ei fywyd 
ynglfn ag ef. Yn nyfnder hwnnw yr oedd hen bren wedi 
syrthio. Eisteddodd arno’n llesg, a dechreuodd ddarllen 
y llythyr wedyn. Darllenodd ef yn araf, lythyren am lythyren, 
ac ail gychwynnodd arno, ddegau o weithiau ymbell cyn 
medru mynd drosto i gyd unwaith. O dipyn i beth llwyddodd 

i fynd drwyddo, a daliodd ef yn hir yn ei law. Edrych- 
odd arno, ac yna darllenodd ef drosodd wedyn, gan rythu ar 
bob gair yn ei dro, rhag ofn bod rhyw ystyr gudd yn un 
ohonynt a allai drawsnewid ystyr y llythyr i gyd. Wedi ei 
ddarllen dro ar dl tro, edrychodd i’r Ilwyn heb weled dim 
ohono, 41 wyneb yn welw fel y galchen, a’ law'n crynu. 
Chwaraeai fhgyrau o flaen ei olwg, rhai’n ei wawdio, eraill yn 
cydymdeimlo ag ef, a gwibiai’r cwbl mor gyflym oni fethai 4 
gwybod prun oedd prun. Ac er ei fod yn ddyn mewn oed, 
galwodd yn y munudau hynny enw ei dad, ac ar ei 6l enw ei 
fam. Yn argyfyngau bywyd a dyn yn blentyn yn ol. Bu’n 
eistedd ar y pren am awr, a dwy, heb wybod dim am nac amser 
na pheth, dim ond am y llythyr yn ei law, a'r fhgyrau a 
chwaraeai ger ei fron. A chymaint oedd argraff y llythyr arno 
nes ei weled 0'i flaen mewn Ilythrennau breision, a darllenai 
ef air am air yn y gwagle, 4’r llythyr o hyd yn gaéedig yn ei 
law. Ac yno y bu oni ddaeth rhu y corn cinio ag ef ato’l 
hun. Pan glywodd ef hwnnw cododd, rhoddodd y llythyr 
yn ei logell, ar wahan i’r Ilythyrau eraill, ceisiodd ymddangos 
mor debyg iddo’i hun ag y medrai, ac aeth i'r t?. Bwytaodd 
ei ginio mor siriol ag oedd modd, ond rhoddai ei law o hyd, 
o hyd, trwy gydol yr amser, yn ei logell, teimlai’r llythyr, a 
thynnai ei law yn 61 fel pedfai’n rhy boeth i'w gyffwrdd. Ac 
wedi'r cinio aeth yn 6l i’r Ilwyn i eistedd ar yr hen bren, a 
meddwil, a darllen y rhith llythyr yn y gwagle. 

Dywedwyd eisoes ers tro ddarfod i Ddafydd Huws fynd 
ir Ddél at ei frawd Richard, i ofyn iddo a oedd arno eisiau 
fferm fwy, er mwyn ffurfio ei gyngor i Wr Pen y Bryn ynghylch 
ymneilltuo oddiwrth ffarmio, ac i'w frawd ei ateb trwy ofyn,— 

“Tir Syr John ynte tir yr esgob?” 

Ac mai ateb Dafydd Huws iddo ydoedd,— 

“Tir yr esgob.” 

Yr oedd cryn ansicrwydd yn yr ardal ynghylch perchen- 
ogaeth llawer o'r tir. Brawd i’r esgob oedd Syr John, ac ef 
bioedd y rhan fwyaf ohono, a rhan gryn dipyn Ilai’n eiddo’r 
esgob. Ond brawd gwyllt ac afradlon oedd Syr John, wedi 
gwystlo rhannau o’r ystad droeon, a bu gofal yr esgob fwy nag 
unwaith trosti 1 gyd, a Syr John ymhell o dir ei wlad heb neb 
yn gwybod ymhle. Telid y rhent i oruchwyliwr yr esgob, a 
thrwyddo ef y gosodid y tir, a bu gair ar led lawer tro fod yr 
ystad wedi mynd i gyd yn eiddo’r esgob, am fod Syr John 
wedi marw, neu wedi ei ladd, neu wedi mynd yn fethdalwr 
neu rywbeth tebyg. Ond deuai Syr John yn ei dro i'r hen 
wlad drachefn, ac ail-ddeffroai’r ansicrwydd ynghylch ei 
berthynas a’r tir. Gwyddai pawb fod rhannau o'r ystad 
eisoes wedi eu trosglwyddo i'r esgob, ond pa rannau oeddynt 
ni wyddai neb ond y sawl a gymerai ddiddordeb arbennig 
yn y peth. Ar un adeg Syr John oedd perchen Pen y Bryn, 
ac er bod sibrwd droeon ynghylch ei waith yn ei throsglwyddo 
ir esgob, 4 Syr John y cysylltid hi ym meddwi gwlad, a 
meddyliai pawb amdano ef yn reddfol pan sonnid am y meistr 
tir. O’r ddau ef oedd y meistr tir mwyaf poblogaidd, 
oherwydd y blinai lai arno’i hun ac ar bawb arall ynghylch ei 
argyhoeddiadau, am y rheswm da nad oedd ganddo ddim 
ohonynt. 

Yr oedd Gwr Pen y Bryn yn un o'r dynion hynny na 
feddylient ddim am eu meistr tir ond ar ddiwrnod talu rhent. 
Ac yn holl helyntion y dyddiau hyn, ni chroesodd un syniad 
am ei feistr tir ei feddwl, ac nid oedd yn sicr iawn ohono pan 


ddigwyddai feddwl amdano. Yr unig beth y meddyliodd 

“‘Eisteddai ar yr hen bren, yn meddwl, a darllen y rhith llythyr yn y gwagle.”’ 

amdano oedd yr awydd gwallgof am wneuthur rhywbeth i’w 
osod ei hun ar delerau da 4'i gyd-ddynion, a gwybod bod eu 
parch iddo yn barch iddo ef, ac nid i'w safle. O fwydo'r 
awydd hwn daeth yn dwymyn arno, ac ni phetrusai droi pob 
carreg er ei fwyn. Ac eto cynhwysai’r llythyr a gafodd y 
bore hwnnw faich rhy drwm i'w syflyd. Dywedai wrtho mai 
i arall y byddai fferm Pen y Bryn ymhen amser penodol, a 
hwnnw heb fod ymhell, bod arall mewn addewid amdani, a 
gobaith iddo fod yn ffyddlonach i'w feistr tir na thenant y 
lle ar y pryd. 

Wedi eistedd ar yr hen bren yn hir y prynhawn hwnnw, 
cododd yn sydyn a cherddodd oddiamgylch fel dyn yn ei 
gwsg, nes dyfod amser té; a phan alwyd arno, methai 4 
deall paham yr oedd amser té ac amser cinio mor rhyfeddol 
o agos i'w gilydd. 

Sylwasai Jane Williams ers meityn ar ei phriod, ac wedi 
meddwl am ysbaid mai un o'r ffhitiau cyffredin o iselder a 
ddaethai trosto, sylwodd fod darn o bapur yn ei law bob tro 
y gwelai ef, a hwnnw wedi ei ddirwasgu o bob ffurf. Fin nos, 
wedi i bawb fynd i'w ffyrdd eu hunain ond hwy ill dau, ac 4 
hwy wedi bod yn hir, y naill yn edrych i'r tan a’r Ilall yn edrych 
arno tros ei spectol 4’i thafod yn lwmp yn ei boch, heb neb yn 
dywedyd gair, na dim i'w glywed ond swWn y tan yn llosgi, a 
thipian y cloc, a thipian cyffelyb rhyw bryf copyn a weai ei 
wé, rhoddodd Jane Williams ei llaw yn Ilaw ei phriod, tynnodd 
y dernyn papur ohoni,—yntau’n agor ei law iddi’n fodlon 
ddigon,—a darllenodd ef. Wedi ei ddarllen yr oedd golwg 
welw arni hithau,—ond y mae gan ambell greadur, cyffredin ei 
wala, reddf gref dros ben i'w amddiffyn ei hun, ac un o'r 
creaduriaid hynny oedd Jane Williams. Cododd ac eisteddodd 

yn ochr ei phriod, rhoddodd ei braich am ei wddf, 
datguddiodd gynllun iddo, cynllun syml ddigon, a’r cynilun 
tebycaf i rywun fel hyhi feddwl amdano, a’r tebycaf hefyd i 
fod yn llwyddiannus os gellid ei gadw oddiwrth y byd. Fore 
drannoeth gwelid Gwr Pen y Bryn yn cychwyn ar y trén cyntaf 
i lan y mér am dipyn o seibiant ar ol y profiadau beichus 
diweddar, a chyn dyfod yr amser prysur, lle yr oedd amryw 
wedi mynd ers dyddiau, a Dafydd Huws y saer ai frawd 
Richard Huws y Ddél yn eu mysg. Ac ar lan y mér, heb fod 
nepell o’r dref y cyrchid iddi, yr oedd plas yr esgob a’i swyddfa. 

Ymhen ychydig ddyddiau daeth Gr Pen y Bryn yn ei 6 
o lan y m6r, wedi sirioli trwyddo, a hoywder iach i'w weled 
ymhob cymal, a phawb yn ei longyfarch ar y lles a dderbyn- 
iodd o’r mér. A derbyniasai les mawr, ond nid cymaint o’r 
mor ag y tybiai’r bobl oedd a’r mor iddynt hwy yn cynnwys 
cyfrinach pob iechydwriaeth yn ei fynwes. Canys pobl 
oeddynt a drigai ymhell oddiwrth y mér, a llawer ohonynt 
heb erioed ei weled. 

Y bore cyntaf ar ol cyrraedd glan y mér, y peth cyntaf a 
wnaeth Gwr Pen y Bryn oedd chwilio am swyddfa’r esgob, a 
cheisio ymgom 4’r goruchwyliwr, ond yr oedd hwnnw fel 
adamant. Nid oedd dim a’i syflai, ac yr oedd ei denant 
newydd wedi ei fodloni, ac yn disgwyl am yr ateb terfynol, 
a bu raid i Wr Pen y Bryn ei adael, yn @r siomedig 4’i fyd yn 
ddu. Ond yr oedd un drws agored arall,—drws y plas ei 
hun, ac yno yr aeth ar ei union. Galwyd ef i bresenoldeb yr 
esgob, ac eisteddai’r gWr mawr yn frenhinol ei olwg, yn aros 
wrtho pan ddaeth i mewn. Dywedodd yntau’n ostyngedig 
pwy ydoedd a beth oedd ei neges. Edrychodd yr esgob 
trwy restr o enwau oedd ar ei fwrdd, a phan welodd enw Gwr 

Pen y Bryn yn eu mysg, crychodd ei dalcen, a gwgodd wg 
cyflawn arno. Crynai yntau yn ei bresenoldeb fel aderyn yn 
llaw’r heliwr, a phlediodd 4 holl rym Ilwfrdra ar dan ffyddlon- 
deb ei deulu am genedlaethau i deulu’r esgob, ac erfyniodd, 
yng nghysgod hynny, am gael aros ym Mhen y Bryn, ond 
heb fod i ddim pwrpas. Yna gwthiodd allan gynllun ei briod 
ymhellach na’i eithaf, disgynnodd ar ei liniau, ymddihatrodd 
yn Ilwyr oddiwrth y weithred ynfyd a’1 dug i hyn,—peidio 4 
thalu’r degwm,—plediodd ei ddiffyg synnwyr a’i ddallineb 
yn methu 4 gweled pethau yn eu gwir berthynas 4’i gilydd. 
Erfyniodd drachefn am faddeuant, y tro hwn yn unig, ac 
addunedodd beidio byth wedyn 4 chroesi ewyllys ei fawrhydi 
grasusol mewn unrhyw fodd. Gadawodd yr esgob ef yn y 
cyflwr hwnnw’n hir, heb ddywedyd gair wrtho, fel y dywedir 
gan rai y mae'r Anfeidrol yn peidio ag ateb gweddi, gan faint 
ei fwynhad yn gwrando ar yr edifeiriol yn pledio ger Ei fron. 
Yna gorchmynnodd iddo godi, a thynnodd lW oddiwrtho 
eilwaith na throseddai’r ddeddf ond hynny, ac anfonodd ef 4 
nodyn i'w oruchwyliwr i ddywedyd wrth hwnnw fod John 
Williams i barhau ’n denant Pen y Bryn. 


Ar ei ffordd o swyddfa’r esgob cyfarfu John Williams 
ag amryw ddieithriaid a chydnabod yn mynd am dro o’r dref 
lan y mér yr arhosai ynddi, ac yntau’n troi yn 61 wedi’r tro, 
eb ef. Pan oedd ar gwr y dref, cyfarfu 4 Dafydd Huws y 
saer ai frawd, hwythau’n mynd am dro. Gresynai Dafydd 
Huws na wypai ynghynt fod Gwr Pen y Bryn yn mynd y 
ffordd honno am dro, er mwyn cael ei gwmni. Ond gan nad 
oedd ef yn awyddus i droi’n 6! gyda hwynt yr adeg honno, 
nid oedd dim i‘w wneuthur rhag torri’r cwmni ond iddynt 

hwy droi’n 6l gydag ef, a mynd i lan y mér. Eithr cyn nos 
yr oedd Dafydd Huws a‘i trawd wedi bod am dro y ffordd 
honno heb Wr Pen y Bryn. Ymbhen ychydig ddyddiau 
dychwelasant ynghyd adref, a GwWr Pen y Bryn yn ddeublyg 
wyn ei fyd, yn Wr poblogaidd yn y fro am ei arwriaeth, ac yn 
sicr ynddo'i hun o gael aros ym Mhen y Bryn, er gwaethaf 
ymdrechion iw symud, a chysgodd yn dawel y nos gyntaf 
wedi dychwelyd. 


XI. 
ROFAR. 


AU o'r gloch y bore ydoedd ar fore cannaid oleu leuad 
yn nechreu mis Mai, ac o dan y lleuad edrychai’r wlad 
fel tir Iledrith. Ar binaclau pellaf mynyddoedd 

Rhewyn yr oedd caenen o eira’r gaeaf heb gilio. Tros y fro 
i gyd, i fyny Cwm Peilliad a Chwm Gwynfar, a’r gwastad- 
eddau a’r bryniau pell hyd y gorwelion eithaf, ymddangosai 
gwrychoedd y caeau cymesur fel rhyw rwyd enfawr wedi ei 
thaflu tros y wlad, a chymaint oedd swyn y caethiwed iddi oni 
orffwysai hithau’n llonydd a bodlon ynddi. Ar fryn a dél 
gwelid wynebau gwynion tyddynnod a thai ffermydd yn 
disgleirio yn y goleu lleuad, a phopeth oddimewn ac oddiallan 
iddynt yn hollol ddigynnwrf. Draw ac yma yr oedd sypiau 
duon yn y caeau,—da’r ffermydd yn gorwedd yn dawel, ag 
oriau rhyngddynt 4 galwad dyn; ac o'r caeau agosaf deuai 
swn cnoi cil yn awr ac eilwaith, yr unig swn ond sWn afon 
Geunant a dorrai ar ddistawrwydd y nos. Weithiau codai un 
or anifeiliaid, ac ymlwybrai’n 61 a blaen yn ddiamcan fel 
pen cerdded yn ei gwsg, a gorweddai drachefn i gnoi ei gil 
neu i gysgu. Ar ei thro deuai chwa ysgafn o gyfeiriad rhyw 
Iwyn neu’ gilydd, ac arni gawod o beraroglau dechreu haf, 
yna llonyddai’r awel yn ei hun drachefn. Fel y tynnai’r 
lleuad at fachlud ymestynnai cysgodion y coed, a’r gwrychoedd, 
a’r da, fel pe’n tyfu’n gyflym dan ryw hud, a chymysgent 4'i 
gilydd bob yn un ac un; ac fel y diflannai’r lleuad, deuai'r 
131 

holl gysgodion yn un cysgod mawr, trymllyd, tros yr holl 
wlad, a thon o bruddglwyfedd y gellid ei chlywed yn dyfod 
gydag ef. 

A rhimyn olaf y Ileuad yn cilio o'r golwg, torrodd s#n 
newydd ar y tawelwch, mor ysgafn nes bod yn ddisylw ond 
ir cyfarwydd. Swn cyfarth myglyd ydoedd, a ddeuai o'r 
mynyddoedd draw, a pheidiai pan godai’r awel ysgafnaf ei si. 
Yn y man gellid gweled goleuni yn ffenestr llofft y fferm 
yma a'r fferm acw, ac yna deuai 1 lawr i'r gegin, a gwelid gr 
yn dyfod yn ei dro o bron bob un ohonynt. Er mor ysgafn 
y cyfarth myglyd hwnnw, nid rhy ysgafn ydoedd i ddeffro’r 
flermwr trymaf ei gwsg. A phrin y metha ei fath byth 
wneuthur yr un peth. 

Fore drannoeth gwelid ffermwr yn mynd at ffermwr, ac 
yna’n mynd bob yn ddauw a thri tua’r Ilan, ac wedi cyrraedd 
yno yn uno 41 gilydd i gynadledda, a phob un @’'i gi wrth ei 
sawdl. Bob hyn a hyn troent ac edrychent ar eu cWn, a 
chodai pob ci ei lygaid ac edrychai i fyw Ilygaid ei feistr 4 
golwg cyn ddiniweitied a’r golomen arno. Yna dechreuai’r 
ymdrafod drachefn, a phob un yn siarad ar draws ei gilydd. 
Tri o Wyn y Fron oedd wedi eu lladd, a defaid yr Hafod 
wedi eu tarfu onid oeddynt ar wasgar ymhobman, ac ambell 
ddafad ddiweddar ei hamser mewn perygl am ei bywyd. 
Wedi bod yno am ennyd yr oedd y Ilan i gyd allan, a stori’r 
cwn lladd defaid yn dew ac yn deneu ymhobman, ac fel 
cysgodion y nos dan y !leuad,-—yn tyfu fel pe trwy hud. 
Awgrymid pob math ar awgrym, posibl ac amhosibl, ond yr 
awerym a ddirmygid fwyaf oedd yr un a roddodd rhywun 
fod pob un i rwymo’l gi am noson neu ddwy. I ffermwr 4 
meddwl 0'1 gi cydsyniai cyn gynted 4 rhwymo’i gi ag a wnai 

a rhoddi cyfaill calon yng ngharchar heb gyhuddiad yn ei 
erbyn. O’r diwedd penderfynwyd eu bod i wylio bob yn 
ddau am rai nosweithiau, a dilyn y cWn i'w cartrefi os delid 
hwynt. 

Daeth nos drannoeth, ac yr oedd Gwr y Fron a G@r yr 
Hafod i wylio, yn 6] eu cynnyg eu hunain. Cyn i'r lleuad 
ddyfod at fachludo cychwynasant, ac ymguddio ar y mynydd 
dan bren, yng nghanol defaid y Fron a’r Hafod. Yr oeddynt 
hwy yn yr un cwr ir mynydd 4'i gilydd. Aroshasant yno’n 
hir oni thorrodd y wawr, heb i ddim ddyfod yn agos i 
gynhyrfu’r defaid a borai’n dawel o’u hamgylch. Ychydig 
cyn torri’r wawr, tybiasant glywed sWn cyfarth myglyd yn y 
pellter, ond er gwrando’n astud ni chlywsant ef eilwaith, a 
thybiasant o’r diwedd mai dychymyg ydoedd. Wedi torri’r 
wawr, dychwelasant 1’w cartrefi. Yn gynnar yn y bore daeth 
newydd i’r ardal fod defaid y T Glas wedi eu tarfu yn ystod 
y nos, dafad neu ddwy bron marw, a nifer o Wyn wedi eu 
Iladd. Cynadleddwyd wedyn, a phob un 4’'i gi wrth ei sawdl 
yn edrych yn ddiniwed ddigon, a’r dirgelwch yn dyfnhau 
bob munud. Ai cWn o ryw ardal arall oeddynt, tybed >? 
Clybuwyd am beth felly cyn hynny. Penderfynwyd mynd 
yn ddwy fintai y nos wedyn. Dywedodd Gir y Fron a Gar 
yr Hafod y gwylient eilwaith, a dywedodd G@r y Bryniau y 
gwyliai yntau gyda Gwr y TY Glas yr ochr arall i’r mynydd. 
Gwyliasant yn ddyfal, ond ni chlywid na si na sibrwd, dim ond 
y defaid yn pori a chnoi eu cil yn fodlon, a daethant yn 61 
yn llawen. Nid oedd s6n am ladd newydd y bore hwnnw, 
ond yn ddiweddarach ar y dydd daeth Gwr y Warchae i’r 
llan 4 golwg gynhyrfus arno. Yr oedd dau oen a dafad ar 
ei gaeau ef, meddai, wedi eu lladd yn ystod y nos. 

Dyfnach o hyd yr, 4i’r dirgelwch. Cynhyddai’r mintei- 
oedd gwylio bob nos, ac o’r diwedd aeth pob ffermwr i wylio’i 
braidd ei hun, gan mor ansicr yr oeddynt oll ymhle y torrai’r 
lladd allan y nos wedyn. Yr oedd defaid dwy fferm heb eu 
cyffwrdd,—y Foty a Phen y Bryn. A chrwydrai’r amheuon o 
dipyn i beth tua Shep y Foty a Rofar Pen y Bryn. Nid oedd 
dim sail i hyn, ond nad oedd defaid wedi eu Iladd yn yr un o'r 
ffermydd hyn. Ac ni ymesyd ci ar ei braidd ei hun. Eijthr 
er chwilio a chwilio ni chafwyd rhithyn o reswm tros ameu 
Shep a Rofar. Wedi i'r gwylio ddyfod yn gyffredinol, 
peidiodd y lladd, ond cyn sicred ag y byddai unrhyw braidd 
am noson heb wyliwr ceid Wyn neu ddefaid wedi eu Iladd 
ynddo fore drannoeth. Un noson, a G@r y Fron a Gar yr 
Hafod wedi bod yn gwylio’n ddigon hir i ryw hanner cysgu, 
clywent swn rhedeg, a’r defaid yn rhuthro heibio iddynt yn 
wyllt. I fyny a hwy fel bytheiaid dros y gefnen a’u cysgodai, 
ond yn rhy hwyr,—gwelent ddau gysgod du’n diflannu 
rhyngddynt a’r awyr, gan lithro heibio i dwmpath grug. 
Pan gyraeddasant yno nid oedd na siw na miw yn unman,— 
dim ond y defaid wedi tyrru at ei gilydd i gysgod craig, 4 
golwg ddychrynedig arnynt, yn anadlu’n drwm a chyflym. 

Dyfnhau, a dal i ddyfnhau, yr oedd y dirgelwch o hyd, a 
chynhyddu yr oedd y colledion. Penderfynwyd o’r diwedd 
wylio’r cWn, ac ar y nosweithiau hynny ni byddai Iladd, a 
thystiai Gr y Foty a Gwir Pen y Bryn fel eraill am eu cWn eu 
hunain nad oedd na Shep na Rofar wedi cynnyg mynd o’r 
buarth o gwbl, er heb wybod bod Ilygaid neb arnynt. Wedi 
wythnos neu ddwy heb ladd Ilaciwyd yn y gwylio, ond un 
bore dychrynwyd yr ardal a’r newydd bod nifer o Wyn Pen y 
Bryn wedi eu lladd yn ystod y nos. Tynnodd hyn bob 

rhithyn o amheuaeth oddiar Rofar, ac nid oedd Rofar yn iach 
chwaith y dyddiau hyn, a chadwesid ef i mewn y nos ers 
nosweithiau. Yr oedd y dirgelwch yn ddyfnach nag erioed. 
Tystiai Gwr y Fron a Gar yr Hafod ddarfod iddynt weled 
dau gi, a’r unig ddau a amheuid oedd Shep a Rofar, ac wele 
Rofar yn ddieuog. Gwyliwyd am nosweithiau wedyn drwy’r 
wlad, ond ni chlywodd ac ni welodd neb ddim ar él y noson y 
gwelodd Gwr y Fron a Gwr yr Hafod y ddau gysgod yn 
diflannu heibio i'r twmpath grug, ac nid oedd Iladd mwy. 
Llaciwyd yn y gwylio eilwaith, ond ymhen rhyw noson 
neu ddwy, yn nyfnder nos, disgynnodd sWn gweiddi a chyfarth 
a rhwygo erchyll ar y tawelwch. Neidiodd pob ffermwr a 
gwas o fewn clyw 01 wely, ac ymaith 4 hwy i chwilio. O 
gyfeiriad caeau Pen y Bryn, yng ngodre’r mynydd, y deuai’r 
swn. ‘Tawelai am ennyd, yna deuai drachefn yn fwy ofnadwy 
nag erioed, ac ar bob ebwch newydd cyflymai pawb yn eu 
rhedeg. Distawodd y swn yn hollol cyn i neb gyrraedd y fan, 
a bu chwilio peth am y lle y daethai ohono. Yr oedd defaid 
Pen y Bryn yng nghongl isaf y cae, yn dyn yn ei gilydd, a 
golwg ofnadwy ddychrynedig arnynt, ac ymaith 4’r fintai 
ir gongl uchaf. Yno cawsant olygfa yng ngoleu cyntaf y 
wawr i'w chofio byth. Yn gorwedd yn farw yr oedd oen 
a'i wddf yn gwaedu, a thipyn oddiwrtho gorweddai rhywbeth 
du, nad oedd nac oen na dafad. Beth ydoedd ond corff marw 
Shep y Foty, ac uwch ei ben yn eistedd, am ei fod yn rhy wan 1 
sefyll, yr oedd Rofar Pen y Bryn, yn ddoluriau i gyd, 4'1 geg 
yn llawn o flew Shep y Foty. Ac yr oedd Shep y Foty a’1 
geg yntau’n llawn o wlan yr oen a blew Rofar Pen y Bryn. 
Safodd pob un yn fud uwchben y gyflafan, ac yn araf gwawr- 
iodd y gwir arnynt. Ci’r Foty oedd y drwg, a chi Pen y 

Bryn yn ei wylio. Dyna paham yr oedd defaid Pen y Bryn 
wedi cael llonydd nes i Rofar fynd yn wael. A phwy a 
feddyliasai hyn am-Shep y Foty >? 

Wrth weled ei hen gi ffyddlon, cydymaith blynyddoedd 
ar y mynyddoedd, yn y cyflwr hwnnw, ac o bopeth wedi 
marw’n ddigymeriad, torrodd Gwr y Foty i wylo. Rhoddodd 
ochenaid drom a dofn, a !lifai ei ddagrau’n hidl. Ac er i bob 
flermwr yno fod wedi cael colled drwy Shep, ni allai’r un 
ohonynt beidio 4 chydymdeimlo ag ef o ddyfnder calon, 
canys gwyddent oll beth oedd cyfeillgarwch a ffyddlondeb ci. 
Safai pawb yno’n edrych arno, heb ddywedyd dim, a’i ddagrau 
yntau’n dal i ddisgyn, a'1 galon bron rhwygo. A thorrai’r 
wawr ar fintai brudd y bore hwnnw. 

Y cyntaf i symud oedd Gr y Foty ei hun. Aeth at 
Shep, cododd ef ar ei ysgwydd, ac ymaith ag ef heb ddywedyd 
gair wrth neb. Safodd y fintai’n fud a llonydd yno, yn ei 
wylio’n mynd rhyngddynt a’r wawr, ac aeth ias trostynt oll 
pan safodd ef am funud ar gopa’r bryn i orffwys ac ad-drefnu 
ei bwn. Yr oedd y bryn o dano’n dywyll, ac yntau 4’'i gi ar ei 
gefn yn fhgiwr du rhyngddynt a’r wawr rudd, wedi eu mwyhau 
i faint anghyffredin gan y goleuni dieithr. Bron na thybient 
fod un o hen dduwiau eu traddodiadau yn sefyll yno i basio 
barn ar y tir. A chymaint oedd eu harswyd nes sefyll ohonynt 
oll yno’n hir i syllu arno heb symud cymal. Wedi diflannu 
chono tros y bryn, ochneidiodd pob un a throdd i siarad 
a'r nesaf ato. Aethant at Rofar a moethasant ef, a than y 
moethau ysgafnhaodd yntau, dechreuodd ysgwyd ei gynffon, 
ac ymegryfhaodd. Mawr oedd clodforedd Rofar, ac os oedd 
ci’n perthyn iddo o bell gan unrhyw un o'r fintai, ymchwyddai 
ei berchennog ac esboniai’r berthynas. Cludwyd yr oen 

adref gan Wr Pen y Bryn, a helpai’r flermwyr eraill Rofar 
ymlaen pan arafai a dangos blinder. Yn gymysg 4’r edmygedd 
o Rofar yr oedd rhywbeth arall,—clod i’r ardal am hynny,— 
cydymdeimlad dwfn a phur 4 Gwr y Foty, am y gallai pob un 
ddychmygu beth allai teimlad dyn fod, wedi ei siomi yn ei gi, 
ac wedi methu 4 chadw’r gyfrinach. 


Ac eto, ni ddarfu’r lladd. Wedi marw Shep ni flinodd 
neb ddim mwy arno’i hun ynghylch gwylio, canys credai 
pawb fod y broblem o'r diwedd wedi ei dadrys. Cafwyd 
Ilonydd am ychydig ddyddiau, a thawelwyd meddyliau 
pawb. Un bore daeth gair fod rhai o Wyn y Bryniau wedi eu 
Iladd yn ystod y nos, a thaflwyd yr ardal i fwy o benbleth 
nag erioed. Yr oedd y ddau gi a welodd Gir y Foty a Gir 
yr Hafod yn ddau laddwr wedi’r cwbl, a pha un oedd y Ilail, 
ac ymhle yr oedd pan laddodd Rofar Shep y Foty? Os oedd 
gyda Shep, paham y ffodd yn Ile ei helpu> Ond, meddid, 
yr euog a fly heb neb yn ei erlid, ac y mae un ci gonest yn 
gryfach na dau euog. Dechreuodd y cynadledda a’r gwylio 
poenus wedyn. Dechreuwyd y tro hwn trwy i bob ffermwr 
ofalu am ei ddefaid ei hun, ond pan ddigwyddai Iladd ni 
leddid gymaint ar wasgar 4 chynt. Defaid y Bryniau, a’r rhai 
oedd ar yr un ochr i'r mynydd 4 hwy, a’'i caffai, ac ail ddechreu- 
wyd gwylio’n ddeuoedd, a phawb 4’u noson ; ond er bod Iladd 
mewn rhyw ran o hyd, ni ddelid dim. O’r diwedd, pender- 
fynwyd rhwymo’r cWn ond ni thyciai hynny. Un noson, 
Gwr Pen y Bryn a Dafydd Huws y saer oedd i wylio,—yr 
oedd i’r saer, yntau, ei ddefaid. Yn hwyr y nos honno, yn 
rhy hwyr i chwilio am neb arall, anfonodd Dafydd Huws air i 
ddywedyd nad oedd yn sicr y gallai ddyfod, am i Wr Pen y 

Bryn gychwyn, ac y deuai ef ar ei 61 ymhellach ymlaen, os 
gallai, fod ganddo arch i’w gorffen. 


Tuag un o'r gloch y bore aeth Gir Pen y Bryn i edrych a 
oedd Rofar yn ddiogel, a gwelai ef yn cysgu wrth ei gadwyn. 
Meddyliodd unwaith ei gymryd gydag ef, ond ei adael yno 
a wnaeth, a chychwynnodd. Aeth o gam i gam i fyny’r 
ffordd gul a'i gwrychoedd uchel a arweiniai tua’r mynydd. 
Yr oedd yn noson braf odiaeth, a thawelwch fel tawelwch 
mynwent tros y tir. Nid oedd arno lai nag arswyd wrth 
fynd, yn enwedig gan i gwningen groesir ffordd yn hollol 
ddirybudd, ac er ei waethaf ni allai beidio 4 meddwl am 
Ddafydd Huws.yn gwneuthur arch. Wedi mynd encyd o 
ffordd, clywai gadwyn yn ysgwyd wrth hen dderwen yr ysbryd, 
a daeth ias oer trosto, ond wedi chwilio gwelodd mai mul 
y felin oedd yn pori am y gwrych ag ef gan lusgo cadwyn 
gerfydd ei wddf. O dipyn i beth aeth 1 feddwl am ei fywyd ei 
hun a’i glodforedd, ond ni ymddangosai mor rhamantus yn 
y munudau hyn ag ar noson y gyngerdd honno. Yr oedd 
Natur o'i amgylch y funud hon mor unplyg, rywfodd, fel yr 
edrychai gogoniant nos y gyngerdd yn wag a diystyr. Daeth 
bore’r ymbil a’r esgob i’w gof, ac er y gwenai wrth feddwl am 
ei waith yn gorchfygu ei elyn cudd, ni allai ryw ymhyfrydu 
llawer yn y fuddugoliaeth. Safodd a’i bwysau ar Bont 
Geunant yn myfyrio am ysbaid, gan ei holi ei hun ai tybed 
bod John Williams a GwWr Pen y Bryn wedi eu huno mewn - 
gwirionedd. Onid oedd rhywbeth rhyfeddol o unplyg ym 
mhopeth o'1 gwmpas > Safodd ar Bont Geunant fel hyn wedi 
anghofio’l neges nes ei ddeffro gan gwymp rhywbeth i’r dwfr 
fel pedfai rhyw greadur yn neidio iddo, ac aeth yn ei flaen. 

Pan oedd yn dynesu at odre’r mynydd, aflonyddwyd arno 
gan swn rhedeg brawychus, a gwelai’r defaid yn rhuthro tros 
gefnen ac yn sefyll i edrych yn 6] rhyngddo a’r awyr lwyd- 
ddu. Dringodd tros glawdd y mynydd ar ei draed a’i ddwylo, 
ac ymlusgodd ymlaen felly cyn ddistawed ag y medrai ar hyd 
lawr. Arhosodd ennyd i wrando, a chlywai sugno glwth 
heb fod nepell. Ymlusgodd ymlaen wedyn a chynhyddai’r 
swn sugno fel yr ai ymlaen, a gwyddai’n union ei fod o fewn 
Iled twmpath grug bach iddo. Arhosodd wedyn i wrando. 
““O’r diwedd,”’ meddai, “ dyma’r lladdwr wedi ei ddal. Ond 
sut i gael gafael arno cyn iddo ddianc? a suti’wadnabod ? ”— 
a daliai’r llymeitian creulon, glwth, i fynd ymlaen yr ochr arall 
ir twmpath. Wedi dyfod yn ddigon agos, yn 61 ei dyb, 
neidiodd ar ei draed, ac ir ochr arall ag ef ar amrantiad. 
Dyna Ile yr oedd cen marw, a chi wrth ei wddf yn sugno 
gymaint fyth. Neidiodd y ci yntau i fyny pan welodd ddyn 
yno, a dechreuodd chwyrnu’n fileinig, a bygwth, ond wedi ei 
weled ar ei draed a’i adnabod, aeth Gwr Pen y Bryn yn rhy 
ddiymadferth i afael ynddo, a disgynnodd ar y twmpath 
grug 41 ben rhwng ei ddwylo. Na, ni fedrai fagu digon o 
wroldeb i wneuthur dim iddo. Rywfodd, ni wyddai sut, yr 
oedd ganddo ryw gydymdeimlad 4’r ci, wedi ei ddal felly yn 
gwneuthur gwaith mor wahanol i syniad posibl neb amdano. 
Cododd ei ben, i’w weled yn cadw’i dir ac yn chwyrnu, canys 
ni chyfarfuasai’r ci 4 neb erioed fel lladdwr defaid o’r blaen, ac 
ni wyddai pa beth i'w ddisgwyl. Ond wedi gweled Ilygaid y 
dyn oedd yno i’w ddal, a’r Ilwfrdra euog oedd ynddynt, 
gwyrodd yntau ei ben, a daeth yr un olwg i’w lygaid yntau. 

“Wel,” ebe Gir Pen y Bryn yn Ilesg, pan fedrodd ei 
feddiannu ei hun ddigon i hynny, “ Rofar bach, 'y ngwas i, 

ai ti sy ma?” Daeth Rofar ato, a llyfodd ei law,—a’r 
funud honno yr oedd rhyw frwydr annelwig yn dechreu ym 
mynwes Gwr Pen y Bryn na ddeallodd mo’i hystyr am amser 
wedi hynny. Ejthr ei deall a wnaeth. 


Eisteddodd ar y twmpath am na wyddai pa hyd, a Rofar 
yn llyfu ei law yn euog, ac yn edrych i'w lygaid bob yn ail. 
Yna gwawriodd arno mai'r peth goreu iddo ef a Rofar oedd 
mynd adre cyn gynted ag y gallent, os am guddio’r gyfrinach, 
canys gwyddai yn ei galon, o gyrraedd yn Ilwyddiannus, mai 
diogel a fyddai’r gyfrinach byth mwy, am nad oedd berygl i 
gi a ddaliwyd wrth y gwaith hwnnw unwaith fynd ato eilwaith. 


Ar y ffordd yn 61, clywent rywun yn dyfod i'w cyfarfod, 
ond cyn medru ohonynt ymguddio, cyfarfuasant 4 Dafydd 
Huws y saer. Trodd yn 6l gyda hwynt, a dywedodd Gir Pen 
y Bryn wrtho ddarfod iddo weled oen wedi ei ladd, ond er 
chwilio’n fanwl na allai ef na Rofar olrhain y lladdwr. Wedi 
mynd ymlaen dipyn gan ymgomio'n ddifyr, dywedodd 
Dafydd Huws,—‘ Fi welodd beth doniol wrth ddwad,— 
gweld yr hen Jane Dodd yn cael ei cherdded yn 4] a blaen 
gan yr hen Robert a Matilda’r ferch, wedi cymyd gormod o 
ddés o lodom, medden nhw, ac mae’n rhaid ei cherdded 
drwy’r nos, a rhoi coffi cry iddi bob rhyw awr, rhag iddi 
gysgu 1 farwolaeth.”” Chwarddodd y ddau am ben hyn. 
Yr oedd Dafydd Huws yn siriolach nag arfer, ac wedi mynd 
ymlaen ychydig awgrymodd eu bod ill dau ’n cael mygyn. 
Tynasant eu pibelli allan a thaniodd Dafydd Huws a daliodd 
y fatsen i Wr Pen y Bryn, a estynai ei bibell iddo, ac a baratoai 
i gysgodi’r fam 4'i ddwylo. 

“ Helé!” ebe Dafydd Huws, gan ddal y fatsen wrth 
ddwylo’i gydymaith, “ bedi’r gwaed yma sy ar y’ch Ilaw chi, 
John Williams >” 

Tynnodd Gwyr Pen y Bryn ei law yn 6l yn sydyn, a neid- 
iodd Rofar ati, gan dybio mai estyn rhywbeth iddo ef yr 
ydoedd, ac yn ei naid daeth i'r goleuni. 

“Ho!” ebe Dafydd Huws, “ dyma waed ar geg Rofar 
hefyd, bedi ystyr hyn?” Ac yr oedd yn amlwg ar ei ddull 
o ofyn y déellai’r ystyr yn glir. Llithrodd Gwr Pen y Bryn 
ei bibell i’w logell, gafaelodd 41 ddwy law yn llaw Dafydd 
Huws, a dywedodd wrtho’n ymbilgar,—‘‘ Er mwyn popeth, 
Dafydd Huws, peidiwch 4 deyd wrth neb, mae’r Iladd 
wedi darfod am byth heno, peidiwch, Dafydd Huws 
bach.” 

“Dyma’r cwbwl yn glir yrwan,’ ebe Dafydd Huws, 
“yr oedd o’n ffyddlon i'w gyd-laddwr nes 1 hwnnw ddwad 
i ladd y’ch defed chi, ac wedyn dene droi arno. Mae’n 
debyg mai’r un fath fase hi tase Rofar wedi mynd at ddefed 
y Foty, ond mai Shep fase’r arwr ac nid Rofar.” 

Ni allai Gwr Pen y Bryn ddywedyd dim ond,—* Peidiwch 
4 deyd, Dafydd Huws bach, da chi, peidiwch 4 deyd, peidiwch, 
Dafydd Huws bach.” A daliai ei afael yn dyn yn ei law 41 
ddwy law ei hun. 

“Dyma’r amod,” ebe Dafydd Huws, “ ydech chi’n 
cofio i chi, dro’n 6], ofyn i mi am gyngor >” 

“ Ydw,” ebe Gir Pen y Bryn yn grynedig. 

“ Chefais i ddim cyfleustra i’w roi o i chi hyd yn hyn,” 
ebe Dafydd Huws,—* yr amod ydi derbyn fy nghyngor i.” 

“ Bedi hwnnw?”’ sibrydai GWr Pen y Bryn wedyn. 

“* Mi alwa i acw ryw nosweth i'w roi oi chi,” ebe Dafydd 
Huws, “ ’ryden ni yn ymyl Pen y Bryn ‘rwan, nos dawch.” 
Ac ymaith ag ef yn Wr wedi ei drawsnewid yng ngolwg Gar 
Pen y Bryn mewn moment, o fod yn llariaidd i fod yn 
gnafaidd a chreulon. 


Wedi iddo fynd, trodd Gr Pen y Bryn at y t#, golchodd 
geg Rofar mewn llyn dwfr a basiodd, ac aeth i'w rwymo. 
Yr oedd y goler ynghau wrth y gadwyn. “ Mae’n rhaid,” 
eb ef wrtho’i hun, “ mai tynnu ei ben o'r goler wnaeth o,” a 
gafaelodd ynddi. Ond wedi sylwi arni, gwelodd ei bod wedi 
ei chau mewn twll gwahanol i arfer, a gwahanol i'r twll y 
caeodd ef hi ynddo wrth rwymo Rofar y nos gynt,—yr oedd yn 
sicr ohynny. Rhwymodd hi am wddf Rofar eilwaith, ac aeth i'r 
t¥ a'i galon yn blwm, gan ddyfalu pwy a allai fod wedi gollwng 
Rofar yn rhydd, i dynnu’r fath warth ar y teulu. A phender- 
fynodd mai’r peth goreu, cyn gadael i Ddafydd Huws ddad- 
lennu’r gyfrinach, oedd ei dadlennu ei hun, ond tybiai mai 
gwell oedd peidio 4 dywedyd dim nes deall beth oedd gan 
Ddafydd Huws yn ei fynwes. 


“ Rofar bach, ’y ngwas i, ai ti sy ’ma?”’ 


XII. 
DAFYDD HUWS Y SAER YN SYNFYFYRIO. 


LYN dwfn a chrwn, a chloddiau uchel 01 amgylch, oedd 
Llyn Cawgen, a chylchynid ef 4 choed oedd mor agos 
at ei gilydd nes bod ei ddyfroedd yn bygddu hyd yn 

oed ganol dydd. Rhedai’r ffordd fawr ar un ochr i'r Ilyn 
trwy r coed ar hyd min yr afon, a Ilwybr nad arweiniai i unman 
ond i ddyfnder y goedwig ac at hen foncyff oedd ar lawy, ar 
yr ochr arall iddi. Mor enciliedig ydoedd ag y casglai pob 
creadur swil yno am noddfa. Yno gwelid gwiwerod yn 
chwarae 41i gilydd ac yn neidio o gangen i gangen fel adar 
yn ehedeg. Yno y nythai ac y llechai pob aderyn ysig ei fron. 
Ac yno ar hyd y Ilwybr a arweiniai i ddyfnder y goedwig, 
y deuai cariadon dwy ar bymtheg a deunaw oed ar dro ar fin 
yr hwyr. Mor llonydd y Ilyn a distaw yr afon yn y llecyn hwn, 
oni chlywid yr aderyn Ileiaf yn ysgwyd ei adain, a’r wiwer 
ysgafnaf yn siffrwd y dail wrth neidio. Am y gwyddent hyn, 
ni ddeuai unrhyw gariadon yma er mor gysgodol y lle, ond y 
“ dwylo ieuainc.” Deuent hwy yma am mai lle enciliedig 
iawn ydoedd, ond er cymaint felly yr oedd, gwyddai’r “* hen 
ddwylo’’ fod lleoedd gwell i’w cael, Ileoedd 4’u cerryg a’u 
coed heb ddysgu na gwrando nac adrodd cyfrinachau. Am y 
perthynai’r nodwedd hon i’r lle, yma hefyd y deuai glaslanciau, 
oedd yn rhy arw neu’n rhy wrthun i feddu rhianedd eu 
hunain, 1 lechu, a gwrando ar galonnau ieuainc yn bwrlymu 
trosodd, a chael rhyw fath ar fwyniant bwystfilaidd yn y gwaith. 

Fin yr hwyr y noson yr oedd Dafydd Huws y saer a Gr 
Pen y Bryn i fynd i wylio’r defaid arni, clywodd y glaslanciau 
hyn stori nas deallent. O ddyfnder y goedwig yng nghyfeiriad 
yr hen foncyff pren, daeth chwerthin ysgafn y gellid ei gam- 
gymryd am fwrlwm dwfr onibae na fyrlymai’r dwfr yn y 
Ilecyn hwnnw. Ac ar 6l y chwerthin clywid llais genethig 
yn dywedyd,— Mae’r hen Ddafydd cyn syched 4 phric 
heddyw ; ‘rydwi'n siwr na fu o ‘rioed yn ifanc.”” Chwardd- 
odd ei chydymaith mor ysgafn a hithau, a dywedodd gan 
ymdrechu bod yn ffraeth—“ Mae o fel tase fo wedi’i eni’n 
hen ddyn.”’ Ond er cymaint methiant oedd yr ymdrech, 
yr oedd yn llwyddiant mawr i'r calonnau ysgeifn hynny na 
feddylient am ddim ond am eu byd gwynfydedig eu hunain, 
a chwarddodd y ddau am ben y geiriau. 

Yng ngrym ei lwyddiant, mentrodd y cydymaith ym- 
adrodd mwy rhyfygus, a dywedodd,—* Be oedd y sychgi’n 
ei neud pan gychwynsoch chi allan?” Mwynhaodd hi y 
gair “ sychgi’’ yn fawr, a chwarddodd yn hir am ei ben, ac 
wedi dyfod ati ei hun, dywedodd,—* "Roedd 0 4’i drwyn yn y 
tan yn edrych fel tase’r byd ar ben a phawb ar ddarfod amdano, 
a hynny ar yr adeg yma ar y flwyddyn hefyd.” 

Ac ai drwyn yn y tan, yn edrych fel pedfai’r byd ar 
ben a phawb ar ddarfod amdano, y gadawodd ei forwyn 
Ddafydd Huws y saer pan gychwynnodd allan y min hwyr 
hwnnw i gyfarfod a’i chariadlanc ar lwybr Llyn Cawgen. A 
chan mor ddieithr i’r cyffredin oedd y Ilun hwnnw ohono, 
methodd y glaslanciau 4 deall am bwy y sonnid, a phwy a 
siaradai. 

Ni ddychmygai’r ardal y gallai Dafydd Huws fod yn 
ddigalon o dan unrhyw amgylchiad, am na feddyliai neb y 

perthynai iddo yr hyn a elwir yn deimladau, Ilawer Ilai fod 
yn bosibl iddynt lywodraethu arno. I’r ardal ymgorfforiad 
o synnwyr cyffredin ydoedd, ac am yr elfen honno ynddo y 
sonnid mewn capel a ffair, mewn pwyllgor a chyngor, pa bryd 
bynnag y deuai ei enw gerbron,—Sul, gwyl, a gwaith. Ni 
ddangosodd erioed unrhyw arwydd fod a wnelai dim arall 
ag ef. Ni wylai dan y bregeth fwyaf teimladwy, er i'r 
pregethwr fod ar lan y bedd trwy gydol yr odfa, a bodloni’r 
mwyaf gwancus am y peth 4 hanes plant a phobl yn marw’n 
orfoleddus ; ac ni chwarddai yn y rhialtwch mwyaf. Llwydni 
gaeafol, neu wén ddisglair, oer, fel gwén lleuad, oedd ei 
oreu yn y cyfeiriadau hynny. Pan fyddai ar ei liniau dywedai 
ei storin synhwyrol a gramadegol wrth y Brenin Mawr. 
Yr oedd ei anghenion bob amser yn ymarferol, ac ni ofynnai 
byth am ddim na allai ei ddefnyddio’n llawn pe caffai ef. 
Am hynny ni chlywid ef unrhyw adeg yn erfyn am y cawod- 
ydd breision a'r tywalltiadau nerthol. 

Hen lanc ydoedd, ac fel hen lanc y cofid ef gan y rhai 
hynaf, hyd yn oed pobl Ilawer hfn nag ef,—hen lanc ydoedd 
yn blentyn. Gwisgai goler, a brwsiai ei wallt oddiar ei 
dalcen, fel g#r, cyn i'r plant o'r un oed ag ef golli eu diddordeb 
mewn lIlynnoedd Ilaid, na dechreu bwrw eu hatgasedd at 
ddwfr a sebon. Dechreuodd gymryd rhan gyhoeddus yn y 
capel, a darllen Taith y Pererin, yn ieuanc, ac ni chlywodd 
neb gryndod yn ei lais na phall ar ei barabl. 

O dipyn i beth daeth yn gynghorwr cyffredinol y fro. 
Ni chymerai llencyn fferm, ac ni phrynai ddarn o dir, ac ni 
feddyliai am ddechreu byw, heb fod am hanner awr mewn 
rhyw gongl neu’i gilydd yng nghwmni Dafydd Huws. Pan 
fyddai gWr mewn galar neu brofedigaeth deuai at Ddafydd 

Huws am gysur a chymorth, ac os byddai angen ar rywun am 
fenthyg arian, at Ddafydd Huws ydeuai. Os na fyddai ganddo 
ef rai i'w rhoddi, gwyddai am rywun a fedrai roddi, canys prin 
yr oedd neb na bu’n dadlennu ei gyfrinach iddo rywbryd 
neu'i gilydd. Yr oedd ei gyngor bob amser yn barod,—ni 
byddai pall ar ei ymadrodd. Ac er i'r gWr a siaradai ag ef fod 
wedi ei lethu gan ei dristwch nes methu 4 thorri ei eiriau trwy 
ei ddagrau, siaradai Dafydd Huws yn hollol lyfn, heb y cryn- 
dod lleiaf yn ei lais, nes tybied o'r gWr ei fod yng nghysgod 
craig nad oedd syflyd arni. 

Fei hyn yr aeth yn echel bywyd y fro. O'i amgylch ef y 
troai, a chredai Ilawer yr ai popeth yn gandryll pe symudid ef. 
Yr oedd ei wén yn-heulwen a’i Wg yn gaddug i bwy bynnag 
a’u caffai. Unwaith yr heriwyd ef, a hynny yn y nos, ar 
gyfer ffenestr Tu Hwnt i’r Afon, ac ni chlywodd neb yr her. 
ond Mary merch y t¥, ac ef ei hun. Gwyddai fod ei heriwr 
yn rhy ddewr i adrodd hanes y peth wrth neb, ac ni ddychmygai 
am ei adrodd ei hun; a phe gwybuasai ddarfod i Mary 
glywed, yr oedd yn ddigon hirben i wybod mai gormod e: 
dychryn hi iddi ddywedyd dim. A daliai Dafydd Huws i 
gerdded ymhlith ei gydnabod mor dalog ag erioed. Pan 
ddaeth y rhyfel degwm, gwyddai pawb mai’r peth doethaf 
a wnai ef, a gwnaeth llawer un yr un fath ag ef er mwyn cael 
ei gydnabod ‘yn ddoeth. 

Dyn fel hyn oedd Dafydd Huws i bawb bron yn ddi- 
eithriad. Byw ei hun yr ydoedd, 4 rhyw hen wraig yn edrych 
ar ol ei dj. Bu hi gydag ef am faith flynyddoedd, nes ym- 
ddangos yn rhan o'j eiddo, ond bu raid iddi hithau gilio ; 
flordd yr holl ddaear. Yn ei lle cafodd eneth ieuanc, un o'r 
math hwnnw a elwir yn “hoeden ifanc”’ ac yn “hen 

fifflen’”’ bob yn ail. Ni ellid meddwl, yn él syniad y fro, am 
ddau mwy gwahanol i'w gilydd yn byw dan yr unto, ac 
felly y tybiai’r eneth hithau. Eithr a hi ar y boncyff pren y 
min nos hwnnw, yng nghwmni ei chariadlanc, wedi gadael ei 
meistr yn edrych yn sych i'r tan, yr oedd Dafydd Huws 
y saer ei hun, y g#r doeth nad ymostyngai at unrhyw fath ar 
wagedd, ac nad ocedd teimladau cyffredin y natur ddynol 
yn ei gyffwrdd, yn yr un fan yn union a’i forwyn, ar yr un adeg, 
yn gwneuthur yr un gwaith. 

Bu yntau’n llencyn deunaw ced, a’r adeg honno deffrodd 
ei enaid yn ddwfn, ac yr oedd i'w enaid ef pan ddeffroai 
ddyfnder mawr. Eithr cymaint oedd ei lywodraeth arno’i 
hun ag na chafodd neb ond un erioed gyfleustra i weld ym- 
chwydd yr eigion. Ac yr oedd hithau fel gwylan ar wyneb y 
don, yn methu 4 theimlo’r symud, am y codid hi ganddo, ac 
am y tynnid hi i mewn i gynghanedd yr ymchwydd, heb 
gyfrannu ohoni ddim ei hun tuagato. A chan y credai ef 
y meddiannai hithau enaid dwfn, bodlonodd ar adael i ddyfnder 
alw ar ddyfnder, gan ddisgwyl i'r naill ddyfnder adnabod 
Ilais y Ilall,—ac yn hyn methodd. Medrai hi ganu’n hyfryd 
ddigon, a chamgymerodd yntau eiriau ei chan am iaith e1 
henaid, a hithau’n fodlon ar y canu ynddo’i hun, heb ei 
wneuthur yn iaith 1 ddim ond iddo’i hun. A’r munudau 
hyn, wrth syllu ar yr huddygl yn chwarae ar farrau’r grat, 
a chlywed swn traed ei forwyn yn cilio oddiwrth y t¥, 
crwydrodd ei feddwl ar hyd y Ilwybr y cerddai hi ar hyd-ddo, 
a gwelai hen olygfa yn y tan a welodd yno ganwaith o'r blaen, 
—ef ei hun yn Ilencyn ar yr un llwybr, a’r fun honno a aeth 
a'i enaid wrth ei ochr. CGwelai hwy’n cydgyfarfod ar y Ilecyn 
y cyfarfyddai ei forwyn 4’i chariadlanc arno, ac yna’n mynd 

fraich-ym-mraich trwy’r goedwig at y boncyff pren, ac yntau'n 
lleoli’r rhan ar ei lawes a gyffyrddai 41 bysedd hi, er mwyn 
medru rhoi ei fysedd ei hun ar yr un fan wedi mynd yn 6l i'w 
ystafell. Syllai i ddyfnder ei Ilygaid, a thybiai fod yno 
ddyfnder mawr. Gofynnai iddi suoganu iddo, a suoganai 
hithau ganeuon y fro, ond iddo ef 0'1 genau hi yr oeddynt 
yn newydd spon. Yr oedd un gan y tybiai ef na flinai byth 
ar ei chlywed yn ei thrydar—‘ Y deryn pur 4’r adain las,” — 
ac wedi ei gadael, wrth nodau’r gan honno y gwnai bopeth. 
Fe’i daliai ei hun yn ymolchi yn y bore gan symud ei ddwylo 
wrth amser “ Y deryn pur,” ac wrth ei hamser hi y brwsiai 
ei wallt. Pan fyddai’n gweithio, wrth ei hamser hi y llifiai 
ac y plaeniai goed, ac y cerddai’n 6| a blaen i'r gweithdy, nes 
bod ei fywyd i gyd yn un gan, a’r gan oedd “ Y deryn pur.” 
Ni ofynnodd i’r fain ddyfod o dan unrhyw amodau iddo, 
am na allai ddychmygu’r ddau yn gwahanu, gan y credai 
y dibynnai cynghanedd bywyd y naill ar fywyd y Ilall. 
Cofiai’n dda iddynt gerdded y Ilwybr hwnnw un min hwyr, 
at yr hen foncyff pren, ac aros yno'n hir, ef yn breuddwydio 
ac yn edrych arni, hithau’n anesmwyth ac yn edrych i 
bobman, ac yntau’n credu mai o ymchwydd ei chalon y 
codai’r anesmwythter. Yn ei freuddwyd fe’i holai ei hun a 
oedd ochr arall i'w bywyd, tybed ?—a fwytai hi, ac a yfai, ac 
a gysgai, fel y gweddill o blant dynion, neu ynteu ai math ar 
léyn byw ydoedd>? Ac a oedd ei chlustiau erioed wedi 
gwrando ar yr hyn y gorfodid plant dynion yn gyffredin i’w 
wrando, neu ynteu ai ar ganu yr oedd yn byw, a‘i meddwl 
wedi ei lenwi 4 meddyliau ei chaneuon yn unig? Deffrodd 
o'1 freuddwyd i'w gweld hi’n edrych yn anghyfforddus fel 
pe ar rywbeth na allai ei ddeall; ond arno ef yr edrychai, 

a chredai yntau y déellai ei henaid dwfn hi ei enaid ef i’w 
ddyfnder eithaf. 

Cychwynasant 1 fyny bryncyn oddiwrth y boncyff, a 
safent ar ei ben pan giliai rhimyn olaf yr haul tros y gorwel 
y tu él ir Eglwys. O’u blaen yr oedd golygfa i gynhyrfu’r 
enaid basaf. Gorweddai gwastadedd hir odditanynt 4’1 
orwelion yn ymgolli mewn niwlen ysgafn, a’r hen Eglwys 
iw gweld bron 011 sylfeini i fyny rhyngddynt a’r awyr. Y 
tu 6l iddi yr oedd yr awyr fel pedfai ar dan,—yn llosgi 4 than 
coch, di-flam, a gyraeddasai anterth ei wres ; a murmur dwin, 
a angerddolai’r tawelwch, yn dyfod 0'1 gyfeiriad, fel pe deuai 
o galon rhyw fyd a losgai’n eirias, y tu hwnt i'r gorwel a’r 
Eglwys. Gwelid y cochni o amgylch yr Eglwys a thrwy’r 
ffenestri, yn enwedig trwy'r ffenestr nesaf i'r allor. Yn yr 
olygfa honno yr oedd Dafydd Huws mewn byd a weddai i 
gynnwrf ei galon, a throdd i edrych arni hi. Ejthr crafu 
ysmotyn o faw oddiar flaen ei hesgid yr oedd hi, a gafodd 
wrth ddringo’r bryn. Daeth cwmwl tros ei wyneb am eiliad, 
eithr ni allai cwmwl aros ond ychydig yn y fath wres, a 
gloywodd ei lygaid fel ffenestri’r Eglwys. Estynnodd ei fys 
tua’r olygfa, a dywedodd,—" Jinny, dacw mynwes 1; mae 
tem! fy nghalon ar dan heno, a’r allor sy'n teimlo fwyaf oddi- 
wrth y gwres.” “‘ Dydio’n neis, yn tydi?”’ ebe Jinny, ac 
aeth ymlaen i grafu’r baw. Tawodd ef a rhyw hanner 
ochenaid, fe deimlai ei enaid yn crebachu ac yn merwino, 
a throdd oddiwrthi 1 syllu ar yr olygfa. Fel y suddai ac y 
tywyllai’r tan, teimlai suddo a thywyllu o’r tan yn ei fynwes 
yntau, ond buan y daeth ato’i hun pan glywodd ef hi’n suo- 
ganu’n ysgafn wrth ei ochr. Esboniodd ei hymddygiad fel 
rhywbeth yn perthyn i’r elfen ddieithr sydd i #r yn natur pob 

merch. Aethant i lawr yn 61, ac ymwahanasant mewn gwyn- 
fyd, wedi addo cydgyfarfod drachefn. 

Ni chyfarfu hi-ag ef y tro nesaf yn 6l ei haddewid, ac 
aeth ysbaid o amser heibio heb iddo ddyfod o hyd iddi yn 
unman, a daeth rhyw sibrwd anhyfryd i'r fro. Gan na 
wyddai neb fod dim rhyngddo ef a’r fin, ni phetrusid adrodd 
y stori yn y siop saer, heb gymedroli dim arni er ei fwyn ef. 
Dywedid ei bod hi’n mynd yn wraig ir Ddél, ac esbonid 
y manylion chwerw gan ddisgwyl iddo ef chwerthin; a 
chan na chwarddai, tybid mai am nad oedd peth felly yn 
ei fyd, fel ym myd y cyffredin, yr ymataliai. Ac mor gryf 
ydoedd ef nes cadw ohono ei wynepryd rhag dangos yr arwydd 
lleiaf o rwyg ei galon. 

Wedi ystyried y peth yn unigedd y nos, cofiodd am ei 
hymddygiad yn un o funudau mwyaf ei fywyd, gwelodd 
na charodd ef erioed mohoni hi, eithr mai miin 0'i greadig- 
aeth ef ei hun a garai. Ar hyn, digwyddodd peth rhyfedd, 
ymwahanodd y ddwy oddiwrth e1 gilydd yn ei fynwes,—y 
fin, a’r hon y tybiasai ef un adeg ei bod,—mor groyw onid 
aethant yn ddwy hollol wahanol. Gadawodd i Wr y Ddél, 
a ddaeth ymhen blynyddoedd yn Wr Pen y Bryn, y nail, 
cadwodd yntau’r llall, ac i'w chwmni hi yr ai ar awr hamdden. 
Gallai ei chael pan fynnai, canys yn ei galon ef yr oedd e1 
chartref, ei greadigaeth ef ydoedd, ni bu allan oi fynwes 
erioed yn oerni’r byd, ac i'w chwmni hi yr aeth yn y munudau 
hyn pan oedd ei forwyn am dro gyda’i chariadlanc wrth Lyn 
Cawgen. Cyfarfu a Jane Williams gannoedd o weithiau 
wedi hynny, ac yr oedd yn gyfeillgar hollo!l 4 hi, ond nid 
eiddigeddai ddim wrth Wr Pen y Bryn am ei bod hi’n briod 
iddo, canys nid hyhi, ond arall a gamgymerodd unwaith 

amdani, oedd ei gariad ef, ac ni allai Gir Pen y Bryn fynd 4 
honno oddiarno. Eithr os methodd Gwr Pen y Bryn fynd 
a1 dduwies oddiarno, ef a faluriodd ei eilun ohoni, ac ni 
feiai lawer arno'i hun pe maluriai yntau ryw eilun i} Wr Pen y 
Bryn, os byth y deuai cyfleustra. Dysgodd profiad ef mai 
enaid bach, caredig, arwynebol, oedd gan Jane Williams, ac 
na allasai hi amgyffred y troeon hynny gynt ond fel “ mynd am 
dro ’’ syml, i aros bargen, ac nid oedd ef yn fargen yn y cyfnod 
hwnnw ar ei hanes. O dipyn 1 beth aeth 1 gredu nad oedd 
Ile yn y byd i fain ei ddychymyg, a chadwodd hi’n dynnach 
yn ei fynwes nag erioed, a datguddiodd i’r byd y rhan honno’n 
unig ohono’i hun a allai’r byd ei ddeall. Fel y gafaelai’n 
dynnach yn y byd ac yr enillai arian yn gynhyddol, cynhyddai 
ei barch ai ddylanwad, ond gwyddai ef, trwy’y cwbl, mai 
dirywio yr ydoedd, a chiliai ar oriau unig i gwmni min ei 
fynwes, rhag colli gafael hollol ar ei byd hi, a’r byd y trigai 
yntau ynddo pan oedd yn hogyn deunaw. Weithiau hiraethai 
4 hiraecth trwm am weled corffori’r fin honno mewn bywyd 
a allai siarad, a dyheai ei enaid am gydymaith, ond ni allai 
anturio cymryd ei siomi eilwaith. Fel rhyw fath ar iawn 
ymglymodd fwyfwy am ei frawd, a phan welodd hwnnw 
wedi ei fodloni, ac wedi codi aelwyd iddo’i hun, fe’i difyrrai 
ei hun yn ei helpu, eithr nid oedd hynny’n ddigon. 
Ochneidiodd Dafydd Huws yn y fan hon ar ei fyfyrdod, a 
dychrynwyd ef gan eco ei ochenaid ei hun. 

Neidiodd ar ei draed a cherddodd o amgylch y t, a daeth 
yn “ ddyn ymarferol”’ yn ddigon buan i ateb curo wrth ei 
ddrws. Agorodd, a gwelodd Wr a fuasai yno y prynhawn yn 
holi ynghylch arch i'w frawd. Gwisgodd Dafydd Huws ei 
wyneb claddu, a gwahoddodd ef i mewn, a dywedodd wrtho 

mai disgwyl y coed bob munud yr ydoedd, y dechreuai arni 
cyn gynted ag y deuent, ac aeth y dyn i ffwrdd. Cofiodd 
Dafydd Huws am ei addewid i wylio y nos honno gyda G@r 
Pen y Bryn. Eisteddodd i°*lawr eilwaith, a dechreuodd 
ddadrys problem y cwn, ac o hynny aeth i geisio dadrys 
problem arall,—paham yr oedd Gwr Pen y Bryn wedi Ilwyddo 
i ail gymryd ei fferm, ac yntau wedi cael addewid ohoni gan 
oruchwyliwr yr ystad i'w frawd, ac wedi rhoddi cil-dwrn i'r 
goruchwyliwr am ei sicrhau iddo. Penderfynodd weled y 
goruchwyliwr drachefn ar unwaith. O amgylch y problemau 
hyn y troai, fel pryf o'r naill gannwyll i’r Ilall. 

“* Rhaid,” eb ef, “ mai Rofar oedd y ci arall, os nad 6, 
sut y meiddiodd Shep ddyfod ato i gae Pen y Bryn o gwbl, 
os na ddisgwyliai well croeso nag a gafodd.”” Meddyliodd a 
phetrusodd, ond yn ofer. “‘ Heno amdani i gael gwybod yn 
derfynol,” eb ef, “‘ a bydd hynny’n fantais i ddadrys y broblem 
arall.”” Ar hyn cyrhaeddodd y coed at yr arch. Anfonodd 
Dafydd Huws y forwyn, pan ddaeth hi i mewn, ar ei hunion i 
gyrchu’r gweithwyr i wneuthur yr arch, ac oddiyno i ddywedyd 
wrth Wr Pen y Bryn na allai ddyfod gydag ef ar yr awr benod- 
edig, os o gwbl. 

Rhoddodd y gweithwyr ar waith. Arhosodd gyda hwy 
nes bod yn sicr ddarfod i Wr Pen y Bryn gychwyn am y 
mynydd, ac aeth allan am dro. Yn ei dro aeth tua Phen y 
Bryn, ac wedi ei sicrhau ei hun fod popeth yn dawel, a phawb 
yn cysgu, aeth at Rofar, gollyngodd ef, caeodd y goler eilwaith 
fel yr ydoedd o’r blaen yn ei dyb ef, a dychwelodd at y gweith- 
wyr. Arhosodd am ysbaid gyda hwy, ac aeth ar 61 Gwr Pen 
y Bryn i'r mynydd. Pan ddaeth yn 61 yr oedd Gwr Pen y 
Bryn dan ei fysedd. 


XIII. 


HUWCYN A HUW. 


AFAI Gr Pen y Bryn ar riniog ei ddrws fin nos 
dradwy’r dydd y bygythiwyd ef gan Ddafydd Huws y 
saer. Myfyrio yr oedd ar y pryd ar hyn a’r Ilall, ac 

yn gwrando ar fwyalchen yn canu ar frigyn uchaf un o’r coed 
poplys o flaen y drws. Mwynhai ganu’r fwyalchen, ac ar y 
funud honno dymunai newid byd 4 hi. Cyfarthodd Rofar 
ar y buarth, tawodd y fwyalchen am ennyd a gwrandawodd, 
yna ehedodd ymaith tua’r mynydd. Dilynodd _Ilygaid 
Gwr Pen y Bryn hi, a gwelodd walch yn disgyn fel saeth 
oddiar fwa, clywodd sgrech, gwelodd blu duon yn chwalu, 
ac ni ddymunai mwyach newid byd a4 mwyalchen. 


Noson seiat ydoedd, ac yn agos 1 amser cychwyn iddi, a 
daeth y priodoldeb o fynd yno i ennill ei fyfyrdod yn nesaf 
peth. Hymiai ganu rhyw emyn, a disgrifiai iddo’i hun y 
seiat ai siaradwyr fel y disgwyliai iddynt fod ped elai yno. 
‘Yn ei dro daeth i gongl y sét ar bwys y sét fawr, a chlywai’r 
gwr a eisteddai ynddi yn codi a dywedyd ei brofiad. Aeth ias 
trosto, ac edrychodd yn frawychus tua’r mynydd ar y plu 
duon a ddaliai i godi a gostwng ar yr awel. “ Pam na ddaeth o 
yma echnos ?” eb ef wrtho'i hun, “ os oedd am roi ei gyngor 
i mi, a ddaeth o ddim neithiwr chwaith. Cyn y caift o ddeyd 
wrth neb am Rofar mi ddeydaf fy hun.” Crwydrodd ei 
feddwl at y gwylio defaid a dal Rofar, a’u dal ill dau gan 

Ddafydd Huws. Aeth yr ias arswydlon trosto eilwaith, ac 
anghofiodd y seiat yn ei waith yn ceisio penderfynu paham, 
tybed, na buasai Dafydd Huws wedi dyfod 41 gyngor 
ynghynt. A phan oedd yn ail benderfynu dadlennu’r gyfrinach 
am Rofar cyn caniatau i Ddafydd Huws wneuthur hynny, 
ymdaencdd rhyw ofn anneffiniol na allai ei ddeall drosto. A 
oedd gan Ddafydd Huws ryw amcan cudd i'w gyrraedd trwy 
oedi? Teimlai fod rhyw esboniad ar y peth, deuai ar flaen ei 
dafod, megis, a chiliai cyn iddo gael gafael arno a’ ddeffinio’n 
glir. Ac wedi’r cwbl yr oedd yr esboniad yn un syml iawn. 
Cofiodd y seiat a phenderfynodd fynd iddi, pe na bae i ddim 
ond i’w deimlo’i hun ar well telerau ag ef ei hun, canys 
dechreuasai dylanwad clodforedd y wlad golli ei fin a’i flas. 
Tybiai fod yr hen anesmwythter yn rhyw ymysgwyd, a 
phethau eraill yn cyd-ddeffro ag ef. Ofnai weld y ddrychiol- 
aeth o Fali Francis yn ei dadwisgo’i hun o'i gogoniant unwaith 
yn rhagor, fel ar y noson ryfedd a gostiodd gymaint iddo. Y 
pethau hyn a wnaeth iddo benderfynu mynd ir seiat. 

Ar hyn, gwelai Shén Bach yn dyfod ar flaenau ei draed, 
heibio 1’r beudai a’r ysgubor, ac i lawr at-wrych y Cae Dan T#. 
Edrychai 0’i amgylch bob hyn a hyn i weld a oedd rhywun yn 
sylwi arno, ac ymguddiodd Gwr Pen y Bryn y tu 6li un o'r 
poplys. Crymai Shén Bach pan fyddai’r gwrych yn isel, a 
phlygai i'w ddwbl wrth basio adwy, ac yr oedd gwén braf ar ei 
wyneb, Cyfarthodd Rofar ar Shén, cododd yntau ei ddwrn 
yn fygythiol arno, heb wybod bod ei feistr yn y golwg, dilyn- 
odd Rofar ef ai gynffon rhwng ei goesau ai ben i lawr, ac 
aeth yntau yn ei flaen, gan gerdded fel cath ar farwor. 
Enynnodd chwilfrydedd ei feistr, ac anghofiodd y seiat wrth 
wylio’i was bach a’i gi. Ymbhen ychydig eiliadau gwelai’r 


GWR PEN Y BRYN. 155 


pen gwas yn dyfod o gyfeiriad yr ystabl gan wargrymu, a 
cherdded yn yr un ystum yn union 4 Shén Bach. Dilynai ef 
gan lechu yng nghysgod y gwrychoedd, ac edrych yn betrus- 
gar fel pe methasai 4 deall beth oedd bwriad y gwas bach. 
Er syndod cynhyddol Gr Pen y Bryn, wedi i’r pen gwas fynd 
heibio i gongl yr ysgubor, gwelai Mary Leisa’n dyfod o’r 
llaethdy, yn edrych 0'i hamgylch rhag bod rhywun yn sylwi, 
ac yn mynd ar 6l y gweision, gan wneuthur yr un ystumiau’n 
union 4 hwythau. Wedii Mary Leisa droi heibio i gongl 
gwrych y Cae Dan T, clywodd ei meistr glec ysgafn cangen 
yn torri, aeth i lawr at gong! yr ysgubor, ac wrth ymestyn yno 
gwelai Sh6én yn mynd drwy adwy yn y gwrych i'r cae, yna'n 
cerdded ar ei draed a’i ddwylo ar hyd ffos glawdd oedd wedi 
sychu, ai wén yn ddigon llydan i’w gweled o bellter mawr. 
Ar ei 6] aeth y pen gwas trwy’r gwrych, a dilynodd Shén ar ei 
draed ai ddwylo ar hyd y ffos glawdd, yntau’n gwenu’n 
ddeallus erbyn hyn. Rhyngddynt cerddai Rofar yn ysgafn 
dan ysgwyd ei gynffon, ai ddiddordeb yntau gymaint 
a'r un ohonynt. Ymhen ennyd gwelai Mary Leisa’n cerdded 
y ffos glawdd yn ei chrwmach ar eu holau, ac ymddangosai’r 
pedwar mor eiddgar 4’i gilydd am gyrraedd rhywle’n Ilwydd- 
iannus, a chyfrannu o rywbeth hyfryd, a’r cwbl yn ddiau’n 
dawel eu meddwl fod eu meistr yn ddiogel yn y seiat. Yr 
oedd hyn yn ormod i Wr Pen y Bryn, ac fe’i cafodd ei hun 
yntau’n mynd yn llechwraidd tan gysgod yr ysgubor ac ar hyd 
yr un ffordd 4’i weision, dan wenu’n braf, heb wybod paham 
ond bod ei weision ai forwyn yn gwenu. Aeth at yr adwy a 
groesasant hwy. Petrusodd beth a ai heibio iddi, ond yn ei 
flaen yr aeth i'r ochr arall i’r cae, gyferbyn 4 hwy, ac wedi 
cael lle cyfleus yn y gwrych edrychodd trwyddo. 

Gwelodd olygfa ryfedd, a chlywodd s#Wn gweiddi brwd 
ym mhen pella’r cae. Aeth i lawr y ffordd yn ddigon agos at 
y bod a 4i trwy ei gampau yno i'w adnabod a deall yr hyn a 
ddywedai. Y geiriau cyntaf a glywodd oedd, “ Lwan, Huw ! 
Iwan, Huwcyn! hei, Huw! hei, Huwcyn!” yna y bod 
rhyfedd yn neidio ar y clawdd, ac yn gweiddi “ Hw-lé! 
hw-lé! Huw gole! Huw gole!’’ Y syniad y tu él i hyn 
oedd mai Huw oedd y goreu yn yr ornest, ond ym mhle yr oedd 
Huwcyn ? canys nid oedd ond un i'w weld yno i fod yn oreu. 
Yn y pellter gwelai Gwr Pen y Bryn bennau ei weision a’l 
forwyn yn awr ac yn y man yn codi tros y gwrych, ac arwydd 
chwerthin aflywodraethus arnynt. Chwarddodd yntau 
rhyngddo ag ef ei hun o'u gweld hwy’n chwerthin, eto heb 
ddeall y gyfrinach yn glir, ond daeth i’r goleuni ar fyrder. 
Huw Pant yr Afon oedd y campwr yn ymryson rhedeg ag ef 
ei hun. Ymddengys y deuai’r syniad at Huw weithiau nad 
un bod ydoedd, ond dau,—galwai’r naill yn Huwcyn, a’r Ilall 
yn Huw. Gosodai’r ddau i gystadlu a’i gilydd mewn campau, 
ac yr oedd ef ei hun bob amser wedi’r ymdrechfa ar du’r goreu. 
Gwyddai gweision a morynion Pen y Bryn, a holl weision 
a morynion a phlant yr ardal o ran hynny, yn dda am yr 
oruchwyliaeth hon yr ai Huw drwyddi. Y min nos hwn, 
wedi cymryd yn eu pennau i redeg ras yr oedd Huwcyn a 
Huw. Safai’r gWr dwhbl yn llonydd hollol ar ganol y cae, 4'i 
ddau droed yn ymyl ei gilydd. Cyfrifai ““ Wan, tw, thli,” 
ac i ffwrdd ag ef. Eithr cyn pen dau eiliad yr oedd yn 61 yn 
yr un fan, a’idraed wrth y ffon y cychwynasai oddiwrthi, yn 
ail gychwyn, am fod Huwcyn wedi cychwyn o flaen Huw. 

Penderfynodd y gW@r dwbl mai’r gystadleuaeth nesaf 
fyddai ceisio penderfynu pa un ai Huwcyn ynteu Huw a allai 

sefyll hwyaf ar ei ben. Nid y naill ar 6l y Ilall, ond gyda’i 
gilydd yr oeddynt i gystadlu. Safasant ar eu pen nes bod eu 
hwyneb fel pe am ffrwydro, a’u Ilygaid fel wyau, ond ni 
ildiai’r un o'r ddau, a chlywai'r gynulleidfa o'r pellter weiddi 
oedd yn hanner annog a hanner griddfan “ Lan, Huwcyn, 
Iwan, Huw,” yna ochenaid fawr a chwymp, a’r naill droed yn 
cyrraedd y ddaear bron cyn gynted 4'i gilydd. Daeth yn 
ddadleu mawr rhwng y ddau ornestwr ynghylch pwy a safodd 
ar ei ben hwyaf, ac yna ffraeo. Yn debygi hyn y rhedai’r ffrae, 
—“ Huw gole, nage Huwcyn,—nage Huw, nage Huwcyn,— 
nage was, Huw, nage ngwas 1, Huwcyn,—Tala fi was, tala di 
fi... Estynnodd un ohonynt ei law a chyffwrdd yr awyr yn 
ysgafn fel pe’n taro gwrthrych a safai o1 flaen. Daeth 
dyrnod trymach yn 6l, ac yr oedd yn amlwg mai’r Ilall a 
darawai'n 6l, canys ni safai’r g@r yn yr un fan wrth roddi’r 
ddau ddyrnod. Taflodd yr ymrysonwyr eu cét, torchasant 
eu llewys, a dechreu ymladd. Mor gyflym yr ymladdent 
nes ymdoddi o’r ddau yn un i olwg pobl, a’r un hwnnw’n 
dyrnu’r awyr. Wedi bod wrthi fel hyn am ysbaid eisteddodd 
yr ymladdwyr, a'r olwg ffraeo’n cilion araf oddiar eu 
hwynepryd fel cwmwl glaw oddiar yr awyr. Amlwg oedd 
mai rhannu’r wobr a wnaethpwyd. Cystadleuaeth luchio 
cerryg oedd y nesaf, ond digwyddodd trychineb, torrodd 
torlan odditan y gornestwyr oherwydd iddynt yn eu brwd- 
frydedd fynd ar lan yr afon heb wybod. Ar eu hyd i'r dwfr 4 
hwy, ond bachodd y troed chwith wrth y dorlan a gwared- 
wyd hwnnw rhag yr olchfa ddwfr. Neidiodd y gornestwyr 
i fyny ac i dir sych 4 hwy yn diferu o’u corun i’w sawdl, ag 
eithrio’r troed chwith, ond yn chwerthin yn galonnog iawn,— 
Huw oedd yn chwerthin am ben Huwcyn am syrthio i’r dwfr. 

Ac a Gir Pen y Bryn yn ei fwynhau ei hun fel hyn, 
clywai rywbeth oer_yn ymwthio i'w law. Trodd yn sydyn, a 
gwelai Rofar yn edrych i’w lygaid yn ymbilgar ac euog, ac 
yn ceisio ymwthio rhyngddo 4a’r clawdd, gan droi 1 edrych 
oddiwrtho bob yn ail. Cododd ei feistr ei olwg i'r cyfeiriad 
y troai ei gi ei ben iddo, a phwy a safai ryw ugain llath oddi- 
wrtho, ac arwydd amlwg arno ddarfod iddo fod yn dyst o 
ran or hwyl o leiaf, ond Dafydd Huws y saer. Gwelodd 
G@r Pen y Bryn ef, ac edrychodd arno heb ddywedyd dim. 

“Ho!” ebe Dafydd Huws, gan ddyfod yn ei flaen, 

dyma lle ’rydech chi, yn Wr cyfrifol, yn lle bod yn y seiat, 
yn mwynhau’ch hun yn edrych ar hanner-pan yn ceisio 
gneud ei hun yn ddau.” 

“Ta, dyma lle rydwi,” ebe Gir Pen y Bryn, heb ddim 
arall iw ddywedyd, gan geisio cadw’i gryndod yn gudd. 

“Nid Huw druan ydi’r unig un sy’n ddau yn y byd 
yma, ebe Dafydd Huws,—* y gwahaniaeth ydi hyn, un ydi 
o, a dim llawn un, ac yn meddwl ei fod on ddau. Ond dau 
ydi ambell un, ac yn ceisio rhoi’r argraff mai un ydio.” 

“Be 'dech chin feddwl, Dafydd Huws?” ebe Gir 
Pen y Bryn. 

“ Ddaru chi ddeyd mai Rofar oedd y ci Iladd defed?” 
ebe Dafydd Huws. # — 

“ Naddo,” ebe Gir Pen y Bryn, a gwyrodd ei ben. 

“Dyma ydwi'n feddwl,” ebe Dafydd Huws, “ mae 
ambell un yn ddau. Fe welir weithiau, er enghraifft, gachgi 
ac arwr yn ceisio cyd-fyw.” 


Gwingodd Gwr Pen y Bryn fel pe wedi ei wanu, ond ni 
ddywedodd air. 


GWR PEN Y BRYN. 159 


““Ydech chi’n benderfynol eich bod chi eisio cadw’r 
gyfrinach mai hwn ydi'r ci lladd defed >?” ebe Dafydd Huws. 
Ac ymwthiodd Rofar ymhellach rhwng coesau ei feistr a’r 
clawdd a chuddiodd ei ben. 


“Ydw," ebe Gir Pen y Bryn, “os ydech chi. Aros 
ddaru mi nes eich gweld chi, ond os ydech chi am i'r peth 
fynd allan, mi deyda i o f’hun rhag i chi gael fy slandro i.” 


“Rhy hwyr,” ebe Dafydd Huws, “ be ddeydith pobol, 
os deydwch chi ‘rwan wedi cadw’r peth yn hollol gudd am 
dridie > Onid dechre darllen eich gwir gymeriad a wnant >” 


Gwingodd Gwr Pen y Bryn eilwaith, ac ni ddywedodd 
air. Gwelodd yn glir yn awr reswm Dafydd Huws tros gadw 
i ffwrdd am dridiau heb ddyfod i roddi ei gyngor,—dyna’r 
rheswm oedd ar flaen ei dafod yntau, ond na allai ei ddeffinio 
pan oedd ar ben y drws. Ceisiodd ymwroli, safodd, ac 
edrychodd i fyw llygad Dafydd Huws. 

“ Bedi’ch cyngor chi, Dafydd Huws ?”’ eb ef, “ y cyngor 
y mae cymaint o bethau’n pwyso arno.” 


“Be oedd gennych chi eisio gen i ddechre’r gaea?” 
ebe Dafydd Huws. 


“Cyngor ynghylch rhoi i fyny ffarmio,’” ebe Gwr Pen y 
Bryn, gan ddyfalu beth oedd i ddyfod, a’i wroldeb yn 
dechreu treio. 

“Dyna fo i’r dim,” ebe Dafydd Huws, “ dyma ’nghyngor 

“Be?” ebe Gir Pen y Bryn yn syfrdanllyd. 


“ Rhoi i fyny ffarmio, fel y deydsoch chi, glame nesa,’’ 
ebe Dafydd Huws. 
Us 

Enynnodd Ilid Gr Pen y Bryn, ac fel Ilawer un Ilwfr, 
casglodd ei holl nerth i wneuthur un ymdrech fawr i ddyfod 
yn rhydd o grafangau ei wrthwynebwr, ac 1 ddarfod 4’r 
helynt. 


“Dafydd Huws,” eb ef, “ ’dydw i ddim am fadel o'r 
ffarm, gwnewch eich gwaetha. Mi ddeyda fy hun mai 
Rofar oedd y ci Iladd defed; ‘rydwi'n siwr o ryw esgus tros 
aros tridie.”’ Teimlai’n awr yn ddigon arwrol i ymsythu a 
rhoi fflach yn ei lygaid wrth gyhoeddi’r her. A chymaint 
oedd dylanwad ei ffug oni ddechreuodd Rofar yntau, chwyrnu. 
Gwenodd Dafydd Huws yn hunanfeddiannol a dywedodd,— 


“Well done, yr arwr. Dyna Huw! Yrwan am 
Huwcyn,—fo aeth i’r dWr, ynté>? Ydech chi'n dal i gredu 
bod peidio 4 thalu’r degwm yn iawn?” 

““'Ydw,” eb yntau, “a chan eich bod chi’n s6n am arwr- 
iaeth, dyna fase’n arwrol ynoch chithe.” 

“Prun ydi'r mwya arwrol,” ebe Dafydd Huws, “ ai 
talu’r degwm a bod yn ddistaw ynghylch y peth, ynte peidio 
a'i dalu, ennill clodforedd, a mynd at yr esgob i fegio pardwn 
wedyn >?” 

Gwelwodd Gwr Pen y Bryn fel y galchen, disgynnodd 
ffon a gludai oi law, crynai fel deilen, ymdrechodd siarad, 
ond yr oedd ei gorn gwddf yn sych, a glynai ei eiriau wrth 
daflod ei enau. Cododd y weledigaeth chono’i hun o flaen yr 
esgob ger ei fron, ac yng ngoleuni dadleniad didrugaredd 
Dafydd Huws gwelodd fheidd-dra’r weithred. Edifarhaodd 
o ddyfnder calon, a'r pregethwr edifeirwch oedd ofn. 
Dyma’r ail odfa i'r pregethwr hwnnw effeithio’n drwm iawn 


arno'n ddiweddar. Gwelodd Dafydd Huws y frwydr yn ei 


f 

fynwes, mingamodd mewn dirmyg, a dywedodd yn dawel a 
hamddenol,—** Huwcyn a Huw unwaith eto! Prun o'r 
ddau wna syrthio i'r afon? A phwy fydd yn chwerthin yr 
adeg honno? A wnaiff Huw ei hun hynny? A chwertha’r 
arwr pan wél y rhagrithiwr yn y ffos >” 

Methasai her, ni wnaeth Dafydd Huws ond gwenu yn ei 
hwyneb. Sut y Ilwyddai ymbil, tybed > 

“Be ydwi wedi neud i chi, Dafydd Huws?’”’ ebe Gir 
Pen y Bryn, 4 swn dagrau’n boddi ei lais, “i’ch gneud chi i 
ferlid i fel hyn?” 

*“ Be ydw i wedi neud i chi,” ebe Dafydd Huws, “i chi 
beidio 4 chymryd fy nghyngor i ar 61 ei ofyn?”’ 

““Pwy ddeydodd wrthych chi am y peth rhynga 1 ar 
esgob?”’ ebe Gwr Pen y Bryn. 

“Ydio’n wir?” ebe Dafydd Huws. ‘‘ Os ydio’n wir, 
nid yw o bwys pwy a ddeydodd. Y genadwri sy’n bwysig, 
nid y gennad.”’ 

“"Doeddech chi ddim wedi dychmygu’r fath beth 
dridie’n él,” ebe Gwr Pen y Bryn, “ neu mi fasech yn siwr 
o fod wedi ddeyd o.” 

“* Mae Ilawer Ilong fawr wedi suddo, llawer brwydyr wedi 
*hennill, a thynged llawer gwlad, heb sén am ddyn, wedi'u 
penderfynu mewn Ilai na thridie,”” ebe Dafydd Huws. 
“John Williams,” eb ef ymhellach gan ymsythu, “ wna 
chware plant mo’r tro, a'r goreu ydi i mi fod yn syth efo chi. 
Gwyddoch mai’r achos eich bod ym Mhen y Bryn, heb fod 
yn dioddef fel rhai eraill a beidiodd 4 thalu’r degwm, ydi 
am eich bod wedi begio’ch pardwn gerbron yr esgob gan lyfu’r 
Ilwch oddiar ei sgidie. Yna mi ddaethoch adre’n siwr o’ch 
aelwyd a’ch cysur a’ch parch di-haeddiant gan greaduriaid 

diniwed sydd ag arwr yn rhyw hanner duw ganddyn 
nhw. Ddyn! sut yr ydech chi’n medru byw yn eich croen 
wedi ch gwisgo 4’r fath ragrith > Meddyliwch am y peth yng 
ngoleuni’ch cydwybod y’ch hun yn lle yng ngoleuni syniade 
pobl eraill, A yw'r fath syniad &@ bodolaeth cydwybod 
wedi gwawrio arnoch rywdro? neu air unig syniad sy'n 
eich bywyd yw troi pob dwr i’ch melin y’ch hun?” 

“Pam fod arnoch chi gymint o eisio i mi fynd o Ben y 
Bryn >?” ebe Gwr Pen y Bryn, gan deimlo fel bretyn ger bron 
y gwr cryf. 

““Dydi hynny ddim o bwys i neb,” ebe Dafydd Huws, 
“ond geilw cyfiawnder am eich dangos yn eich lliw y’ch hun, 
ac os na roddwch rybudd i fadel oddiacw galangaea nesa 
ca’r ardal wybod sut arwr ydych.” Ac ni wawriodd ar 
Wr Pen y Bryn fod Dafydd Huws ei hun yn hyn o beth yn 
anffyddlon i gyfiawnder, gan ei fod am ei guddio ef ar amodau. 
Safodd yn fud, yn ddarlun o drueni, i edrych ar ei wrth- 
wynebwr. Syllai Dafydd Huws heibio i’w wyneb ar yr haul 
yn machlud tros yr Eglwys, ac ymddangosai’r Eglwys fel pe 
ar fin famio yn y cochni. Cododd atgof i'w feddwl o olygfa 
gyffelyb flynyddoedd maith yn 6l, a fu’n ei feddwl mor 
ddiweddar a dwynos gynt. “Na,” eb ef wrtho’i hun, “ ni 
chaiff hynny ddylanwadu dim arnaf yn fy mherthynas 4’r 
dyn yma.”” Eto gwasgai ei wefusau’n dynnach cyn ail siarad, 
a fflachiodd goleuni creulonach o'i lygad. Bu’r ddau yn 
ddistaw, y naill a’r llall yn edrych ar ei gilydd, nes clywed 
swn traed yn dynesu o'r pellter. 

“ John Williams,” ebe Dafydd Huws, “ dyma ’nghyngor 
i, a disgwyliaf i chi ei dderbyn o hyn i ben y mis. Dro’n él 
meddyliech am roi i fyny ffarmio. Wel, dyna’r peth calla 

ellwch ei neud. Mae gennych ddigon i fyw arno, ac os na 
byddwch wedi penderfynu hynny ymhen y mis, ca’r ardal 
wybod sut ddyn y mae hi’n ei hanner addoli, a byddwch yn 
fwy dibarch nag y buoch erioed.” 

Ac ef yn gorffen y frawddeg hon, pwy a ddaeth i’r golwg 
heibio i’r gongl ond y Parch. T. Cefnllech Roberts, yn dyfod 
i Ben y Bryn am ymgom a mygyn. 

“ Helo, ffrindie,” eb ef, “ pwy feddylie amdanoch chi’ch 
dau’n dal pen stori yn y fan yma, yn lle bod ar aelwyd Pen y 
Bryn? Ydech chi’n dwad i fyny?”’ 

Yr oedd Dafydd Huws yn rhy gall a chryf i ddangos dim 
arwydd o'r ffrwgwd, a cheisiai Gwr Pen y Bryn, yntau, ei 
adfeddiannu ei hun goreu y gallai, ac aeth y tri at y t¥ am 
ymgom a mygyn. Siriolai’r gweinidog y cwmni ei oreu, ond 
gerfydd ei chlustiau y llusgid yr ymgom, a chyn bo hir aeth 
Dafydd Huws ac yntau adref, gan adae! Gwr Pen y Bryn 
ar ei aelwyd ei hun i fyfyrio. Wrth fynd drwy’r drws allan, 
trodd Dafydd Huws at Wr Pen y Bryn, a dywedodd,—* Nos 
dawch, John Williams, hwyrach y gwelwn ni chwaneg ar 
Huwcyn a Huw cyn bo hir.”” A hwy ill dau’n unig a ddéellai 
ystyr y dywediad. Ar ei ffordd adref clywodd y gweinidog 
hanes Huwcyn a Huw’n ymgodymu yn y cae, a chwarddodd 
yn galonnog, heb fawr feddwl bod un oedd yn ei gwmni rai 
munudau’'n 6] yn cael ei fwyta gan ofid cudd wrth feddwl 
am agwedd arall i'r un stori. 

Mis du fu’r mis dilynol i ysglyfaeth Dafydd Huws y 
saer. Rhaid oedd iddo gadw’r gyfrinach iddo’i hun, er ei 
fwyn ei hun, heb ei hadrodd hyd yn oed wrth briod ei fynwes, 
oedd bob amser mor awyddus i'w helpu. Mor sicr oedd na 


throai dim Ddafydd Huws nes bod John Williams a Gwr Pen y 

Bryn cyn pen deuddydd wedi’r ffrwgwd ymhell oddiwrth ei 
gilydd yn ei olwg. Yr oedd Gr Pen y Bryn ar lwyfan na 
allai’r Hall byth obeithio dringo iddi; ac yn is, is, yr 4i 
beunydd yn ei olwg ei hun. Yr oedd ei edifeirwch ai 
fheidd-dra ohono’i hun yng ngrym y weledigaeth a ddangos- 
odd Dafydd Huws iddo, yn gywir hollol. Ond megis yn hanes 
pob gwan, dibynnai dyfnder ei edifeirwch, a'r fheidd-dra, 
ar bellter y waredigaeth. Beia’r gwan ef ei hun bob amser, a 
hynny’n gydwybodol, pan nad oes dim i'w ennill trwy feio 
arall. Goleuni’r farn yw'r unig un sy'n ddigon treiddgar 
iddo ei weled ei hun ynddo. Fel y pellhai’r waredigaeth 
dyfnhai’r edifeirwch a'r fheidd-dra, ac adwaenai Gwr Pen y 
Bryn Ddafydd Huws yn ddigon da i wybod bod y waredigaeth 
ymhell iawn yn wir. Fe’i condemniai ei hun am ei feddalwch 
yn mynd i ofyn cyngor iddo i ddechreu, a hynny heb fod er 
mwyn dim ond er mwyn ei fawrygu ei hun yn ei olwg ei hun, 
ac nid er mwyn y cyngor. Meddyliodd am syniad newydd 
yr ardal amdano wedi iddo beidio 4 thalu’r degwm, a buasai 
yn ei fyd newydd hwn yn ddigon hir i ofni mynd yn 6l i'r 
hen fyd ag ofn mawr. Ejithr yn awr yr oedd mewn cyflwr 
gwaeth na’i hen gyflwr. Beth bynnag fu syniad yr ardal am 
John Williams, ni bu erioed cyn ised amdano 4 syniad John 
Williams yn awr amdano’i hun. A pheth bynnag arall a 
dynnai ei sylw yn y dyddiau hyn, ciliai’n 6] at yr hen bwnc 
o hyd, o hyd. Fel pegwn y gogledd i’r nodwydd fagnet yr 
oedd Dafydd Huws iddo ef. Ato ef y troai ei olwg ar y Sul 
o bob cyfeiriad yr edrychai iddo yn y capel, ac ato ef y crwydrai 
ei feddwl o bobman ddyddiau’r wythnos. A phob tro y 
troai ato teimlai awel oer y gogledd yn deifio’i wyneb. Y 
mae’n wir fod blas creulonder ar gyfiawnder Dafydd Huws, 

ond oni pherthynai hynny i bob cyfiawnder? Onid oedd 
blas creulonder hyd yn oed ar y cyfiawnder dwyfol > Clywsai 
s6n yn aml am y ~ Dwyfol Lid,” a rhaid oedd i’r hyn oedd yn 
iawn yn Nuw fod yn iawn yn nyn. Myfyriai a meddyliai, 
crwydrai ei feddwl i'r diddordeb hwn a’r diddordeb arall, fel 
gwenynen am fél, ond yn 6l y deuai o hyd i'r un fan. A mwyaf 
y meddyliai, mwyaf y dyheai am gynghanedd ynddo’i hun, a 
mwyaf y credai mai Dafydd Huws, wedi’r cwbl, oedd yn iawn. 
Buasai’n holi beth a allasai rheswm Dafydd Huws fod dros ei 
wthio ef o Ben y Bryn, ond erbyn hyn dileodd ei edifeirwch 
y gofyniad hwnnw. Beth bynnag oedd y rheswm, rhag- 
rithiwr oedd ef ei hun yn ceisio ymddangos yn arwr ac aros 
yn Wr Pen y Bryn, ac nid oedd ei gosb ond ei gyflawn 
haeddiant. Cydsyniai 4 hynny’n rhwydd hyd yn oed yn ei 
funudau mwyaf cyfrinachol. I’r tir hwn y_ cyraeddasai 
ymhen y mis, a daliai i ddywedyd o hyd rhyngddo ag ef ei 
hun,—* John Williams a Gwr Pen y Bryn, Huwcyn a Huw, 
chwarddodd Huw pan aeth Huwcyn i'r dwr, pwy a chwardd, 
tybed, pan syrth John Williams i mewn?” A phob tro y 
dywedai’r frawddeg, deffroai pob greddf ynddo tros gadw 
John Williams ar dir sych. 


XIV. 
IAWN TROS BECHOD. 


AETH pen y mis, ac ymdrechodd Dafydd Huws y saer, 
ymhob sut a modd, ddyfod o hyd i Wr Pen y Bryn, i 
wybod a oedd am ufuddhau i’w gyngor, ond yn ofer. 

Er darfod i’r pechadur edifarhau, a chydnabod yn nyfnder ei 
galon mai’r saer oedd yn iawn, ac nad oedd yn deilwng o 
gwbl o'i safle a’'i barch, anodd ryfeddol oedd medru aros 
amdano i gyfaddef hynny wrtho, canys cryfach oedd ei 
weledigaeth nai nerth. Galwodd Dafydd Huws heibio i 
Ben y Bryn, ond nid oedd gWr y t¥ i mewn. Croesodd 
tuagato droeon ar ddiwedd seiat a chyfarfod gweddi, ond 
caffai wrthrych ei ddiddordeb yn ddwfn mewn ymgom 4 
rhywun neu’i gilydd, ac mor ddwfn nes bod heb sylwi bod 
Dafydd Huws yntau’n awyddus am ymgom ddofn a diddorol 
agef. Felly yr aeth mis, a phum wythnos, a chwech, heibio, 
oni ddaeth o’r diwedd yn gynhaeaf gwair, a phawb yn Ilawn 
eu helynt a’u prysurdeb. Deffrowyd yr ardal gan sn 
pladuriau a pheiriannau lladd gwair, a gweiddi a siarad a 
chwerthin y cynaeafwyr, a sn plant yn neidio’r gwanafau 
ac yn ymryson dal pennau ceffylau ir peirianwyr, a'r 
hogalennau i'r pladurwyr, yn erlid rhegen yr yd, a chwilio 
am nythod llygod meysydd. Ac mor hyfryd y tymor nes 
dyfod o’r hen yn ieuanc drachefn, a gellid gweled un a dau a 
thri yn hobian cerdded i’r cae yma a'r cae arall, ac yn 
eistedd i wylio’r lladd, ac atgoffa i'w gilydd wrhydri’r lladd 
yn y blynyddoedd a fu,—fel y lladdodd hwn a hwn, a hwn a 

hwn, oedd ddigon isel eu pennau erbyn hyn, y cae a’r cae, 
ynghynt na dim a glywyd erioed. Ac mai felly y buasai’n 
awr onibae am y peiriant Iladd, gelyn cynhenid pawb hen yn 
y tir, a'r dirywiad a ddaeth trwyddo i gyhyrrau’r oes oedd 
yn codi. Gwaith y rhai hyn yn dyfod i’r caeau a dawelai ac 
a lonyddai’r plant, canys hyfryd oedd ganddynt ddyfod i’w 
hymyl i orweddian a gwrando ar y storiau rhyfedd am y 
cewri oedd yn y byd cyn eu dyfod hwy iddo. 

Gwyddai Dafydd Huws nad gwiw oedd mynd i chwilio 
am Wr Pen y Bryn yn awr, gan ei fod yng nghanol berw 
cynhaeaf. Ejithr ni phryderai, canys yr oedd digon o amser 
tan galan gaeaf. Er hynny, da yn ei olwg fuasai medru 
ymdawelu yn y sicrwydd y byddai ei frawd ym Mhen y 
Bryn galanmai. Cyn bo hir daeth amgylchiadau a gyfododd 
ei obeithion am fedru taro ar Wr Pen y Bryn. Wedi wythnos 
o gynaeafu newidiodd y tywydd. Ar Ilwythi cyntaf o wair 
yn dyfod o’r meysydd, daeth yn ystorm o fellt a tharanau, gan 
ddinistrio gwaith wythnos gyfan. Dechreu wythnosau o 
dywydd ansefydlog oedd hyn. Weithiau byddai diwrnod 
go lew, ac ar ei 61 ddiwrnod yn dadwneuthur holl waith y 
diwrnod braf. Un min nos braf, wedi bore gwlyb, penderfyn- 
odd Dafydd Huws yr i am dro i Ben y Bryn heb ei ddisgwyl, 
ac y caffai ymgom bellach a’r g@r ynghylch yr hyn a olygai 
gymaint i’r ddau. A chymaint oedd ei sicrwydd fod holl 
amodau Ilwyddiant yn ei law, nes tueddu ohono i ganu 
rhyngddo ag ef ei hun pan oedd yn hwylioi fynd. A chymaint 
oedd syndod ei forwyn, 01 glywed ef o bawb yn rhoddi 
unrhyw fath ar ffordd i’w deimladau, ag y methai fynd ymlaen 
ai gwaith. Rhwng saith ac wyth cychwynnodd am Ben y 
Bryn trwy Goed y Pandy, y llwybr agosaf iddo. Yr oedd 

Coed y Pandy yn hen a chymysgryw, ac yno yr oedd yr afon 
yn brydferth odiaeth. Torasai wely dwfn iddi ei hun, a 
chludasai’r dwfr fawn o'r mynydd i lawr, onid oedd lliw 
mawn ar bridd a cherryg a boncyfhon coed, a'r ewyn yn y 
cysgodion hynny fel blodau gwylltion wedi eu torri o ryw 
erddi dieithr mewn gwlad bell, ac yn rhedeg i lawr ar wyneb 
y dwfr.. Ni allai neb wylio’r dwfr hwnnw oedd mor wahanol 
ei liw i'r ffrydiau a godai yn y meysydd cyfagos, nac edrych ar 
y blodau trochionnog hynny, heb i ryw deimladau dieithr 
ymgripio trosto, a rhyw hiraeth ei feddiannu am fro i ffoi iddi 
Ile na ddeuai nac ofn, nac erlid, na phryder, na phoen, trwy el 
phyrth. Tros y gwely dwfn hwnnw gwyrair coed,—y 
dderwen, y wernen, yr onnen, y fasarnen, y boplysen, a'r 
aethnen, a'r coed cyll yn ymrwyfo rhyngddynt. Y min nos 
hwn crynai dail yr aethnen a’r boplysen er bod yr awyr yn 
hollol ddi-chwa,—a’u si hwy a murmur y dwfr oedd yr 
unig sWn yn y goedwig, onibae ddianc o gwningen weithiau 
o ffordd rhyw greadur oedd am ei gwaed. O’r tuallan iddi 
clywid y gog, a'r gornchwigl, rhegen yr yd, a chaseg y 
ddrycin, ac yn awr ac eilwaith fref dafad ac ateb ei hoen. 
Anodd i enaid 4’i fryd ar boeni fuasai ei feddiannu ei hun yn 
y llecyn hwn, ac i'r llecyn hwn y daeth Dafydd Huws ar ei 
ffordd i Ben y Bryn i fwrw’i ddedfryd. 

Cyn gynted ag yr aeth i mewn i'r goedwig cyfarfu ag ef 
ddau gariad a adwaenai’n dda, ac aethant heibio iddo. Dau 
oeddynt yn hen gyfarwydd yn y gwaith,—cydgerddent hwy 
y llwybrau hyn cyn geni rhai oedd yn gariadon erbyn hyn, ac 
yn cerdded yr un Ilwybrau 4 hwynt. Gwenodd Dafydd Huws 
wrth basio’r ddau hen greaduriaid, a bu ei wén ac yntau yn hir 
cyn ffarwelio 4'i gilydd. Ymwthiodd ymlaen i’r coed, ond 

enillai’r swyn arno, ac ni allai fynd ymlaen ond ychydig heb 
sefyll 1 wrando ar si y coed a murmur y dwfr, a’r lleisiau adar 
o'r tuallan. Ac ef yn sefyll felly unwaith, clywodd gainc yn 
torri yng nghyfeiriad yr afon, a gwelodd ddau gariad eraill yn 
pwyso ar hen dderwen fawr uwchben yr afon, 4’u Iletgefn 
tuagato, wedi ymgolli cymaint yn serch ei gilydd nes 
anghofio’n Ilwyr y gallai neb fod yno’n eu gwylio. 


“*Rhoswch chi,” ebe Dafydd Huws, “ pwy yden nhw, 
tybed> Mae osgo’r eneth yn un ddylwn i nabod. 
Hwiw ! mae hi’n glos yn y coed ’ma.”” Yn y man symudodd 
y ddau, a cherddasant yn hamddenol fraich-ym-mraich 1 
lawr y Ilwybr a redai tua’r afon, ac fe’i cafodd Dafydd Huws ei 
hun yn llithro o bren i bren tuag atynt. Wedi cyrraedd o'r 
Ilwybr yn union uwchben yr afon, peidiai, ac yna yr oedd 
cwymp syth o ddwylath oddiyno at garreg oedd yng ngwely’r 
afon a chesail gysgodol oedd yn ymyl. Hawdd oedd mynd i 
lawr yn y fan honno, canys ffurfiai gwraidd coed fath ar 
risiau cyfleus, a gellid dal wrth gangen ystwyth a wyrai gyda’r 
disgynnydd hyd oni byddai’n ddiogel ar y garreg. Yma yr 
oedd tro yn yr afon, ac ochrau’r gwely fel muriau dwylath a 
thair o uchter, a’r coed yn gwyro’n gysgodol fel t6, a’u gwraidd 
y golchwyd y pridd oddiwrthynt yn gadeiriau, nes bod y rhai 
‘ a fyddai yno fel pe mewn ystafell ymhell o olwg y byd. Ryw 
ychydig o lathenni i ffwrdd, uwchben y rhan bellaf o’r tro yn 
yr afon, yr oedd hen geubren derw y tu 61 i ddrain a mieri, a 
digon o le i ddau ddyn corffol fynd i mewn iddo ynghyd, a 
thwll ynddo a wnaethpwyd trwy i gangen wyw syrthio ymaith. 
Yn y ceubren hwnnw yr oedd yr unig le i fedru edrych ohono 
i. mewn ir encilfa heb i neb yn yr encilfa weled y gwyliwr. 

Daeth y ddau gariad a wylid gan Ddafydd Huws uwchben y 
gesail hon, ac yntau’n dal i lithro o bren i bren ar eu holau. 
“Diaist 1,” eb ef;-“‘ mi ddylwn nabod cszo’r eneth beth 
bynnag,” a llithrodd y tu 61 i bren nes atynt. ‘Ac yn nes atynt 
yr ai o hyd onid oedd o fewn ychydig lathenni iddynt pan 
safent uwchben yr afon. Prin y credasai neb ai hadwaenai 
y gallai ef wneuthur gwaith fel hyn, ac yr oedd yn waith 
annheilwng ohono. Ond pan fo meddwl dyn wedi ei grynhoi 
ar weithred annheilwng fel ei feddwl ef y nos hon, oera 
awyrgylch foesol ei natur, fel y gwna mynydd rhew i awyr- 
gylch y mor, a daw gweithredoedd annheilwng eraill yn 
naturiol iddo, a ddirmygid ganddo pedfai’r dyn yn ei iawn 
bwyll. 

“ Ar f'engoch i,” ebe Dafydd Huws, “ os nad mab y Plas 
Isa ydio, hwnnw brynodd y ferlen fach yn sél Pen y Bryn.” 
Ac aeth yn nes atynt wedyn. Gafaelodd y llanc yn y gangen 
oedd uwchben yr afon, a llithrodd yn esmwyth ar y garreg 
oedd yn ei gwely. Gafaelodd y ferch, hithau, yn y gangen 
ar ei Ol, a llithrodd yno yr un mor esmwyth. Chwarddodd 
y ddau’n ysgafn, a cherddasant ar hyd min y dwfr nes dyfod 
ir gesail, ac eisteddasant ar wraidd pren i wylio’r dwfr. 
Adnabu Dafydd Huws chwerthiniad y ferch,—chwerthiniad 
tebyg oedd i'r un a glybu ef flynyddoedd maith yn 6] pan oedd 
ei galon yn ysgafn a di-siom, a’r byd heb ddechreu er ~ 
chaethiwo, a daeth anesmwythter trosto. Ciliodd heibio i’r 
drain a'r mieri at y ceubren, ac aeth i mewn iddo. Edrychodd 
drwy’r twll oedd yn ei ochr, a gwelai fod y ddeuddyn odditano 
yn union yn ei olwg. ‘* Pwy fase’n meddwl ?”’ eb ef wrtho’? 
hun. “Annie Pen y Bryn ydi’r eneth. Chlywes i air gan 
neb, a chlywodd neb arall chwaith, dybygwn i. Dyna pam 

fod hwn wedi prynu’r ferlen fach, ac Annie ddim yn torri 
*chalon wrth ei gweld hin mynd. ’Roedd y ddau’n dallt ei 
gilydd yn iawn,—mor ddyfn ydi pobol ifinc, ynté? "Tydi hi’n 
debyg i'w mam pan oedd hi’n ifanc >—yr un ffunud, a’i henaid 
yr un ffunud hefyd, mae’n debyg,—llond gwniadur o enaid. 
Dydi’r hen Ben y Bryn ddim yn gwybod am hyn, neu fase 
fo ddim yn deyd yr adeg honno nad oedd Annie ddim ag 
awydd setlo i lawr arni, os nad peth diweddarach ydi hyn. 
Mi fase’n riteirio fory nesa tase fo'n gwybod y deuai Annie a 
mab y Plas Isai fyw yno. Rhaid i mi dendio ‘mhegie os ydwi 
am i Dic fy mrawd fynd i Ben y Bryn. Rhoswch chi, John 
Williams, heno cyn i chi fynd i’ch gwely mi fyddwch yn 
teimlo’n od.” 


Fel hyn y siaradai Dafydd Huws ag ef ei hun wrth wylio 
mab y Plas Isaf, ac Annie merch Pen y Bryn, trwy dwll y 
ceubren. Ac ef yn dal i wylio, gwelai’r ddau’n gafael y naill 
yn llaw’r Ilall, ac yn sibrwd, ac er nad oedd murmur y dwfr 
ond prin i'w glywed, yr oedd yn ddigon i foddi eu geiriau 
hwy. Gafaelodd mab y Plas Isaf mewn carreg, taflodd hi 
ir dwfr, ac aeth rhyw nodyn hyfryd i furmur y dwfr wrth 
fyrlymu ohono tros y garreg. Yr oedd fel pedfai’n hanner 
chwerthin a hanner suoganu, a thorrai’r chwerthin weithiau 

mor sydyn ar y canu oni chwarddent hwythau ill dau wrth 

wrando arno. Gwelodd Dafydd Huws ynghynt nag y 
disgwyliasai ei fod ar dir santaidd, a theimlai ddarfod iddo 
gamu’n rhy arw a hy wrth ddyfod i'r fan. 


Wedi gwrando yn hir ar y chwerthin-ganu, a sibrwd 
cyfrinachau calon, trodd mab y Plas Isaf at Annie a sibrydodd, 

‘** Annie, canwch chi.” ‘‘ Be dae rhywun yn clywed ac yn 
dwad yma?” ebe Annie. ‘‘ Dim peryg,” ebe’r Ilanc, “* fedd- 
yliodd neb am ddwad i le fel hyn o’r blaen.”” Dringodd 1 
fyny’r grisiau gwraidd, edrychodd o'i amgylch i'w sicrhau e1 
hun, ac aeth i lawr yn 61. Dechreuodd Annie suoganu heb 
fod fawr uwch na murmur y dwfr, os yn wir yr oedd fymryn 
uwch. Fel y suoganai ymchwyddai ei bron, goleuai ei 
llygaid, canys yr oedd gan Annie enaid dwfn, ac yr oedd yr 
enaid hwnnw ar dan gan rym ei chariad. Eisteddai mab y 
Plas Isaf yn ei hochr, yna cyfodai a safai o'i blaen, eisteddai 
wedyn, ac yna cyfodai eilwaith, a’‘i lygaid fel flamau tan, a’i 
wrid yn dangos bod mér yn dygyfor yn ei fynwes. O’r diwedd 
eisteddodd yn ei hochr, gafaelodd yn ei llaw, ac edrychodd arni 
mewn gwynfyd, a hithau’n dal i suoganu ymlaen, ac ymlaen, 
alaw ar 6l alaw. O’r diwedd tawodd, ac arhosodd y ddau’n 
fud a llonydd yn hir, heb arwydd bywyd ynddynt ond flamau 
eu llygaid ac ymchwydd eu bronnau. Ac ni allai Dafydd 
Huws adael y ceubren er yn dymuno hynny ers meityn. 
Adwaenai’r Ilais, clywsai ef gan arall flynyddoedd lawer yn 6l, 
ond ni fflamiai llygaid honno, ac nid ymchwyddai ei mynwes, 
ac nid oedd ei henaid yn ddwfn ac yn effro. Meddyliasai ef 
unwaith ei fod, ond dysgodd profiad blynyddoedd ef ddarfod 
iddo gamgymryd, ac yn araf y dysgodd sut i adnabod enaid 
dwfn pan gyffyrddai ag ef. Ac yr oedd enaid mawr cynhyrfus 
y tu 6l1’r llygaid a’r Ilais hyn a feddai’r fin oedd o’i flaen. 
Gofidiai ddarfod iddo ddyfod yno, nid yno oedd ei le. Ar 
hyn trodd mab y Plas Isaf at Annie, a dywedodd,—‘* Un gan 
arall, Annie, cyn inni fynd.” “ Prun fydd honno?” eb 
Annie. “’Run fynnwch chi, mae pob un a ganwch chi yr 
un fath i mi,” eb yntau. Torrodd ddeilen eiddew i'w rhoddi 

iddi. Gwyddai Annie beth a olygai’r ddeilen eiddew, a 
derbyniodd hi 4’i gruddiau’n llosgi. Torrodd hithau ddeilen a 
rhoddodd hi iddo yntau, a dechreuodd suoganu,— 


“Y ‘deryn pur a'r adain las, 
Bydd imi'n was dibryder ; 
O brysur brysia at y ferch 
Lle rhoes i'm serch yn gynnar.” 


Yng nghyfaredd y canu hwnnw cododd ar ei thraed ac wyneb- 
odd ei chariad. Wrth ei wynebu wynebodd y ceubren, a 
gwelai Dafydd Huws hi wedi ei goleuo 4 holl ogoniant pryd- 
ferthwch enaid ar dan. Bu bron iddo lewygu. Gwelai’n 
sefyll oi flaen y fin a garasai ef erioed, y fin y ciliasai i'w 
chwmni ar hyd y blynyddoedd pan bwysai’r byd yn drwm 
arno ac yr enillai ei swyn arno, rhag ei lyncu’n Ilwyr ganddo. 
Wele’r ffin a oleuasai ei fywyd iddo er pan oedd yn hogyn 
deunaw oed, ac y bu byw er ei mwyn, yn ei haddoll, ac yn ei 
dilyn o ddydd i ddydd ac o flwyddyn i flwyddyn. Hyhi 
ydoedd y fin a greasai cariad ei galon, a gartrefai yn ei galon, 
ac na fuasai erioed 011 galon hyd yn hyn yn oerni’r byd,— 
wele’r fan honno’n sefyl! 0'1 flaen wedi gwisgo corff am y tro 
cyntaf erioed. Edrychasai ar fam Annie ers blynyddoedd fel 
eilun toredig oi dduwies, ond wele’r dduwies ei hun wedi 
camu allan 0'i galon. Yma syllai arni wyneb yn wyneb am 
y tro cyntaf. A syllodd Dafydd Huws arni fel un wedi ei 
feddiannu, trwy gydol y gan honno, a daliodd i edrych i’r un 
lle wedi eistedd ohoni'n 6l, ac wedi i'r ddau gyfodi a mynd 
oddiyno. Syllai yno, myfyriai, disgwyliai ail weled y weledig- 
aeth hyfryd, ac ni bu erioed mor amharod i gilio o unman ag’ 

or hen geubren y min nos hwnnw. Oedd, yr oedd hi’n 
ymgorfforiad byw o'r eneth a garodd ef erioed, yr eneth na 
wyddai neb am er bod, ond a oedd yn ei galon er hynny, yn 
cael ei hanwylo ganddo a’i haddoli, yn ei ddiddanu, ac ynei 
gadw 4’i olwg ar i fyny er gwaethaf y demtasiwn i edrych 
ar ilawr. Yr oedd dyfod i'r ceubren erbyn hyn fel dyfod i 
wlad y Tylwyth Teg, a hwythau 4’u rhith arno. Pan 
ddechreuodd symud, yr oedd yn dywyllwch, a bu raid iddo 
ymbalfalu ei ffordd trwy’r coed. Adref yn ei él yr aeth,—i 
fyfyrio. Ni allai anturio dwyn poen ar Wr 4'r fath un dan ei 
gronglwyd 4’r fin a welsai ef ar lan yr afon, heb fyfyrio cyn 
gwneuthur y gwaith, yn enwedig gan y tybiai hynny boen iddi 
hithau. 

Prin yr adnabuasai neb o'i gydnabod ef y nos honno pe 
cyfarfuasent ag ef, gan mor sigledig y cerddai, a chan mor 
ddyryslyd ei feddwl yr oedd. Aeth i'r t}, anfonodd y forwyn 
i'w gwely, ac eisteddodd yno heb na than na goleu, i fyfyrio, 
a siarad ag ef ei hun. A phe gosodem ei fyfyrdod mewn 
geiriau, rhywbeth tebyg i hyn a fuasai,— 

“Wel, mae o ’n dad iddi hi, adyna’r drwg. Pe baeo’n 
mynd oddiyno, rhaid iddi hithau fynd hefyd; a phe bae o’n 
aros yn ei warth wedi imi ddinoethi ‘i gelwydd o, fe lfn y 
gwarth wrthi hi am ei hoes. Os nad aiff o oddiyno, a minnau 
gadw'n ddistaw, dioddefa Dic fy mrawd, ac yntau’n dwad 
ymlaen mor dda, ac yn deilwng o ffarm fawr. Os deyda 
i'r hanes, dioddefa hi, ac os gwna i ddrwg iddi hi, fi fydd yn 
diodde fwya. Os gwna i ddrwg i Annie, fe leddir y ferch 
honno sydd gen i yn fy nghalon, yn sicr ddigon, ac wedyn 
fydd bywyd ddim gwerth ei fyw. Diar annwyl! be daswn i 
wedi dinoethi Gwr Pen y Bryn, ac wedyn ffeindio sut un ydi 

ferch o? Mi faswn wedi drysu’n lan,—fe’m daliwyd ar y 
dibyn! Mor wahanol ydi hi i'w mam! Yr un corff a’r un 
Ilygaid, ond nid yr un enaid, a methodd John Williams fynd 
a'r enaid hwnnw oddiarna i wrth gymryd Jane Williams, 
am nad oedd ganddi hi’r un. Ond mae’r enaid hwnnw gan 
Annie. Mae hi’r un fath yn union, yn union, a’r ferch yma 
sydd yn fy mynwes i, ond na welais i ‘rioed mohoni nes mynd 
ilan yr afon heno. O’r diwedd mae honno wedi cael corff. 
Gwnawn yn wir, dawn i'n dwad 4 drwg ar Annie, mi laddwn 
honno, ac O! y byd fydde hwn wedyn,—byd tywyll du, 
cymylog a niwliog, fel y wawr wedi ymwasgaru ar y mynydd- 
oedd. Dic fy mrawd, rhaid iti aros yn y Ddél am dipyn eto. 
Mi fydd y golled iti’n fawr. Mi fydd y golled yn fawr i 
John Williams pe bae o’n mynd o Ben y Bryn, neu’n waeth 
na hynny, cael dangos sut un ydio, ac mi fydd y golled yn fawr i 
Annie. Ond os gyrra i o oddiyno, neu ei ddatguddio fo, i mi 
y bydd y golled fwya,—gweld dinistrio un o’m mynwes ag 
yr ydwi wedi byw er ei mwyn hi erioed. Corff am honno 
ydi Annie. Yn bendifadde! ei lladd hi o’m mynwes fydde’r 
pechod yn erbyn yr Ysbryd Glan i mi. Na wna’n wir,— 
phechai byth mo’r pechod hwnnw.” 

Ar hyn yr oedd Dafydd Huws yn Ilygad eile. Dinistrio’r 
darlun hwnnw oedd ganddo yn ei fynwes, y darlun a’i daliodd 
wrth ei gilydd ar hyd y blynyddoedd, ac a’i cadwodd ar y 
Ilwybr er gwaethaf llawer cam gwag, fuasai ei bechod ef yn 
erbyn yr Ysbryd Glan. Nid yr un ffurf a gymer y pechod 
hwnnw i bawb, ond yr un un yw ei hanfod i bawb,— 
dinistrio'r ymgorfforiad a grewyd yn yr enaid o bopeth pur 
a dyrchafedig,—dinistrio’r Un a saif ar y bryn fry yn gwahodd 
a dywedyd,—* Dring i fyny yma, a mi a ddangosaf iti.” Y 

nos hon ymladdodd Dafydd Huws y saer frwydr fawr ei oes, 
ac enillodd hi. Ar un ochr yr oedd rhoddion goreu’r byd,— 
dial am ddifrio urddas, Iles un 0’ waed a’i dylwyth, a llwydd- 
iant bydol; ar yr ochr arall yr oedd delw, dim ond delw, a 
delw na wyddai neb am ei bod ond ef ei hun, ac na chaffai 
neb byth wybod chwaith,—ond delw a gorfforai ynddi ei hun 
bopeth a gyfrifodd ef erioed yn gysegredig. A’r ddelw a 
orfu. 

Aeth i’w wely rywbryd yn nyfnder nos, yn ei deimlo’i 
hun yn ieuangach dyn nag y’i teimlasai ei hun ers blynyddoedd, 
—ei enaid yn lan, a’r byd dan ei draed; ac yng ngrym ei 
fuddugoliaeth daeth bywyd yn newydd iddo. Dirmygai’r 
holl awgrymiadau isel a fu’n ei galon erioed, ac yn fwy nar 
cwbl, ei waith yn erlid y dyn gwan hwnnw John Williams 
Pen y Bryn. Cydnabyddai mai gwan ydoedd, ac yntau’n 
gryf, ac onid achos i'w amddiffyn oedd hynny, ac nid i'w 
erlid? Cysgodd Dafydd Huws yn dawel y nos honno, wedi 
penderfynu gadael John Williams ym Mhen y Bryn heb 
ddatguddio’r gyfrinach, a gadael rhyngddo ef a’i gydwybod, 
os oedd ganddo un, ynghylch ei gymeriad deublyg, a deffrodd 
fore trannoeth 4 gogoniant y fin a greasai ei galon yn danbeid- 
iach nag erioed. Disgleiriai gwawr y gogoniant hwnnw ar 
bopeth 0’ eiddo, gan ei wneuthur yn wyn ei fyd. 

Ymdawelodd yn hollol yn ei berthynas 4 Gr Pen y Bryn, 
a phenderfynodd aros heb siarad ag ef nes taro arno ar 
ddamwain, a thrawodd arno ryw brynhawn ffair y Ilan. 
Gwyddai ei fod yn ei osgoi drwy’r dydd, a rhywbryd yn y 
prynhawn gwyliai ef trwy gloer oedd ym mur yr efail yr aeth 
iddi i weld y gof. Siaradai ar y pryd 4 Samuel Jones y T? 
Glas, 4’1 wyneb yn drwm fel pedfai rhyw faich ar fin ei lethu. 

Taflai ei olwg yn anesmwyth tros ei ysgwydd, yn awr ac eil- 
waith, a gwyddai Dafydd Huws mai ei wylio ef yr ydoedd.. 
Croesodd ato o’r efail, rhoddodd ei law ar ei ysgwydd, a 
dywedodd wrtho fod arno eisiau gair ag ef pan ddarfyddai 
a Samuel Jones. Edrychodd Gwr Pen y Bryn arno fel pe 
newydd ddeffro i ddarganfod llewych gwawr bore’r farn ar ei 
wyneb. 


Wedi darfod 4 Samuel Jones, aeth ato,—nid oedd wiw 
osgoi ar 6l i Ddafydd Huws ofyn iddo’n bendant. Daeth 
Dafydd Huws allan o’r efail i'w gyfarfod. Gofynnodd iddo 
a oedd ganddo lawer o waith yn y Ilan, y medrai ef aros, a 
phan sicrhawyd ef mai ar fin cychwyn adref yr oedd, aeth 
gydag ef tua Phen y Bryn gan ymgomio am hyn arr Ilall. 
Wedi mynd o olwg pobl, a chychwyn i fyny’r caeau, safodd 
Dafydd Huws, ac edrychodd i fyw Ilygaid Gwr Pen y Bryn. 
Edrychodd hwnnw arno yntau fel plentyn drwg i lygaid 
ysgolfeistr. 


“John Williams,” ebe Dafydd Thess. “* swyddoch be sy 
gen i ei eisio hefo chi.” 

““ Gwn,” ebe John Williams yn grynedig. 

““Ydech chi wedi gwneud eich meddwl i fyny?” ebe 
Dafydd Huws. 


Nid atebodd Gwr Pen y Bryn ef, ond safai yno fel 
carcharor yn disgwy] ei gollfarn. 
“Wel,” ebe Dafydd Huws, “’rydw i wedi gneud fy 


meddwl i fyny. Bydd cyfrinach Rofar yn gudd rhyngoch 
chi a minne am byth cyn belled ag yr ydw i yn y cwestiwn. 

A bydd eich gwaith yn Ilyfu’r Ilwch gerbron yr esgob yn 
gyfrinach byth rhyngoch chi a’r esgob a'r stiward a minne, cyn 
belled ag yr ydw i'n y cwestiwn eto. Gan y stiward y clywes 
i’r hanes. Wnaiddim ymdrech i’ch gyrru o Ben y Bryn 
nac i’ch pardduo gerbron pobol. Ac yr ydech chi i ddiolch 
am hynny i'r angel o eneth yna sydd gennych chi,—Annie. 
Dangosodd hi i mi y trawst yn fy llygad fy hun, ac y mae 
hwnnw, bellach, wedi ei dynnu. ‘Rydwi'n gweld yn glir 
lwybyr fy iachawdwriaeth, ac y mae fy iachawdwriaeth i'n 
tybio amddiffyniad i chithe, dyna paham y credaf i mi dderbyn 
iachawdwriaeth yn wir. Ewch ar eich glinie i ddiolch am 
eich merch. Achubodd chi heb yn wybod iddi’ hun. Yr 
hyn ydi hi ac nid yr hyn a wnaeth hi ydi cyfrinach y peth, ac 
ni Wyr hi ddim am ei gwrhydri. Er hynny, hi yw’r iawn tros 
eich pechodau chi,’"—a daeth cryndod i lais Dafydd Huws 
a chynhyrfodd trwyddo, a gwelodd Gwr Pen y Bryn am y tro 
cyntaf yn ei oes fod iddo ei deimladau. Estynnodd Dafydd 
Huws ei law iddo, ysgydwodd ei law, a throdd ymaith heb 
ddywedyd gair mwy. 


Ni ddéellai Gr Pen y Bryn ei fyd am ennyd, a’r peth 
cyntaf a wnaeth wedi synio pethau’n weddol oedd mynd 
nid ar ei liniau ond ar ei sodlau. Rhoddodd dri thro arnynt, 
dawnsiodd a rhedodd tuag adref fel ynfytyn, gan ddawnsio a 
rhedeg bob yn ail. -Tybiodd ei briod pan gyrhaeddodd mai 
wedi ei lwytho’n gam, yn 6l ei gair hi am y peth, yr ydoedd, 
a synnai at hynny canys ffair Llangeunant ac nid ffair Llan 
Gain oedd. Annie oedd popeth gan ei thad y nos honno, 
Annie hyn, ac Annie’r llall, nes tybio o Annie, hithau, fod 
rhywbeth mawr 0'i le yn ei thad. Cerddai ar draws y t? ac 

ar draws y buarth fel hogyn deunaw, troai’n ei 61 o bobman 
bob rhyw ychydig eiliadau i ddywedyd rhywbeth wrth Annie, 
neu amdani, ac ni allai beidio 4 gwenu hyd yn oed pan siaradai 
o ddifrif. Aeth i'r caeau i chwilio i gyflwr ei wair, a safai bob 
hyn a hyn i edrych ar ei fferm, ac i roddi tro ar ei sodlau 
pan dybiai ei fod allan o olwg pawb. “Annie,” eb ef, 
* Annie ‘merch i wnaeth y cwbwl. Beth wnaeth hi, tybed ? 
Dim ods, mae popeth yn iawn.” Ac yn 6I dull rhyw ffwieyn 
oedd yn byw unwaith yn y Ilan, pan fyddai wedi ei fodloni’n 
fawr, ysgydwodd Gir Pen y Bryn law ag ef ei hun. 


Safodd ar ganol y cae, a rhedodd ei feddwl tros hanes 
bywyd ei ferch. Cofiodd hanes ei geni, ac yr oedd hwnnw’n 
bopeth ond dymunol. Er hynny, Annie a aned yr adeg honno. 
Gymaint oedd ei gogoniant iddo nes newid ystyr y digwyddiad 
hwnnw iddo. “*Onibae am hynny,” eb ef, “ni chawswn i 
nar byd mo Annie.” A daeth ei bechod yn wir gyfraniad 
at fywyd yn ei olwg. Daeth bendith trwyddo na ddeuai 
hebddo. Ac onid dyna’n wir un agwedd ar iawn,—traws- 
newid ystyr pechod,—gwneuthur hyd yn oed pechod yn 
foddion bendith i’r byd na chawsid mohoni onibae amdano ? 
Yr oedd ei bechod, a’i bechodau oll, yn wahanol i Wr Pen y 
Bryn ar ol deall mai rhinweddau Annie ai cadwasai rhag 
gorfod chwalu ei gartref neu fynd dan gywilydd. “ Mi ga 
fod yn Wr Pen y Bryn am dipyn eto,” eb ef, “‘ am fy mod i’n 
dad i Annie, er saled dyn ydi John Williams. Ond a ydi 
John Williams yn ddyn sal? Ar 6I ail feddwl, tydio ddim mor 
sal. Nid Gr Pen y Bryn ond John Williams ydi tad Annie, 
ia, fi, John Williams, ydi i thad hi, ac y mae John’ Williams 
yn ddyn go dda i fod yn dad i’w bath hi.” 

Ymchwyddodd John Williams ar hyn, a daeth i weld ei 
fod yn gystal dyn bob dydd 4 Gwr Pen y Bryn, nad oedd ei 
safle’n unrhyw anrhydedd arno, ac nad oedd yn ddiraddiad 
o gwbl i Wr Peny Bryn fod yr un un 4 John Williams. Beth 
bynnag oedd syniad y fro am Wr Pen y Bryn, yr oedd tad 
Annie yn deilwng chono,—a daeth cytgord yn ei feddwl 
rhyngddo ef a’i safle. Iddo ef ei hun, bellach, fel i’r ardal, 
yr un un oedd Gr Pen y Bryn a John Williams. Digwydd- 
odd y gynghanedd hon nid drwy ddarostyngiad Gwr Pen y 
Bryn, na thrwy bylu ei ogoniant, ond drwy ddyrchafiad 
John Williams. Yr oedd tad Annie’n deilwng o unrhyw 
urddas. 


Ar yr undeb hwn rhyngddo ef a’i safle yn ei feddwl ei 
hun yr oedd John Williams yn hollol fodlon. 


IV. 


Y TRYDYDD LLAIS—LLAIS DUW. 


XV. 
MATHEW TOMOS Y PANT UNWAITH ETO. 


NOSON cyn y Nadolig ydoedd. Gorweddai caenen 
o eira ar wyneb y ddaear, ac yr oedd blas rhew ar 
yr awyr. Fin yr hwyr hwnnw, ychydig cyn machludo 
o’r haul yn llwyr, safai Lewis, un o feibion Mathew Tomos y 
Pant, o flaen llidiart y meddyg, ei ddwylo yn ei bocedi, ei 
wyneb yn welw, ai drwyn yn goch, yn rhynnu yn yr oerfel 
a dal pen stori i Ned y Pentre. Er pob ymdrech i ddal yr 
ymgom i fyny, trech oedd yr oerfel na hwy, a bodlonent ar 
daflu gair i mewn yn awr ac eilwaith. 
““ Pwy ddeydest ti oedd yn sal acw?” ebe Ned. 
““ Nhad,” ebe Lewis. Yna distawodd am ysbaid. 
“Sal iawn?” ebe Ned. 
“ Reit sal’ ebe Lewis. 
“ Be wyt tin neud yma 2” ebe Ned, toc. 
* Aros i'r doctor ddwad yn 6l o’n t? ni,” ebe Lewis, ac 
yna’r ymgom wedyn ym mhen ei thennyn. 
Gloywodd wyneb Lewis yn sydyn, a gofynnodd yn 
awchus 1 Ned,— 
“Ddoi di i ganu carol?” 
Myfyriodd Ned am ennyd, yna atebodd,— 
“Do i, ond "does gen i ddim ond dwy neu dair, faint 
sy gen ti?” 
“Rhywbeth felly,” ebe Lewis, “fedri di ‘Yn y 
dyfroedd’ a * Blant Afradlon ’ >” 

““ Medra’n iawn,” ebe Ned, ac i ffwrdd 4 hwy; a’r peth 
nesaf a glywid oedd Ned a Lewis yn y gwyll yn canu carolau 
wrth y gwahanol ddrysau. Y mae’n wir nad oedd canu,— 


“ Blant afradlon, at eich Tad, 
Mee i chwi groeso, 
A fu 'mbhell o dir eich gwlad 
Yn hir grwydro,” 


yn rhyw wenieithgar iawn ar y noson cyn y Nadolig, nac,— 


“Yn y dyfroedd mawr a’r tonnau, 
Nid oes neb a ddeil fy mhen, 
Ond fy annwyl briod Iesu 
A fu farw ar y pren,” 


yn rhyw galonogol ac amserol iawn, ond yr oeddynt yn benill- 
ion crefyddol, ac yr oedd hynny’n ddigon gan Lewis a Ned. 
Daliai’r ddau i ganu o ddrws i ddrws, gan gael afal gan un, 
dimai gan y Ilall, oren gan arall, a chan ambell un fygythiad 
a llw. Pan ddeuai’r rhodd olaf, dyblai’r cantorion eu 
hymdrechion, er mwyn argyhoeddi’r gwrandawyr hyn o’u 
pechadurusrwydd a’u colledigaeth, Gymaint oedd eu 
Ilwyddiant ag y gwelid cyn bo hir finteioedd o blant yn cryg 
ganu pob emyn a ddysgasant erioed, o'r rhai hyn i,— 


“*Wele’r dydd ofnadwy'n dyfod 
I falurio’r ddaear ddrwg, 
I lwyr losgi lloches pechod, 
Wele’r mellt, y tan, a'r mwg.” 

Y mae pob plentyn yn ddiwygiwr, ac yn ddiwygiwr 
bygythiol. 

Toc, dyna swn cerbyd a adnabu Lewis fel cerbyd y 
meddyg, a rhedodd ar ei 61 am y feddyginiaeth i’w dad. 
Cychwynnodd tuag adref yn Ilawn trugareddau, ei bocedi’n 
Ilawn afalau ac orennau a melysion, ac atynt dair a dimai. 
Meddyliasai lawer gwaith am brynu Ilawddryll yn anrheg 
iddo’i hun, pan gafiai ddigon o bres, eithr yr oedd eu pris yn 
chwech a dimai ond ar adeg sél. Bu’n frwydr pa beth a 
gaffai am y tair a dimai, a'r diwedd fu penderfynu prynu 
owns o dybaco i’w dad i'w helpu i wella. Ar 6l cael y tybaco, 
aeth Lewis adref wedi anghofio’r oerfel. Trymbhai’r eira fel y 
dringai at y Pant, a chwysai yntau. Pan oedd heb fod nepell 
oddiwrth y t¥, gwelai rywun rhyngddo a’r awyr yn dyfod i'w 
gyfarfod. Y Parch. T. Cefnllech Roberts ydoedd. Wedi 
dyfod ato rhoddodd ei law ar ei ben, edrychodd arno’n 
ddieithr, a dywedodd, “* Machgen i, gofalwch fod yn fachgen 
da,” ac aeth yn ei flaen. Gwasgodd Lewis yr owns 
dybaco’n dynnach, a phenderfynodd ei fod eisoes yn fachgen 
da. Sut i roddi’r tybaco i'w dad heb-i neb ei weld oedd y 
broblem fawr. Aeth i’r t¥, ac yr oedd distawrwydd mawr 
yno. Wrth ddrws y siamber tyrrai’r plant gan edrych yn 
frawychus, a Moses yn eu cadw’n 61. Bob hyn a hyn torrid 
ar y distawrwydd gan siarad hanner ofnus. “ Fi sydd i gael 
edrych ‘rwan,” ebe un, “ Na, fi,” ebe’r Ilall. Y ddadl oedd 
pwy oedd i gael rhoi ei ben i mewn i weld ei dad nesaf, a 
Moses bob tro a roddai’r ddeddf i Jawr. Ar hyn, deallodd 
Lewis nad oedd pethau fel yr oeddynt pan adawodd ef gartref 
deirawr yn 6l. Rhuthrodd trwy ei frodyr i'r siamber, a 
dywedodd, ‘* Nhad,”’ ond nid atebodd neb ef. Yn lle hynny 

gwelai dalcen ei fam yn crychu arno tros y gwely, ei llygaid 
yn disgleirio’n laith, ac yn y gwely yr oedd ei dad 4’i wyneb 
fel calchiad y pared, ei lygaid yn serennu ar y té, gwén ar ei 
ruddiau, a’i law allan o’r gwely yn gafael yn dyn yn llaw ei 
briod. Cailiodd Lewis yn 6] yn llechwraidd i fysg ei frodyr 
ai chwaer, a theimlodd y tybaco unwaith eto yn ei boced. 
Wedi cael pob un i addunedu cadw’r gyfrinach, na ddywedent 
i'w nain oedd yn ei chrwmach wrth y tan, na hyd yn oed wrth 
eu mam, dangosodd gongl yr owns i'r plant, a sibrydodd 
““Nhad.” A deffrowyd eiddigedd santaidd ym mynwes pob 
un ohonynt y funud honno tuag at Lewis eu brawd. Yno y 
buont yn hir,—Moses yn geidwad y drws ac yn gadael iddynt 
bob yn un ac un, yn awr ac yn y man, estyn pen heibio i'r 
drws i gael cipolwg ar eu tad. 

Aeth yn hollol dywyll yn y t¥, ond wrth ddrws y siamber 
y safai’r plant o hyd. Cododd y fam i fynd atynt am eiliad, 
ond teimlodd y Ilaw’n gwasgu ei Ilaw hi’n drymach, a gwelai 
wefusau ei phriod yn symud. Gwyrodd atynt, a dyna a 
glywai,—* Sali—hyd y diwedd—bellach.”” Galwodd ar 
Foses ati, gofynnodd iddo oleuo’r t¥, a mynd i chwilio am 
gymorth, ond gwelai’r gwefusau'’n symud eilwaith gan sibrwd 
yr un peth, a'r pen yn siglo gan arwyddo “na.” Goleuodd 
Moses ganhwyllau’r siamber a’r t¥, ac ymhen yr hwyr a’r 
rhawg rhoddodd ef a Sarah Jane y plant ieuangaf yn eu 
gwelyau, ac aethant i'w gwelyau eu hunain. 

Yn yr ystafell arall trawodd y cloc saith a thipiodd 
ymlaen, ac ymlaen, ac ymlaen,—yr unig swn oedd yn yr 
ystafell, heblaw s@Wn anadlu byr y gwr a ddaliai i edrych i 
fyny, a gwenu, a gwasgu llaw ei briod nes methu ohoni 4 
symud o1 hunfan. Trymhai’r tawelwch, ni chlywid na siw 


186 GWR PEN Y BRYN. 


na miw yn unman, ond y cloc yn tipian, tipian o hyd, ac 
anadlu cyflym y claf. Symudodd y gwefusau drachefn,— 
“Wel, Mathew bach,” eb ei briod, “ be ga i neud i chi?” 
Ysgydwodd y pen a sibrydodd y gwefusau,—’* Sali—hyd y 
diwedd,”’ a rhyw eiriau eraill na ddéellai hi mohonynt. 

Trawodd y cloc wyth, a daliai i dipian o hyd, o hyd. 
Daeth gwich fach rywbryd oddiwrth echel y drws. Trodd 
y wraig ei phen, gwelai’r drws yn symud yn araf fel pedfai 
awel ysgafn yn ei agor, ond ni welai neb. Digwyddodd 
edrych tua’i waelod, a gwelai law fach yn gafael ynddo, ac yna 
Jimmy ar ei liniau yn edrych heibio i'w odre eisiau gweld ei 
dad. Daeth i mewn, edrychodd arno, a rhuthrodd yn ei él. 
Buasai bwrw coelbren ymysg y plant yn eu gwelyau ynghylch 
cael mynd i weld eu tad yn eu tro, a deuent wedyn yno o un 
i un ar eu traed noeth a’u dwylo. Yn ei dro daeth Lewis 4’r 
owns dybaco yn llawes ei grys. Ciledrychodd heibio i'r 
drws,.a methodd Lewis wedyn gychwyn yn 61 pan ddaeth 
yn amser iddo. Llerciodd oddiamgylch y drws, a’r nesaf 
ei dro yn anesmwyth yn ei wely. Agorodd y drws ymhellach, 
a llithrodd i mewn ar ei draed a’i ddwylo. Tynnodd yr owns 
o'i lawes, a dangosodd ei chongl i’w fam, gan bwyntio at ei 
dad, a dywedyd 4’r sibrwd uchaf at ei alwad, “‘ Carole.” 
Deallodd ei fam, a chlywodd y claf rywbeth cynnes yn disgyn 
ar ei law. Symudodd ei wefusau, gwyrodd ei briod, a chlyw- 
odd sibrwd,—-“ Sali—hyd y diwedd,” a’r geiriau_ eraill 
dieithr hynny. A thrawodd y cloc naw. 

Cysgodd y plant o un i un ond Lewis. Llithrodd ef 03 
wely drachefn, agorodd ddrws y siamber, a dangosodd yr 
owns wedyn heibio i gongl y drws i’w fam, gan bwyntio 4 hi 
at ei dad. Ysgydwodd hithau ei phen, a throdd i wlychu 

gwefusau ei phriod. Sibrydodd yntau ei henw, a'r geiriau 
eraill hynny na ddéellai hi mohonynt. Arhosodd ac 
arhosodd yno yn gwrando ar dipian y cloc ac anadlu ei 
phriod, ac ar bob sWn arall oedd i’w glywed yn nhrymder 
nos, o swn pryfyn ar y mur i furmur pell afon Geunant 
yng ngwaelod y cwm,—a thrawodd y cloc ddeg. Ceisiodd 
dynnu ei Ilaw’n dyner o afael ei phriod i fynd i alw ar Foses, 
ond gafaelodd ynddi 4 gafael haearn. Sibrydodd ei henw 
wedyn, a'r adduned honno, a’r geiriau eraill dieithr hynny. 

Tybiodd glywed s#n curo ysgafn wrth y drws, a 
gwrandawodd. Clywai rywun yn codi’r glicied ac yn dyfod 
ir ty. Agorodd drws y siamber yn araf, a rhoddodd y 
Parch. T. Cefnllech Roberts ei ben i mewn, ac o’r tu 6l iddo 
safai Gwr Pen y Bryn. “ Drwg ydech chi, Mathew Tomos 
bach ?”’ ebe’r gweinidog. Gwenodd yntau fwyfwy,—dyna’r 
cwbl. Plygodd y gweinidog ar ei liniau wrth ochr y gwely, 
dywedodd air wrtho am y dyffryn tywyll, ond gwenu’n 
siriolach a wnai Mathew Tomos wrth glywed am hwnnw. 
Soniodd y gweinidog am y Gar y Tu Hwat, a daliai Mathew 
~ Tomos i wenu fel pedfai’n gwrando ar hen stori a ddéellai’n 
dda. Yn y man gwelid deigryn yn treiglo’n araf i lawr ei 
ruddiau. CGwyrodd y gweinidog at ei wefusau, a chlywodd 
ef yn sibrwd,—“ Sali—hyd y diwedd,”’ a’r geiriau eraill hynny. 

“Be ddeydsoch chi’n olaf, Mathew Tomos bach?” 
eb ef. Symudodd y gwefusau wedyn, a deallodd y gweinidog. 
“ Ta’n wir, Mathew Tomos,” eb ef, “* Sali, a’r plant, a Iesu, a 
Johnny. Bydd y wraig a’r plant yn iawn dan gysgod Iesu,”— 
a gwenodd y claf fwyfwy. Teimlai ei briod ef yn tynnu 
ei llaw ato, gwyrodd a deallodd hithau ef y tro hwnnw. 
Sibrydodd Mathew Tomos wedyn y geiriau hynny, caeodd 

ei lygaid a llaciodd ei afael. A’r gair olaf a ddaeth tros ei 
wefusau oedd enwr plentyn blwydd y bu ei farw’n sél 
derfynol ar yr undeb rhyngddo a’i briod. 

Yn y pethau hyn oll yr oedd Gir Pen y Bryn wedi ei 
syfrdanu. Galwodd y gweinidog ar Foses a gyrrodd ef am 
gymorth a chwmni i'w fam, a deffrodd yr hen wraig a 
eisteddai’n cysgu ar y set] wrth y tan. Pan gyrhaeddodd y 
wraig oedd i gynorthwyo, cychwynnodd ef a Gwr Pen y Bryn 
adref. Siaradai 4i gydymaith, ond yr oedd ef yn fud, yn 
mynd yn ei flaen 41 ben i lawr. Ymadawsant yn nhrofa’r 
llan, a gwyliodd y gweinidog ef yn mynd tuag adref fel pe’n 
cerdded yn ei gwsg onid aeth o'r golwg. 

Wedi cyrraedd cefnen ychydig oddiwrth y t¥, safodd 
Gér Pen y Bryn ac edrychodd ar y dyffryn odditano, yn wyn 
dan yr eira a goleu’r lleuad. Edrychodd tuag 1 fyny, a gwelai 
seren ddisglair iawn yn union oi flaen. Pwysodd ar lidiard 
yn ymyl] a syllodd arni, heb deimlo o gwbl y brath rhew oedd 
yn yr awyr. “Mathew Tomos!” sibrydai rhyngddo ag ef ei 
hun, “ Mathew Tomos y Pant! Ymbhle mae Mathew Tomos 
yrwan? Ydio'r tu draw ir seren acw, tybed? Ydio'n 
mynd, ac yn mynd, ac yn mynd, heibio i nacw, ac wedyn 
draw, draw, y tu hwnt iddi? Ac y mae’r sér yn bell iawn, 
ebe Dafydd Huws y saer. Ydi'r hin yn oer iawn iddo fo 
fynd draw i'r pellter acw>? Ymhle mae Mathew Tomos 
heno, tybed? Yr oedd o’n gwenu wrth farw,—a Mathew 
Tomos y Pant oedd 0! Dydi’r Pant ddim wedi chwanegu 
dim ato na thynnu oddiwrtho. ’Phasiodd Mathew Tomos 
‘rioed mono i heb roi bow i mi. ‘Roedd 'y myd i yn rhywle 
uchel iawn iddo, ac eto 'roedd o’n gwenu wrth farw, wrth 
farw. Mae yntau mewn byd rhyfedd heno na wn i ddim 

amdano fo, ond ‘roedd o ’n gwenu wrth fynd iddo fel tae o’n 
ei nabod o’n dda. Ydio wedi cyrraedd y seren acw, tybed ?”’ 

Daeth parti o ganwyr carolau heibio, a dywedyd nos 
dawch wrtho, a phob un 4 law wrth ei gap. Gwyliodd 
hwy'’n mynd o'r golwg, a chychwynnodd tua’r tf. “* Fasen 
nhw ddim yn bowio i Fathew Tomos,” eb ef, “‘ ac eto ‘roedd 
Mathew Tomos yn gwenu wrth farw. ’Roedd y pregethwr 
y Sul yn s6n am y nefoedd fel plas gWr bonheddig. Ychydig 
wydde Mathew Tomos am fyddigions, ond mae o wedi gweld 
y Plas a Gar y T¥, ac eto ‘roedd o’n mynd i'w gyfarfod 
dan wenu, nid dan roi ’i law wrth ei gap fel hefo mi. Fedra 
i wenu’r adeg honno tybed pan fyddai’n mynd tua’r Plas ?”’ 

Ar hyn cyrhaeddodd y t#, ac agorodd Annie y drws iddo. 
Atgoffaodd y canwyr carolau iddo beth oedd syniad yr ardal 
amdano, a gwelodd yn Annie y cytgord a enillodd trwyddi hi 
rhyngddo a’i safle yn ei fynwes ei hun,—ond beth oedd y 
pwysau newydd hwn a roddai’r Greadigaeth a’i dirgelwch 
mawr arno ? 

Dywedodd hanes Mathew Tomos wrth ei briod. “ Diar 
annwyl,” ebe hithau, “ ’roeddwn i’ n clywed y gloch bach yn 
*y nghlust ers meityn, ac yn ameu mai felly’r oedd hi. John, 
mi awn ni yno yn cin hole.’ Llanwodd fasged 4 danteithion 
Nadolig ac angenrheidiau eraill, gwisgodd amdani a chychwyn- 
nodd y ddau tua’r Pant. Ymbhen ychydig yr oeddynt yn y 
Pant. Aethant i mewn, ac yn syth at dan y gegin. Yr oedd y 
fam a’r nain yn y gongl wrth y tan yn edrych yn syn a hurt. 
A’r ochr arall, mewn congl bron o’r golwg, eisteddai Lewis 
yn ei grys nos, wedi ei anghofio gan bawb, ac wedi cysgu 41 
bwys ar y pentan a’r owns dybaco yn dyn yn ei law; a'r 
wraig a ddaethai i mewn i helpu yn tacluso’r tf. 

Croesodd Jane Williams at Lewis, a gafaelodd yn y llaw a 
ddaliai’r tybaco. Dechreuodd siarad ag ef er mwyn cuddio 
ymchwydd ei chalon garedig. 

“ Bedi hwn sy gen ti, Lewis bach?” ebe hi. 

Deffrodd yntau’n ffwdanllyd,—* Nhad,” eb ef. Tyn- 
nodd hithau stori’r tybaco yn araf ohono. “ Wneiff dy dad 
byth smocio eto, machgen bach i,” ebe hi’n dyner, a’i llaw ar 
ei ben, a diflannodd Lewis dan ei dwylo i siamber y plant. 

“ Hei,”’ eb ef mewn sibrwd uchel a gwyllt yng nghlust 
pob un,—* nhad wedi marw.”” Ac er na wyddai’r un ohonynt 
beth oedd ystyr hynny, codasant oll cyn gorffen deffro, a’u 
crynhoi eu hunain o amgylch eu mam, fel adar yn cilio 1 
gysgod pren rhag yr ystorm, cyn iddi ddyfod, a chyn iddynt 
ei deall. 

Hen was Pen y Bryn oedd Mathew Tomos, a chynhygiodd 
Gr Pen y Bryn, yn ei drugaredd fawr, dalu holl gostau’r _ 
claddu, ond gwrthod a wnaeth Sarah Ann Tomos. Os hen 
was Pen y Bryn ydoedd, yr oedd yn briod iddi hithau, ac yr 
oedd yn rhaid i waed ei chalon fod ar ei arch. Tlodion 
oeddynt, tlodion iawn, a synnai Gwr Pen y Bryn at yr ystyfnig- 
rwydd hwn. Methu 4 mynd i fyd Sarah Ann Tomos yr oedd 
y ddau,—ni all y da arno fynd i fyd y tlawd er meddu ar galon 
fel y mér. Y mae eu byd mor wahanol ag ydyw byd gr a 
phlentyn,—ni all y naill byth groesi’r fin i fyd y Ilall. A 
dyna drychineb a dwyster bywyd y tlawd,—y sawl a all ei 
helpu ni all fynd.i’w fyd, a’r sawl a all fynd i’w fyd ni all ei 
helpu. “ Balch a thlawd,” ebe Gir Pen y Bryn a’i briod, 
yn eu hawgrymiadau ar y ffordd yn él, er heb ddywedyd 
hynny mewn cynifer o eiriau. Y mae’n wir fod balchter— 
y math hwn ar falchter—wedi ei ddenu gan dlodi ar hyd yr 

oesoedd, ond bob tro y priodasant bu’r ieuo yn gymharus. | 
dlodi gonest y gwedda gwir falchter. 

Trodd pobl Pen y Bryn yn 61 4’u calonnau’n gwaedu 
tros y teulu bach tlawd, unig, a lechai yn y gongl bellennig 
honno, ond er pelled y byd oddiwrthynt, yr ystorm wedi eu 
cyrraedd. A synnent yn dosturiol at Sarah Ann Tomos yn 
sefyll cymaint yn ei goleuni ei hun. Dyna’r ymgom, ond yn y 
distawrwydd cofiai G@r Pen y Bryn mai enw ei briod a’i 
blant oedd ar wefusau Mathew Tomos ddiweddaf. Deéellai 
ef hwy, ac y mae’n debygol mai’r rhai a enwodd olaf oedd yr 
unig rai a ddeallasai erioed. Gwnai—déellai Mathew Tomos 
ei briod, ei blant, a Iesu, a gwenai Mathew Tomos wrth 
farw, wrth farw. Ni allai ymddygiad ei briod, felly, er iddo 
gymylu trugaredd Gwr Pen y Bryn, fod yn un annheilwng 
jawn, nac yn un tywyll i'w gwr. 

Daeth bore Nadolig, ac ysgafn oedd calon pawb wrth 
feddwl am y baban a aned ym Methlehem, eithr nid wrth y 
crud hwnnw y treuliodd Gir Pen y Bryn y dydd, ond uwchben 
gwely Mathew Tomos, yn edrych arno’n gwenu wrth farw, 
ac wynebu’r Boneddwr Mawr yn ei Blas. Dyna’r syniad 
am y lle oedd yn ei feddwl 0 hyd. O’r holl bethau a glywsai 
am y fro honno, y syniad olaf amdani a lynai wrtho, fel mai’r 
olwg olaf ar gyfaill a 1{n wrthym ninnau. Ni chrwydrasai 
ei feddwl erioed gymaint mewn ychydig amser oddiamgylch 
y lle hwnnw ag a wnaethai er y nos gynt. Rhyw syniad 
annelwig amdano, yn rhywle yng nghilfachau ei enaid, a 
fuasai ganddo erioed. A dechreuodd yntau ddymuno am 
gipolwg ar y tir,—cipolwg pell, cyn gorfod ei wynebu ei hun, 
_er mwyn dygymod 4’r fro. Tybiai weithiau mai mwy, yn sicr, 
a fuasai ei anrhydedd ef—GwWr Pen y Bryn—yno, nag 

anrhydedd rhyw lanhawr ffordd fawr fel Mathew Tomos. Eto, 
mor ychydig, wedi meddwl am y peth, a wyddai ef am y fro 
yr aethai Mathew Tomos iddi, ag y teimlai mor ddedwydd 
ar ei fin. Gwrandawsai ar bregethu ar hyd ei oes, ac yr oedd 
yn weddiwr cyhoeddus, ond leied a gafodd gan nac efengyl 
na gweddi! Suai’r efengyl ef i feddwl nad oedd ef megis 
eraill, a bodlon ydoedd ar ei weddi os Ilwyddai i gael 
y saint i borthi,—y saint oedd gwrandawyr gweddi iddo. 
Gwrandawsai lawer tro ar ganu,— 


“ Byth ni threulia 
Tynion dannau'r delyn aur,” 


a chredasai mewn modd annelwig mai rhyw wlad y delyn 
oedd cartre’r saint. Enithr ni allai Mathew Tomos ganu na 
thelyn na pheth,—a gwenai ef wrth farw. Ni sylweddolodd 
ef erioed o'r blaen mor fawr yw'r Greadigaeth, ac mor ddirgel 
yw Duw. _I'w gyffes ffydd hyd yn hyn yr oedd y ddau cyn 
gliried 4 bod dau a dau’n bedwar. 


Myfyrdod hir, beichus, troellog, fu myfyrdod Gr Pen y 
Bryn am ddyddiau wedi gweld y wén honno. A ffordd 
droellog, gwmpasog, yw ffordd enaid tua’r goleuni. Ceisiai 
esbonio’r wén, a'r byd yr aeth Mathew Tomos iddo, ac eto ni 
allai ei gael ei hun i edrych ar y byd hwnnw wyneb yn wyneb. 
““O1" eb ef ar ddechreu pob myfyrdod, “ mor ddedwydd 
fum ir hanner blwyddyn dwaetha.” Yna troai arno’i hun 
ac fe’i holai ei hun a fuasai’n ddedwydd mewn gwirionedd. 
Onid rhyw ysfa annefhniol, anesmwyth, a gofiai yn ei enaid 
er pan gofiai ddim? Onid honno’n deffro a’i taflodd i frwydr 

y degwm? Ac onid ei gwaith yn ail ddeffro er ei waethaf, ac 
nid gwir berygl oddiwrth Ddafydd Huws, a’ gwnaeth yn was 
ir gwr hwnnw? A beth bynnag a wnaethai Annie i'w dynnu 
oi ddwylo, oni chodai rhyw anesmwythter cudd ynddo o'i 
waith yn dibynnu hyd yn oed ar Annie am ei syniad 
amdanoi hun ai safle? Yn wyneb hyn ofnai godi 
el olwg tuar wlad yr aeth Mathew Tomos iddi mor 
rhadlon. Deuai arswyd trosto, yna ymysgydwai a 
dywedai,—* Dyma fi ’rwan dan draed hyd yn oed fy 
hen was fy hun,’”—a chodai ei olwg mewn math ar her i'r 
Pwerau Tragwyddol a’i gwasgai. Yn ei her dirmygai bawb a 
phopeth,—dirmygai hyd yn oed deulu Mathew Tomos. 
Ond ciliai’r gawod, a gwelai wraig yn gwrthod arbed iddi ei 
hun yr aberth a liniarai ofid ei chalon wrth orfod ymdrechu i 
dalu am ddu i'w theulu, a gwelai hogyn bach 4’1 bwys ar y 
pentan yn ei ddillad nos, ac owns o dybaco i’w dad yn ei law. 
Ie, dyma’r unig le wedi’r cwbl yr oedd Mathew Tomos yn 
gyfforddus ynddo,—gyda’r wraig ar plant hyn,—a gwenai 
Mathew Tomos wrth farw. A oedd y lle hwnnw yr aeth 
iddo yn llai o blas g@r bonheddig, tybed, nag o gartref dyn 
tlawd,—yn Ilai o Ben y Bryn nag o Bant>? Arferasai gredu 
erioed mai perthyn i dras yr uchelwyr, fel ef ei hun, yr oedd 
y GW a alwai ef yn Fod Mawr, eto gwenai Mathew Tomos 
wrth ei wynebu. Llethwyd ef i’r llawr gan y broblem, onid 
aeth ei holl fan dreialon eraill yn hyfrydwch i’w olwg, ac yn 
gan i'w glyw, ou cymharu 4 hi. Llethwyd ef mor Ilwyr nes 
penderfynu ohono fynnu gweld y Gwr yr aeth Mathew Tomos 
ato dan wenu, neu farw yn yr ymdrech. Ac yn unigedd y 
nos rywbryd ddechreu’r flwyddyn cychwynnodd i'r daith ar 
ei ben ei hun. 


ote 

Eithr taith hwy a chaletach ydoedd nag a feddyliasai. 
Drain a mieri rhagfarn a chredo, defod ac arfer, a welai ar 
ei lwybr ym mhobman, ac fe’i drylliai ei hun wrth ymwthio 
trwyddynt. Ond cymaint oedd baich y Greadigaeth, a'r 
Tu Hwnt, a gwén Mathew Tomos, a phob dirgelwch arall 
arno, oni ffoisai ir drain a'r dyrysni pe credasai na ddeuent 
ar ei 61 i'r diffetthwch hwnnw. Ymwthiodd ymlaen, yn cael ei 
erlid ganddynt, nes dyfod at ddrws Plas y Gr Dirgel y bu’n 
galw arno erioed, ond heb erioed ei adnabod. Plediodd yn ei 
orffwylltra, bopeth da oedd yn eiddo iddo. Plediodd ei 
safle yn yr ardal, a thraddodiadau ei deulu. Plediodd nes 
agor o'r drws ac ir Gwr ei hun ddyfod i'r golwg, ond ag 
edrychiad dieithr yr edrychodd arno. CGwelai nad adwaenai’r 
Gwr hwnnw Wr Pen y Bryn, na chlywsai erioed s6n am ei 
enw,—na chlywsai erioed ond am John Williams, a gwelai 
ar ei wyneb fod John Williams yn bechadur tlawd a gresynus 
iddo. Wedi gweled yr Wyneb Hwnnw aeth gwaith Mathew 
Tomos yn wynebu’r Gwr ofnadwy hwn dan wenu yn broblem 
fwy iddo nag erioed. Clywsai gynt mai Cariad ydoedd y 
GwWr, ac ymgysurasai yn wyneb hynny. Gwelodd yn awr 
mai Cariad ydoedd, ond ni wnai hynny Ef yn Ilai ofnadwy, 
canys darganfu, yn anterth y frwydr, na all Cariad garu’r 
annheilwng. 


XVI. 
Y JOHN WILLIAMS ARALL HWNNW. 


O, darganfu John Williams yng ngwres y frwydr na all 
Cariad garu’r annheilwng, ond darganfu hefyd fod i 
Gariad ei ogoniant mwy na charu’r annheilwng,— 
gogoniant arall. A dyma’r weledigaeth a gafodd,—ni all garu’r 
annheilwng a’r gwrthun heb fod yn anffyddlon iddo’i hun, 
canys ymhyfrydu yw ei deithi. Nid caru’r annheilwng yw 
gogoniant Cariad, ond creu eiriolwr. Crea eiriolwr ymhob 
mynwes y trig ynddi. Ef a’i crea, ac ef a eilw amdano. Nid 
yw Cariad heb eiriolwr yn ei fynwes yn gariad. Ac i ba le 
bynnag y crwydra dwg ei eiriolwr gydag Ef. Hyn a ddarganfu 
John Williams, yng ngwewyr ei enaid. 


Nid yw’r llencyn yn caru’r fin y penderfynodd rannu 
bywyd 4 hi, na hithau’n ei garu yntau. Dywed siaradach 
amdanynt ei fod ef yn annheilwng ohoni hi, neu hin 
annheilwng ohono ef, ond daliant i benderfynu rhannu eu 
bywyd 4’i gilydd er gwaetha’r siaradach i gyd. Nid y fin 
ger ei fron a gar y llanc, ond y llun ohoni a fedd yn ei fynwes, 
llun a greodd ei gariad o'r unig fin y gallai lifo allan tuagati. 
Y llun hwnnw a gar ef, ei gariad a’i creodd, a’i gariad a eilw 
amdano,—ni all ymhyfrydu mewn dim Ilai. Ac yng ngrym 
ei gariad at y lun yn ei fynwes yr una ef ei hun 4’r fin a all ei 
gorffori rywbryd, rywdro, ynddi ei hun. Try ei gariad at 

y llun hwnnw yn rym i'w chyfodi hi i’w fyd. Y Ilun hwnnw 
a greodd ei gariad iddo’i hun yw’r eiriolwr drosti hi gydag ef. 
Felly yngl§n a'r ferch, hithau. Nid y Ilanc ger ei bron a 
gar hi, ond y llun ohono sy’n ei mynwes,—llun o lanc glan a 
hardd heb amhariad arno, ac yn ei dyhead am gorffori’r llun 
hwnnw yr una hi ei hun 4’r Ilanc. Rhaid i gariad y ddau 
wrth eiriolwr, a gogoniant cariad mab a miin yw ei allu i'w 
greu. 


Nid yw'r fam byth yn caru’r plentyn sydd yn y ffos. 
Nid yw hwnnw’n deilwng o gariad. Nid er ei fwyn ef y 
dihoenodd, ac y pryderodd, ac yr aberthodd, ond er mwyn 
rhyw lun hyfryd o blentyn a fedd yn ei mynwes. Hwnnw ai 
swynodd cyn iddi erioed weled y Ilall, a hwnnw ai harwain 
ymlaen i ddioddefaint a chyni er ei fwyn. A chreadigaeth ei 
chariad, yn ei ddyhead am wrthrych i ymhyfrydu ynddo 
ydyw hwnnw. Try ei chariad at hwnnw yn rym dyrchafol i 
godi’r plentyn o'r flos. A hyd yn oed pan fo’r plentyn ar 
ei draed, cynnyrch cariad y fam yw’r llun ohono a’i gwna iddi 
hi y plentyn goreu sydd. Gogoniant cariad mam, yntau, 
yw el waith yn creu eiriolwr. 


Ac i'r plentyn ei hun, ni buasai’r wraig gyffredin sy'n 
fam iddo y wraig oreu mewn bod onibae ddarfod i’w gariad 
tuagati greu llun iddo o’r fam oreu yn y byd, ac i'r Ilun 
hwnnw eiriol tros y wraig gyffredin. 


Chwardd g@r wrth weled hwch yn ymdreiglo yn y dom, 
ond ni chwardd wrth weled ei chwaer ei hun yn gwneuthur 
yr un peth. Nid oes lun arall o'r creadur anifail ganddo 
ond yr una wel o’i flaen. Eithr am ei fod yn frawd i'w chwaer 

y mae ganddo chwaer yn ei fynwes heb arni na brycheuyn na 
chrychni, na chlais na chlwy, na Ilwch na Ilaid. A’r chwaer 
honno—creadigaeth ei gariad—sy’n estyn bys at y chwaer 
yn y dom, gan ddangos iddo y gall hithau trwy i rym ei gariad 
at chwaer ei fynwes weithio arni, godi a’1 chorffori ynddi ei 
hun. Gogoniant cariad brawd, yn ogystal 4 phob cariad 
arall, yw ei fod yn greawdwr eiriolwyr. 


Fe’i cafodd John Williams ei hun wyneb yn wyneb 4’r 
Anfeidrol Gariad,—y Cariad na all garu ond y glan a’r pur, 
a'r dyrchafedig, y Cariad y deifiai ei wres ef, ac y dallai ei 
oleuni ef. Ac yr oedd llygaid yr Anfeidrol Gariad ar ryw 
wrthrych y tu hwnt iddo ef, ac uwchlaw iddo, ac oi amgylch, 
na allai ef amgyffred eiliw ohono. A gwén lethol oedd y wén 
a godai i wyneb yr Anfeidrol Gariad wrth edrych ohono ar y 
gwrthrych hwnnw. Yna troes Ei olwg arno yntau yn araf, 
fel gostyngiad haul tua’r gorwel, oddiwrth y gwrthrych 
hwnnw. Ac O!  y tosturi ar rhwyg calon oedd yn yr 
edrychiad rhyfeddol hwnnw pan gyfarfu a’1 lygaid,—llosgodd 
bopeth a gasglasai o'1 amgylch erioed, gan ei adael yn noeth 
a gresynus ac unig, yn ofnadwy unig, i orfod derbyn yr edrych- 
iad tosturiol hwnnw. Oddiarno ef cyfododd yr edrychiad 
yn 6l at y gwrthrych dieithr oedd y tu hwnt iddo, ac uwchlaw 
iddo, ac o'i amgylch. Gymaint oedd cyfaredd yr edrychiad 
oni fethodd yntau beidio 41 ddilyn, er synied ohono mai 
herfeiddiol oedd gwaith llwch a Iludw yn meiddio dilyn 
edrychiad yr Anfeidrol Gariad. Dilynodd ef nes iddo ym- 
sefydlu ar y gwrthrych dieithr yn él, a rhyfeddodd y gr 
oedd ar lawr weled John Williams arall yn ei ymyl, 4'i gysgod 
drosto i gyd, un yn union fel ef ei hun ond ei fod yn wyn a 

gwridog, ac yn rhagori ar ddeng mil. Creadigaeth yr Anfeidrol 
Gariad oedd y John Williams hwnnw, canys ymhyfrydai 
Ef Ei Hun ynddo. John Williams ydoedd fel y tynnodd y 
Cariad Hwnnw lun ohono yn Ei fynwes Ei Hun, cyn ei fod, 
fel y tyn mam lun ei phlentyn na welodd mohono erioed. 
Ac iddo yr oedd enw arall ymysg dynion, yr enw a enwai 
Mathew Tomos y Pant yn gymysg ag enwau ei deulu wrth 
farw. 


O'i weled fe’i fheiddiodd y John Williams oedd ar lawr 
ei hun, ac fe’i mawrygodd ei hun. Gwelodd ei bellter oddi- 
wrtho, a gwelodd hefyd y mawredd a ddisgwyliai wrtho. 
A daeth rhyw ddyhead dwfn, angerddol, wylofus, i'w fynwes 
am gynghanedd rhyngddo a’r GWr Hwnnw oedd mor debyg 
iddo, ac mor bell oddiwrtho. Codedd ei gri mewn anobaith 
wrth Ei weld. Anghofiodd bob gwg a phob gwae arall yn y 
boen a roddai sugn Ei brydferthwch Ef i'w enaid. Dyheai 
am fod yn gyftelyb iddo, nid am yr ofnai gosb mwy, o'r fynwes 
dosturiol y gwelodd ei dolur, ond am Ei fod Ef mor hardd, 
al harddwch mor swynol. Yn Hwnnw yr ymhyfrydai’r 
Anfeidrol Gariad. Ef oedd y llun a greodd y Cariad Hwnnw 
o'r John Williams oedd ar lawr, am Ei fod yn Dad iddo yntau 
hefyd. Dyma’r llun a ddenodd yr Anfeidrol Gariad i aros 
amdano trwy'r blynyddoedd, ac i'w ddilyn trwy’r llaid a’r 
'ysnafedd i gyd. 


Ac mor ogoneddus y Jlun oni welai ef y gallai pob dyn 
roi ei enw ei hun arno heb ddihysbyddu ei rinweddau. Yr 
oedd yn greadigaeth yr Anfeidrol Gariad ohono ef, am ei fod 
yn greadigaeth a gysgodai ddynoliaeth. 


GWR PEN Y BRYN. 199 


Teimlai John Williams gyfaredd y Gwr Hwnnw yn 
cerdded fwyfwy trosto.—y Gr a gyfareddai hefyd yr 
Anfeidrol Gariad. Estynodd ei freichiau tuagato mewn 
gorffwylltra, gan faint ei awch am waredigaeth—gwaredigaeth 
oddiwrtho’i hun—am na allai ddal y prydferthwch yn hwy 
heb ei feddiannu, neu gael ei ddeifio ganddo. Ac ef yn estyn 
ei freichiau am ei fywyd, teimlodd ryw ymaflyd ynddo a 
thynnu arno ar ei draed. Ymbhyfrydiad yr Anfeidrol Gariad 
yn yr Eiriolwr a greodd iddo’i Hun oedd yn troi’n rym ym 
mynwes John Williams i gorffori’r Eiriolwr ynddo’i hun. 
Gwnai hynny am eu bod ill dau, ef a’i Eiriolwr, yn feibioni’r 


un Tad. Dyna a afaelodd ynddo ac a’i cododd ar ei draed. 


Wedi codi, edrychodd 01 amgylch fel g@r yn deffro o 
freuddwyd, a chanfu ei fod mewn byd newydd er mai nos 
ydoedd. Mynd a wnaethai at Blas Gwr Bonheddig a alwai 
ar yr enw dieithr, Y Bod Mawr, ond wedi mynd fe’i darganfu 
ei hun yng nghartref ei Dad. A gwelodd mai ei waith erioed 
cyn hyn fuasai crwydro’n ddiamcan yn un o'r ystafelloedd 
heb adnabéd Gwr y TY, a thrwy hynny gamgymryd ei gartref 
am garchar. Ac oddiar aelwyd ei Dad gwelodd John Williams 
y gallai wneuthur y byd yn ystél droed iddo’i hun. 


Dyma’r profiad a enillodd John Williams yng ngwewyr 
ei enaid, ac yn y fhigyrau hyn, yn ddrylliog, y ceisiai ei 
egluro iddo’i hun, ac i'r neb a gydymdeimlai ag ef. 


XXII. 
Y SEIAT DDATHLU. 


ATHLWR heb ei ail yw'r Cymro. Yn ei fryd cymer 
cyfarfod dathlu ei le’n anrhydeddus ymysg ei brif 
wyliau,—cyfarfod pregethu, eisteddfod, a chynhebrwng. 

Ar ryw fore Sul ym mis Ionawr, ar 6] yr odfa, galwodd 
y Parch. T. Cefnllech Roberts swyddogion Bethania yngh?d 
i benderfynu ai priodol fyddai cynnal seiat neilltuol i ddathlu 
gwrhydri’r aelodau o Fethania a fu’n ddigon dewr y flwyddyn 
gynt 1 herio’r Ilywodraeth tros egwyddor, trwy beidio 4 thalu’r 
degwm. Yna efallai y ceid cyfarfod dathlu i’r ardal ymhellach 
ymlaen. Yr oedd ar ben blwyddyn, eb ef, er dechreu’r 
arwerthiannau, ac er mwyn yr ieuenctid ni ddylid gadael i’r 
amgylchiad fynd yn ddisylw. Onid arnynt hwy y gorweddai 
dyfodol Cymru a ddeffroai mor gyflym i wynebu’r wawr ? 
Gwrthwynebodd yr arwyr y cynnyg. Meddyliai John 
Williams am noson ddiweddar iawn, ac edrychai’n anesmwyth. 
Ond hawdd oedd deall eu teimlad gostyngedig hwy, ebe’r 
gweinidog, a phenderfynwyd cael seiat ddathlu ymhen yr 
wythnos. 


Daeth y noson, ac yr oedd y capel yn orlawn. 
Arweinid gan y gweinidog, a gwahoddodd John Owen y 
crydd, gweddiwr mwyaf dawnus Bethania, i ddechreu’r seiat. 
Gofynnodd John Owen am i’r Arglwydd agor calon yr Hen 
Fam. Er bod ei phlant wedi ei gadael am ddarfod iddi 

droi’n gas wrthynt, eu bod yn meddwl y byd ohoni, mai eu 
mam hwy oedd hi wedi’r cwbl. A byrdwn pob deisyfiad 
oedd “ dyro ras i'r Hen Fam, Arglwydd mawr, ac agor ei 
llygaid, mae hi’n mynd yn ddall reit siwr i Ti.” A sicrhai’r 
Brenin Mawr nad oedd dim drwg rhyngddynt a’r Hen Fam, 
ac mai arni hi yr oedd y bai, a’u bod oll yn barod i fynd yn él i 
freichiau’r Hen Fam wedi iddo Ef roddi gras iddi ac agor ei 
Ilygaid. Wedi sicrhau’r Brenin Mawr o hynny, gofynnodd 
am fendith ar y cyfarfod. “‘ Mae’n debyg, Arglwydd,” eb 
ef, “ y bydd yr arwyr yn teimlo dipyn yn swil i ganmol eu 
hunain, ond dyro ras i ni eu canmol nhw, heb flew ar ein 
tafodau.”” Cychwynnodd y seiat yn dda. 


Siaradodd y gweinidog i ddechreu. Pwysleisiai fel yr 
oedd Cymru’n deffro, ac ag ychydig gyfnewidiadau yn ei 
ddull arferol, dywedodd fel yr oedd y wawr yn torri ar Gymru, 
hualau’n cael eu lluchio ymaith, iau gormes canrifoedd yn 
cael ei thynnu, y mynyddoedd yn bloeddio canu, y coed yn 
curo dwylo, ac felly ymlaen. Anogai’r Cymry ieuainc i 
gario'r faner yn ei blaen nes cyrraedd copa bryn buddugol- 
jaeth, a’'i phlannu am byth yno. Dywedodd y gwyddai nad 
oedd pawb yn yr Eglwys honno o'r un farn a'r arwyr—y 
dylid peidio 4 thalu’r degwm—ond mai rhydd i bawb ei farn, 
a’i fod yn sicr nad oedd neb yn ddicach wrthynt am fod eu 
barn yn wahanol. Sicrhai hwy mai gogoniant crefydd oedd 
ei bod yn parchu pob dyn a fyddai’n ffyddlon i’w farn—yr 
oedd Dafydd-Huws y saer yn bresennol. 


Wedi gorffen, galwodd ar amryw fn siaradwyr ymlaen 1 
ddywedyd gair, er mwyn eu cael o'r ffordd. Trefnasai ei 
raglen yn dda, gan gadw John Williams hyd y diwedd, am 

y gwyddai y gallai ef siarad yn hyfryd, ac am mai ei wrhydri 
ef a ddeffrodd fwyaf ar ddychymyg y fro. 

Wedi'r m&n siaradwyr, galwodd ar Wr y Bryniau, a 
staradodd ef yn gall gan ganmol pawb ond ef ei hun. Ar 
ei 6l ef galwodd ar Samuel Jones y T¥ Glas. Methai Samuel 
Jones 4 deall, eb ef, beth oedd eisiau cyfarfod fel hyn, na 
wnaeth ef ddim ond ei ddyletswydd yn 61 y goleuni oedd 
ganddo, a’i fod o ran hynny’n ceisio gwneuthur hwnnw bob 
dydd, ond na fynnai seiat ddathlu am waith pob dydd o'1 
einioes. Porthai’r gweinidog a phob porthwr arall yr anerch- 
iad hon yn nawddogol, gan awgrymu eu bod yn deall y safle’n 
dda, ac mai safle deilwng ydoedd. 

Wedi i Samuel Jones eistedd i lawr, trawodd rhywun ati i 
ganu emyn, gan geisio megina math ar ddiwygiad. Yna 
galwodd y gweinidog ar ddau neu dri eraill, ac o'r diwedd 
daeth tro John Williams Pen y Bryn. Galwodd arno i roi 
gair o gyngor ir bobl ieuainc ynghylch y modd priodol i 
wynebu brwydrau bywyd. 

Araf iawn y codai ef, a dechreuodd y porthi cyn iddo 
ddechreu siarad, er mwyn ei gynorthwyo y mae’n debygol. 
Y mae’r porthwr yntau’n fod trugarog—ar adegau. Cododd 
yn betrusgar, a rhoddodd ei fraich am y post lamp oedd ar 
gongl ei sét, ac yr oedd ei briod yn ei ymyl dan deimladau 
dwys ers tro. 

“ Frodyr a chwiorydd,” eb ef, yna tawodd ennyd fel pe’n 
ceisio cadw i mewn y frwydr yn ei fynwes, a phorthai’r 
gweinidog ac un neu ddau eraill ef gymaint fyth. ‘‘ Frodyr 
a chwiorydd,”’ eb ef eilwaith, a safodd i lyncu’r lwmp yn ei 
wddf a fynnai godi er ei waethaf. “ Ja, ia, diolch byth, ia, ia,” 
ebe’r gweinidog a’r porthwyr eraill. Eithr ni ymddangosai 

hyn fel pe’n helpu rhyw lawer ar John Williams, ac yr oedd 
gan borthi yn gyffredin ddylanwad mawr arno ef. 

~ “Wel,” eb ef, pan ddechreuodd fedru ei lywodraethu ei 
hun, “‘dyma oedd yn rhedeg trwy 'meddwl i, ’ryden ni’n 
cael ein dysgu bob dydd mai pobol ar eu taith yden ni, fel y 
mae'r afon ar ei thaith tua’r mér,”—a thawodd ennyd wedyn 
1 gadw’'r frwydr i mewn, a chodai Jlanw “ja, ia,”’ a “ diolch 
byth”” y porthwyr yn gyflym iawn. Dechreuodd wedyn,— 
** Ac er mai ar ei thaith y mae hi, ar adege oerion yr yden 
nin ei gweld hi yn cydied yn y ddaear. Fellyninne.” Tawodd 
ennyd wedyn, a phorthai’r porthwyr yn uchel a hwyliog. 
Yr oedd yn amlwg fod John Williams yn mynd i gael hwyl. 

“ Ffrindie,” eb ef yn y man, “hen afon wedi cydied 
llawer wrth y ddaear ydw i,—daear syniade pobol amdana i, 
daear meddianne, daear hunanoldeb, a thelere da 4 mi fy hun, 
dyna beth a dyfai yn y ddaear honno,” a thawodd wedyn. 
“Na, na, diolch byth, na, na,” ebe’r porthwyr, ac yr oedd 
amryw mewn dagrau erbyn hyn. 

““Ond mae’r afon yn dechre Ilacio’i gafael ar y ddaear,” 
eb ef. “ Diolch Iddo, ia, ia,” ebe’r gweinidog, a dilynid ef 
yn awr gan haid o borthwyr. 

“Mi fu yma lawer o ladd defed ddechre’r ha dwaetha,”’ 
ebe John Williams, a thawodd pawb gan nad oeddynt yn sicr 
iawn beth i’w ddisgwyl nesaf. ‘‘ Shep y Foty oedd un ci,” 
eb ef, “ac mi lladdodd Rofar ni 0,” ac aeth rhai i borthi 
Rofar. ‘Ia, a Rofar oedd y ci arall. Mi gadwes y peth yn 
hir rhag i bobol grio cwilydd arna i, ond ’rydwi wedi gweld 
erbyn hyn nad oes dim cwilydd mewn bod yn onest, costied 
a gostio.”” Erbyn hyn yr oedd tawelwch y bedd tros yr holl 
le, ac aeth John Williams yn ei flaen. 

“Mi ddioddefodd rhai am fod yn arwyr y degwm,” eb 
ef, “ond ’rydwi heb ddiodde dim,—yn allanol. Wyddoch 
chi pam? Mynd ar fy nglinie’n fretyn dirmygus ddaru mi 
o flaen yr esgob, i fegio’i bardwn o. Dyna’r fath arwr fum i. 
Mi dirmygwch fi, ac ‘rydwi’n haeddu dirmyg, ond dirmyg 
neu beidio, mae dirmyg gwlad yn well nag anonestrwydd 
calon. Mae Samuel Jones yma yn arwr, a Gar y Bryniau’n 
arwr, a'r lleill o’r enwade eraill yn arwyr, ond dychryn pobol 
ddaru neud i mi beidio 4 thalu’r degwm, ond bedi dychryn 
pobol pan fydd dychryn Duw wedi ‘isymud, ynté?”” Bubron 
iddo ddatguddio cyfrinach y frwydr fawr, ond cofiodd mai 
llwybrau drain a gerddodd ef at gartref ei Dad, ac nid oedd 
am ddatguddio’r cartref i neb oedd yn amharod i gerdded y 
llwybrau. Tawodd ennyd i gasglu ei feddyliau ynghyd. 
*““'Ydi, mae’r afon wedi dechre meirioli erbyn hyn,” eb ef, 
““ydi mae hi.” Daliodd i sefyll a’1 fraich am y post lamp 
oedd ar gongl ei sét, gan edrych i rywle uwchben y gynulleidfa, 
heb ddywedyd dim, a golwg dawel, hamddenol, orffwysfawr, 
ar e1 wyneb. 

Wedi tewi ohono edrychai pob un y-naill ar y Ilall ac arno 
yntau bob yn ail, a gwyrai'r gweinidog ei ben 4 golwg dyn wedi 
methu arno, canys machludasai ei haul ef a phawb, a hi eto’n 
ddydd. Arhosodd pethau fel hyn am ennyd, a phawb yn 
disgwyl wrth ei gilydd. Cododd y gweinidog ar ei draed yn 
sydyn, ac estynodd ei law tros y gynulleidfa. “ Terfynwn,” 
eb ef, — “ GraseinHarglwyddIesuGristachariadDuwachym- 
deithasyrYsbrydGlanfyddogydaniollAmen,” ac eisteddodd i 
lawr. Yna distawrwydd am ennyd drachefn. Dechreuodd 
hwn a'r llall ysgrwtian, cododd y gynulleidfa fel un gWr, ac 
aeth allan. Cododd y gweinidog, yntau, a dilynodd hi trwy’r 

drws pellaf oddiwrth John Williams, ac arhosai John Williams 
o hyd yn yr un safle, yn edrych yn dawel a hamddenol a 
gorffwysfawr ar y gynulleidfa’n mynd allan, fel pe na buasai 
a wnelai ef ddim a hi. Cerddodd pawb yn dyrrau mud am 
ysbaid, yna dechreuodd y tafodau ysgwyd. Llais Marged 
Jones y T Glas oedd yr uchaf oll, er mai math ar sibrwd 
ydoedd, ac yr oedd sWn sirioldeb mawr ynddo. A dilynai’r 
gweinidog y gynulleidfa yn Wr siomedig. 


Eithr ni adawyd John Williams yn unig. Eisteddodd un 
gwr pan adawodd pawb ef,—Samuel Jones y T$ Glas. 
Cododd Dafydd Huws y saer gyda’r gynulleidfa, cychwynnodd 
allan, safodd, petrusodd, yna eisteddodd i lawr. Wedi cilio 
o bawb, aeth Samuel Jones at John Williams. Edrychodd 
yntau arno 4 gwen anesmwyth ar ei wyneb. Nid oedd yn 
sicr o'r gwr hwn na wyddai beth oedd bod yn arwr, na wyddai 
am ddim ond am ddyletswydd. Wyneb garw fel wyneb craig 
oedd i Samuel Jones, ond wrth ddynesu at John Williams, 
tynerodd fel wyneb craig dan heulwen haf. Estynodd ei 
law iddo, a dywedodd mewn lIlais anhygoel o dyner a llyfn 
iddo ef,—“ John Williams, wyddwn i ’rioed beth oedd 
arwr tan heno. Mae f’ hen galon i’n unig ac anwybodus, 
ac eisio dysgu,—ga i fod yn ffrynd i chi?” Estynodd John 
Williams ei law iddo, edrychodd i fyw ei lygaid, a chrynodd 
el wefusau. 


Croesodd Dafydd Huws yntau atynt yn araf a phetrus- 
gar. “John Williams,” eb ef, wedi colli mwy o'1 hunan- 
feddiant nag a wnaeth erioed o’r blaen, ‘“* wnewch chi f’arwain 
inne ir byd newydd yma? ‘Dydw i ddim yn ei ddallt o’n 
iawn, ond ’rydwi’n siwr mod i yng nghanol rhyw bethau 

mawr.” Estynodd yntau ei law, a gwasgasant ddwylo'i 
gilydd yn hir. 

Chwerw iawn oedd ysbryd y gweinidog yn wyneb 
methiant y seiat, a cherddodd adref ar ei ben ei hun er mwyn 
ir chwerwedd hwnnw gael chwarae teg. “Sut y meder 
Cymru ddeffro’n iawn,” eb ef, ““ a dynion fel hyn ynddi hi?” 
Os begiodd oi bardwn, pa ddaioni ydi cyfadde hynny i bobol 
a wawdia bob arwriaeth>?’’ Ar hyd y llinyn hwn y rhedai ei 
feddwl wrth iddo fynd ar hyd y Ilwybr troed at y t?. Cofiodd 
y gyngerdd anrhydeddu, a’i ymdrech ef i gael Gir Pen y 
Bryn yn gadeirydd, a’r cwbl erbyn hyn yn ofer. Cyff gwawd 
fyddai Gir Pen y Bryn a phopeth yn ei gylch byth ar él 
hyn. Cofiodd y-noson y daeth John Williams a’i wraig i 
ofyn iddo wneuthur y ffordd yn glir iddo fod yn gadeirydd, 
cofiodd ei addewid yntau,—a’i waith yn sefyll yn hir yng 
nghyntedd ei d} wedi ei werthu ei hun iddo, a dywedyd nos 
dawch. Rhedodd y meddyliau a redai trwy ‘i feddwl yr 
adeg honno eto trwy'i feddwl. Safodd a thrawodd ei law 
wrth ei dalcen fel pe flachiasai mellten ar ei lwybr yn y 
tywyllwch. Arhosodd felly dro, yna trodd yn 61 yn araf a 
phetrusgar, ond fel yr ai ymlaen cyflymai ei gerdded, oni 
chododd yn hanner tuth pan welodd oleuni yn y capel. Aeth 
ir porth, ac edrych heibio i gil y drws, a gwelai John Williams 
yn sefyll a’i fraich am bost y lamp, a’r ddau Wr arall o'i flaen, a 
goleuni gweddnewidiad ar wynepryd y tri. Agorodd y drws 
ac aeth atynt, a sigledig iawn y cerddai. Gafaelodd yn 
llaw John Williams ai ddwy law, a dywedodd yn isel, a 
bratiog, a brawychus, fel gWr newydd weled drychiolaeth,— 
“John Williams, mae ‘ngweledigaethe i’n atgyfodi y naill 
ar Ol y llall, ac—ac y mae grym yr atgyfodiad ynddyn nhw 

bod ag un—bod ag un! A rhywheth ddaeth ohonoch chi 
ydi hwnnw. “Doedd dim gobaith atgyfodiad iddyn nhw 
trwy ddim ynof i.” Ni wyddai John Williams at beth y 
cyfeiriai, ond déellai ef yn iawn, a chychwynnodd pawb 
adref, a phob un yn deall. 

Wrth fynd ar ei ben ei hun i fyny’r allt tua’r t¥, cododd 
John Williams ei olygon. Mor onest ac unplyg a chyfeillgar 
yr edrychai’r sér arno, a fuasai bob amser mor ddieithr iddo. 
Aeth ymlaen at y llwyn oedd ar bwys y t¥, ac fel y dynesai, 
tybiai fod hwnnw’n agor amdano fel breichiau mam am ei 
phlentyn,—ac mor onest ac unplyg a chyfeillgar yr edrychai 
pob pren, a edrychasai mor syn a dieithr arno cyhyd. Ni 
chofiai weld yr olwg hon arnynt er yr adeg yr oedd yn eu mysg 
yn blentyn bach. Wedi mynd drwy’r Ilwyn edrychodd 0'i 
amgylch, ac yr oedd rhyw onestrwydd ac unplygrwydd a 
chyfeillgarwch ym mhobman ar wyneb y ddaear, a thybiai 
nad anhyfryd fuasai gorwedd yn ei mynwes hi wedi gorffen y 
daith, a hithau’n tynhau ei breichiau amdano a’i wasgu at 
ei bron. Y pethau hyn a redai drwy feddwl John Williams 
Pen y Bryn, pan ddaeth i’w deimlo’i hun mewn cynghanedd 
ag Enaid y Greadigaeth. Y wers a ddysgodd yng nghwmni’r 
Anfeidrol Gariad oedd mai ar rinweddau cartrefol, wedi’r 
cwbl, y sylfaenwyd y Greadigaeth, neu na fuasai Mathew 
Tomos y Pant, o bawb, yn gwenu wrth farw. 

Pan gyrhaeddodd y t9, eisteddai ei briod wrth y tan yn 
wylo, a Lisi yn ei hochr yn ei chysuro, ac agorodd Annie, 
oedd yn paratoi swper, ei llygaid arno fel un yn gweled yr 
anweledig, 4 goleuni ynddynt na thywynna ond drwy lygaid 
enaid, a hynny ym munudau mawr bywyd. Trodd ei briod 
ato ac edrychodd arno trwy ei dagrau 4 gofid yn ei golwg. 

(@) ‘ 

Oedd, yr oedd ei delwau oll yn deilchion, a’r hyn y bu fyw ac 
y cynlluniodd er ei fwyn 1 gyd wedi diflannu. Eithr trwy’r 
cwbl tywynnai rhyw olwg arall, fel yr olwg sydd yn Ilygad 
ambell blentyn ar lan y mér pan fyddo’n syllu ar yr eigion 
mawr. Y mae'r eigion mor fawr nes ei syfrdanu, ond gymaint 
yw swyn y mawredd oni fetha yn ei fyw adael ei lan i chwarae 
a1 bwil dwfr ei hun, er bod hwnnw’n nes i'w fyd. Fel y 
treiglai amser ciliai golwg siomedig Jane Williams, a chyn- 
hyddai y golwg plentyn ar lan y mér. A mwyaf yn y byd y 
safai ar y lan, mwyaf yn y byd y tyfai swyn y mér trosti. A 
bu Jane Williams dan swyn y mér weddill ei hoes. 


XVIII. 
CYFRIF Y BLYNYDDOEDD. 


N nhreigl y blynyddoedd daeth Ilawer tro ar fyd, a 
NE gwelwyd Annie yn wraig Pen y Bryn. Daeth y ferlen 
fach yn 6l i’w hen gynefin, a chafodd y ferch a’i hoffai 
gymaint gynt weled rhai o'i phlant ei hun yn ei marchogaeth. 
Un min hwyr ryw hyfryd ddydd o haf clywai gwraig 
Pen y Bryn swn traed yn dyfod i fyny’r buarth, ac aeth i’r 
drws yn ddigon buan i weled Rofar, oedd yn hen a dall, yn 
llithro o’r golwg fel ci ieuanc heibio i gongl yr ysgubor. 

“ Helé, Dafydd Huws,” ebe hi, wrth weld y gWr ag 4l 
dyddiau’n trymhau arno a ddeuai tua’r drws, “sut ydech 
chi heno?” 

“Go dda, diolch, Annie bach,” ebe Dafydd Huws, 
“sut y mae’r hen law yma, a’r teulu ?”’ 

“**Ryden ni’n iawn, thenciw,” eb Annie, “ ond ‘nhad— 
dydi o ddim hanner yn ei bethe. Mae o’n mynd reit 
anghofus, ac yn siarad Ilawer 4 fo'i hun, ac yn s6n beunydd 
am mam. Dowch i'r tf, da chi, mi alwa i arno fo, mi godwch 
dipyn ar ei galon o.” 

“ Pryd y clywsoch chi oddiwrth Lisi? Fu hi ddim gartre 
ers tro bellach,”’ ebe Dafydd Huws. 

“* Heddyw’r bore,” eb Annie, “ mae hi'n iawn, ac yn s6n 
am ddwad adre cyn diwedd yr ha ’ma. Lle mae ’nhad, 
tybed>?” Trodd ei hwyneb i’r awyr agored, a gwaeddodd 
“* Nh-a-a-d,”’ ond nid atebodd neb. 

Rhoddodd Shon Bach ei ben allan o’r beudy. “ Shén,” 
eb Annie, “ welest ti "nhad yn rhywle? Mae Dafydd Huws 
yma. 

“*Roedd o’n pasio’r drws yma gynne,” ebe Shén, ac 
aeth ymlaen 41 waith. Shén Bach oedd ef o hyd, er ei fod 
ers blynyddoedd bellach yn ben gwas ym Mhen y Bryn, ac 
wedi codi cartref iddo’i hun a Mary Leisa. 

“ Hidiwch befo,” ebe Dafydd Huws, “ mi ddaw o rywle’n 
union. Fedrwn i ddim bod yn gyfforddus acw rywsut ar y 
nosweth braf yma, a heb lawer i'w neud hefyd, ac mi feddylies 
y carwn 1 gael ymgom.” 

“Debyg iawn,” eb Annie, “mi wnaethoch yn Ilygad 
y ch lle.” 

Aeth i'r drws eilwaith, a gwaeddodd “ ’Nh-a-a-a-d,” 
wedyn nes bod y Ile’n diasbedain, ond yr oedd ei thad allan 
o glyw. 

Arhosodd y ddau’n ymgomio am ychydig, a daeth g@r 
y t} i mewn,—mab y Plas Isaf gynt. ‘‘ Welsoch chi ‘nhad o 
gwmpas >””’ eb Annie wrtho cyn gynted ag y rhoddodd ei 
droed ar y rhiniog. 

“Mi gweles o fel tae on mynd am dro ryw hanner awr 
yn ol,” eb yntau, “ tua’r sgubor yr aeth o,” ac eisteddodd i 
lawr i siarad 4 Dafydd Huws. 

Eithr ni ddaeth John Williams i mewn er aros yn hir 
amdano. Aeth Annie i'r drws wedyn, a gwelai Rofar yn 
sefyll yn mrws yr ysgubor yn edrych fel pe’n mwynhau’r 
olygfa o'i flaen mewn modd trist a phruddglwyfus, fel y 
gweddai i hen gi dall fwynhau golygfa. ‘“‘ Mae Rofar yn 
nrws y sgubor yn edrych yn dalog,”’ ebe hi, “* ydi nhad 
yno, tybed >” 

“Mi 41 i edrych,” ebe Dafydd Huws, “ waeth i mi 
ymgom 4 fo yno nag yn rhywle arall ar y nosweth hyfryd 
yma,” a chododd ac aeth allan. Cyn gynted ag y rhoddodd 
ei droed ar y buarth, trodd Rofar a diflannodd yn yr ysgubor, a 
chyfeiriodd yntau tuag yno. 


Wedi cyrraedd, gwelodd mai yno yr oedd John Williams, 
yn eistedd ar ddarn o bren o flaen hen fwrdd crwn, ei ben yn 
pwyso ar ei freichiau, ei lygaid yng nghau mewn cwsg, a 
gwén dawel ar ei ruddiau; a Rofar 4'i ben i lawr, ac wedi 
ymwthio cyn belled ag y gallai rhwng ei goesau. 

“ Held,” ebe Dafydd Huws yn uchel, “ diwrnod trym- 
Ilyd, a ninne’n mynd yn hen, ynté>’’ Ond ni symudodd 
John Williams, ac nid agorodd ei lygaid. Brysiodd Dafydd 
Huws ato, a gwelodd yn union nad agorai’r llygaid hynny 
byth mwy. Yn Ilaw John Williams yr oedd dernyn o bensel, 
ac ar lawr wrth ei draed ddernyn o bapur. Cododd Dafydd 
Huws y papur, ac arno yn y llaw afrosgo hon yr oedd y 
geiriau hyn,— 

Edrychodd Dafydd Huws ar y papur, ac oddiarno edrychodd 
yn 6] trwy niwl ar John Williams. Ymddangosai yntau’n 
cysgu mor esmwyth, a’r wén honno mor hyfryd, oni theimlai 
ef mai gresyn oedd ei gyffwrdd, rhag ei ddeffro'i hun o'r 
breuddwyd mai cysgu yr oedd. 

Edrychodd ar Rofar, a thynnodd ei law’n garuaidd 
trosto drachefn a thrachefn. “ Rofar bach,” eb ef, “ dyma 
tithe’n unig, ynté>? Ond hidia befo, Rofar bach, mi ddaw 
ffrind iti o rywle.” 

Aeth Dafydd Huws 1’r t¥ heb gyffwrdd y gr a eisteddai 
wrth y bwrdd, yn gwenu'n dawel yn ei gwsg. Ac wrth iddo 
fynd tua’r t¥ dilynai Rofar ef fel pedfaent yn gyfeillion oes. 
A phan gychwynnodd adref ymhen yr hwyr a'r rhawg, wedi 
bod yn gwneuthur ei oreu } liniaru Ilid yr ystorm sydyn hon, 
mynnai Rofar ei ddilyn, ai ddilyn a wnaeth. 


DIWEDD. 

